Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμεθα στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η πρώτη με αριθμό 203/24-11-2015 επίκαιρη ερώτηση πρώτου κύκλου της Βουλευτού Α΄ Πειραιώς του Συνασπισμού Ριζοσπαστικής Αριστεράς κ. Ελένης Σταματάκη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη στέγαση του Δικαστικού Μεγάρου του Πειραιά. Κυρία Σταματάκη, έχετε τον λόγο για δύο λεπτά.
Ευχαριστώ, κύριε Πρόεδρε. Ευχαριστώ και εσάς, κύριε Υπουργέ, που είστε εδώ για να απαντήσετε στην ερώτησή μου με θέμα το Δικαστικό Μέγαρο του Πειραιά. Κύριε Υπουργέ, πάγιο αίτημα πενήντα και πλέον ετών του νομικού κόσμου του Δήμου Πειραιά και όλων των θεσμικών φορέων της πόλης είναι η στέγαση των δικαστικών υπηρεσιών - ή των περισσοτέρων εξ αυτών - σε σύγχρονο και αξιοπρεπές κτήριο αντάξιο της ιστορίας της πόλης. Η λύση που προτάθηκε και προκρίθηκε τη δεκαετία του 1980 για τη στέγαση του Πρωτοδικείου, της Εισαγγελίας και του Εφετείου Πειραιά σε αγορασθέν από το ελληνικό δημόσιο επταώροφο κτήριο γραφείων στη διασταύρωση Σκουζέ και Φίλωνος ήταν πρόχειρη, χωρίς σχεδιασμό και αποτελούσε μία λύση ανάγκης. Η στέγαση των υπολοίπων δικαστικών υπηρεσιών παρέμεινε σε μισθωμένα από το δημόσιο, παλαιά και εντελώς ακατάλληλα, κτήρια γραφείων - σε πολλά μισθωτές είναι ιδιώτες και επιχειρήσεις - για τα οποία καταβάλλονται 1.134.00 ευρώ ετησίως από το δημόσιο - δηλαδή το δημόσιο τα καταβάλλει - ενώ δεν πληρούν στοιχειωδώς προδιαγραφές για δικαστήρια ενός σύγχρονου κράτους μέλους της Ευρωπαϊκής Ένωσης. Κατά καιρούς υπήρξαν πολλές προστάσεις για τη στέγαση των δικαστικών υπηρεσιών του Πειραιά και μεταξύ αυτών και των μοναδικών Ναυτικών Δικαστηρίων της Ελλάδας, με πιο πρόσφατη το 2013 την πρόταση μεταστέγασης των κτηρίων αυτών στα κτήρια, στις παλιές καπναποθήκες του «Κεράνη» στον Δήμο Νίκαιας. Το κτήριο, όμως, αυτό κρίθηκε ακατάλληλο για τη στέγαση των δικαστηρίων με απόφαση του Συμβουλίου της Επικρατείας. Πέραν των ανωτέρω, το κτήριο αυτό συγκαταλέγεται στα είκοσι οκτώ κτήρια του δημοσίου που επωλήθησαν από το ΤΑΙΠΕΔ και επαναμισθώθηκαν από το δημόσιο, για τα οποία είχε ασκηθεί ποινική δίωξη κατά των μελών του ΤΑΙΠΕΔ και των συμβούλων του. Επειδή από τον Φεβρουάριο του 2015 έχει διαφανεί η βούληση του Υπουργείου Δικαιοσύνης να λύσει το πρόβλημα της στέγασης των δικαστηρίων του Πειραιά, τα οποία στεγάζονται στο κέντρο της πόλης σε ένα πολύ σύντομο χρονικό διάστημα, στο σημείο αυτό που προτείνετε, θα έχει φτάσει το μετρό και το τραμ δίπλα από το ιστορικό Δημοτικό Θέατρο και συγκεκριμένα στο ημιτελές μέγαρο των πρώην σχολείων της Ραλλείου, τα οποία σήμερα είναι ιδιοκτησίας του Δήμου Πειραιά και για τα οποία ο Δήμος με επανειλημμένες αποφάσεις του έχει αποδεχτεί τη χρήση τους για δικαστήρια, επειδή έχει δημιουργηθεί μια δυσφορία στους πολίτες, το νομικό κόσμο και τους θεσμούς του Πειραιά ότι το Υπουργείο Δικαιοσύνης καθυστερεί να ασχοληθεί με το φλέγον αυτό θέμα, σας ρωτώ, κύριε Υπουργέ: Γιατί δεν εντάσσετε το έργο ολοκλήρωσης του ημιτελούς μεγάρου στον δημόσιο προϋπολογισμό που η συζήτησή του αρχίζει μεθαύριο; Ποιο είναι το ακριβές χρονοδιάγραμμα υλοποίησης του έργου για το οποίο έχει υπάρξει δέσμευση; Και τι προτίθεται να πράξει το Υπουργείο, ώστε τον χρόνιο πρόβλημα να βρει σύντομα την οριστική του λύση;
Ο κύριος Υπουργός έχει τον λόγο.
Ευχαριστώ, κύριε Πρόεδρε. Ευχαριστώ και την κ. Σταματάκη για την ερώτηση. Το πρόβλημα έχει ακριβώς όπως το εξέθεσε. Έχω επισκεφθεί το κτήριο, στο οποίο σήμερα λειτουργεί το Δικαστήριο του Πειραιά. Είναι πραγματικά ακατάλληλο, δεν έχει έξοδο κινδύνου, έχει μόνο μία έξοδο κι αυτό καθιστά ιδιαίτερα προβληματική από άποψη ασφάλειας τη λειτουργία του και επίσης, η διαρρύθμισή του προκαλεί μεγάλες λειτουργικές δυσχέρειες στο δικαστήριο. Είναι ένα παλιό πρόβλημα για τον Πειραιά. Η προσπάθεια εξεύρεσης εμβαλωματικών λύσεων δεν έχει αποδώσει, η δημιουργία, για παράδειγμα, μιας εξόδου κινδύνου στο κτήριο και μετά από κάποιες περιπέτειες στην προσπάθεια αναζήτησης ενός άλλου χώρου, τελικά όλοι οι φορείς, όλοι οι αρμόδιοι, όλοι οι παράγοντες και η κοινωνία του Πειραιά, όπως φαίνεται, και το Υπουργείο Δικαιοσύνης συμφωνούμε ότι ο καταλληλότερος χώρος είναι η Ράλλειος Σχολή, την οποία δέχτηκε να παραχωρήσει κατά χρήση για τον σκοπό αυτό το Δημοτικό Συμβούλιο, ανήκει στον Δήμο του Πειραιά, προκειμένου εκεί να εγκατασταθούν τα δικαστήρια. Πρέπει να σας πω ότι έχουν γίνει συζητήσεις και με το Δήμαρχο του Πειραιά και με τον πρόεδρο του Δικηγορικού Συλλόγου και με τους δικαστικούς παράγοντες και όλοι συμφωνούν γι' αυτή την επιλογή. Επομένως τα μόνο θέματα, τα οποία απομένουν, τα οποία είναι αγκάθια βέβαια, είναι τα θέματα της υλοποίησης. Σε ό,τι αφορά τον χρόνο, ο οποίος θα κριθεί από τη στιγμή που θα γίνει η έναρξη των σχετικών εργασιών, όπως ρωτάει η κ. Σταματάκη, μπορώ να πω ότι υπολογίζεται ότι με εντατική εργασία από τη στιγμή της έναρξης μπορεί να αρκέσουν τα δύο χρόνια, αλλά αυτό θα είναι το μίνιμουμ, το οποίο θα χρειαστεί για τις σχετικές εργασίες και, βεβαίως, το κύριο πρόβλημα είναι η χρηματοδότηση του κτηρίου. Έχουμε επικοινωνήσει και με τους δύο αρμόδιους Υπουργούς για τα οικονομικά, δηλαδή και με τον κ. Σταθάκη και με τον κ. Σπίρτζη, διότι στο δικό του Υπουργείο πλέον υπάγονται οι κτηριακές υποδομές, η επιχείρηση του δημοσίου η οποία ασχολείται με τις υποδομές του δημοσίου. Έχουν υποσχεθεί ότι θα το εξετάσουν τάχιστα το θέμα. Ίσως και εντός ημερών να έχω την απάντησή τους. Μία επιλογή είναι η ένταξη του κτηρίου στον τακτικό προϋπολογισμό. Μια άλλη επιλογή είναι η ένταξή του στο ΣΔΙΤ, δηλαδή σε συμπράξεις δημόσιου και ιδιωτικού τομέα για τη χρηματοδότηση κτηρίων. Εντός των ημερών θα έχω την απάντησή τους. Ευχαριστώ πολύ.
Κυρία Σταματάκη, έχετε τον λόγο.
Κύριε Υπουργέ, ήδη αναφέρατε και εσείς τους λόγους, για τους οποίους το σημερινό κτήριο είναι τελείως ακατάλληλο για να στεγάσει τα δικαστήρια του Πειραιά. Πρέπει να τονίσουμε ότι καθημερινά από επτακόσια έως χίλια άτομα, εργαζόμενοι και πολίτες, επισκέπτονται το κτήριο αυτό. Άρα είναι τελείως ακατάλληλο, καθώς δεν υπάρχει έξοδος κινδύνου και δεν μπορεί να στεγάσει πλέον τα δικαστήρια του Πειραιά. Όντως, υπάρχει μια πολύ καλή συνεργασία του Υπουργείου και ο Γενικός Γραμματέας του Υπουργείου Δικαιοσύνης έχει κατέβει και πρόσφατα, τον προηγούμενο μήνα, στην πόλη του Πειραιά και έχει συνομιλήσει με τον δήμαρχο, με τους φορείς της πόλης, τον περιφερειάρχη και τον Δικηγορικό Σύλλογο. Άρα έχουν γίνει κάποια πράγματα. Νομίζω ότι και εσείς έχετε επισκεφτεί κάποια στιγμή τον χώρο του καινούργιου κτηρίου στον Πειραιά. Πηγαίνοντας εκεί τα δικαστήρια, θα βοηθήσουν πολύ την πόλη και από τη στιγμή που έρχεται το τραμ και το μετρό θα υπάρξει και αποσυμφόρηση και στο κυκλοφοριακό της πόλης. Άρα πρέπει άμεσα κατά την άποψή μου και με αυτές τις παρεμβάσεις που και εσείς μας είπατε στα δύο άλλα Υπουργεία, να ενταχθεί το έργο στον καινούργιο προϋπολογισμό. Και περιμένουμε πολύ άμεσα έστω να υπογραφεί μια πρώτη συμφωνία ανάμεσα στο Υπουργείο Δικαιοσύνης, τον Δήμο Πειραιά και τους υπόλοιπους φορείς, για να δρομολογηθεί το έργο. Ευχαριστώ πολύ, κύριε Υπουργέ.
Κύριε Υπουργέ, έχετε τον λόγο.
Θα χρειαστώ μισό λεπτό μόνο, κύριε Πρόεδρε, για να απαντήσω ότι όντως για το Υπουργείο Δικαιοσύνης δεν υπάρχει επιλογή και αμφιβολία. Το κτήριο της Ραλλείου είναι αυτό το οποίο ενδείκνυται και ελπίζω ότι εντός της εβδομάδας που τρέχει τώρα, θα μπορούμε να έχουμε κάποια νεότερα για την οικονομική στήριξη του έργου. Ευχαριστώ πολύ.
Και εμείς ευχαριστούμε. Περνάμε στη δεύτερη με αριθμό 223/25-11-2015 επίκαιρη ερώτηση πρώτου κύκλου του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τον εξορθολογισμό και τη λειτουργία των άμισθων υποθηκοφυλακείων της χώρας. Κύριε Καραγκούνη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, κατ' αρχάς ευχαριστώ που είστε και πάλι εδώ. Μας τιμάτε από τη στιγμή που έρχεστε και απαντάτε στις ερωτήσεις των Βουλευτών και αυτό είναι πολύ θετικό. Το θέμα το γνωρίζετε πάρα πολύ καλά. Είχα και εγώ την ευκαιρία να το χειριστώ όταν ήμουν στο Υπουργείο Δικαιοσύνης και στην ουσία αφορά τη διασφάλιση των εργαζομένων στα άμισθα υποθηκοφυλακεία. Ξέρετε ότι ήδη υπάρχει ένα ιδιόμορφο καθεστώς. Ο πανελλαδικός χάρτης των υποθηκοφυλακείων περιλαμβάνει, όπως ξέρετε, τριακόσια ενενήντα τέσσερα υποθηκοφυλακεία, από τα οποία τα δεκαεπτά είναι έμμισθα, τα διακόσια τριάντα εννέα είναι ειδικά άμισθα και τα εκατόν τριάντα οκτώ είναι μη ειδικά άμισθα υποθηκοφυλακεία. Μπορεί να γίνει μεγάλη κουβέντα με ποιον τρόπο δημιουργήθηκαν όλα αυτά τα υποθηκοφυλακεία. Το ζήτημα όμως είναι ότι έχουμε αυτή την αντικειμενική πραγματικότητα. Και από τη στιγμή που έχει υπάρξει δραματική μείωση των εγγραπτέων πράξεων τα τελευταία χρόνια - αυτή είναι η μία πλευρά και σημαίνει ότι έχουν μειωθεί πάρα πολύ τα έσοδα - δεν υπάρχει διασφάλιση ότι αυτοί οι εργαζόμενοι στα άμισθα υποθηκοφυλακεία θα πληρωθούν. Το χειρότερο, βεβαίως, το οποίο θα αναλύσουμε και στη δευτερολογία, είναι ότι δεν υπάρχει και το νομικό καθεστώς, ώστε να διασφαλίσουν και τα χρήματά τους αλλά στην ουσία και τις θέσεις εργασίας τους. Διότι αυτή είναι και η ουσία. Ξέρετε ότι είναι επτακόσιοι εξήντα εργαζόμενοι στα άμισθα υποθηκοφυλακεία. Πρέπει να σας ενημερώσω, κύριε Υπουργέ, εάν και το ξέρετε πάρα πολύ καλά, ότι το 90% είναι και απλήρωτοι αυτή τη στιγμή, είναι και μη ασφαλισμένοι αλλά κυρίως λειτουργούν με μερική απασχόληση. Αυτή είναι η γενικότερη πραγματικότητα. Αξίζει να σας αναφέρω ότι υπάρχει η ΚΥΑ 3748/2012, η οποία βεβαιώνει ότι οι υπάλληλοι στα άμισθα υποθηκοφυλακεία θα είναι πλήρους απασχόλησης και αυτή τη στιγμή, όπως είπα και πριν, το 90% στην ουσία λειτουργεί με μερική απασχόληση πια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Και υπάρχει πρόσφατη απόφαση του Συμβουλίου της Επικρατείας, η υπ' αριθμόν 2573/2015, η οποία επικυρώνει στην ουσία την προηγούμενη κοινή υπουργική απόφαση και αναφέρει ότι τα υποθηκοφυλακεία είναι δημόσιες υπηρεσίες και οι εργαζόμενοι πρέπει να είναι πλήρους απασχόλησης, για να εξυπηρετούν βεβαίως το δημόσιο συμφέρον. Όπως αντιλαμβάνεστε, κύριε Υπουργέ, έχουμε μία συγκεκριμένη πραγματικότητα. Αυτήν τη στιγμή οι εργαζόμενοι είναι στον αέρα. Πρέπει να δούμε - και αυτό περιμένω να ακούσω από εσάς και βέβαια να κάνουμε συζήτηση επ' αυτού - με ποιον τρόπο θα διασφαλίσουμε και τις θέσεις εργασίας, αλλά και τα δεδουλευμένα των ανθρώπων, αφού αυτήν τη στιγμή είναι απλήρωτοι. Ευχαριστώ, κύριε Πρόεδρε.
Ορίστε, κύριε Υπουργέ, έχετε τον λόγο.
Ευχαριστώ πολύ. Κύριε Καραγκούνη, δική μου είναι η τιμή να βρίσκομαι εδώ και να απαντώ στις ερωτήσεις σας, πολύ περισσότερο που είναι τεκμηριωμένες και επομένως δύσκολες για εμένα. Θέλω να σας πω ότι καταλαβαίνω πως δεν χρειάζεται να σας εξιστορήσω και με απαρίθμηση νομοθετημάτων ή νομοθετικών διαταγμάτων του παρελθόντος την ιστορία των αμίσθων υποθηκοφυλακείων της χώρας. Όλα αυτά σας είναι γνωστά. Νομίζω ότι πρέπει να επικεντρωθώ ακριβώς στα σημεία των προβλημάτων. Όντως, έχουμε αυτό το προβληματικό καθεστώς, όπου στα άμισθα υποθηκοφυλακεία οι εργαζόμενοι πληρώνονται μέσω των χαρτοσήμων και των εξόδων των εγγράφων που παράγουν τα άμισθα υποθηκοφυλακεία και έχουν σοβαρό πρόβλημα, στην περίπτωση που δεν μπορούν να καλυφθούν τα απαιτούμενα ποσά λόγω της συρρίκνωσης του αριθμού των συμβολαίων. Νομίζω ότι η προσπάθεια να αντιμετωπίσουμε το πρόβλημα, το οποίο έχει τις μεγάλες αυτές διαστάσεις, δεν μπορεί παρά να γίνει σε δύο φάσεις. Σε μία πρώτη φάση θα επιχειρήσουμε κάποιες διορθωτικές κινήσεις, οι οποίες δεν θα αφήσουν στην άκρη ούτε το ενδεχόμενο συγχώνευσης άμισθων υποθηκοφυλακείων. Όντως ο κύκλος εργασίας έχει συρρικνωθεί. Εξελίσσεται, βέβαια, η προσπάθεια προετοιμασίας του Εθνικού Κτηματολογίου, πράγμα που σημαίνει ότι τα πράγματα θα είναι διαφορετικά από το έτος 2020. Είναι μεγάλος ο αριθμός των υποθηκοφυλακείων και έχουν μειωθεί οι πράξεις, οι οποίες καταχωρίζονται εκεί. Γι' αυτό, από τις 2 Ιουνίου του 2015 με την 44452 ειδική πόφαση αποφασίστηκε από το Υπουργείο η σύσταση ειδικής επιτροπής με αντικείμενο την εξέταση συγχώνευσης ορισμένων υποθηκοφυλακείων και κτηματολογικών γραφείων της χώρας. Επιπλέον, το νομοσχέδιο, το οποίο αναρτήθηκε προς διαβούλευση με πρωτοβουλία του Υπουργείου Δικαιοσύνης, αυτή τη στιγμή προβλέπει τη δυνατότητα συγχώνευσης κάποιων υποθηκοφυλακείων εντός της αυτής πρωτοδικειακής περιφέρειας, προκειμένου εκ των ενόντων και σε πρώτη φάση να αντιμετωπιστεί το πρόβλημα. Ασφαλώς αυτά είναι κάποιες πρώτες και εκ των ενόντων απαντήσεις. Χρειάζεται μία ριζική αναδιοργάνωση. Το Υπουργείο Δικαιοσύνης προχωρεί με σύσταση ειδικής νομοπαρασκευαστικής επιτροπής που θα δει θέματα οργάνωσης των δικαστηρίων, αλλά και των υποθηκοφυλακείων και ελπίζει στους προσεχείς μήνες να έχει το προϊόν της εργασίας τους. Ευχαριστώ πολύ.
Ορίστε, κύριε Καραγκούνη, έχετε τον λόγο.
Κύριε Υπουργέ, με όσα είπατε θέλω να σας πω ότι ίσως να σπείρατε λίγο περισσότερο την αγωνία και την ανησυχία στους εργαζόμενους, γιατί ξέρετε ότι με τη συγχώνευση όχι μόνο δεν θα γίνει τίποτα, αλλά ίσα - ίσα δεν ξέρω αν τα έσοδα θα φθάνουν όντως, για να καλυφθούν τα χρήματα, οι μισθοί των υπαλλήλων. Νομίζω ότι αυτό είναι κατανοητό. Κύριε Υπουργέ, επιτρέψτε μου να πω ότι πρέπει να κοιτάξουμε να βρούμε μία κοινή συνισταμένη. Υπάρχουν λύσεις. Θα ήθελα να σας αναλύσω λίγο το νομικό καθεστώς και ποια ακριβώς είναι η ευθύνη του υποθηκοφύλακα αυτήν τη στιγμή απέναντι στον εργαζόμενο. Είναι τόσο ιδιόμορφο το νομικό καθεστώς, που στην ουσία δεν κατοχυρώνεται κατά καμμία περίπτωση ο υπάλληλος του αμίσθου υποθηκοφυλακείου να διεκδικήσει τα δεδουλευμένα του και να πληρωθεί κάθε μήνα, γιατί οι περισσότεροι είναι μερικής απασχόλησης, όπως σας είπα, αλλά κυρίως να διασφαλίσει την εργασιακή του σχέση. Ξέρετε ότι το τελευταίο διάστημα κάποιες από τις καθαρίστριες του Υπουργείου Οικονομικών, κύριε Υπουργέ, πήγαν ήδη στα δικαστήρια και έχουν γίνει δικαστικοί υπάλληλοι. Είναι σαφές ότι οι υπάλληλοι αυτών των αμίσθων υποθηκοφυλακείων είναι, οιονεί, υπάλληλοι του δημοσίου με σύμβαση ιδιωτικού δικαίου αορίστου χρόνου. Αυτό είναι το νομικό καθεστώς πάνω - κάτω. Κύριε Υπουργέ, θα έχετε μάλλον την ευκαιρία να συζητήσετε και με τους εκπροσώπους των εργαζομένων και με τους υποθηκοφύλακες, προς το κοινό συμφέρον. Εγώ θεωρώ ότι μία λύση θα μπορούσε να ήταν η μετακίνηση των εργαζομένων. Το νομικό καθεστώς υπάρχει. Έχει γίνει στο παρελθόν αν θυμάμαι καλά και με υπαλλήλους της «ΤΡΑΜ Α.Ε.» που πήγαν στα δικαστήρια, κατέλαβαν τις θέσεις των δικαστικών υπαλλήλων μην έχοντας στην ουσία νομικό πρόβλημα. Υπάρχουν αυτήν τη στιγμή τόσες ελλείψεις στα δικαστήρια. Θεωρώ, επειδή γνωρίζω τους εργαζομένους στα υποθηκοφυλακεία, ότι κάνουν εξαιρετική δουλειά. Θα μπορούσαμε, λοιπόν, μέσω αυτής της νομικής δυνατότητας που μας δίνει ο νόμος που έχει ψηφιστεί από το Υπουργείο Διοικητικής Μεταρρύθμισης, να μεταφέρουμε τους υπαλλήλους αυτούς στα δικαστήρια, ώστε να καλυφθεί και ένα μεγάλο κενό που υπάρχει αυτήν τη στιγμή. Σε προηγούμενη ερώτησή μου, αν θυμάστε, ήρθατε και μου απαντήσατε όσον αφορά την εφαρμογή του Κώδικα Πολιτικής Δικονομίας. Να, λοιπόν, υπάρχουν ελλείψεις και θα μπορούσαμε από ένα κομμάτι του δημοσίου να μεταφέρουμε υπαλλήλους σε ένα άλλο κομμάτι, ώστε να μπορέσουμε να έχουμε και μια καλύτερη, θα έλεγα, λειτουργία των υπηρεσιών, αλλά και να εξοικονομήσουμε ένα πολύ σημαντικό ανθρώπινο δυναμικό που έχει και ειδική ενημέρωση. Χωρίς να θέλω σε καμμία περίπτωση να κατακρίνω τις εργαζόμενες καθαρίστριες του Υπουργείου Οικονομικών, εδώ υπάρχει και εξειδίκευση. Γιατί, λοιπόν να μην κοιτάξουμε μια άμεση λύση πιθανότατα; Διότι φοβάμαι, έχω την εντύπωση ότι με αυτό το οποίο συζητάτε περί συγχώνευσης και μόλις λειτουργήσει το Κτηματολόγιο, μέχρι τότε θα συνεχίσουν απλήρωτοι οι εργαζόμενοι στα άμισθα υποθηκοφυλακεία και κυρίως ότι δεν θα έχει καμμία διασφάλιση η εργασιακή τους σχέση. Ευχαριστώ πολύ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Καραγκούνη, είναι αυτονόητο ότι θα προσπαθήσουμε να αξιοποιήσουμε κάθε υπάρχουσα θεσμική δυνατότητα για να μπορέσουμε να λύσουμε το πρόβλημα και ιδιαίτερα της καταβολής των δεδουλευμένων αυτών των ανθρώπων. Βεβαίως, στον ορίζοντα υπάρχει και η λύση της κινητικότητας. Εδώ προσφύγαμε από το Υπουργείο Δικαιοσύνης στη λύση που μνημονεύσατε, που αφορά την περίπτωση των… Δεν θέλω να πω «καθαρίστριες», γιατί ένας άνθρωπος δεν παίρνει ταυτότητα για όλη του τη ζωή από το γεγονός ότι σε ένα μικρό χρονικό διάστημα της επαγγελματικής του σταδιοδρομίας περνά από μία θέση. Ήταν εργαζόμενες, οι οποίες είχαν όλα τα νόμιμα προσόντα, είχαν πτυχία, αυτά αξιολογήθηκαν, είχαν επιτυχία και εντάχθηκαν, όπως θα μπορούσε να ενταχθεί κάποιος με μία πρώτη πρόσληψη, χωρίς να έχει μια προηγούμενη εμπειρία από τον συγκεκριμένο χώρο εργασίας. Δεν θα διστάσουμε να δούμε και αυτό τον θεσμό και οπωσδήποτε μέσα στη ρύθμιση, την οποία ετοιμάζουμε, θα έχουμε και την εγγύηση της συμμετοχής των ενδιαφερομένων, προκειμένου να εκθέσουν, να παρουσιάσουν τα ζητήματά τους και να βοηθήσουν στη διαμόρφωση του κειμένου, αλλά οπωσδήποτε και την πρόβλεψη με μεταβατικές ρυθμίσεις των εκκρεμοτήτων οι οποίες ήδη υπάρχουν. Ευχαριστώ πολύ.
Και εμείς ευχαριστούμε. Μία ανακοίνωση προς το Σώμα: Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2016». Η τρίτη με αριθμό 200/23-11-2015 επίκαιρη ερώτηση πρώτου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με την αντιμετώπιση των προβλημάτων του Αντικαρκινικού Νοσοκομείου Θεσσαλονίκης, δεν θα συζητηθεί λόγω κωλύματος του Υπουργού και διαγράφεται.
Κύριε Πρόεδρε, θα ήθελα τον λόγο.
Ορίστε, κυρία Ζαρούλια.
Είμαι στη δυσάρεστη θέση να καταγγείλω την πρακτική ορισμένων Υπουργών της συγκυβέρνησης ΣΥΡΙΖΑ - ΑΝΕΛ. Το θέμα το οποίο ήταν να θίξω σήμερα προς τους αρμόδιους Υπουργούς Υγείας κ. Ξανθό και κ. Πολάκη αφορά τις επικίνδυνες πρακτικές για τη διάλυση των κυτταροστατικών φαρμάκων στα δημόσια νοσοκομείο. Ειδικότερα, αφορά το Αντικαρκινικό Νοσοκομείο Θεσσαλονίκης. Ενώ ο ελληνικός λαός πίστεψε ότι «η ελπίδα έρχεται», βρισκόμαστε αντιμέτωποι με μια πολιτική επιεικώς απαράδεκτη που αποκλείει μια μεγάλη μερίδα του ελληνικού λαού, καθότι Υπουργοί της Κυβέρνησής σας αρνούνται, λέει, να συζητήσουν με υπόδικους. Ε, βέβαια, εσείς αποδεδειγμένα, όπως κατέθεσε ο δικός σας Υπουργός κ. Πανούσης, συνομιλείτε μονάχα με καταδικασμένους τρομοκράτες και την ίδια στιγμή καταργείτε το τεκμήριο της αθωότητος. Απαξιούν, λοιπόν, να απαντήσουν στον κοινοβουλευτικό έλεγχο των Βουλευτών του Λαϊκού Συνδέσμου - Χρυσή Αυγή με τη δικαιολογία ότι το κόμμα μας είναι υπό την κατηγορία της διεύθυνσης εγκληματικής οργάνωσης. Για του λόγου το αληθές θα καταθέσω στα Πρακτικά σχετική επιστολή του κ. Ξανθού που μας έχει αποστείλει στο παρελθόν. [[Στο σημείο αυτό η Βουλευτής κ. Ελένη Ζαρούλια καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε αυτό το σημείο να τονίσω ότι εσφαλμένως και παραπλανητικώς αναφέρει ότι κατηγορούμεθα για σύσταση εγκληματικής οργάνωσης. Αυτό δεν αναφέρεται πουθενά στο κατηγορητήριο. Οι συγκεκριμένοι Υπουργοί σας, λοιπόν, παραβαίνουν τον Κανονισμό της Βουλής, παρανομούν και ασχημονούν εις βάρος του ελληνικού λαού, διότι και εμείς, οι Βουλευτές της Χρυσής Αυγής, που έχουμε εκλεγεί με νόμιμες διαδικασίες…
Σε ποιον τα λέτε αυτά; Το δεύτερο πληθυντικό πρόσωπο πού απευθύνεται;
Με συγχωρείτε, κάνω μια καταγγελία αυτή τη στιγμή. Αφορά ένα θέμα της υγείας…
Ναι, πού απευθύνεται το δεύτερο πληθυντικό πρόσωπο;
Λέω ότι οι Υπουργοί σας παραβαίνουν τον Κανονισμό της Βουλής και παρανομούν, οι συγκεκριμένοι Υπουργοί που δεν έρχονται να απαντήσουν.
Άρα απευθύνεστε στην Κυβέρνηση.
Μιλάω για τους συγκεκριμένους Υπουργούς. Έχω καταθέσει και το σχετικό…
Παρακαλώ, ολοκληρώστε.
Ένα λεπτό, τελειώνω. Το θέμα που αφορά η ερώτησή μου είναι θέμα υγείας. Και είναι ένα θέμα για το οποίο δεν έχει κανείς δικαίωμα, λόγω ιδεοληψιών ή μικροπολιτικής, να αγνοεί και να αρνείται να απαντήσει σε ένα τόσο καίριο ζήτημα. Μια κυβέρνηση οφείλει να είναι κυβέρνηση όλων των Ελλήνων και να μην προάγει τη διχόνοια. Τους εν λόγω, τους παραβιάζοντες το καθήκον τους, τους αφήνω στην κρίση του ελληνικού λαού. Σας ευχαριστώ.
Ευχαριστούμε. Περνάμε στην ερώτηση του κ. Θεοχάρη. Πού είναι ο κ. Θεοχάρης; Δεν είναι εδώ; Ήταν εδώ ο κ. Θεοχάρης.
Ο Υπουργός είναι εδώ…
Τι να κάνουμε;
Να περιμένουμε, δεν πειράζει.
Συνεχίζουμε με τη δεύτερη με αριθμό 224/25-11-2015 επίκαιρη ερώτηση δεύτερου κύκλου του Βουλευτή Αργολίδας της Νέας Δημοκρατίας κ. Ιωάννη Ανδριανού προς τον Υπουργό Υγείας, σχετικά με τα προβλήματα στις δομές υγείας του Νομού Αργολίδας. Τον λόγο έχει ο κ. Ανδριανός.
Ευχαριστώ πολύ, κύριε Πρόεδρε. Κατ' αρχάς, θέλω να ευχαριστήσω τον Υπουργό που είναι σήμερα στην Αίθουσα για να απαντήσει. Δείχνει ότι τιμά τον κοινοβουλευτικό έλεγχο, τιμά τους Βουλευτές. Η επίκαιρη ερώτηση που συζητάμε σήμερα, κύριε Υπουργέ, έρχεται να συζητηθεί μετά από πέντε προηγούμενες ερωτήσεις και μια αναφορά μου με το ίδιο θέμα προς εσάς, οι οποίες μέχρι σήμερα παραμένουν αναπάντητες. Δεν θα είχα καταθέσει αυτήν την επίκαιρη ερώτηση, αν είχαν απαντηθεί οι προηγούμενες. Ακόμη αναπάντητο παραμένει από πλευράς σας το αίτημα που σας έχει υποβάλει σύσσωμο το Δημοτικό Συμβούλιο Ναυπλιέων και οι φορείς ολόκληρης της Αργολίδας, αίτημα το οποίο σας έχω διατυπώσει και εγώ προσωπικά από το Βήμα της Βουλής για την πραγματοποίηση σύσκεψης με τη συμμετοχή των φορέων της τοπικής κοινωνίας για τα φλέγοντα ζητήματα της υγείας στην Αργολίδα. Σας καλώ, λοιπόν, με την ευκαιρία αυτή, να ανταποκριθείτε θετικά ορίζοντας το συντομότερο δυνατόν την ημερομηνία σύσκεψης - συνάντησης, γιατί άλλωστε στη συγκέντρωση διαμαρτυρίας και στην επισήμανση όλων αυτών των προβλημάτων ήταν παρόντες Βουλευτές από όλες τις παρατάξεις και εκπρόσωποι των φορέων και του Δήμου Ναυπλιέων. Γιατί, όπως σας είπα και στην Ολομέλεια της Βουλής, η υγεία δεν έχει χρώμα ή μάλλον έχει μόνο ένα χρώμα, το λευκό, αυτό της μπλούζας του γιατρού. Ως γιατρός την έχετε υπηρετήσει και νομίζω ότι αυτή την ευαισθησία σας θα την δείξετε και για τα προβλήματα που υπάρχουν στις δομές υγείας και αντιμετωπίζει και το Νοσοκομείο του Ναυπλίου και του Άργους και τα Κέντρα Υγείας Κρανιδίου, Λυγουριού αλλά και τα περιφερειακά αγροτικά ιατρεία. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Ένα λεπτό, κύριε Πρόεδρε, τελειώνω. Άλλωστε, ένα λεπτό χρόνου μου είχατε δώσει.
Συνεχίστε, σας παρακαλώ.
Ευχαριστώ πολύ. Στον χρόνο που έχω στη διάθεσή μου - και ελπίζω να μου τον δώσετε, γιατί το κουδούνι εξακολουθεί να χτυπάει - θα αναφερθώ σε κάποιο από αυτά τα προβλήματα. Σε ό,τι αφορά το Γενικό Νοσοκομείο Αργολίδας, υπάρχουν κενά στο προσωπικό, για παράδειγμα καρδιολόγων στη νοσηλευτική μονάδα Ναυπλίου, τα οποία δεν επιτρέπουν την απρόσκοπτη λειτουργία του και τον κανονικό προγραμματισμό των εφημεριών. Τα κενά αυτά πρόκειται σύντομα να αυξηθούν με την προγραμματισμένη συνταξιοδότηση γιατρών. Μάλιστα, σε σχετικό έγγραφό του ο Ιατρικός Σύλλογος Αργολίδας προσδιορίζει τις ανάγκες οι οποίες έχουν ως εξής. Στη νοσηλευτική μονάδα Ναυπλίου τουλάχιστον έναν καρδιολόγο - κενό για το οποίο έχει ενημερωθεί το Υπουργείο από το τέλος Αυγούστου - έναν ορθοπεδικό, έναν βιοπαθολόγο, έναν αναισθησιολόγο και δύο μικροβιολόγους. Στη νοσηλευτική μονάδα Άργους δύο ακτινολόγους, έναν χειρουργό, έναν καρδιολόγο, έναν γυναικολόγο - μαιευτήρα και έναν παθολογοανατόμο, ενώ αναμένονται συνταξιοδοτήσεις με πιο επείγουσα εκείνη του διευθυντή του αξονικού, ο οποίος σε δύο μήνες θα αποχωρήσει, απ' ό,τι με έχουν ενημερώσει, λόγω συνταξιοδότησης. Σε ό,τι αφορά το νοσηλευτικό και παραϊατρικό προσωπικό, χρειάζονται τουλάχιστον είκοσι άτομα συνολικά για το Γενικό Νοσοκομείο Αργολίδας. Κι εδώ επισημαίνω ότι στην τελευταία προκήρυξη δεν προβλέπεται ούτε μία θέση, κύριε Υπουργέ, για την Αργολίδα. Όπως έχουν τα πράγματα σήμερα, γιατροί και νοσηλευτές μετακινούνται από τα κέντρα υγείας, αλλά και από το ένα νοσοκομείο στο άλλο, συχνά και σε πόλεις εκτός Αργολίδας, όπως η Κόρινθος ή η Σπάρτη, για να καλύψουν κενά, ενώ το ΠΕΔΥ έχει μείνει χωρίς γιατρούς και δεν λειτουργεί ούτε η παιδιατρική κλινική, με αποτέλεσμα νεογέννητα και μεγαλύτερα παιδιά να διακομίζονται σε άλλους νομούς για προβλήματα υγείας που θα μπορούσαν να αντιμετωπιστούν επί τόπου. Επισημαίνω ακόμη το εξαιρετικά επείγον έγγραφο της αρμόδιας διευθύντριας της νοσηλευτική μονάδας Ναυπλίου, όπου αναφέρονται τα ανεπαρκή διαθέσιμα υπόλοιπα πιστώσεων σε πολλούς ΚΑΕ εξόδων μείζονος σημασίας για τη λειτουργία του νοσοκομείου. Χαρακτηριστικά αναφέρω ότι οι πιστώσεις είναι μειωμένες κατά 19% σε σχέση με πέρυσι. Οι επιχορηγήσεις ήρθαν τον Ιούλιο, με αποτέλεσμα να αυξηθούν τα ληξιπρόθεσμα, γεγονός που δημιούργησε προβλήματα στις προμήθειες υλικών και στην παροχή υπηρεσιών.
Κύριε Ανδριανέ, θα ξαναπάρετε τον λόγο.
Βεβαίως, και θα ολοκληρώσω, κύριε Πρόεδρε. Στη δευτερολογία μου θα επισημάνω τα υπόλοιπα. Σας ρωτώ, λοιπόν, κύριε Υπουργέ, επειδή τα προβλήματα είναι τεράστια και άμεσα και κινδυνεύουν ζωές και η υγεία των Αργολιδέων και των επισκεπτών της Αργολίδας, τι πρόκειται να κάνετε. Θα συνεχίσω στη δευτερολογία μου. Ευχαριστώ, κύριε Πρόεδρε.
Κύριε Υπουργέ, χρόνια πολλά για την ονομαστική σας εορτή. Έχετε τον λόγο.
Αγαπητέ συνάδελφε, νομίζω ότι αυτή την περίοδο πραγματικά οι δημόσιες υπηρεσίες υγείας και τα προβλήματά τους είναι εύλογο να αποτελούν αντικείμενο συζητήσεων και κοινοβουλευτικού ελέγχου και είναι ενθαρρυντικό το ότι επίσης απασχολούν πολύ ζωηρά τις τοπικές κοινωνίες και τις εκπροσωπήσεις των πολιτών, τους αυτοδιοικητικούς παράγοντες, τους δημάρχους, τους περιφερειάρχες κ.λπ.. Θεωρώ ότι αυτό είναι μια ένδειξη ότι η κοινωνία συνειδητοποιεί ότι χρειάζεται μια συστράτευση για να υπερασπιστούμε τη λειτουργία του δημόσιου συστήματος υγείας, σε μια περίοδο που το έχει περισσότερο από ποτέ ανάγκη η κοινωνία. Η εικόνα στο σύστημα υγείας δεν είναι καλή και το ξέρουμε. Αντίστοιχα προβλήματα με αυτά τα οποία εκθέτετε στην ερώτησή σας και αφορούν την περιοχή της Αργολίδας υπάρχουν σε όλη τη χώρα. Υπάρχουν σε κάθε περιοχή ιδιαιτερότητες και υπάρχουν και πιο οξυμμένες ανάγκες, τις οποίες προσπαθούμε να τις αντιμετωπίσουμε με έναν σχεδιασμό και κυρίως με προσλήψεις μόνιμου προσωπικού. Ξέρετε πολύ καλά ότι για πρώτη φορά μετά από έξι χρόνια έχουμε προωθήσει μια πρώτη δέσμη προσλήψεων μόνιμου προσωπικού εννιακοσίων ογδόντα πέντε ατόμων. Είναι η προκήρυξη 4Κ/2015 μέσω ΑΣΕΠ. Ελπίζουμε ότι στις αρχές του επόμενου χρόνου θα έχει ολοκληρωθεί η διαδικασία επιλογής και θα μπορούν αυτοί οι άνθρωποι να τοποθετηθούν και να καλύψουν ένα πολύ μικρό μέρος, προφανώς, από τα τεράστια κενά που υπάρχουν στο σύστημα. Ακολουθεί και μια δεύτερη δέσμη δύο χιλιάδων τετρακοσίων σαράντα εργαζομένων, μεταξύ των οποίων και γιατρών - στην πρώτη προκήρυξη δεν προβλέπονται γιατροί - και με αυτές τις θέσεις των γιατρών που είναι περίπου εξακόσιες και άλλες ενενήντα - δηλαδή εξακόσιες ενενήντα, περίπου επτακόσιες θέσεις γιατρών - πιστεύουμε ότι σιγά σιγά μπορούμε να κάνουμε μια πρώτη, ας πούμε, επείγουσα κάλυψη των κενών. Στη δική σας περιοχή η εικόνα που έχω από την υπηρεσία είναι ότι έχουν ζητηθεί για το μεσοδιάστημα, μέχρι δηλαδή να καλυφθούν οι θέσεις με μόνιμο προσωπικό, θέσεις επικουρικού προσωπικού. Υπάρχουν δύο θέσεις καρδιολόγων για το Νοσοκομείο του Άργους. Έχουν δεσμευτεί πιστώσεις από το νοσοκομείο και έχουμε κι εμείς προωθήσει στην υπηρεσία τη γρήγορη κάλυψή τους από τις λίστες που υπάρχουν ανά ειδικότητα και ανά ΥΠΕ. Άρα εκτιμώ ότι σύντομα θα μπορέσουμε αυτές τις δύο θέσεις να τις καλύψουμε, προκειμένου να αντιμετωπιστεί αυτό το σημαντικό κενό, το οποίο υπάρχει. Όσον αφορά το Νοσοκομείο Ναυπλίου, έχει ζητηθεί επίσης μία θέση παθολόγου ή γενικού ιατρού και μία θέση ακτινολόγου για το ΠΕΔΥ Ναυπλίου. Επίσης, έχουν προκηρυχθεί στην προκήρυξη αυτή που σας είπα προηγουμένως, δηλαδή στην προκήρυξη 4/Κ, δύο θέσεις, μία ΠΕ Φαρμακοποιού και μία ΔΕ Διοικητικού για το Νοσοκομείο του Ναυπλίου. Επιπλέον, εκκρεμεί ο διορισμός μόνιμων γιατρών του ΕΣΥ από παλαιές κρίσεις της προηγούμενης τετραετίας - πενταετίας και έχουμε δώσει εντολή να επισπευσθούν αυτήν την περίοδο, προκειμένου να προχωρήσει ο διορισμός δύο γιατρών για το Ναύπλιο, ενός καρδιολόγου και ενός χειρουργού και τριών γιατρών για το Άργος, ενός παθολόγου, ενός νεφρολόγου και ενός ψυχιάτρου. Αυτές οι θέσεις ήταν σε εκκρεμότητα εδώ και πάρα πολλά χρόνια. Προσπαθούμε, λοιπόν, σ' αυτήν τη δύσκολη συγκυρία, με τους περιορισμένους ανθρώπινους πόρους που διαθέτει το σύστημα - και αυτή είναι η εντολή που έχουμε δώσει και στις διοικήσεις των ΥΠΕ - να κάνουμε την καλύτερη δυνατή και την πιο ορθολογική κατανομή αυτού του ανθρώπινου δυναμικού. Εξασφαλίσαμε φέτος μία αύξηση του ορίου δαπανών των νοσοκομείων της χώρας. Στα νοσοκομεία της περιοχής σας δόθηκε μία αύξηση 500.000 ευρώ στον τρέχοντα προϋπολογισμό του 2015, που ήταν μειωμένος κατά περίπου 30% σε σχέση με πέρυσι, απ' ό,τι έχω ενημερωθεί. Επίσης, δόθηκε μία αύξηση 250.000 ευρώ για το Νοσοκομείο Ναυπλίου και άλλων 250.000 ευρώ για το Νοσοκομείο του Άργους. Αντίστοιχη αναπροσαρμογή θα υπάρξει και στον προϋπολογισμό του 2016. Φιλοδοξούμε ότι αυτή θα είναι μία χρονιά σταθεροποίησης του δημόσιου συστήματος υγείας.
Κύριε Υπουργέ, μπορείτε να συνεχίσετε στη δευτερολογία σας.
Τελειώνω, λέγοντας ότι αυτό που προέχει σήμερα είναι να υπάρξει μια αντιστροφή της φθίνουσας πορείας για το σύστημα υγείας. Στη συνέχεια, αυτό που χρειάζεται να γίνει είναι ένας σοβαρός σχεδιασμός με βάση ένα κρίσιμο εργαλείο που λείπει, που είναι ο υγειονομικός χάρτης, προκειμένου να δούμε ξανά πώς θα αξιοποιήσουμε σήμερα καλύτερα τις υποδομές και το ανθρώπινο δυναμικό που υπάρχει, κατανέμοντάς τα καλύτερα στο σύστημα υγείας. Έχω επικοινωνήσει με τη Διοίκηση της 6ης ΥΠΕ, η οποία σχεδιάζει μία ανοιχτή συζήτηση με τους κοινωνικούς, πολιτικούς και αυτοδιοικητικούς φορείς της περιοχής γι' αυτό το θέμα. Η δέσμευση είναι ότι στο επόμενο διάστημα θα οργανωθεί αυτή η σύσκεψη. Όσον αφορά το μεσοδιάστημα και για να μην υπάρξει προφανώς κριτική ότι το Υπουργείο κωφεύει ή αρνείται να έρθει σε επαφή με τα αιτήματα και τις ανάγκες των φορέων, μπορούμε να προγραμματίσουμε μία συνάντηση προπαρασκευαστική, αν θέλετε, αυτής της πιο επίσημης που θα κάνει η ΥΠΕ στο Υπουργείο, προκειμένου να ακούσουμε τους ανθρώπους που εργάζονται στο νοσοκομείο, την ιατρική υπηρεσία, τα σωματεία των εργαζομένων, να έχουμε μία πρώτη αποτύπωση των άμεσων αναγκών και στη συνέχεια να δούμε πώς μπορούμε μ' αυτό το σχεδιασμό σταδιακά να τις καλύψουμε.
Κύριε Ανδριανέ, ορίστε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, θα ξεκινήσω από ένα θετικό γεγονός. Θα επισημάνω ότι πράγματι είναι απαραίτητο αυτή η συνάντηση που είπατε να γίνει άμεσα και βλέπω ότι υπάρχει πρόθεση από τη στιγμή που το λέτε επίσημα από το Βήμα της Βουλής. Θεωρώ, λοιπόν, ότι εσείς, το Γραφείο σας πρέπει να ενημερώσει άμεσα όσους έχουμε εκφράσει το ενδιαφέρον και όλους τους Βουλευτές και των τριών κομμάτων της Αργολίδας, αλλά και τους φορείς, τους δημάρχους, τη διοίκηση του νοσοκομείου και τους εργαζόμενους, οι οποίοι πραγματικά καταβάλλουν υπεράνθρωπες προσπάθειες για να καλύψουν όλα αυτά τα κενά και τις ανάγκες. Επίσης, θέλω να πω ότι γίνονται και αστοχίες. Σας είχα κάνει μία ερώτηση, η οποία απαντήθηκε από άλλο Υπουργείο ως συνερωτώμενο. Η νοσηλευτική μονάδα του Ναυπλίου έχασε 1.340.000 ευρώ, ένα κονδύλι από το ΕΣΠΑ για τον εκσυγχρονισμό και τον ιατροτεχνολογικό εξοπλισμό. Προέβλεπε, δηλαδή, χειρουργική αίθουσα, λαπαροσκοπικά ενδοσκόπια, χειρουργικά εργαλεία και, δυστυχώς, η καταληκτική ημερομηνία της 31ης Ιουλίου 2015 παρήλθε. Θέλω να σας επισημάνω, επίσης, τα τεράστια προβλήματα που υπάρχουν και στο ΕΚΑΒ. Αυτήν τη στιγμή, συνήθως το μεσημέρι και το απόγευμα, υπάρχει ένα ασθενοφόρο, ένα πλήρωμα για όλο τον νομό. Καταλαβαίνετε ότι όταν χρειαστεί να πάει σε ένα συμβάν, δεν υπάρχει δεύτερο και πολλές φορές ζητείται από άλλο νομό, αλλά πολλές φορές δεν υπάρχει ούτε από όμορο νομό. Η ανάγκη δηλαδή είναι τεράστια. Υπάρχουν ελλείψεις σε προσωπικό και σε οδηγούς. Δηλαδή το Λυγουριό δεν έχει οδηγούς. Το Κρανίδι έχει αυτοκίνητα, αλλά δεν έχει και αυτό οδηγούς. Μάλιστα, το Κρανίδι εξυπηρετεί και τις Σπέτσες. Είναι μεγάλο το πρόβλημα, λόγω και της απόστασης που υπάρχει από το Ναύπλιο. Θεωρώ, λοιπόν, ότι πρέπει να λάβετε υπ' όψιν σας όλα αυτά τα γεγονότα. Υπάρχουν εφημερίες, υπάρχουν υπερωρίες στους εργαζόμενους του ΕΚΑΒ που δεν έχουν πληρωθεί ακόμα. Παραμένουν, δηλαδή, τα εκτός έδρας για τρεις μήνες του 2014 και για ολόκληρο το 2015, απ' ό,τι έχω ενημέρωση. Σας καλώ να το δείτε. Θεωρώ, λοιπόν, ότι έχετε την πρόθεση να συμβάλλετε στη λύση αυτών των προβλημάτων και σας επισημαίνω το επιτακτικό του προβλήματος. Πρέπει να επιλυθούν άμεσα, καθώς τίθεται σε κίνδυνο η ζωή και η υγεία των κατοίκων της περιοχής, αλλά και των πολυάριθμων επισκεπτών, ιδιαίτερα την τουριστική περίοδο. Σας καλώ, λοιπόν, να αναλάβετε τις προσήκουσες δράσεις και να συνεργαστείτε, όπως είπατε, και με τους φορείς της τοπικής κοινωνίας. Άλλωστε, η υγεία είναι ένα ζήτημα για το οποίο μπορούμε και οφείλουμε να ενώσουμε δυνάμεις, ανεξάρτητα από τις επιμέρους πολιτικές μας διαφορές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλω να καταθέσω για τα Πρακτικά, για να σας βοηθήσουμε και στη δουλειά σας, την επιστολή του Ιατρικού Συλλόγου Αργολίδας που επισημαίνει τις ανάγκες, την επιστολή του Δημάρχου Ναυπλιέων για την κατάσταση που επικρατεί στο Νοσοκομείο του Ναυπλίου, την οποία γνωρίζετε, την επιστολή του Δημάρχου Κρανιδίου για τα προβλήματα που υπάρχουν στο Κέντρο Υγείας του Κρανιδίου. Θα καταθέσω και ένα απόσπασμα πρακτικών από τη συνεδρίαση της 28ης Σεπτεμβρίου 2015 του Δημοτικού Συμβουλίου Επιδαύρου, όπου εκεί ο γιατρός του κέντρου υγείας αναφέρει ότι «βάζουν οι συνάδελφοι ή οι εργαζόμενοι από την τσέπη τους λεφτά για επιδέσμους, λευκοπλάστ, σύριγγες και άλλα».
Καταθέστε τα, κύριε Ανδριανέ.
Νομίζω ότι όλα αυτά δεν τιμούν κανέναν μας. Πιστεύω, κύριε Υπουργέ, ότι με την παρουσία σας εδώ υποδηλώνετε το ενδιαφέρον σας και για την Αργολίδα, όπως και όλη την Ελλάδα. Πρέπει να πάρετε τα επιβαλλόμενα μέτρα για να λύσετε αυτά τα επιτακτικά προβλήματα, γιατί εδώ έχουμε να κάνουμε με ζωές. Ευχαριστώ πολύ.
Κύριε Υπουργέ, έχετε τον λόγο.
Δεν θέλω να πω πολλά πράγματα. Συμφωνώ για την ανάγκη αυτήν την περίοδο να δοθεί ιδιαίτερη βαρύτητα στην αντιμετώπιση των προβλημάτων του δημόσιου συστήματος υγείας. Για την Κυβέρνηση αποτελεί κρίσιμη πολιτική προτεραιότητα αυτό. Θα αποτυπωθεί και στον προϋπολογισμό, τον οποίο θα συζητήσουμε τις επόμενες μέρες, αυτό το πράγμα, δηλαδή στους δείκτες και στα προβλεπόμενα κονδύλια. Θα υπάρξει μια σημαντική αύξηση του ορίου δαπανών για το δημόσιο σύστημα υγείας μέσα στο 2016. Πιστεύω ότι με αυτόν τον τρόπο θα ομαλοποιηθεί ο εφοδιασμός των νοσοκομείων, που ήταν όντως προβληματικός στη διάρκεια αυτής της χρονιάς, και θα μπορέσουν τα νοσοκομεία επίσης με την αύξηση των μεταβιβάσεων από τον ΕΟΠΠΥ προς το δημόσιο σύστημα υγείας να καλύψουν κενά με επικουρικό προσωπικό, προχωρώντας όμως ταυτόχρονα αυτές τις δέσμες που σας είπα προσλήψεων με μόνιμο προσωπικό. Πιστεύουμε ότι, μετά από μία δύσκολη χρονιά που ήταν το 2015 για τη δημόσια περίθαλψη στη χώρα μας, το 2016 θα υπάρξει μια αισθητή βελτίωση στην καθημερινότητα τόσο των εργαζομένων στο σύστημα όσο κυρίως των πολιτών - αυτό μας ενδιαφέρει πάνω απ' όλα - στα δημόσια νοσοκομεία, αλλά και στον χώρο της πρωτοβάθμιας φροντίδας, όπου και εκεί θα είμαστε σε θέση πολύ σύντομα να εξαγγείλουμε ένα σχέδιο αναδιοργάνωσης των σημερινών δημόσιων δομών πρωτοβάθμιας φροντίδας και ένα σχέδιο αναδιοργάνωσης και μεταρρύθμισης σε αυτόν τον χώρο, κάτι που εκκρεμεί εδώ και πάρα πολλά χρόνια. Είμαστε ανοιχτοί στον διάλογο με τις τοπικές κοινωνίες και κυρίως με τους εργαζομένους, οι οποίοι πραγματικά αυτήν την περίοδο με περίσσευμα ψυχής, κάτω από αντίξοες συνθήκες, σε συνθήκες μισθολογικής περικοπής πολύ σημαντικής και εργασιακής πίεσης, νομίζω ότι πραγματικά υπερβάλλουν εαυτούς και κρατούν το σύστημα υγείας όρθιο. Θέλουμε να είμαστε εντάξει στις υποχρεώσεις της πολιτείας απέναντί τους. Έχουμε προχωρήσει σε μεγάλο βαθμό την αποπληρωμή των οφειλών για δεδουλευμένα. Υπάρχουν διαφορές από ΥΠΕ σε ΥΠΕ. Τα χρήματα, όμως, από το Υπουργείο έχουν δοθεί για να καλυφθεί το πρώτο εννιάμηνο του 2015 και μέσα στον Δεκέμβριο θα επιδιώξουμε να πληρωθούν και οι επόμενοι δύο μήνες, δηλαδή ο Οκτώβριος και ο Νοέμβριος. Πιστεύουμε ότι θα υπάρξει μια κανονικότητα πιο καλή στο επόμενο διάστημα για το σύστημα υγείας και για τη δημόσια περίθαλψη στη χώρα μας, ακριβώς σε μια περίοδο, όπως είπαμε και πριν, που το έχει ανάγκη η κοινωνία, που υπάρχει υγειονομική και ανθρωπιστική κρίση, που επιβαρύνεται το σύστημα υγείας από τους ανθρώπους και τους ανασφάλιστους, που θα διευκολύνουν την πρόσβασή τους, αλλά και από το ισχυρό προσφυγικό ρεύμα.
Κύριε Πρόεδρε, μισό λεπτό. Θα ήθελα να κάνω μια επισήμανση, η οποία θα βοηθήσει, γιατί βλέπω την καλή διάθεση του κυρίου Υπουργού. Να λάβετε υπ' όψιν σας επίσης - δεν πρόλαβα να αναφερθώ σε αυτό, λόγω του μικρού χρόνου που είχα στη διάθεσή μου - ότι τα ασθενοφόρα - και νομίζω ότι σας το έχουν μεταφέρει κι άλλοι συνάδελφοι - είναι σε κακή κατάσταση. Έχουν πάνω από ένα εκατομμύριο ή επτακόσιες - οκτακόσιες χιλιάδες χιλιόμετρα και είναι η κατάστασή τους…
Αυτά στη σύσκεψη, κύριε Ανδριανέ, για να έχει και κάτι η σύσκεψη ως αντικείμενο.
Μισό λεπτό, κύριε Πρόεδρε, είναι πολύ σημαντικό. Πολλές φορές οι εργολάβοι καθαριότητας νοσοκομείων, κέντρων υγείας, δεν πληρώνουν και αφήνουν φέσια στους εργαζόμενους. Δείτε το, κύριε Υπουργέ, κι αυτό. Ευχαριστώ πολύ.
Θα σας απαντήσω το συντομότερο.
Κυρίες και κύριοι συνάδελφοι, η πέμπτη με αριθμό 209/24-11-2015 επίκαιρη ερώτηση πρώτου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τους Υπουργούς Υγείας και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργολαβικών καθαριστριών στο Νοσοκομείο Παίδων «Αγλαΐα Κυριακού» δεν θα συζητηθεί λόγω κωλύματος των αρμοδίων Υπουργών και διαγράφεται. Η πρώτη με αριθμό 204/24-11-2015 επίκαιρη ερώτηση δεύτερου κύκλου του Βουλευτή Δράμας κ. Χρήστου Καραγιαννίδη προς τον Υπουργό Οικονομικών, σχετικά με την ομηρία εκατοντάδων χιλιάδων ασφαλισμένων των υπό εκκαθάριση ασφαλιστικών εταιρειών «ΑΣΠΙΣ ΠΡΟΝΟΙΑ ΑΕΓΑ» και «COMMERCIAL VALUE AEE», δεν θα συζητηθεί λόγω κωλύματος του Υπουργού και διαγράφεται. Επίσης, η τέταρτη με αριθμό 210/24-11-2015 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με την ανάγκη εύρεσης κτηρίου για τη στέγαση του Δημοτικού Σχολείου Κοντοκαλίου Κέρκυρας, δεν θα συζητηθεί λόγω αναρμοδιότητας και διαγράφεται. Θα συζητηθεί τώρα η έκτη με αριθμό 194/24-11-2015 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με την αύξηση των τελών κυκλοφορίας και την οικονομική επιβάρυνση των φορολογουμένων της χώρας. Κύριε Θεοχάρη, έχετε τον λόγο.
Ευχαριστώ, κύριε Πρόεδρε, και ευχαριστώ και τον Υπουργό που ήρθε για να απαντήσει στην ερώτησή μου. Αν δεν με απατά η μνήμη μου, στις 19 Νοεμβρίου, όταν έκανα την πρόταση, ήταν παρών. Έχουν έρθει το τελευταίο χρονικό διάστημα αλλαγές, ώστε τα τέλη κυκλοφορίας να αυξηθούν κατά περίπου 13.000.000 ευρώ. Ο κύριος Υπουργός είπε ότι μέσα στη διαδικασία αυτή κάνει και έναν εξορθολογισμό τελών. Βέβαια, αυτό που είδαμε στην πράξη είναι ότι πολλοί περισσότεροι είναι αυτοί οι οποίοι πληρώνουν μεγαλύτερα τέλη απ' ό,τι πέρυσι σε σχέση με αυτούς που ελαφρύνονται. Σε κάθε περίπτωση, εγώ θέλω να εστιάσω σε ένα συγκεκριμένο θέμα - εκτός αν έχει και τη δυνατότητα να μου πει για τη σημείωση που έκανα γι' αυτά τα οποία εκτελωνίζονται και η πρώτη τους κυκλοφορία ήταν σε χώρες της Ευρωπαϊκής Ένωσης - κι αν μπόρεσε να δώσει λύση σε αυτό. Η ουσία της ερώτησής μου είναι για την Eurovignette, ένα σύστημα το οποίο μπορεί να δώσει λύση στο πρόβλημα που έχουν αυτήν τη στιγμή οι οδικοί μεταφορείς της χώρας μας. Κύριε Υπουργέ, στη χώρα μας μπαίνουν κάθε εβδομάδα δύο χιλιάδες τούρκικα φορτηγά. Χρησιμοποιούν σχεδόν δωρεάν όλο το οδικό μας δίκτυο. Η Εγνατία Οδός δεν είχε μέχρι πριν από κάποιο χρονικό διάστημα διόδια και τώρα έχει τα ελάχιστα διόδια για να φτάσουν μέχρι την Ηγουμενίτσα. Δεν πληρώνουν τίποτα για τη χρήση των δικών μας υποδομών. Οι ίδιοι μεταφορείς, όταν πάνε στην Ελβετία, όταν πάνε στην Ολλανδία, όταν πάνε στη Γερμανία και στη Γαλλία, όταν πάνε στις περισσότερες ευρωπαϊκές χώρες, πληρώνουν με το ευρωπαϊκό σύστημα της Eurovignette. Έτσι όμως, οι Έλληνες μεταφορείς είναι σε δυσμενή κατάσταση σε σχέση με τους Τούρκους, οι οποίοι με τη βοήθεια γερμανικών κεφαλαίων έχουν γίνει η ισχυρότερη μεταφορική δύναμη στον ευρωπαϊκό χώρο. Δεύτερον, υπάρχουν δυόμισι χιλιάδες φορτηγά τα οποία μπαίνουν με πλοία κάθε εβδομάδα. Και αυτά είναι ξένα φορτηγά που θα έπρεπε να πληρώνουν κάτι για τη χρήση του ελληνικού οδικού δικτύου. Τέλος, υπάρχουν εξήντα χιλιάδες φορτηγά με βουλγάρικες και ρουμάνικες πινακίδες, τα οποία ανήκουν σε Έλληνες μεταφορείς. Αυτοί κερδίζουν, πληρώνουν περί τα 1350 με 1400 ευρώ τον χρόνο για όλα και ο αντίστοιχος Έλληνας μεταφορέας πληρώνει γύρω στα 3000 με 3500 ευρώ. Ο Έλληνας μεταφορέας δηλαδή, αυτός που κρατάει τις ελληνικές πινακίδες από πατριωτισμό ή από βλακεία - τελικά το ελληνικό κράτος τού λέει, «από βλακεία τις κρατάς» - είναι σε δυσμενέστερη μοίρα από αυτόν που αποφασίζει να μεταφέρει και ουσιαστικά να πάρει τις πινακίδες από άλλη ευρωπαϊκή χώρα. Συνεπώς πιστεύουμε ότι αυτός ο φόρος - που θα μπορούσε να πει κάποιος ότι είναι και αύξηση φόρου αυτή, αλλά είναι και ένας φόρος αναπτυξιακός - μπορεί να βοηθήσει μέσω του υγιούς ανταγωνισμού τον Έλληνα μεταφορέα, τον Έλληνα πατριώτη. Συνεπώς με βάση τα ανωτέρω θέλω να σας ρωτήσω: Έχουν μελετηθεί από τις αρμόδιες υπηρεσίες του Υπουργείου τα ισχύοντα σε άλλες ευρωπαϊκές χώρες σχετικά με την ευρωβινιέτα; Έχουν προκύψει σχετικά συμπεράσματα και συγκριτική ανάλυση των εν δυνάμει δημοσίων εσόδων σε σχέση με το ισχύον πλαίσιο; Προτίθεστε να συζητήσετε ως πολιτικός προϊστάμενος των υπηρεσιών αυτών την εκπόνηση πορίσματος, την υποβολή προτάσεων για τη συνολική αναθεώρηση του υφιστάμενου πλαισίου χρεώσεων για τη χρήση του οδικού δικτύου, αντί των μεμονωμένων και περιπτωσιολογικών τροποποιήσεων που λαμβάνουν χώρα μέχρι σήμερα και αφορούν τα προβλεπόμενα τέλη κυκλοφορίας; Σας ευχαριστώ.
Ο Υπουργός κ. Αλεξιάδης έχει τον λόγο.
Κύριε Πρόεδρε, κύριε Βουλευτά, δεν χρειάζεται να ευχαριστείτε για την παρουσία μας εδώ, είναι αυτονόητη υποχρέωση των Υπουργών - και αυτό κάνω όποτε ζητηθεί με κάποια ερώτηση - να απαντάμε και να ενημερώνουμε το Σώμα μέσα στο πλαίσιο λειτουργίας του κοινοβουλευτικού συστήματος. Αυτονόητο, βέβαια, δεν είναι αυτό το οποίο υπονοήσατε στα όσα είπατε, δηλαδή ότι υπάρχει μια λογική συνέχεια και μια λογική λειτουργία στα όσα γίνονται στο φορολογικό μας σύστημα, διότι στα τέλη κυκλοφορίας, όπως γνωρίζετε από τη θητεία σας στο Υπουργείο Οικονομικών, δυστυχώς έχουμε μια αποτύπωση αυτού του παραλογισμού. Υπάρχουν αυτοκίνητα ίδιας εταιρείας, ίδιου τύπου, στα οποία επειδή κυκλοφόρησαν διαφορετική ημερομηνία, έχουμε άλλα τέλη κυκλοφορίας ή έχουμε τέλη κυκλοφορίας σε αυτοκίνητα τα οποία αντιστοιχούν ετήσια στο 1/3 της αξίας τους. Αυτός ο γενικός παραλογισμός θα αντιμετωπιστεί, αλλά δεν μπορούν να γίνουν όλα μαζί. Προχωρούμε, κάναμε ένα πρώτο βήμα με τα φετινά. Τώρα, σε ό,τι αφορά την ερώτησή σας, κατ' αρχάς, γι' αυτό που είπατε ότι δεν πληρώνουν τίποτα, τα τέλη κυκλοφορίας των αλλοδαπών φορτηγών από 1-1-2012 ανέρχονται στο ποσό των 100 ευρώ για κάθε ταξίδι, εκτός εάν ορίζεται διαφορετικά από τις ειδικές συμβάσεις της χώρας μας με άλλα κράτη. Εδώ, όμως, είναι μια αρμοδιότητα που δεν είναι του Υπουργείου Οικονομικών. Το Υπουργείο Υποδομών, Μεταφορών και Δικτύων είναι αρμόδιο για τη σύναψη των συμφωνιών για τις μεταφορές με αρμόδια Υπουργεία άλλων κρατών. Άρα, εμείς απλά αναλαμβάνουμε την ταμειακή διαδικασία. Με βάση αυτή τη συμφωνία μεταξύ Ελλάδας και άλλων χωρών, ανταλλάσσονται άδειες διέλευσης είτε ατελής, είτε με καταβολή τελών, είτε αποφασίζεται σε ειδικές περιπτώσεις η διενέργεια μεταφορών χωρίς έντυπο άδειας. Δεν καταβάλλουν τέλη κυκλοφορίας τα αλλοδαπά φορτηγά που είναι εφοδιασμένα με ατελή άδεια διέλευσης. Σε ό,τι αφορά δε τα επιβατικά αυτοκίνητα που φέρουν ισχύουσα άδεια κυκλοφορίας προσωρινού τύπου άλλης χώρας, καταβάλλονται τα προβλεπόμενα από τις διατάξεις τέλη κυκλοφορίας από την ημέρα υπαγωγής τους στο καθεστώς της προσωρινής εισαγωγής. Για τα επιβατικά οχήματα που φέρουν ισχύουσα άδεια κυκλοφορίας κανονικής σειράς άλλης χώρας και με τη λήξη του αρχικού εξαμήνου κυκλοφορίας δεν επανεξάγονται, καταβάλλονται τα προβλεπόμενα από τις διατάξεις τέλη κυκλοφορίας για το χρονικό διάστημα που κυκλοφορούν πέρα από το αρχικό εξάμηνο. Αυτές είναι οι διατάξεις που ισχύουν. Βεβαίως, είναι χαοτικές και για να μην καθυστερήσω και το Σώμα και να μη «φάω» τον χρόνο μου, έχω φέρει όλες τις σχετικές εισηγήσεις και τις καταθέτω στα Πρακτικά. [[Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τις προαναφερθείσες εισηγήσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στη δευτερολογία μου θα πω και τα υπόλοιπα σε σχέση με τα όσα αναφέρετε την ερώτησή σας. Αναφορικά με την οδηγία 1999/62 για την Eurovignette που αναφέρατε και το ελληνικό νομικό σύστημα, ήδη, με τον ν.3986/2011 αποτελεί μέρος του εθνικού νομικού πλαισίου.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί τους από το 2ο Γυμνάσιο Ξάνθης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Θεοχάρης.
Ευχαριστώ, κύριε Πρόεδρε. Κύριε Υπουργέ, με μπερδέψατε λίγο. Δεν ξέρω. Μπερδέψατε και τον κ. Δάνη, ακούω ότι παραιτήθηκε και από το ΣΔΟΕ. Εν πάση περιπτώσει, εμένα με μπερδέψατε λίγο. Βάλατε όλες τις διατάξεις, αλλά ακόμα δεν κατάλαβα ποιες είναι οι προθέσεις σας. Εγώ επί της ουσίας σας κάνω την ερώτηση και επί της ουσίας θα ήθελα να μου απαντήσετε. Η Eurovignette μπορεί να έχει ενσωματωθεί στο Ελληνικό Δίκαιο, δεν έχει όμως ενεργοποιηθεί. Άρα αυτό που έχει σημασία είναι ότι δεν υπάρχει στην πράξη, το ότι είναι ενσωματωμένη ποσώς μας ενδιαφέρει αν και είναι ένα ευτυχές πρώτο βήμα. Πρέπει να ενεργοποιηθεί, πρέπει να γίνει μελέτη οικονομοτεχνική, η οποία να λέει, για παράδειγμα, όπως αρχικά εγώ σας προτείνω για να σας δώσω μια πρώτη βοήθεια: Βάλτε 50 ευρώ ελάχιστα τη διέλευση της μιας εβδομάδας, ώστε αυτά τα δύο χιλιάδες φορτηγά που έρχονται από την Τουρκία να μας δίνουν 50 ευρώ το καθένα, άρα θα παίρνετε 100.000 ευρώ την εβδομάδα και 6,5 εκατομμύρια περίπου το έτος. Άλλα τόσα θα πάρετε από αυτά τα οποία διέρχονται και λίγο παραπάνω μέσω των πλοίων, άρα 15 εκατομμύρια συνολικά. Και αν βάλετε και 2.000 ευρώ τον χρόνο στα φορτηγά που είναι με βουλγαρικές ή ρουμανικές πινακίδες και ουσιαστικά μένουν όλο τον χρόνο στη χώρα μας, πρακτικά θα μαζέψετε και άλλα 120 εκατομμύρια. Εκεί πέρα υπάρχουν ισοδύναμα. Υπάρχουν ισοδύναμα που δεν είναι να καταστρέψω τις ζυθοποιίες, δεν είναι να διαλύσω τους οινοπαραγωγούς, δεν είναι να πάρω πίσω, προσπαθώντας να διορθώσω τα λάθη μου, τον ΦΠΑ στην εκπαίδευση και να βάλω 300 εκατομμύρια στον τζόγο του ΟΠΑΠ, χωρίς να πιάσω τη φορολογία του παράνομου τζόγου και τελικά «να πάω για μαλλί και να βγω κουρεμένος», διότι θα έρθει τώρα ο ΟΠΑΠ και μπορεί να μας πάρει και 1 δισεκατομμύριο. Και από εκεί, λοιπόν, που μας χρωστούσαν, «θα μας πάρουν και το βόδι» και θα τρέχουμε μαζί με τα 4 δισεκατομμύρια που ψάχνουμε ισοδύναμα από τα συνταξιοδοτικά του Σ.τ.Ε., να βρούμε και άλλο ένα δισεκατομμύριο να ψάχνουμε ισοδύναμα από τον ΟΠΑΠ. Αυτό, λοιπόν, που σας λέω είναι το εξής: Μπορείτε να βγάλετε εκατομμύρια και μπορείτε συγχρόνως να σταματήσετε και τον Βούλγαρο, ο οποίος έρχεται, πουλάει τζάμπα στην παραοικονομία καυσόξυλα σε όλη τη βόρειο Ελλάδα, αδειάζει και μετά κάθεται και σουλατσάρει ανά την επικράτεια και ψάχνει χωράφια για να πάρει κάστανα, καρπούζια ή δεν ξέρω και εγώ τι άλλο να γεμίσει και να φύγει πάλι παράνομος. Και το κάνει τζάμπα. Ή θα κάτσει, λοιπόν, να πληρώνει, να υπάρχει έστω ένα μικρό αντικίνητρο για να φύγει, να ξεκουμπιστεί από εκεί που ήρθε ή αν κάτσει, τουλάχιστον να εισπράττουμε κάτι ως κράτος. Αυτό, λοιπόν, είναι που ζητάμε, να βάλουμε μια τάξη, επιτέλους να αρχίσει να πατάει η χώρα στα πόδια της. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Αν κατάλαβα καλά από αυτά που μου είπατε, το ζήτημα που έχει σχέση με τα ταξινομημένα στην Ευρωπαϊκή Ένωση αυτοκίνητα, το οποίο είχε λυθεί και νομίζω τώρα πάρθηκε πίσω, δεν το έχετε λύσει. Παρακαλώ, κοιτάξτε το, μήπως σε μια επόμενη τροπολογία δώσετε λύση και γι' αυτούς τους Έλληνες, οι οποίοι πήραν αυτοκίνητο στην Ευρωπαϊκή Ένωση, το έφεραν πέντε - δέκα χρόνια μετά, είναι ένα παλιό αυτοκίνητο και επειδή το έφεραν δέκα χρόνια μετά, ξαφνικά ξαναγεννιέται και γίνεται αυτοκίνητο ενός έτους και μετράει το κοντέρ από την αρχή και άρα πληρώνουν υπέρογκα τέλη κυκλοφορίας. Είναι μια συγκεκριμένη κατηγορία συνανθρώπων μας, όμως, που έχουν ένα υπαρκτό πρόβλημα. Σας ευχαριστώ.
Κύριε Υπουργέ, έχετε τον λόγο.
Εγώ καταλαβαίνω πλήρως την αγωνία σας να προσπαθήσετε να αποδείξετε ότι όλα στο Υπουργείο Οικονομικών και όλα στο ελληνικό κράτος ξεκίνησαν να καταρρέουν και να γίνονται βάρβαρα, καταστροφολογικά και άδικα από τον Φεβρουάριο του 2015. Ευτυχώς, όμως, πέρα από ό,τι λέμε εμείς εδώ μέσα, ο ελληνικός λαός έχει κρίση και μνήμη και γνωρίζει. Σε ό,τι αφορά, δε, την προσπάθειά σας να συζητήσουμε σε μια ερώτηση για τα τέλη κυκλοφορίας και για χίλια δυο άλλα πράγματα, εγώ αποδέχομαι την πρόσκληση, αλλά νομίζω ότι το Προεδρείο θα έχει αντίρρηση να επεκταθούμε σε όλα αυτά…
Εγώ για τα τέλη μίλησα.
Σε σχέση με την παραίτηση του κ. Δάνη, που είπατε, εγώ μόλις την λάβω στο γραφείο μου, θα αναφερθώ, διότι δεν έχει φτάσει στο γραφείο μου μέχρι στιγμής τίποτα. Ξέρετε, ο αρμόδιος Υπουργός με βάση το Σύνταγμα και με βάση τις προγραμματικές δηλώσεις είμαι εγώ για το ΣΔΟΕ. Δεν έχει έρθει στο γραφείο μου τίποτα. Κι εγώ ενημερώνομαι από το διαδίκτυο. Όταν έρθει η παραίτηση, βεβαίως να απαντήσω και να δω και τους λόγους της παραίτησης για να καταλάβω ακριβώς τι έχει γίνει. Σε ό,τι αφορά την αναφορά σας για τη μελέτη και το τι σχεδιάζουμε, δεν θέλω να επαναλαμβάνω συνέχεια τα ίδια πράγματα. Στο Υπουργείο Οικονομικών αυτήν την εποχή προσπαθούμε να ανταποκριθούμε στις τρέχουσες υποχρεώσεις και δόξα τω θεώ ανταποκρινόμαστε, όπως δείχνουν τα νούμερα. Προσπαθούμε να ανταποκριθούμε στα θέματα των προαπαιτούμενων και όπως φαίνεται από την πορεία υλοποίησης, ανταποκρινόμαστε και πάμε να ανατρέψουμε όλο το φορολογικό σύστημα και να φέρουμε ένα δίκαιο και αναλογικό φορολογικό σύστημα και μια φορολογική μεταρρύθμιση που θα απαντά στα προβλήματα της κοινωνίας. Βεβαίως και το κάνουμε...
Κάντε το, κάντε το.
…αλλά να το λέμε κάθε φορά σε κάθε ερώτηση, σε κάθε νομοσχέδιο; Μέσα σε αυτό το πλαίσιο θα επανεξετάσουμε και τη λογική της φορολογίας των αυτοκινήτων, των τελών κυκλοφορίας, όπου θα πρέπει να αντιμετωπίσουμε προβλήματα, υπερβολές, ανισοκατανομές και να ισορροπήσουν τα πράγματα στα πρότυπα των ευρωπαϊκών χωρών. Εκεί θα δούμε όλα αυτά τα ζητήματα, όπως σας έχω πει και στο παρελθόν με τα θέματα της πλασματικής άδειας κυκλοφορίας σε εισαγόμενα αυτοκίνητα και σε μια σειρά από άλλα θέματα. Τώρα, σε ό,τι αφορά τα φορτηγά από την Τουρκία, σας είπα και πριν - θα το δείτε κι εσείς - ότι η Γενική Διεύθυνση Τελωνείων, η οποία υπάγεται στην ανεξάρτητη Γενική Γραμματεία Δημοσίων Εσόδων, λέει: «Σύμφωνα με το άρθρο 35 του ν. 3986 τα τέλη κυκλοφορίας των αλλοδαπών φορτηγών από 1-1-2012 ανέρχονται στο ποσό των 100 ευρώ για κάθε ταξίδι, εκτός αν ορίζεται διαφορετικά από τις ειδικές συμβάσεις». Και όπως σας είπα, αρμόδιο για τις συμφωνίες αυτές, τις συμβάσεις, δεν είναι το Υπουργείο Οικονομικών, είναι το Υπουργείο Υποδομών, Μεταφορών και Δικτύων. Να απαντήσω εγώ για όλα τα ζητήματα, θα είναι και λίγο ειρωνικό κι ασεβές προς άλλους Υπουργούς.
Ρωτήστε τον Υπουργό δίπλα σας.
Δεν έχω πρόβλημα εγώ να απαντήσω για όλα, απλά πρέπει να σεβόμαστε εδώ τους ρόλους που μας έχει δώσει η πολιτεία. Σε ό,τι αφορά, δε, τα αναφερόμενα και σε αυτό που είπατε και στην ερώτησή σας: Ε, δεν βάλαμε τέλη κυκλοφορίας πρώτη φορά το 2015. Είχαμε τέλη κυκλοφορίας και τα προηγούμενα χρόνια στο Υπουργείο Οικονομικών και μάλιστα δεν μπορούμε να πούμε ότι η κατανομή τους είναι πιο δίκαια, γιατί όπως έχουμε εξηγήσει κι έχουμε πει, για τα αυτοκίνητα μέχρι το 2006 τα οποία κατά τεκμήριο έχει η μεγάλη μάζα του ελληνικού λαού και είναι αυτά τα οποία έχουν αυτοί που κατά τεκμήριο δεν μπορούν να αλλάξουν και δεν μπορούν να πάρουν καινούργια αυτοκίνητα, από τα στοιχεία που έχουμε καταθέσει προκύπτει ότι είναι μεγαλύτερος ο αριθμός των αυτοκινήτων που έχουν μείωση από τα αυτοκίνητα που έχουν αύξηση. Αυτό που είναι δεδομένο είναι ότι τα μεσαία αυτοκίνητα - είναι κι αυτή μια μεγάλη κατηγορία - δεν έχουν καμμία μείωση ούτε καμμία αύξηση. Είναι στα ίδια.
Πόσα έχουν μείωση και πόσα έχουν αύξηση;
Στα αυτοκίνητα που είναι μετά το 2006 και είναι με βάση τις εκπομπές ρύπων που ισχύουν από 1-11-2010, εκεί βεβαίως κι έχουμε αυξήσεις - όχι στα πολύ μικρά, από ένα όριο και πάνω - κι εσείς βεβαίως έχετε πολιτική διαφωνία. Κι εμείς δεν κρύψαμε τίποτα. Στην εισηγητική έκθεση φαίνεται το τι ακριβώς θα γίνει. Να είστε πάντως σίγουρος και να μην ανησυχείτε, στο Υπουργείο Οικονομικών υπάρχει και αγωνία και αποτέλεσμα να ανταποκριθούμε στα τωρινά προβλήματα και σχεδιασμός για τις μεγάλες αλλαγές που έρχονται.
Ευχαριστούμε τον κύριο Υπουργό. Πάμε τώρα στην τρίτη υπ' αριθμό 186/20-11-2015 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ.Ιωάννη Κουτσούκου προς τον Υπουργό Υποδομών, Μεταφορών και Δικτύων, σχετικά με το χρονοδιάγραμμα υλοποίησης του έργου του αυτοκινητόδρομου «Πάτρα - Πύργος» στο, Νομό Ηλείας. Παρακαλώ, κύριε Κουτσούκο, έχετε τον λόγο.
Ευχαριστώ, κύριε Πρόεδρε. Ο αυτοκινητόδρομος Πάτρα - Πύργος, κύριε Πρόεδρε, μιας και είμαστε από την ίδια περιφέρεια, δεν αφορά τον Νομό Ηλείας, αφορά όλη τη δυτική Ελλάδα και είναι τμήμα ενός μεγάλου άξονα, που φιλοδοξούμε να δώσει ανάπτυξη σε μια υποβαθμισμένη περιοχή.
Και από τη γέφυρα και μετά τι θα γίνει;
Δυστυχώς η Κυβέρνηση, κύριε Πρόεδρε, λίγο πριν λήξει η ημερομηνία υποβολής προσφορών σε ένα δημοπρατημένο έργο, στις 31 Μάρτη, ακύρωσε αυτή τη δημοπράτηση. Καταγγείλαμε, τότε, αυτή την εγκληματική ενέργεια και επιχείρησε η Κυβέρνηση, διά του κ. Σπίρτζη, εδώ στη Βουλή, να μας δώσει απαντήσεις, οι οποίες, όμως, ήταν έωλες και παραπλανητικές. Ο δε κ. Σπίρτζης, στην προσπάθειά του να αμβλύνει τις αντιδράσεις, δεσμεύθηκε εδώ ότι θα επαναδημοπρατήσει τμήματα του έργου, δηλαδή θα προχωρούσε σε κατάτμηση του έργου - ξέρετε τι σημαίνει κατάτμηση - στο τέλος Ιουνίου, αρχές Ιουλίου. Εδώ το έχει πει, έχω και τα Πρακτικά. Είμαστε τώρα στο τέλος του έτους και όχι απλά δεν έχει δημοπρατήσει τίποτα, αλλά μας έχει οδηγήσει στο σημείο μηδέν. Τι έκανε η Κυβέρνηση; Ξανάγραψε στο ΠΔΕ το έργο, με το ίδιο ποσό και τον ίδιο αριθμό που είχαμε γράψει τον Οκτώβρη του 2014, όταν βγήκε η απόφαση της δημοπράτησης. Δηλαδή, μας γύρισε έναν χρόνο πίσω. Και με απόφασή του, πριν λίγες μέρες, στις 11 Νοέμβρη, προσέλαβε και σύμβουλο και του έδωσε και πέντε μήνες προθεσμία να φέρει μελέτες, όταν υπήρχε συμβατική υποχρέωση του παραχωρησιούχου να του παραδώσει τις μελέτες, όταν έχουν γίνει απαλλοτριώσεις, όταν ένα μεγάλο μέρος του έργου, τα τεχνικά, κατά 30% έχει γίνει. Σε αυτή, λοιπόν, τη σκληρή πραγματικότητα, απαιτούμε τώρα από τον κ. Σπίρτζη, στον βαθμό που μπορεί να είναι αξιόπιστος, να μας δώσει μία δέσμευση πότε θα δημοπρατηθεί το έργο και αν επιτέλους θα έχουμε αυτοκινητόδρομο. Γιατί αντιλαμβάνεστε, κυρίες και κύριοι συνάδελφοι, ότι το να δημοπρατείς διάφορα τμήματα του έργου δεν είναι αυτοκινητόδρομος, είναι κομματιαστοί δρόμοι, που δεν ξέρω αν θα συνδεθούν ποτέ και θα γίνουν αυτοκινητόδρομος.
Κύριε Σπίρτζη, έχετε τον λόγο.
Εγώ, κύριε Πρόεδρε, παίρνω την καλοπροαίρετη εκδοχή, ότι οι Βουλευτές Ηλείας της Αντιπολίτευσης ανησυχούν για το αν θα γίνει αυτοκινητόδρομος. Έχουμε δεσμευθεί ότι ο αυτοκινητόδρομος θα γίνει. Πολιτικά, σε όλα τα υπόλοιπα, που είπε ο κ. Κουτσούκος, διαφωνούμε και έχουμε επανειλημμένα εξηγήσει και στο Κοινοβούλιο και δημόσια στους φορείς της περιοχής, όχι μόνο στην Ηλεία αλλά και γενικότερα στην περιφέρεια, ποια είναι η πολιτική μας. Προφανώς να το πούμε άλλη μία φορά, δεν μιλάμε για κατάτμηση του έργου, αλλά για τμηματική δημοπράτηση. Δεν αντιλαμβανόμαστε τον λόγο που το 80% και πάνω των έργων του Υπουργείου και των εποπτευόμενων φορέων έχουν έξι αναδόχους, μόνο τις μεγάλες εργοληπτικές εταιρείες. Αυτό, λοιπόν, δεν έχει να κάνει με κατάτμηση. Κατάτμηση άλλοι κάνανε στο παρελθόν και είναι εκεί που πρέπει να είναι. Εδώ μιλάμε για τμηματική δημοπράτηση, για να μη γίνονται παρεξηγήσεις και εντυπώσεις. Το δεύτερο είναι ότι το χρονοδιάγραμμα που είχε βάλει η προηγούμενη κυβέρνηση, που έκανε και την αναθεώρηση της παραχώρησης, που μείωσε, δηλαδή που έβγαλε αυτό το κομμάτι του έργου από την παραχώρηση της Ολυμπίας οδού, έδινε ότι το κομμάτι αυτό θα τελείωνε στο τέλος του 2016. Δηλαδή, έδινε πλασματικά χρονοδιαγράμματα, όπως πλασματικό ήταν και το χρονοδιάγραμμα για το Κόρινθος - Πάτρα, της Ολυμπίας οδού, για το κύριο κομμάτι του έργου, που έπρεπε να ολοκληρώσει τις εργασίες του φέτος τον Δεκέμβρη. Τα λέω αυτά γιατί, προφανώς, γνωρίζει ο κ. Κουτσούκος ότι στις 12 Οκτωβρίου, με απόφαση του Υπουργού Οικονομίας, Ανάπτυξης και Τουρισμού, είχαμε τροποποίηση της ειδικής διάταξης, του ΣΑΕ 071 και όφειλε να βγει αυτή για να προχωρήσουν οι διαγωνισμοί. Έχω και την απάντηση της Υπηρεσίας. Θα σας τη δώσω, κύριε Βουλευτά, για να είναι σε γνώση όλων. Το πρώτο κομμάτι του έργου και αυτό που φροντίζουμε για να μην είμαστε εκτός χρονοδιαγραμμάτων σε όσα έχουμε δεσμευθεί, θα βγει το πρώτο δεκαπενθήμερο του Δεκεμβρίου. Αυτό που πιέζουμε τις υπηρεσίες είναι για να βγουν δύο διαγωνισμοί, δύο από τα τμήματα του έργου Πάτρα - Πύργος, μέσα στον Δεκέμβριο. Για ενημέρωση του Κοινοβουλίου θέλω να αναφέρω ότι το πρώτο τμήμα είναι προϋπολογισμού 67.200.000 ευρώ με ΦΠΑ και περιλαμβάνει την κατασκευή από τη χιλιομετρική θέση συν 66, είναι 360 έως 74 συν 500, μήκους 8,14 χιλιομέτρων… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, σε ένα λεπτό ολοκληρώνω. Τα λέω αυτά για να ξέρει ο κ. Κουτσούκος τι θα δημοπρατηθεί. …το οποίο διαμορφώνεται με νέα χάραξη, με διατομή αρτηρίας συνολικού πλάτους 21, 30 μέτρων. Προβλέπεται η κατασκευή ανισόπεδου κόμβου - πύργου. Προβλέπεται η κατασκευή νέων και αναβαθμιζόμενων παράπλευρων και κάθετων δρόμων συνολικού μήκους περίπου έντεκα χιλιομέτρων και συνοδά έργα αποχέτευσης ομβρίων, αποστράγγισης, έργα σήμανσης, ασφάλισης, περίφραξης, μεγάλα και μικρά τεχνικά έργα, όπως γέφυρες, άνω και κάτω διαβάσεις, οχετοί, τοίχοι κ.λπ., έργα περιβάλλοντος, εγκαταστάσεις οδοφωτισμού, τηλεφωνοδότησης, δικτύων άρδευσης, πυρόσβεσης κ.λπ. καθώς και εργασίας πρασίνου. Επίσης, προσωρινές παραλλαγές οδών και κυκλοφοριακές ρυθμίσεις κατά τη διάρκεια κατασκευής των έργων. Μέσα στα έργα προαίρεσης έχουμε εντάξει και θα περιλαμβάνονται στη διακήρυξη ως προαίρεση η εκτέλεση εργασιών ανακατασκευής του οδοστρώματος της υφιστάμενης νέας εθνικής οδού Πάτρας - Πύργου μήκους οκτώ χιλιομέτρων περίπου από τον κόμβο Πύργου μέχρι τον κόμβο προς Αρχαία Ολυμπία, προϋπολογισμού 3.400.000 ευρώ με ΦΠΑ. Και για την εξέλιξη των τευχών δημοπράτησης - για να μην έχετε κάποια απορία και για τον σύμβουλο που πάρθηκε - είναι ότι έχει ολοκληρωθεί η διακήρυξη, ο αναλυτικός προϋπολογισμός - που δεν είχαμε αναλυτικό προϋπολογισμό με το προηγούμενο σύστημα - , το τιμολόγιο μελέτης και η τεχνική περιγραφή. Σε εξέλιξη είναι η ειδική συγγραφή υποχρεώσεων και η τεχνική συγγραφή υποχρεώσεων, η οποία θα ολοκληρωθεί αυτή την εβδομάδα, ώστε στο πρώτο δεκαπενθήμερο του Δεκέμβρη να μπορεί να γίνει κανονικά η προκήρυξη του διαγωνισμού, του πρώτου ή και του δεύτερου τμήματος που εμείς θέλουμε να προλάβουμε. Ευχαριστώ.
Τον λόγο έχει ο κ. Κουτσούκος.
Ευχαριστώ, κύριε Πρόεδρε. Κύριε Υπουργέ, πρέπει να ξέρετε ότι εδώ, σε αυτή την Αίθουσα, στο τέλος του 2013 έγινε μία μεγάλη πολιτική μάχη, όταν ο κ. Χρυσοχοΐδης έφερε τις αναθεωρημένες συμβάσεις των αυτοκινητοδρόμων, όπου είχε απενταχθεί το κομμάτι Πάτρα - Πύργος - Τσάκωνα για ατυχείς χειρισμούς που είχε κάνει η προηγούμενη πολιτική ηγεσία. Και δώσαμε πολιτική μάχη - και εγώ έβαλα το κεφάλι μου στον ντορβά και είπα «δεν ψηφίζω τους αυτοκινητόδρομους» και οι άλλοι συνάδελφοι και από την Ηλεία και από τη Μεσσηνία - και προς τιμήν του ο κ. Χρυσοχοΐδης περιέλαβε στο ν. 4219 το άρθρο 5, που προβλέπει πώς θα γίνει ο αυτοκινητόδρομος Πάτρα - Πύργος - Τσακώνα και προέβλεπε χρονοδιάγραμμα δημοπράτησης του δρόμου Πάτρα - Πύργος, προέβλεπε τη βελτίωση του δρόμου Πύργος - Καλό Νερό - γιατί μεσολαβεί ο Καϊάφας - και πώς θα υλοποιηθεί το υπόλοιπο έργο μέχρι την Τσάκωνα. Επίσης, προς τιμήν του δημοπράτησε τον δρόμο και ήρθατε εσείς και τον ακυρώσατε με αυτές τις δικαιολογίες που είπα ότι είναι έωλες. Και ενώ σε αυτήν εδώ την Αίθουσα είχατε δεσμευθεί ότι θα προκηρύξετε ένα τμήμα τον Ιούνιο, τέλος Ιουλίου, έρχεστε και μας λέτε τώρα ότι είστε έτοιμοι να προκηρύξετε ένα τμήμα τώρα, σε λίγες μέρες. Να σας πιστέψουμε! Και εδώ ερχόμαστε καλοπροαίρετα - μην αφήσετε ξανά αιχμές - γιατί αυτή είναι η δουλειά του Βουλευτή, πολύ δε περισσότερο όταν έχει συνδέσει τη διαδρομή του με αυτόν τον δρόμο, που δεν ξέρει ποτέ τι θα του συμβεί, όταν τον περνάει τόσες φορές την εβδομάδα. Για να είμαστε απολύτως συνεννοημένοι. Λέω, λοιπόν, κύριε Υπουργέ, ότι θα δημοπρατήσετε να πάμε από ένα χωριό του Πύργου σε ένα άλλο χωριό. Τι να το κάνουμε; Δρόμους για να πηγαίνουμε στα χωριά έχουμε. Προοπτική υλοποίησης του αυτοκινητόδρομου Πάτρα - Πύργος μπορείτε να μας δώσετε; Γιατί κάνατε και μία αναφορά στα λαθεμένα χρονοδιαγράμματα. Τα χρονοδιαγράμματα προβλέπονται από τις συμβάσεις και εσείς είστε ο υπεύθυνος Υπουργός για να τηρηθούν τα χρονοδιαγράμματα. Και αν υπάρχει παράβαση των χρονοδιαγραμμάτων, μπορείτε να πάρετε μέτρα. Μην ψάχνετε δικαιολογίες, λοιπόν. Να αναλάβετε τις ευθύνες σας, αλλά κυρίως να πείτε εδώ στη Βουλή, για να ακούσουν οι πολίτες της Ηλείας και της δυτικής Ελλάδος, εάν ποτέ θα έχουν αυτοκινητόδρομο. Και αν θέλετε, πείτε μας τι θα γίνει και με το υπόλοιπο κομμάτι του δρόμου, για να μην έχουμε έναν τυφλό δρόμο που θα φτάσει μέχρι τον Πύργο και δεν θα έχει καμμία προοπτική. Αυτό είναι το ζήτημα στο οποίο θέλουμε συγκεκριμένες απαντήσεις και αν τις έχετε να μας τις δώσετε, επαναλαμβάνω, με την καλοπιστία ότι θα προχωρήσει αυτή η δημοπράτηση. Γιατί όπως διαβάζω την απόφαση να προσλάβετε σύμβουλο, πολύ φοβάμαι ότι ξαναμπλέκετε τις δημοπρατήσεις σε δαιδαλώδεις διαδικασίες που μπορεί να τις πάνε και στις καλένδες. Κι επειδή έχουμε πολύ πικρή πείρα από κατάτμηση - γιατί κατάτμηση είναι, μην παίζετε με τις λέξεις - έργων που δεν οδήγησαν σε ολοκληρωμένα έργα, φοβόμαστε και εκφράζουμε αυτούς τους φόβους. Μπορείτε να μας τους διασκεδάσετε και να δώσετε σαφέστατες διαβεβαιώσεις, γιατί οι πολίτες της Ηλείας θα είναι εκεί, κύριε Υπουργέ. Εσείς, όπως άλλοι δέκα Υπουργοί που έχουν περάσει από το 2007 που ζούμε αυτή την περιφέρεια, κάπου αλλού θα είστε - εννοώ πολιτικά. Ευχαριστώ.
Κύριε Υπουργέ, έχετε τον λόγο.
Κύριε Κουτσούκο, καλοπροαίρετα σας απάντησα. Δεν άφησα καμμία αιχμή. Εμένα προσωπικά με έχετε ενημερώσει εσείς ο ίδιος και γι' αυτά που έγιναν στην προηγούμενη διαπραγμάτευση και τα αποδέχομαι. Δεν αμφισβητώ σε καμμία περίπτωση τον αγώνα που έχετε δώσει για την ολοκλήρωση αυτού του έργου. Αμφισβητώ, όμως, ότι αυτά που προβλεπόντουσαν στις προηγούμενες συμβάσεις και στην αναθεώρηση του αυτοκινητοδρόμου ήταν πράγματα τα οποία μπορούσαν να υλοποιηθούν και δεν ήταν απλές διακηρύξεις της προηγούμενης κυβέρνησης. Αυτό αμφισβητώ σε σχέση με τα χρονοδιαγράμματα. Διότι αν ήταν ειλικρινή τα χρονοδιαγράμματα θα σήμαινε ότι το σύνολο των πέντε αυτοκινητοδρόμων που έγινε και αναθεώρηση, θα ολοκληρώνονταν το Δεκέμβριο. Και υπάρχουν πολλά έργα από αυτούς τους αυτοκινητόδρομους, τα οποία δεν είναι σε θέση να ολοκληρωθούν, θέλουν περίπου δύο χρόνια για την ολοκλήρωσή τους. Ένα είναι αυτό. Το δεύτερο είναι ότι ένα έργο και μιλάω για το συγκεκριμένο το Πάτρα - Πύργος, στο οποίο δεν υπάρχουν μελέτες εφαρμογής, δεν υπάρχουν στοιχεία και προϋπολογισμοί, πραγματικά εγώ δεν μπορώ να καταλάβω πώς θα δημοπρατούνταν αυτό το έργο. Γνωρίζετε στη διαγωνιστική διαδικασία που είχε η προηγούμενη κυβέρνηση, η κυβέρνηση δηλαδή του κ. Σαμαρά, προκηρύξει ότι υπήρχαν ενστάσεις ακριβώς γι' αυτούς τους λόγους, γιατί δεν είχαν όλοι οι διαγωνιζόμενοι τα στοιχεία αυτά, δεν είχαν επιμετρήσεις για το σύνολο των ποσοτήτων για όλο το έργο, δεν υπήρχαν για όλο το έργο παραληφθεί οι μελέτες από τη δημοπρασία. Άρα σωστά έχουμε βάλει σύμβουλο για να έχουν ίδιο δικαίωμα πληροφόρησης για το έργο, αναλυτικό προϋπολογισμό, τεχνική συγγραφή υποχρεώσεων για όλα τα τμήματα του έργου όλοι οι διαγωνιζόμενοι. Και σε σχέση με το αν έχουμε καθυστερήσει, όπως θυμάστε ακόμη κι αν ο διαγωνισμός γινόταν τον Ιούλιο, τον Σεπτέμβριο, τον Οκτώβριο, όπως είχαμε δεσμευτεί, γιατί εγώ αρνούμαι αυτά που είχα δεσμευτεί - κατ΄αρχάς, δεν μπορούσε να γίνει εάν δεν έβγαινε η απόφαση του Υπουργείο Οικονομίας, το γνωρίζετε - αλλά και να είχε βγει πιο νωρίς, πάλι ο διαγωνισμός θα ολοκληρωνόταν στις αρχές του νέου έτους, όπου θα είχαμε την οριστική ένταξη και όχι την προσωρινή που έχουμε κάνει, των νέων έργων στο ΣΕΣ, στο νέο ΕΣΠΑ. Και αυτό το γνωρίζετε. Γιατί αλλιώς θα είχε βγάλει και η προηγούμενη κυβέρνηση το έργο το 2014. Δεν μπορούσε να βγει γιατί είχαμε υπερκάλυψη των πόρων που ήταν από το ΕΣΠΑ στα οδικά έργα και είχαμε υπερκάλυψη, όπως θυμάστε - σας είχα απαντήσει και τότε - και στο νέο ΕΣΠΑ, στο ΣΕΣ, για τα οδικά έργα. Επομένως δεν έχουμε καθυστέρηση στη διαγωνιστική διαδικασία. Εγώ αυτό που θέλω να δεσμευτώ είναι ότι το έργο θα γίνει στην ολότητά του. Το πρώτο τμήμα του έργου ξεκινάει από τον Πύργου προς την Πάτρα και δεν είναι δρόμος για να συνδεθούν τα χωριά, είναι το πρώτο τμήμα του έργου Πάτρα - Πύργος, δηλαδή η συνέχιση του αυτοκινητόδρομου που θα έχουμε ολοκληρωμένη. Ευχαριστώ πολύ.
Εμείς ευχαριστούμε. Περνάμε στην τέταρτη με αριθμό 182/20-11-2015 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Εσωτερικών και Διοικητικής Ανασυγκρότησης, σχετικά με την άρση της απόστασης των είκοσι χιλιομέτρων για τη δωρεάν μεταφορά των μαθητών των ημερήσιων και εσπερινών ΕΠΑΛ. Κύριε Κωνσταντινόπουλε, έχετε τον λόγο.
Ευχαριστώ, κύριε Υπουργέ, που ήλθατε. Η επίκαιρη ερώτησή μου έχει περάσει από πολλούς δρόμους. Ούτε τον δρόμο Πάτρας - Πύργου για να φτάσει εδώ! Έκανε έναν μήνα και πήγε στον Υπουργό Παιδείας, μετά δεν μπορούσε ο αρμόδιος Υπουργός. Σας ευχαριστώ πραγματικά, αν και θα μπορούσε πολύ πιο γρήγορα να έχει απαντηθεί αυτή η επίκαιρη ερώτηση. Όπως και να έχει, είναι ένα ζήτημα το οποίο νομίζω ότι κεντρίζει και το δικό σας ενδιαφέρον και το ενδιαφέρον όλων και αφορά τους μαθητές των ΕΠΑΛ, των ημερησίων και των εσπερινών λυκείων. Αυτοί οι άνθρωποι έχουν έναν περιορισμό - και το ξέρετε πάρα πολύ καλά - τον περιορισμό των είκοσι χιλιομέτρων για να πάνε από την περιοχή τους εκεί όπου υπάρχει ΕΠΑΛ. Γνωρίζετε πάλι ότι στην επαρχία ειδικά αυτός ο περιορισμός έχει ένα πρόβλημα, γιατί στις περισσότερες περιοχές τα ΕΠΑΛ είναι στο κέντρο του νομού και υπάρχουν μεγάλες χιλιομετρικές αποστάσεις. Μάλιστα, υπάρχει ειδική κατηγορία αυτών των ανθρώπων που πάνε και στα ημερήσια και στα βραδινά. Για τα μουσικά σχολεία υπήρξε μέριμνα τον Σεπτέμβριο και υπήρξε άρση για τα είκοσι χιλιόμετρα, πιθανόν γιατί θα μέτρησαν - και καλώς μετράνε - στο Υπουργείο Οικονομικών ότι οι μαθητές αυτοί δεν είναι η μεγάλη μάζα των μαθητών που πηγαίνουν στα μουσικά σχολεία. Όμως, φαίνεται από την έρευνα που έχει γίνει και από την προσπάθεια που κάναμε με αρκετά παιδιά ανά την Ελλάδα, ότι αυτός ο αριθμός δεν αλλάζει πάρα πολύ τον προϋπολογισμό και πραγματικά δίνει μια δυνατότητα σε μια ειδική κατηγορία ανθρώπων που δουλεύουν, που έχουν αρκετά προβλήματα για να πάνε στα ΕΠΑΛ και ειδικά στα εσπερινά, ώστε τουλάχιστον να επιδοτηθεί αυτή η διαδρομή πάνω από τα είκοσι χιλιόμετρα. Μιλάμε τώρα, κύριε Υπουργέ, για αποστάσεις πολύ μικρές, να μην ξεπερνάνε τα τέσσερα - πέντε χιλιόμετρα, γιατί όπως είναι κατανεμημένα τα ΕΠΑΛ σε κάθε νομό, δεν νομίζω να ξεπερνάνε αυτές τις αποστάσεις. Πιστεύω και ελπίζω ότι αν έχετε κάνει μια καλή καταγραφή με τη βοήθεια της δευτεροβάθμιας εκπαίδευσης ανά την Ελλάδα και των υπηρεσιών του Υπουργείου Παιδείας, θα έχετε καταλήξει σ' ένα συμπέρασμα ότι το κονδύλι είναι πάρα πολύ μικρό και θα μπορούσαμε να βοηθήσουμε και να στηρίξουμε αυτή την κατηγορία των μαθητών. Σας ευχαριστώ πολύ.
Ελάτε, κύριε Υπουργέ. Από την ευθεία οδό!
Ευχαριστώ, κύριε Πρόεδρε. Κύριε Βουλευτά, δεν χωρά αμφιβολία ότι το θέμα που θίγετε, το θέμα της μεταφοράς και των μαθητών των ΕΠΑΛ χωρίς περιορισμούς στα σχολεία τους, είναι ιδιαίτερα σημαντικό. Ταυτόχρονα, το πώς αντιμετωπίζεται μέχρι σήμερα, το πώς αντιμετωπίζονται οι συγκεκριμένοι μαθητές, συνιστά μια αδικία σε βάρος τους. Μάλιστα, θα έλεγα ότι η σημαντική διάσταση του θέματος φαίνεται από το ότι γίνεται μέσα σε πολύ μικρό χρονικό διάστημα από Βουλευτή μάλιστα της Αρκαδίας ερώτηση με το ίδιο αντικείμενο, που σημαίνει ότι κυρίως η περιφέρεια - όχι τόσο τα αστικά κέντρα - και ιδιαίτερα περιφέρειες και νομοί όπως ο συγκεκριμένος της Αρκαδίας, αντιμετωπίζουν με ιδιαίτερη οξύτητα αυτό το σημαντικό ζήτημα που αναφέρετε, το ότι δηλαδή υπάρχει μία άδικη εξαίρεση των μαθητών των ΕΠΑΛ από τη δυνατότητα να μπορούν να μετακινούνται. Πρέπει να καλύπτεται η μεταφορά τους στο σχολείο τους σε κάθε περίπτωση, είτε πρόκειται για πάνω από είκοσι χιλιόμετρα, είτε να γίνεται μάλιστα και με δημόσια σύμβαση και όχι με άλλον τρόπο αυτή η μεταφορά. Επομένως, θα σας έλεγα ότι προσεγγίζουμε με την δέουσα ευαισθησία και προσοχή το θέμα αυτό προκειμένου να επέλθει, πέρα απ' όλα τα άλλα, ένας εξορθολογισμός και να ισχύσει και για τα παιδιά αυτά ό,τι ισχύει και για τους άλλους μαθητές. Αυτές τις μέρες έχει γίνει μία προσέγγιση και συζήτηση με το Υπουργείο Παιδείας για να μας δώσουν τα στοιχεία, μιλώντας στην πανελλαδική διάσταση, για να δούμε και την οικονομική πλευρά, μολονότι δεν είναι η οικονομική η μόνη ή η κύρια πλευρά την οποία πρέπει να αντιμετωπίσουμε. Σας διαβεβαιώνω ότι σε κάθε περίπτωση θεωρώ ότι πολύ σύντομα - αυτήν την ελπίδα και την προσδοκία έχω και αυτό προσπαθούμε, είναι προτεραιότητά μας - θα δοθεί η δυνατότητα της ίσης ευκαιρίας για τη μεταφορά και των μαθητών των ΕΠΑΛ.
Κύριε Κωνσταντινόπουλε, έχετε τον λόγο.
Σας είπα και στην αρχή της ερώτησής μου ότι αυτή η ερώτησή μου πέρασε από τον δρόμο Πάτρα - Πύργος. Πραγματικά πιστεύω ότι όλοι οι συνάδελφοι Βουλευτές - και δεν υπάρχει τίποτα μεμπτό σε αυτό που θα πω - θέλουν να αντιμετωπίσουν τα προβλήματα που υπάρχουν σε κάθε νομό και πολύ σωστά οι συνάδελφοι καταθέτουν ερωτήσεις. Απλά, ήθελα να σας πω ότι την ερώτησή μου αυτή την έχω καταθέσει πριν από έναν μήνα, κύριε Πρόεδρε. Και καλώς κατέληξε για μένα, διότι το πρόβλημα δεν είναι ποιος θα την κάνει πρώτος την ερώτηση αλλά να είναι σωστή η απάντηση.
Κάλλιο αργά παρά ποτέ!
Συμφωνώ! Εγώ θέλω να σας πω το εξής, που νομίζω είναι η ουσία: Καταλαβαίνω ότι είναι και οικονομικό το ζήτημα. Γι' αυτό από τη θετική ανταπόκριση αυτών των αιτημάτων που μεταφέρουμε εμείς ως «μεταφορείς» ενός αιτήματος ανθρώπων που είναι σε πανελλαδική διάσταση, άλλο εάν το ερέθισμα το είχαμε από την περιοχή μας, καταλαβαίνω ότι δεν αφορά πάρα πολύ κόσμο. Από μια συνεννόηση που έχουμε κάνει και από τα πρώτα δείγματα που έχουμε - θα τα έχετε και εσείς αναλυτικά - εμείς θα είμαστε ξανά εδώ να σας ρωτήσουμε, διαπιστώνουμε ότι είναι για έναν μικρό αριθμό μαθητών. Και ξέρετε, αν και λέμε «μαθητών», κατανοείτε ότι στο ΕΠΑΛ, του εσπερινού λυκείου, είναι άνθρωποι μεγάλης ηλικίας, οι οποίοι δουλεύουν το πρωί και μετά προσπαθούν μέσα από αυτή τη διαδικασία να ολοκληρώσουν τις σπουδές τους. Άρα περιμένουμε και θα σας ζητούσα μόνο ένα χρονοδιάγραμμα για να ενημερωθούν αυτοί οι μαθητές, μέσα στο οποίο πιστεύετε ότι θα μπορούσατε να λύσετε με μια ΚΥΑ απ' ό,τι καταλαβαίνω - γιατί δεν χρειάζεται νομοθετική πρωτοβουλία - αυτό το πρόβλημα.
Κύριε Υπουργέ, έχετε τον λόγο.
Νομίζω ότι ο χαρακτήρας της σημερινής ανταλλαγής απόψεων μεταξύ μας και η επισήμανση της σημασίας αλλά και της πολιτικής βούλησης να λυθεί το ζήτημα, φαίνεται από την κουβέντα και από την καλή προαίρεση, με την οποία αντιμετωπίζει και ο κ. Κωνσταντινόπουλος το ζήτημα, διότι έχει απόλυτο δίκιο σε αυτό το οποίο θέτει. Αυτό που μπορώ να επιβεβαιώσω εγώ και να επαναλάβω είναι αυτή η πολιτική βούληση να προχωρήσουμε με την αντίστοιχη ρύθμιση που απαιτείται. Απλώς θα ήθελα να πω, επειδή μας ακούει και άλλος κόσμος, ότι για τους μαθητές των ΕΠΑΛ που η διαδρομή τους είναι μέχρι είκοσι χιλιόμετρα, το θέμα είναι λυμένο.
Σωστό!
Όπως είναι λυμένο το πρόβλημα των μετακινήσεών τους με ίδια μέσα.
Σωστά!
Όμως, σε περιοχές όπως η Αρκαδία, αφ' ενός οι αποστάσεις είναι μεγαλύτερες ορισμένες φορές και αφ' ετέρου είναι δύσκολη η μεταφορά με ίδια μέσα. Επομένως χρειάζεται να γίνει με δημόσια σύμβαση. Το κατανοώ. Βάζουμε το πρόβλημα στην πραγματική του διάσταση και καλά κάνετε και το θίγετε αυτή τη στιγμή. Μάλιστα, θα έλεγα, ολοκληρώνοντας, με δεδομένη τη διάθεση και την πρόθεση να αντιμετωπίσουμε το ζήτημα, ότι θα μπορούσαμε να συνεργαστούμε και να δούμε ορισμένα συγκεκριμένα στοιχεία περαιτέρω για την περίπτωση του νομού, τον οποίο θίγετε και να μπορέσουμε στη συνέχεια να το γενικεύσουμε. Σας ευχαριστώ πολύ.
Και εμείς ευχαριστούμε. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Στο σημείο αυτό με τη συναίνεσή σας θα διακόψουμε τη συνεδρίαση και θα επανέλθουμε στις 18.00΄ με νομοθετικό έργο, σύμφωνα με την ημερήσια διάταξη που σας έχει διανεμηθεί. Διακόπτεται η συνεδρίαση.
Επαναλαμβάνεται η διακοπείσα συνεδρίαση. Έτσι όπως βλέπω την εικόνα και χωρίς να μετρήσω, κύριοι συνάδελφοι, διαπιστώνεται η απαρτία. Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων «Βοσκήσιμες γαίες Ελλάδας και άλλες διατάξεις». Ανάλογα με το πόσοι θα εγγραφείτε για τη συζήτηση του σημερινού νομοσχεδίου θα δούμε και το πότε θα τελειώσουμε. Νομίζω πάντως ότι μέχρι τις δώδεκα απόψε θα μπορούσε να έχει εξαντληθεί ο κατάλογος, αν όχι νωρίτερα. Η Διάσκεψη των Προέδρων αποφάσισε στη συνεδρίασή της στις 26-11-2015 τη συζήτηση του νομοσχεδίου σε δύο συνεδριάσεις. Στη σημερινή συνεδρίαση θα συζητηθεί το νομοσχέδιο επί της αρχής. Στην αυριανή πρωινή συνεδρίαση θα συζητηθούν τα άρθρα και οι τροπολογίες του νομοσχεδίου ως μία ενότητα και θα ακολουθήσει μετά η ψηφοφορία. Σύμφωνα με τα χαρτιά που μας έχουν έρθει από τα κόμματα, Κοινοβουλευτικοί Εκπρόσωποι για τη συζήτηση του σημερινού νομοσχεδίου ορίζονται οι εξής: Από τον ΣΥΡΙΖΑ ο κ. Σωκράτης Φάμελλος, από τη Νέα Δημοκρατία ο κ. Κασαπίδης, από τη Χρυσή Αυγή ο κ. Παναγιώταρος, από τη Δημοκρατική Συμπαράταξη ο κ. Θεοχαρόπουλος, από το Κομμουνιστικό Κόμμα Ελλάδας η κ. Διαμάντω Μανωλάκου, από το Ποτάμι ο κ. Σπύρος Δανέλλης, από τους ΑΝΕΛ ο κ. Θανάσης Παπαχριστόπουλος και από την Ένωση Κεντρώων ο κ. Γεώργιος - Δημήτριος Καρράς. Εισηγητές ορίζονται οι εξής: Από τον ΣΥΡΙΖΑ ο κ. Σταύρος Αραχωβίτης, από τη Νέα Δημοκρατία η κ. Φωτεινή Αραμπατζή, από τη Χρυσή Αυγή ο κ. Νικόλαος Μίχος, από τη Δημοκρατική Συμπαράταξη ο κ. Μιχάλης Τζελέπης, από το Κομμουνιστικό Κόμμα Ελλάδος ο κ. Νικόλαος Μωραΐτης, από το Ποτάμι η κ. Αικατερίνη Μάρκου, από τους ΑΝΕΛ ο κ. Γεώργιος Λαζαρίδης και από την Ένωση Κεντρώων ο κ. Αναστάσιος Μεγαλομύστακας. Κύριε Υπουργέ, σύμφωνα με τα ειωθότα, θέλετε να μιλήσουν πρώτα οι εισηγητές και οι ειδικοί αγορητές και μετά εσείς ή θέλετε να μιλήσετε πρώτα εσείς;
Κύριε Πρόεδρε, ασφαλώς να ακούσουμε πρώτα τους εισηγητές και μετά βεβαίως θα μιλήσουμε.
Εντάξει, ευχαριστώ πολύ. Ξεκινάμε, λοιπόν, με τον εισηγητή του ΣΥΡΙΖΑ κ. Σταύρο Αραχωβίτη που έχει τον λόγο για δεκαπέντε λεπτά. Εάν τηρήσουμε τους χρόνους, νομίζω ότι μέχρι τις δώδεκα θα έχετε μιλήσει όλοι. Τώρα θα ανοίξει και το σύστημα, για να ξεκινήσουν οι εγγραφές. Ορίστε, κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, εισάγεται σήμερα στην Ολομέλεια της Βουλής το σχέδιο νόμου «Βοσκήσιμες γαίες Ελλάδος και άλλες διατάξεις» μετά από μια δημιουργική όντως διαβούλευση, στην Επιτροπή Παραγωγής και Εμπορίου, με την επιστημονική κοινότητα και τους εμπλεκόμενους φορείς. Έχουν, λοιπόν, ενσωματωθεί μια σειρά βελτιώσεις προκειμένου να εξυπηρετηθούν καλύτερα οι σκοποί του νομοσχεδίου, να διασφαλιστεί το δημόσιο συμφέρον και να αποδοθεί το πνεύμα του νομοθέτη, λαμβάνοντας υπ' όψιν αρκετές από τις ενστάσεις, παρατηρήσεις και προτάσεις που τέθηκαν κατά τη διάρκεια της επεξεργασίας στην επιτροπή. Οι σκοποί του παρόντος σχεδίου νόμου μπορούν να αποδοθούν ως ακολούθως. Πρώτος σκοπός είναι η στήριξη της κτηνοτροφίας και κυρίως της εκτατικής. Σκοπός δεύτερος είναι η ορθολογική διαχείριση, αξιοποίηση, κατανομή και προστασία των βοσκήσιμων γαιών που διαθέτει η χώρα. Σκοπός τρίτος είναι ο σαφής και επιστημονικά ορθώς ορισμός της έννοιας των βοσκήσιμων γαιών. Σκοπός τέταρτος είναι η προστασία των δασικών εκτάσεων, της βιοποικιλότητας και της αειφορίας των εδαφών. Σκοπός πέμπτος είναι η αποφυγή περαιτέρω προστίμων και καταλογισμών από την ιστορικά κακή και αποσπασματική κατανομή των βοσκοτόπων. Σκοπός έκτος είναι η προάσπιση του δημοσίου συμφέροντος συμπεριλαμβανομένων όλων των παραμέτρων που περικλείει η έννοια δημόσιο συμφέρον. Σκοπός έβδομος - και τελευταίος - είναι ο εξορθολογισμός πλήθους στρεβλώσεων και η επίλυση δυσλειτουργιών, όπως αυτά περιλαμβάνονται στο Κεφάλαιο Β΄ με τις λοιπές ρυθμίσεις. Ξεκινώντας τη συζήτηση στην Ολομέλεια απαραίτητο είναι να κάνουμε μία προσέγγιση της υφιστάμενης κατάστασης στον χώρο της κτηνοτροφίας όπως αυτή έχει διαμορφωθεί μέχρι σήμερα. Η χώρα μας παράγει πλέον μόνο το 65% των αναγκών της σε κρέας και περίπου το 70% των εγχώριων αναγκών σε γάλα. Η χώρα δαπανά για εισαγωγή κρεάτων το ποσό των 1.001 εκατομμυρίων ευρώ, ενώ για εισαγωγή γαλακτοκομικών προϊόντων το ποσό των 841 εκατομμυρίων ευρώ. Επίσης, για εισαγωγή ζωοτροφών δαπανάται το ποσό των 401 εκατομμυρίων ευρώ ετησίως. Ένα ακόμα ενδιαφέρον στοιχείο είναι η παραγωγή του κύριου προϊόντος ζωικής παραγωγής, της φέτας. Σύμφωνα με τα διαθέσιμα στοιχεία, η παραγωγή φέτας κατρακύλησε σε μόλις εβδομήντα πέντε χιλιάδες τόνους όταν η παγκόσμια ζήτηση ξεπερνά, σύμφωνα με τις εκτιμήσεις, τις πεντακόσιες χιλιάδες τόνους. Από το 2009 έως το 2013- που υπάρχουν διαθέσιμα στατιστικά στοιχεία - εμφανίζεται μία μείωση των κτηνοτροφικών μονάδων κατά 11%. Η απασχόληση αποκλειστικά στην κτηνοτροφία ανέρχεται σε πάνω από πενήντα τέσσερις χιλιάδες άτομα, ενώ σε μεικτές εκμεταλλεύσεις απασχολούνται ακόμα πάνω από σαράντα τέσσερις χιλιάδες άτομα. Εάν σε αυτούς, λοιπόν, προστεθούν και οι απασχολούμενοι στην παραγωγή ζωοτροφών και στη μεταποίηση ζωικών προϊόντων, γίνεται αντιληπτό το μέγεθος αλλά και η σπουδαιότητα του κλάδου. Τέλος, ο σημαντικότερος συντελεστής του κόστους παραγωγής των κτηνοτροφικών προϊόντων είναι η διατροφή των ζώων, όπου στη χώρα μας φθάνει μέχρι το 60% του συνολικού κόστους παραγωγής. Από τα ανωτέρω στοιχεία γίνεται αντιληπτό ότι η κτηνοτροφία, παρά τα προβλήματα που αντιμετωπίζει, αποτελεί έναν από τους σημαντικούς πυλώνες της εθνικής οικονομίας και ως τέτοιος μπορεί να αποτελέσει παράγοντα ανάπτυξης της χώρας. Το παρόν σχέδιο νόμου, λοιπόν, εκ των πραγμάτων εκπληρώνει τον πρώτο ακόμη από τους σκοπούς του, που είναι η στήριξη της κτηνοτροφίας. Από την αρχή της τοποθέτησής μου θέλω να ξεκαθαρίσω ορισμένα ζητήματα που απασχολούν τους εμπλεκόμενους φορείς. Το πρώτο ζήτημα έχει να κάνει με τη «φιλολογία» που έχει αναπτυχθεί σχετικά με τη σύνδεση του παρόντος σχεδίου νόμου με τις φετινές επιδοτήσεις, ότι δηλαδή λείπουν εκτάσεις βοσκοτόπων, άρα οι κτηνοτρόφοι μπορεί να χάσουν και ενισχύσεις. Σκόπιμα καλλιεργείται αυτή η λανθασμένη αντίληψη στον κτηνοτροφικό κόσμο και επιτέλους πρέπει να μπουν τα πράγματα στη θέση τους. Γνωρίζετε καλά ότι φέτος είναι η πρώτη χρονιά εφαρμογής της νέας ΚΑΠ που θα ισχύσει έως το 2020, όπου σημαντικές αλλαγές έχουν θεσπιστεί, ιδιαίτερα σε ό,τι έχει να κάνει με τον πυλώνα 1 που αφορά τις άμεσες ενισχύσεις. Γνωρίζετε, επίσης, ότι η σημερινή Κυβέρνηση καλείται να εφαρμόσει τις ήδη ειλημμένες αποφάσεις, τόσο σε ευρωπαϊκό επίπεδο, με τη συμφωνία του Δεκέμβρη του 2013, αλλά και τις εθνικές επιλογές που η προηγούμενη κυβέρνηση έσπευσε να νομοθετήσει λίγες ημέρες πριν από τις εθνικές εκλογές της 25ης Ιανουαρίου. Η Ελλάδα, λοιπόν, επέλεξε την εφαρμογή του καθεστώτος βασικής ενίσχυσης σε περιφερειακό επίπεδο, κατανέμοντας τις πιστώσεις αυτές σε τρεις περιφέρειες, μία εκ των οποίων είναι η ΠΕ1 των βοσκοτόπων, με 25% του εθνικού ανώτατου ορίου της βασικής ενίσχυσης. Συνεπώς τα χρήματα που θα δίνονται στους κτηνοτρόφους κάθε χρόνο είναι το 25% του εθνικού ορίου της βασικής ενίσχυσης, δηλαδή 293 εκατομμύρια ευρώ. Όσο και να αυξηθούν οι εκτάσεις των βοσκοτόπων αυτά είναι τα χρήματα που θα μοιράζονται, με βάση την αξία των δικαιωμάτων που κατείχε κάποιος κτηνοτρόφος το 2014. Στην επιλογή που έγινε υποχρεωτικά εφαρμόζεται η σταδιακή σύγκλιση της αξίας των δικαιωμάτων, δηλαδή υποχρεωτικά τείνουν όλα τα ατομικά δικαιώματα να έχουν την ίδια αξία μέσα στην ίδια περιφέρεια και να πλησιάζουν τον μέσο όρο κάθε περιφέρειας. Και αφού ο περιφερειακός μέσος όρος προκύπτει με τη διαίρεση του ανώτατου ορίου της βασικής ενίσχυσης της περιφέρειας των βοσκοτόπων, δηλαδή 293 εκατομμύρια ευρώ, διά της συνολικής επιλέξιμης έκτασης όλων των βοσκοτόπων, πολύ απλά, όσο αυξάνονται οι εκτάσεις των επιλέξιμων βοσκοτόπων τόσο μικρότερος θα είναι ο μέσος όρος της περιφέρειας. Αυτό πρακτικά σημαίνει ότι η σύγκλιση θα γίνεται προς πολύ χαμηλότερη αξία, αν υπήρχαν περισσότερες διαθέσιμες εκτάσεις και πάντα, αφού υποχρεωτικά μιλάμε για μέσο όρο, κάποιοι θα είναι πάνω από αυτόν, άρα θα πρέπει να συγκλίνουν προς τα κάτω και κάποιοι θα είναι κάτω από αυτόν, άρα θα πρέπει να συγκλίνουν προς τα πάνω. Το να είναι όλοι πάνω ή κάτω από τον μέσο όρο είναι απλά αδύνατο και αριθμητικά και λογικά. Τέλος, ήταν συνειδητή η επιλογή τού να μην ενισχύεται η παραγωγή αλλά η κατοχή γης, είτε βοσκείται είτε καλλιεργείται, γιατί προτιμήθηκε να μη συγκρουστείτε με παγιωμένα συμφέροντα στον αγροτικό χώρο, αλλά να διαιωνίσετε μία κατάσταση στρεβλή που δεν ενισχύει τους νέους ανθρώπους που θέλουν να ασχοληθούν με την πρωτογενή παραγωγή, αλλά ούτε αυτούς που πραγματικά παράγουν. Και, βέβαια, δεν πάρθηκε κανένα μέτρο, ώστε έγκαιρα να έχει προετοιμαστεί η εφαρμογή της νέας ΚΑΠ, αλλά βρέθηκε σωρεία εκκρεμοτήτων που θα έπρεπε να λυθούν μέσα σε λίγους μήνες από την νέα Κυβέρνηση, προκειμένου να εξελιχθεί ομαλά η πρώτη χρονιά εφαρμογής της νέας ΚΑΠ, η οποία έχει αντίκτυπο στις επιδοτήσεις των αγροτών μέχρι το 2020. Το δεύτερο ζήτημα, έχει να κάνει με τον ισχυρισμό που ακούστηκε, ότι δηλαδή υπήρχε ήδη σχετικό νομικό πλαίσιο, εννοώντας το ν. 4264/2014. Να ξεκαθαρίσουμε το εξής: Σχετικά με τις βοσκήσιμες γαίες στον εν λόγω νόμο υπάρχει μόνο ένα άρθρο. Άρα, το νομικό πλαίσιο στο οποίο γίνεται αναφορά, είναι μόνο ένα άρθρο σε ολόκληρο τον νόμο. Το ερώτημα βέβαια είναι. Γιατί αυτό το νομικό πλαίσιο δεν είναι αρκετό για να επιλύσει τα σημαντικά προβλήματα που αντιμετωπίζει το σχέδιο νόμου; Κατ' αρχάς, πρέπει να παραδεχθούμε ότι αυτή ήταν μία θετική πρώτη αρχή μετά από χρόνια αδράνειας και επιβολής προστίμων. Η ανεπάρκειά του όμως και η μερικότητά του στον τρόπο αντιμετώπισης των πολύπλευρων ζητημάτων των βοσκήσιμων γαιών, το κατέστησαν ανεπαρκές. Επίσης, η πίεση κάτω από την οποία συντάχθηκε το εν λόγω άρθρο το κατέστησε και ανεφάρμοστο. Ένα ακόμα ζήτημα που οφείλουμε να διευκρινίσουμε από την αρχή, είναι αυτό των πόρων που θα χρειαστούν, προκειμένου να συνταχθούν τα διαχειριστικά σχέδια βόσκησης. Οι πόροι θα εξευρεθούν τόσο από τη συμμετοχή των κτηνοτρόφων ως στοιχείο ανταποδοτικότητας για τη χρήση των βοσκήσιμων γαιών όσο και από τη συμμετοχή του Ταμείου Γεωργίας και Κτηνοτροφίας αλλά και προγραμμάτων του ΠΑΑ. Η συμμετοχή που κατέβαλαν οι κτηνοτρόφοι στους δήμους για τη χρήση των βοσκοτόπων, είχε θεσμοθετημένα και μέσα από τον ν. 4264, την έννοια της «ανταποδοτικότητας», δηλαδή ένα τέλος για την προστασία και τη βελτίωση των βοσκοτόπων αλλά και τη δημιουργία υποστηρικτικών υποδομών. Κυρίες και κύριοι συνάδελφοι, η ορθολογική αξιοποίηση και διαχείριση των βοσκήσιμων γαιών, οι οποίες αποτελούν τον σπουδαιότερο φυσικό χερσαίο πόρο της χώρας και σημαντική πηγή οικονομικής ζωοτροφής, μπορεί να συμβάλλει αποφασιστικά στη μείωση του κόστους εκτροφής, μειώνοντας κατ' επέκταση καθοριστικά και το κόστος παραγωγής. Εκτός του κόστους εκτροφής, η απευθείας βόσκηση φυσικών βοσκοτόπων βελτιώνει τόσο την υγιεινή των ζώων όσο και τα γευστικά χαρακτηριστικά των παραγόμενων προϊόντων, κυρίως του γάλακτος. Η φέτα ως προϊόν προστατευόμενης ονομασίας προέλευσης αλλά και όλα τα ελληνικά τυριά προστατευόμενης γεωγραφικής ένδειξης, βασίζουν τον ισχυρισμό προστασίας τους τόσο στον τρόπο παραγωγής τους όσο και στον τόπο εκτροφής των ζώων, με την ιδιαίτερη βιοποικιλότητα βοτάνων και νομής. Αυτός είναι ο βασικός λόγος αύξησης της προστιθέμενης αξίας τους και της θετικής τους ανταπόκρισης στο καταναλωτικό κοινό. Το ζωικό γενετικό κεφάλαιο, το άρρηκτα συνδεδεμένο με τις τοπικές συνθήκες περιβάλλοντος και βλάστησης, αποτελεί αναπόσπαστο κομμάτι του οικοσυστήματος και ως εκ τούτου δεν θα πρέπει να ιδωθεί αποσπασματικά ή και ανταγωνιστικά με αυτό. Η μακραίωνη ιστορία της ποιμενικής εκτατικής αιγοπροβατοτροφίας κυρίως αλλά και της κρεατοπαραγωγού βοοτροφίας ελεύθερης βοσκής, αποτελούν κρίκο του μεσογειακού οικοσυστήματος, που περιλαμβάνει τις φυσικές βοσκήσιμες γαίες του ορισμού του παρόντος σχεδίου νόμου. Πολλά από τα προβλήματα τα οποία αντιμετωπίζει σήμερα αυτό το οικοσύστημα οφείλονται στην κακή, μη ορθολογική διαχείριση και αξιοποίηση των βοσκήσιμων γαιών. Τόσο η υπερβόσκηση όσο και η υποβόσκηση, όμως, δημιούργησαν σοβαρά ζητήματα υποβάθμισης των γαιών, όσον αφορά τη βιοποικιλότητα και την αειφορία. Η μη αποτελεσματική έως τώρα αξιοποίηση των βοσκήσιμων γαιών της χώρας οφείλεται κυρίως στην έλλειψη χαρτογράφησης, οριοθέτησης και αξιολόγησής τους και στην πολυμορφία του ιδιοκτησιακού καθεστώτος που χαρακτηρίζει τις εκτάσεις αυτές. Οι παραπάνω παράγοντες, οδηγούν στην αναποτελεσματική διαχείριση και ελλιπή αξιοποίησή τους, αφού είναι δύσκολο - αν όχι αδύνατο - να γίνει σωστή διαχείριση και αξιοποίηση εκτάσεων που δεν είναι χαρτογραφημένες και οριοθετημένες. Επιπλέον, ως αποτέλεσμα της έλλειψης διαχειριστικών σχεδίων παρατηρείται σοβαρή ανεπάρκεια έργων υποδομής, όπως δρόμων προσπέλασης, εγκαταστάσεων ποτισμού και σταυλισμού. Έτσι, με την υλοποίηση των διαχειριστικών σχεδίων βόσκησης εκπληρώνεται και ο δεύτερος σκοπός του παρόντος σχεδίου νόμου. Με το πρώτο άρθρο βέβαια, ορίζεται σαφώς η έννοια της «βοσκήσιμης γαίας», λαμβάνοντας υπ' όψιν τόσο τις επιστημονικές απόψεις όσο και τις ιδιαιτερότητες του μεσογειακού οικοσυστήματος και τις τοπικές παραδοσιακές πρακτικές βόσκησης. Επίσης, λαμβάνονται υπ' όψιν οι απαιτήσεις των ευρωπαϊκών κανονισμών όπως αυτές τεκμαίρονται από τον νέο ορισμό για τους βοσκοτόπους. Έτσι, εκπληρώνεται και ο τρίτος σκοπός του παρόντος σχεδίου νόμου. Ο τέταρτος σκοπός που επιτυγχάνει το σχέδιο νόμου, είναι η προστασία των δασικών εκτάσεων, της βιοποικιλότητας και της αειφορίας των εδαφών. Η χρήση βόσκησης εντός των εκτάσεων αυτών που προστατεύονται από τη δασική νομοθεσία επιτρέπεται εφόσον δεν επηρεάζεται αρνητικά η φυσική ισορροπία, η αειφορία, καθώς και οι παραγωγικές, προστατευτικές και λοιπές λειτουργίες των οποίων η προστασία και διαχείριση διέπεται από τις διατάξεις του παρόντος νόμου και της δασικής νομοθεσίας. Με το προτεινόμενο σχέδιο νόμου, λοιπόν, κωδικοποιούνται σε ένα ενιαίο κείμενο και βελτιώνονται οι διατάξεις του άρθρου 103 του ν.δ. 86/69 και λοιπών άρθρων και νομοθετημάτων, αντιμετωπίζοντας ενιαία προβλήματα και ασάφειες που παρατηρήθηκαν κατά το παρελθόν. Από τη διαχείριση και διάθεση των βοσκοτόπων κατά την προηγούμενη περίοδο έρχονται πρόστιμα και καταλογισμοί, οι οποίοι ανέρχονται σε πάνω από 400 εκατομμύρια μόνο για τα έτη από το 2010 έως το 2014. Τα πρόστιμα έρχονται γιατί οι εκτάσεις βοσκοτόπων που αποδίδονταν σε κτηνοτρόφους «παρκάρονταν» απεικονιστικά στους χάρτες πολλά χιλιόμετρα μακριά από τους πραγματικούς βοσκοτόπους τους οποίους χρησιμοποιούσαν οι κτηνοτρόφοι. [[Στο σημείο αυτό κτυπάει προειδοποιητικά το κουδούνι λήξης του χρόνου ομιλίας του κυρίου Βουλευτή]] Κύριε Πρόεδρε, θα ήθελα την ανοχή σας για δύο λεπτά.
Κύριε συνάδελφε, προειδοποίηση ήταν το κουδούνι.
Ευχαριστώ. Αυτήν την αναντιστοιχία εντόπισαν οι κοινοτικοί έλεγχοι και επέβαλαν πρόστιμα και τους καταλογισμούς που σήμερα καλείται να πληρώσει ο ελληνικός λαός. Με τη χαρτογράφηση που εισάγεται μέσω της Εθνικής Γεωγραφικής Πληροφοριακής Βάσης Δεδομένων, αντιστοιχούνται πλέον οι εκτάσεις που πραγματικά χρησιμοποιούνται από τους κτηνοτρόφους με το χαρτογραφικό υπόβαθρο, εξαλείφοντας έτσι τον κίνδυνο νέων προστίμων. Αυτός είναι και ο πέμπτος σκοπός του σχεδίου νόμου. Έκτος σκοπός, είναι αυτός της προστασίας του δημοσίου συμφέροντος. Το δημόσιο συμφέρον έχει πολλές πλευρές και παραμέτρους. Δημόσιο συμφέρον είναι η ενίσχυση και η προστασία της κτηνοτροφίας ως σημαντικού κλάδου της εθνικής οικονομίας. Είναι η προστασία των δασών και των δασικών εκτάσεων. Είναι η διατήρηση της αειφορίας και της βιοποικιλότητας των οικοσυστημάτων. Δημόσιο συμφέρον, επίσης, είναι και η προστασία των εδαφών και των νερών, επιφανειακών και υπόγειων. Δημόσιο συμφέρον, ακόμα, είναι η αντιπυρική προστασία διά της αφαίρεσης καύσιμης ύλης που παράγεται σε μία εν δυνάμει βοσκήσιμη γαία, η οποία όμως υποβόσκεται. Και βέβαια, δημόσιο συμφέρον αποτελεί η προστασία εκτάσεων που κάηκαν ή καταστράφηκαν από οποιαδήποτε αιτία και προστατεύονται ρητά από τους νόμους και το Σύνταγμα. Τέλος με το Κεφάλαιο Β΄, αντιμετωπίζονται μια σειρά ζητημάτων και δυσλειτουργιών που προέκυψαν από προηγούμενα νομοθετήματα. Για τις αλλαγές, όμως, αυτές που περιλαμβάνονται στο Β΄ Κεφάλαιο, θα μιλήσω αναλυτικά στη δευτερολογία μου. Κυρίες και κύριοι συνάδελφοι, η τελική μορφή η οποία έχει λάβει το σχέδιο νόμου, θεωρώ ότι κάμπτει όλες τις αρχικές επιφυλάξεις και θεωρώ ότι αυτό μπορεί να γίνει αποδεκτό και να τύχει της ευρύτατης κοινής συναίνεσης και αποδοχής από το Σώμα. Εμείς υπερψηφίζουμε το παρόν νομοσχέδιο και καλούμε όλες τις παρατάξεις να πράξουν το ίδιο. Σας ευχαριστώ πολύ.
Παρακαλώ να προσέλθει στο Βήμα η κ. Φωτεινή Αραμπατζή. Μέχρι να προσέλθει η κ. Αραμπατζή, θα ήθελα να πω ότι τελειώνοντας οι ειδικοί αγορητές και οι εισηγητές, αφού ο Υπουργός δεν θέλησε να πάρει τον λόγο στην αρχή, θα ακολουθήσουν τέσσερις - πέντε συνάδελφοι και μετά, εφόσον θέλει, ο Υπουργός. Από τώρα θέλω να κάνω συμφωνία με τους Κοινοβουλευτικούς Εκπροσώπους ότι δεν θα έρθουν en bloc όλοι. Ξεκινώντας με τη σειρά, πρώτα θα μιλήσει ο Κοινοβουλευτικός Εκπρόσωπος του ΣΥΡΙΖΑ, μετά της Νέας Δημοκρατίας. Μετά από τέσσερις συναδέλφους θα μιλά ένας Κοινοβουλευτικός Εκπρόσωπος. Χωρίς να σας ρωτήσω, έχω την ομόφωνη, σύμφωνη γνώμη σας.
Θα ακούσουμε πρώτα τον Υπουργό και μετά θα πάρουμε τον λόγο εμείς.
Είπα ότι θα μιλήσει πρώτα ο Υπουργός, κυρία Μανωλάκου. Δεν με ακούσατε. Είπα ότι θα μιλήσουν τέσσερις συνάδελφοι, μετά ο Υπουργός και μετά τον Υπουργό οι Κοινοβουλευτικοί, αλλά όχι en bloc. Αφού μιλήσουν τέσσερις συνάδελφοι θα ακολουθεί ένας Κοινοβουλευτικός. Άρα και η κ. Μανωλάκου συμφωνεί. Η πρότασή μου επομένως έγινε δεκτή ομόφωνα. Ορίστε, κυρία Αραμπατζή, έχετε τον λόγο.
Κύριε Πρόεδρε, αν έχετε την καλοσύνη, σε σχέση με τη σειρά των τροπολογιών θα ήθελα να ρωτήσω. Θα παρουσιαστούν;
Οι τροπολογίες θα συζητηθούν αύριο, στη συζήτηση επί των άρθρων. Το είπα στην αρχή, δεν ήσασταν στην Αίθουσα.
Εντάξει, κύριε Πρόεδρε.
Έχετε τον λόγο, κυρία Αραμπατζή.
Ευχαριστώ, κύριε Πρόεδρε. Κύριε Υπουργέ, η αλήθεια είναι ότι μας είχατε προετοιμάσει κατά τη διάρκεια των συνεδριάσεων της επιτροπής ότι επρόκειτο να δούμε πολλές υπουργικές τροπολογίες στο εν λόγω νομοσχέδιο αλλά τέτοιο «νομοσχέδιο - κουρελού» ούτε που το φανταζόμασταν. Δεκατέσσερις υπουργικές τροπολογίες, πολλές από τις οποίες εκπρόθεσμες, κύριε Υπουργέ! Τι να πω; Ευτυχώς - για εσάς! - που δεν είναι πλέον στα έδρανα ο κ. Λαφαζάνης και η κ. Κωνσταντοπούλου, για να αναπτύξουν τις γνωστές θεωρίες περί κοινοβουλευτικού πραξικοπήματος. Τροπολογία για την ΕΡΤ, τροπολογία για τους ραδιοφωνικούς σταθμούς, τροπολογία για τον ΦΠΑ, τροπολογία για τα πιστοποιητικά γλωσσομάθειας! Ειλικρινά χάνει κανείς τον λογαριασμό! Έπρεπε να φτάσουμε, κυρίες και κύριοι συνάδελφοι, στο τέλος Νοεμβρίου του 2015- οι αλήθειες ενοχλούν πάντα - για να «γιορτάσουμε», επιτέλους, με τη «δεύτερη φορά αριστερά» Κυβέρνηση το πρώτο νομοσχέδιο που εδέησε, ύστερα από εννέα μήνες διακυβέρνησης, να φέρει στη Βουλή για τον κρίσιμο τομέα της πρωτογενούς παραγωγής. Πρόκειται για ένα νομοσχέδιο έτοιμο, υποτίθεται, από τον Μάιο του 2015, πολυδιαφημισμένο και πολυαναμενόμενο και κατά τους ισχυρισμούς του κ. Αποστόλου οραματικό και καινοτόμο, ένα νομοσχέδιο, υποτίθεται, προϊόν διαβούλευσης. Δυστυχώς, όμως, όπως σημειώνει η ΚΕΔΕ, με υπόμνημα που κατέθεσε κατά την ακρόαση των φορέων, το νομοσχέδιο κατετέθη στην αρμόδια επιτροπή, χωρίς προηγουμένως σχετικές διατάξεις του να συζητηθούν μαζί της, ενώ ο πρόεδρος της ΠΕΚ είπε χαρακτηριστικά: «Τα είχαμε συζητήσει και είχαμε καταλήξει στην επιτροπή για τους βοσκότοπους αλλά δεν τα βρίσκουμε μέσα στο νομοσχέδιο». Καταθέτω για τα Πρακτικά το υπόμνημα και το απόσπασμα από τα πρακτικά της επιτροπής. [[Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και τι ειρωνεία! Επιχειρείτε να παρουσιάσετε το εν λόγω νομοσχέδιο, ως εξορθολογισμό και νοικοκύρεμα του πρωτογενούς μας τομέα, οδηγώντας τον, υποτίθεται, στη νέα εποχή της ανάπτυξης όταν την ίδια ώρα στέλνετε τους αγρότες και τους κτηνοτρόφους στο απόσπασμα, με τα εξοντωτικά φοροεπιδρομικά και εισφοροεισπρακτικά μέτρα που τους ετοιμάζετε από τη νέα χρονιά. Αντί του μάννα, χολή, λοιπόν, κύριε Υπουργέ. Ο Έλληνας αγρότης, θα έρθει οσονούπω αντιμέτωπος με την υπερφορολόγηση του αγροτικού εισοδήματος από το 13% στο 26%, την αύξηση του φόρου προκαταβολής από το 55% στο 100% που απλώς νομίζω ότι επί των ημερών μας, εμάς των κακών, ήταν 27,5%, αντιμέτωπος με τον τριπλασιασμό των ασφαλιστικών του εισφορών προς τον ΟΓΑ. Όλα αυτά δηλαδή, κύριε Υπουργέ, που σε δήλωσή σας μόλις τον Ιούνιο του 2015, είχατε χαρακτηρίσει ως ταφόπλακα για τον πρωτογενή τομέα, μετά την πλάνη των ισοδυνάμων που ποτέ δεν βρέθηκαν φυσικά, μετά τη φορολόγηση των αγροτικών επιδοτήσεων, που για πρώτη φορά στα χρονικά εσείς ψηφίσατε - και μη γελιέστε - τον Μάιο του 2015, μετά τη για πρώτη φορά μη πληρωμή της προκαταβολής των κοινοτικών επιδοτήσεων ενάμιση μήνα μετά την πάγια πληρωμή τους. Την ίδια ώρα βεβαίως έχετε τριπλασιάσει από 1ης Οκτωβρίου τον ειδικό φόρο κατανάλωσης στο πετρέλαιο, τον καταργείτε του χρόνου τον Οκτώβρη, με ετήσιο κόστος επιβάρυνσης 130 έως 160 εκατομμύρια ευρώ. Η αντιαναπτυξιακή σας μανία και στον πρωτογενή τομέα βεβαίως δεν σταμάτησε εκεί. Επιχειρήσατε ανεπιτυχώς - σας «άδειασε» την τελευταία στιγμή ο κυβερνητικός σας εταίρος - να φορολογήσετε τις ελληνικές μικροζυθοποιίες, αφήνοντας σκανδαλωδώς ανέπαφα τα μεγάλα ξένα μονοπώλια της μπίρας. Ποιος; Εσείς, η Κυβέρνηση της Αριστεράς! Και μπορεί να γλίτωσε η μπίρα αλλά το κρασί δυστυχώς «στη στροφή» δεν τα κατάφερε. Τελικά, ο φόρος στο κρασί ορίστηκε στο 0,20 από 0,40 που ετοιμάζατε, απεμπολώντας μια κοινοτική οδηγία του 1992 για την ανταγωνιστικότητα των ελληνικών μας κρασιών, ενώ οι άλλες ευρωπαϊκές χώρες βεβαίως τα αντίστοιχα προϊόντα τους τα φυλάνε ως κόρην οφθαλμού. Και ύστερα έρχεται το υποτιθέμενο οραματικό και καινοτόμο νομοσχέδιό σας. Άνθρακες ο θησαυρός, κύριε Υπουργέ! Στην ουσία, το πολυδιαφημισμένο νομοσχέδιο δεν είναι τίποτε άλλα από μια γρήγορη και αποσπασματική συρραφή των νόμων της δικής μας κυβέρνησης, των νόμων 4264 και 4315 του 2014 για τους οποίους κομπορρημονείτε μάλιστα, κατηγορώντας τη Νέα Δημοκρατία γι' αυτά που θα έπρεπε να την ευχαριστείτε. Και γιατί θα έπρεπε να μας ευχαριστείτε, κύριε Υπουργέ και κύριοι συνάδελφοι; Γιατί προφανώς ξεχνάτε ότι όταν εμείς τον Απρίλιο του 2014 με τροπολογία δεκατεσσάρων Βουλευτών της Νέας Δημοκρατίας παλεύαμε στη Βουλή να εισάγουμε αυτούς τους ορισμούς για τον χαρακτηρισμό των βοσκοτόπων που τώρα η δική σας Κυβέρνηση αντιγράφει και χρησιμοποιεί αυτολεξεί, το κόμμα σας πολεμούσε, ειρωνευόταν και καταψήφιζε αυτήν την τεράστια προσπάθεια με τον τότε Βουλευτή και νυν Υπουργό Οικονομίας, τον κ. Σταθάκη, να χιουμορίζει και να λέει «να φωνάζουμε και κάποιον ποιητή για να αποφανθούμε τελικά ποιος είναι ο βοσκότοπος και τι συνέπειες έχει». Παρακαλώ για τα Πρακτικά τα σχετικά νομοσχέδια και η τροπολογία. [[Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ένα μόνο δημοσίευμα, στις 7 Μαΐου 2014, από τη ναυαρχίδα του παραταξιακού σας τύπου, την «ΑΥΓΗ», αρκεί για να ξεμπροστιάσει την πολιτική σας ασυνέπεια. Έλεγε, λοιπόν, η «ΑΥΓΗ»: «Με τροπολογία δεκατεσσάρων Βουλευτών αποχαρακτηρίζουν δάση και τα βαφτίζουν βοσκοτόπια. Η τροπολογία προς άγραν ψηφοφόρων, έρχεται χωρίς να έχουν προσδιοριστεί εκ των προτέρων οι βοσκήσιμες εκτάσεις». Το καταθέτω για τα Πρακτικά. [[Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τότε ήταν βεβαίως τα όμορφα αντιπολιτευτικά σας χρόνια, τα χρόνια του «όχι σε όλα», τα χρόνια του «ναι σε όλους». Τότε, κύριε Υπουργέ, που εσείς ναρκοθετούσατε σε κάθε ευκαιρία την προσπάθεια της Κυβέρνησής μας, εμείς με την εν λόγω τροπολογία που έγινε νόμος, δημιουργήσαμε για πρώτη φορά τις προϋποθέσεις, ώστε να αυξηθούν εντυπωσιακά και προπάντων σύννομα κοινοτικά οι επιλέξιμες εκτάσεις της χώρας μας. Επιτύχαμε μία σημαντική εθνική διαπραγμάτευση, που από 1-1-2015, θα απάλλασσε τη χώρα μας από τον πέλεκυ των τσουχτερών προστίμων. Και επειδή λόγος και σπέκουλα έγινε για τα πρόστιμα, γιατί άραγε τρώγαμε πρόστιμα, κύριε Υπουργέ; Γιατί απλά ο ευρωπαϊκός ορισμός για τους βοσκοτόπους, που αναγνώριζε ως τέτοιους μόνο τα τεράστια χορτολίβαδα της Βόρειας και Κεντρικής Ευρώπης, πετούσε από το σύστημα τις ποώδεις, ξυλώδεις και φρυγανώδεις εκτάσεις της ιδιότυπης ελληνικής γεωμορφολογίας, αυτές που χρησιμοποιούσαν αναγκαστικά οι κτηνοτρόφοι μας και για την άσκηση της κτηνοτροφικής τους εκμετάλλευσης, για να βόσκουν τα ζώα τους δηλαδή αλλά και για την αντιστοίχισή τους σε δικαιώματα, προκειμένου να πληρωθούν οι επιδοτήσεις. Ήταν ένα νομοθετικό κενό, που ταλαιπωρούσε αναίτια τη χώρα μας και που εμείς καταφέραμε να διαπραγματευθούμε και να αλλάξουμε επιτέλους, την ώρα που εσείς, η τότε αντιπολίτευση της Αριστεράς, μας κατηγορούσατε ότι αποχαρακτηρίζουμε δάση και τα βαφτίζουμε βοσκοτόπια. Αποτέλεσμα; Μέχρι το 2020, οι Έλληνες κτηνοτρόφοι έχουν λαμβάνειν κατά 26% κονδύλια προσαυξημένα από τα δικαιώματα, σε σχέση με την προηγούμενη προγραμματική περίοδο. Αυτή, λοιπόν, την πολύτιμη παρακαταθήκη σάς παραδώσαμε, με μόνη σας υποχρέωση, μέσα στους εννέα μήνες που καμώνεστε ότι κυβερνάτε, να συντάξετε τα διαχειριστικά σχέδια βόσκησης, που θα αποτύπωναν στο χαρτί πληθώρα νέων επιλέξιμων εκτάσεων, καλύτερη και ορθολογικότερη κατανομή, οριστικοποίηση των δικαιωμάτων γι' αυτήν την προγραμματική περίοδο 2014-2020. Δυστυχώς, όμως, κυρίες και κύριοι συνάδελφοι, το τρένο αυτής της ΚΑΠ χάνεται. Και είναι μεγάλη η ευθύνη σας, κύριοι της Κυβέρνησης, γιατί τα φετινά δικαιώματα θα ακολουθούν ως γνωστόν τους κτηνοτρόφους ως το 2020. Απίστευτη κυβερνητική αβελτηρία, που έχει σαν αποτέλεσμα όχι βεβαίως τα οριστικά - τι αξιώσεις άλλωστε είναι αυτές; - ούτε τα προσωρινά σχέδια να έχετε συντάξει, με θλιβερή συνέπεια να μην έχετε εκδώσει δικαιώματα και άρα ενάμιση μήνα μετά την πάγια πληρωμή της προκαταβολής ούτε ευρώ δεν έχει δοθεί στους Έλληνες αγρότες και κτηνοτρόφους. Να θυμίσουμε ότι σήμερα είναι 30 Νοεμβρίου 2015, τελευταία ημερομηνία για την πληρωμή της προκαταβολής των επιδοτήσεων, που φέτος - και έχει σημασία - όλως εξαιρετικώς, λόγω της κρίσης στην αγορά των ευρωπαϊκών προϊόντων, με βάση τον κοινοτικό κανονισμό 1748/2015, προέβλεπε προκαταβολή της τάξης του 70% αντί του 50% που προβλεπόταν μέχρι σήμερα. Δυστυχώς, βεβαίως, οι Έλληνες παραγωγοί δεν έχουν πάρει ευρώ, παρά το γεγονός, κύριε Υπουργέ, ότι από αυτό εδώ το βήμα δεσμευόσαστε σε μένα και σε άλλους συναδέλφους, στις 12-11-2015, ότι θα πληρώσετε μέχρι σήμερα το 70%. Το καταθέτω για τα Πρακτικά. Τώρα μας λέτε ότι θα πληρώσετε στις 4 Δεκεμβρίου το 90%. Άκουσα σήμερα στην ΕΡΤ, αν δεν απατώμαι, ότι η ημερομηνία μετατίθεται για τις 15. Μακάρι, αμήν θα πω εγώ! Πώς, όμως, κύριε Υπουργέ; Μέσα σε λίγες μόνο ημέρες θα έχετε βγάλει και προσωρινά και οριστικά δικαιώματα; Και με αφορμή την πληρωμή να σας ενημερώσω, κύριε Υπουργέ - γιατί δύο φορές με προκαλέσατε στην επιτροπή, λέγοντας ότι καμμία χώρα της Ευρωπαϊκής Ένωσης δεν έχει πληρώσει - ότι η Αυστρία πληρώνει μέσα στον Δεκέμβριο το 50% και η Ιταλία το 70% οριστικά δικαιώματα και όχι προσωρινά. Να σας ενημερώσω δε ότι οι ανατολικές χώρες - Βουλγαρία, Τσεχία, Σλοβακία, Ρουμανία, Πολωνία, Ουγγαρία - έχουν ήδη πληρώσει προκαταβολή. Δεν θα κουραστώ να το λέω - γνωρίζω ότι σας ενοχλεί - ότι αν εννέα μήνες δεν βολοδέρνατε από επιτροπή σε επιτροπή και στεκόσασταν ικανοί να υλοποιήσετε τη μία και μόνη υποχρέωσή σας να καταγράψετε τις νέες επιλέξιμες εκτάσεις, αυτές που προέκυψαν από τον δικό μας ορισμό, οι Έλληνες κτηνοτρόφοι θα είχαν πληρωθεί όμορφα και νοικοκυρεμένα. Αντί του προβλεπόμενου, όμως, νοικοκυρέματος, άρον άρον και άρπα κόλα, εφαρμόζετε τελικά την υπουργική απόφαση του Μαΐου. Ποια δηλαδή απόφαση; Αυτή που ξεσήκωσε σάλο όταν δημοσιοποιήθηκε, γιατί πολύ απλά χώριζε άδικα, αυθαίρετα και αναιτιολόγητα τους κτηνοτρόφους όλης της χώρας σε Α΄, Β΄ και Γ΄ κατηγορίας κατά το δοκούν. Μια ΚΥΑ, λοιπόν, μια κοινή υπουργική απόφαση, που όλο μας την κρύβατε και όλο μπροστά μας εμφανιζόταν. Τη στείλατε στους περιφερειάρχες να την υπογράψουν με εικονική και πρωθύστερη ημερομηνία, τώρα τον Νοέμβριο για 15/06. Το αποκαλύψαμε αλλά το αρνηθήκατε. Το καταθέτω στα Πρακτικά. [[Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όταν είδατε ότι κάποιοι περιφερειάρχες δεν τη δέχτηκαν - και πώς να τη δεχτούν, αφού οι κτηνοτρόφοι τους κατάφορα αδικούνταν; - βγάλατε υπουργική απόφαση στις 20/11, παίρνοντας για εσάς το δικαίωμα της υπογραφής. Το καταθέτω στα Πρακτικά. [[Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τέλος, τη φέρατε ως νομοτεχνική βελτίωση, λέγοντας ουσιαστικά ότι μέχρι και το τέλος του 2019 που θα γίνουν τα σχέδια - αν γίνουν, βεβαίως - θα εφαρμόζετε τέτοιες τεχνικές λύσεις του ποδαριού. Τι χρεία, τι ανάγκη, λοιπόν, έχουμε νομοσχεδίου, κύριε Υπουργέ, όταν με τέτοιες λύσεις του ποδαριού μέχρι το 2019 θα πληρώνετε αγρότες και κτηνοτρόφους; Τελικά και στο διά ταύτα, απόδειξη της αποτυχίας σας, είναι ότι και φέτος θα μοιράσετε τον ίδιο αριθμό βοσκοτόπων με πέρυσι, άρα μηδέν εις το πηλίκον. Σας δώσαμε έτοιμη «στο πιάτο» λύση για τον νόμιμο πολλαπλασιασμό τους κι εσείς την πετάξατε στον κάλαθο των αχρήστων, αφού προηγουμένως φεσώσατε με 190.000 ευρώ τον «ΕΛΓΟ ΔΗΜΗΤΡΑ» για τη σύνταξη των σχεδίων από το ΕΘΙΑΓΕ. Ρωτώ ξανά. Βάλατε έστω και μία επιλέξιμη έκταση παραπάνω; Όχι, βέβαια. Το αποκάλυψε κατά λάθος ο Πρόεδρος του ΟΠΕΚΕΠΕ, ο κ. Μωυσίδης, στην ακρόαση των φορέων. Πέρυσι δώσαμε 14 εκατομμύρια σε σχέση με τα 12,5 εκατομμύρια που υπήρχαν και αυτά προέκυψαν από τον δικό μας ορισμό, 14,5 εκατομμύρια και φέτος. Και μετά μιλάτε για τριάντα εκατομμύρια στρέμματα που εντάσσατε; Θα αποδειχθεί δυστυχώς σε λίγες ημέρες, όταν θα δουν οι κτηνοτρόφοι τα δικαιώματά τους, όταν θα δουν ότι μοιράζετε ανισομερώς τη φτώχεια τους, ενώ θα έπρεπε να μοιράζετε ισομερώς τον νέο τους πλούτο. Είμαστε, λοιπόν, κάθετα και νομικά αντίθετοι στο άρθρο 4, με το οποίο προσδιορίζετε περίοδο ολοκλήρωσης των συγκεκριμένων σχεδίων μέχρι τον Ιανουάριο του 2019 αυτά που θα έπρεπε να είναι έτοιμα μέχρι τον Ιανουάριο του 2017, για να μη χάσουμε το τεράστιο εθνικό πλεονέκτημα αυτής της ΚΑΠ. Σας καλούμε, λοιπόν, έστω και τώρα, κύριε Υπουργέ, να καταργήσετε το άρθρο 4. Σας το φώναξαν η ΠΑΣΕΓΕΣ, οι περιφέρειες, το ΓΕΩΤΕΕ, όλες οι κτηνοτροφικές οργανώσεις στην ακρόαση των φορέων. Τρέξτε και κερδίστε τον χαμένο χρόνο. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, δύο λεπτά ακόμη από τη δευτερολογία μου.
Έχετε ένα λεπτό ακόμη κανονικά και ένα επιπλέον.
Πριν κλείσω την αναφορά μου επί της αρχής στο κεφάλαιο του νομοσχεδίου για τα βοσκοτόπια, θα πρέπει να δώσετε εξηγήσεις στους δήμους όλης της χώρας, για την αφαίρεση των πόρων που αποτελούσαν σημαντικά έσοδα ιδιαίτερα των μικρών περιφερειακών και ορεινών δήμων, που στήριζαν έτσι την τοπική ανάπτυξη και την κτηνοτροφία, όπως περιγράφουν στο υπόμνημά τους. Θα πρέπει, επίσης, να δεσμευτείτε για το ελάχιστο τέλος βόσκησης στο άρθρο 7, προκειμένου οι κτηνοτρόφοι να μη βρεθούν προ δυσάρεστων εκπλήξεων με υπερβολικά τιμήματα. Σε ό,τι αφορά το κεφάλαιο Β΄ και τις λοιπές ρυθμίσεις, αναλώνεστε εν πολλοίς σε προτάσεις νόμου που είχαμε ψηφίσει εμείς και εσείς βεβαίως καταψηφίζατε. Απόδειξη όχι μόνο της πολιτικής μεταστροφής σας - ευπρόσδεκτη αυτή - αλλά και πάλι του δείκτη ακυβερνησίας. Χαρακτηριστικό παράδειγμα, σε ό,τι αφορά το νομοσχέδιο, είναι το άρθρο 14 με το οποίο παρατείνετε τη λειτουργία των επαγγελματικών σχολών ΕΠΑΣ, για τις οποίες επιδείξατε ανεπίτρεπτη αδιαφορία. Σήμερα, έρχεστε και υιοθετείτε τον δικό μας νόμο, το ν.4235/2014, τον οποίο τότε καταψηφίζατε. Αξίζει να σημειωθεί ότι εξαιτίας αυτής της καθυστέρησης, η επαγγελματική σχολή της Νεμέας, δεν έχει αρχίσει ακόμη τη λειτουργία της. Ομοίως παρατείνετε την προθεσμία έκδοσης άδειας εγκατάστασης κτηνοτροφικών εγκαταστάσεων. Σε ό,τι αφορά τις νομοθετικές ρυθμίσεις του άρθρου 13 που αφορούν τις αλλαγές στον ΕΛΓΑ, είναι φανερό ότι δεν πρόκειται για ουσιαστικές αλλαγές αλλά για κωδικοποίηση πρακτικών που ίσχυαν και σε καμμία περίπτωση δεν αποτελούν ρυθμίσεις βελτιστοποίησης του ασφαλιστικού ζητήματος. Οφείλετε να δώσετε εξηγήσεις για την απαλοιφή του όρου «ανά νομό» στο άρθρο 13 παράγραφος 3, γιατί όπως είπαμε επανειλημμένως και στην επιτροπή, δημιουργεί ανισότητες ανάμεσα στους κτηνοτρόφους με μεγαλύτερες και χαμηλότερες αντίστοιχα παραγωγές. Σε ό,τι αφορά το Πρόγραμμα Συλλογής και Διαχείρισης Νεκρών Ζώων, το επικαιροποιείτε τώρα, το υποστηρίζετε, με τη διαφορά ότι «χαρατσώνετε» τους κτηνοτρόφους, ενώ εμείς είχαμε εξασφαλίσει τα χρήματα από πόρους του Προγράμματος Αγροτικής Ανάπτυξης. Όσο δε γι' αυτά τα ιδιαίτερα σημαντικά άρθρα 16 και 18 που αφορούν το πολλαπλασιαστικό υλικό και τα ληγμένα φυτοφάρμακα, τα οποία εγείρουν ακόμα έντονους προβληματισμούς και έντονες ανησυχίες, θα αναφερθώ αναλυτικά στην επί των άρθρων τοποθέτησή μου. Υπογραμμίζω ότι επί του παρόντος, ευτυχώς την τελευταία στιγμή απετράπη το ενδεχόμενο να μετατραπεί λόγω περίεργων διατυπώσεων στο άρθρο 18 η χώρα σε αποθήκη ληγμένων φυτοφαρμάκων. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Υπουργέ, η τεράστια καθυστέρηση που επιδείξατε στην κατανομή των βοσκοτόπων, αντικατοπτρίζει τη γενικότερη ράθυμη κυβερνητική δραστηριότητα που επιδεικνύετε εδώ και δέκα μήνες. Αργά βαδίζω, ζωή κερδίζω, όπως λέει και ο λαός μας. Δυστυχώς, όμως, την πολιτική καλοπέραση που η Κυβέρνησή σας έχει μάθει να απολαμβάνει, τη φορτώνεται στους ώμους του - και κυρίως στις τσέπες του - ο Έλληνας πολίτης. Αντί, λοιπόν, να σηκώνετε τη μύτη τώρα που ζητάτε συναίνεση, σηκώστε επιτέλους ψηλά τα μανίκια, κύριε Υπουργέ και κυβερνήστε όσο καιρό σας απομένει. Σας ευχαριστώ.
Να προσέλθει ο ειδικός αγορητής της Χρυσής Αυγής κ. Νικόλαος Μίχος. Θερμή παράκληση να ολοκληρώνετε στο χρόνο σας, γιατί έχετε δεκαπέντε λεπτά ο κάθε ομιλητής. Οι συνάδελφοι θα έχουν επτά λεπτά. Εάν τους τρώμε από δύο λεπτά - γιατί θέλω να μην κατηγορηθώ ότι στον έναν έδωσα και στον άλλο δεν έδωσα - αντιλαμβάνεστε ότι αυτό δεν είναι σωστό. Ορίστε, κύριε Μίχο, έχετε τον λόγο.
Ευχαριστώ, κύριε Πρόεδρε. Η είσοδος της Ελλάδας στην Ευρωπαϊκή Ένωση σηματοδότησε τη διάλυση του πρωτογενούς τομέα της οικονομίας μας και την απόλυτη καταστροφή της ελληνικής αγροτικής παραγωγής. Η Ελλάδα είναι μία πλούσια χώρα και παρ' όλο που τις τρεις τελευταίες δεκαετίες η εθνική μας παραγωγή καταστράφηκε και διαλύθηκε στην κυριολεξία, διαλύθηκε ο πρωτογενής τομέας, η γεωργία και η κτηνοτροφία μας, μπορεί και πάλι να ξεκινήσει να παράγει. Όμως, για να γίνει αυτό, θα πρέπει να λειτουργήσει ως ανεξάρτητο κράτος και όχι ως θλιβερό προτεκτοράτο των ξένων δυνάμεων της Ευρωπαϊκής Ένωσης και όλων των φίλων μας. Το παρόν νομοσχέδιο, σε καμμία περίπτωση δεν συμβάλλει στην παραγωγική ανασυγκρότηση της κτηνοτροφίας και κατ' επέκταση του πρωτογενούς τομέα της Ελλάδας. Στην πράξη, αυτό το νομοθέτημα θα διευκολύνει την είσπραξη των επιδοτήσεων από την Ευρωπαϊκή Ένωση, ακολουθώντας το ίδιο πλαίσιο πρακτικών του παρελθόντος με τις προηγούμενες κυβερνήσεις. Ο στόχος είναι διπλός. Είναι η εξυπηρέτηση συμφερόντων και η δεξαμενή ψηφοφόρων. Αυτό που παρατήρησα είναι ότι πουθενά δεν γίνεται λόγος - όπως είχα πει και στην επιτροπή - για εθνική αυτάρκεια, εθνική παραγωγή, εθνικό συμφέρον και εθνική ανεξαρτησία. Από την άλλη υπάρχουν σχετικές διατάξεις για την ανάγκη συμμόρφωσης στην κοινοτική νομοθεσία υπό το φόβο καταδίκης από το Ευρωπαϊκό Δικαστήριο και την επιβολή νέων προστίμων. Όπως ξέρουμε όλοι, από τη δεκαετία του 1980 η Ευρωπαϊκή Ένωση μόνο μας επιβάλλει να μειώσουμε, να μειώσουμε, να μειώσουμε και να μην παράγουμε. Η παρούσα Κυβέρνηση ακολουθεί τα ίχνη των προκατόχων της και ενώ της παρέχεται η δυνατότητα να κάνει κάτι καλό για τον ελληνικό λαό και την πραγματική οικονομία, δημιουργεί νέες πελατειακές σχέσεις μεταξύ αυτοδιοίκησης και κτηνοτρόφων. Κάνει εξυπηρετήσεις μέσα από ρουσφέτια και κρατά την ελληνική αγροτιά, όμηρο των εγχώριων και ξένων συμφερόντων που δεν θέλουν την Ελλάδα αυτάρκη. Η θέση της Χρυσής Αυγής είναι πάγια. Η ελληνική κτηνοτροφία και εν γένει ο πρωτογενής τομέας, αποτελούν το βασικό εφαλτήριο για την έξοδο της χώρας από την κρίση που δημιούργησαν το πολιτικό κατεστημένο και οι ξένοι τοκογλύφοι. Η γεωργία και η κτηνοτροφία δεν αφορούν μόνο τα τρόφιμα αλλά και την ύπαιθρο και τους πολύτιμους φυσικούς της πόρους. Οι αγρότες διατηρούν την ύπαιθρο ζωντανή και συντηρούν τον αγροτικό τρόπο ζωής, που ισχύει από την αρχαιότητα. Όπως ξέρουμε όλοι, οι αγρότες στην αρχαιότητα ήταν ένα ιερό επάγγελμα. Σήμερα θέλετε να τους εξαφανίσετε. Με το παρόν νομοσχέδιο, λοιπόν, δεν βελτιώνονται οι συνθήκες διαβίωσης των ζώων και δεν διασφαλίζεται η βιωσιμότητα των αγροτικών κοινοτήτων. Δεν βελτιώνεται η γεωργική πραγματικότητα προς όφελος των καταναλωτών και δεν διασφαλίζεται η αξιοπρεπής διαβίωση των γεωργών και των κτηνοτρόφων. Οι επιδοτήσεις που αναφέρονται δεν πρόκειται να καταλήξουν στην πραγματική οικονομία της χώρας και αυτό έχει αποδειχθεί κατά το πρόσφατο παρελθόν. Δεν πρόκειται να δημιουργηθούν αποτελεσματικές παραγωγικές υποδομές ούτε και να αναπτυχθεί ένα εθνικό πλαίσιο ανάπτυξης διότι δεν υπάρχει συντονισμένη εθνική πολιτική. Έχουμε και με τη δική σας Κυβέρνηση, από ό,τι φαίνεται, τη συνέχεια του ΠΑΣΟΚ και της Νέας Δημοκρατίας. Πώς θα καταφέρετε, κύριε Υπουργέ, να βοηθήσετε τους κτηνοτρόφους και τους αγρότες με επιπλέον φορολόγηση στις επιδοτήσεις, με επιπλέον φόρους, με τις ανεξέλεγκτες εισαγωγές γάλακτος και κρέατος που γίνονται, με αυτά που κάνατε με το πετρέλαιο; Μιλάτε για βοσκοτόπια. Έχω εδώ από την «AgroNews» ανθρώπους από τον Κτηνοτροφικό Σύλλογο Αμπελώνα, που θα καταφύγουν στη δικαιοσύνη για την προηγούμενη κυβέρνηση και τα μέτρα που είχε πάρει. Δεν τα λέμε εμείς αυτά. Από την άλλη, ο κ. Μπαλάσκας, που είναι Πρόεδρος της Ομοσπονδίας Κτηνοτρόφων, έκανε μία καταγγελία για τον τρόπο που έγινε η κατανομή και αδικούνται περιοχές όπως η Θεσσαλία, η κεντρική και δυτική Μακεδονία, η ανατολική Μακεδονία, η Θράκη, η Στερεά Ελλάδα και στο μέσο όρο βρίσκονται περιοχές όπως η Πελοπόννησος και η δυτική Ελλάδα, ενώ λίγο πιο ωφελημένοι βγαίνουν σίγουρα η Ήπειρος και τα νησιά του Αιγαίου. Λέει «Χαρακτηριστικό παράδειγμα είναι ότι με βάση την κατανομή της ΚΥΑ, παραγωγός από την κεντρική Μακεδονία με εκατό πρόβατα, παραδείγματος χάριν, παίρνει σαράντα οκτώ στρέμματα βοσκότοπου, ενώ στην Κρήτη εκατόν δεκατρία στρέμματα βοσκότοπου». Αυτό το θεωρείτε δίκαιο; Σας ανέφερα προχθές και στην επιτροπή αυτό που έγινε στην Καρυστία, όπου πήρατε τα δικαιώματα από εκεί. Δεν έχετε κανένα δικαίωμα - όχι μόνο εσείς, αλλά κανένας - να πάρετε τη γη αυτών των ανθρώπων που είναι ιδιωτική. Το τι κάνουν μεταξύ τους αυτοί που έχουν το δάσος και είναι ιδιωτικό με συμβόλαια διακοσίων ετών με τους κτηνοτρόφους, είναι δική τους δουλειά. Δεν έχετε δικαίωμα, όμως, να τους τα πάρετε. Φυσικά και πρέπει να δώσετε δικαιώματα και σε άλλους. Με το νόμο του κ. Καρασμάνη έγινε αυτό και δόθηκαν αλλού τα δικαιώματα, στη βόρεια Ελλάδα, και πήραν τις επιδοτήσεις τους, τις «εξωτικές», οι κτηνοτρόφοι, που έπρεπε να τις πάρουν αλλά όχι παίρνοντας τα δικαιώματα από αλλού. Έτσι, λοιπόν, πρέπει να κάνετε κάτι να γίνει δίκαιη η μοιρασιά - που λένε - στις αγροτικές, στις δασικές εκτάσεις και στις βοσκήσιμες γαίες. Από εκεί και πέρα όμως, η απόφαση του κ. Καρασμάνη άνοιξε και άλλο ένα «παραθυράκι» για να πάρει το ΤΑΙΠΕΔ τα ιδιωτικά δάση, να τα περάσει στη δικαιοδοσία του και να πωληθούν σε μεγάλα συμφέροντα. Σε λίγο καιρό θα βγάλουμε και τα ονόματα και ποιοι είναι από πίσω και ποιοι κρύβονται. Θέλω να προχωρήσω στην πρόταση που έκανε ο κ. Καχριμάνης, ο Περιφερειάρχης Ηπείρου, ο οποίος φαίνεται ότι γνωρίζει πάρα πολύ πώς είναι η κτηνοτροφία και η ζωή των κτηνοτρόφων. Αμφιβάλω αν οι περισσότεροι από εδώ μέσα ξέρουν να ξεχωρίζουν τη γίδα από την προβατίνα - είναι πολύ δύσκολο, το ξέρετε πολύ καλά - ούτε καν αν μπορούν να σηκωθούν στις 05.00΄ το πρωί να πάνε «να βαρέσουν στρούγκα», που λέμε. Ήταν όλοι εδώ πέρα με ένα χαρτί και με ένα μολύβι, όπως και αυτοί που επιβάλλουν και δίνουν εντολές και σε εσάς και στις προηγούμενες κυβερνήσεις από την Ευρώπη για το τι θα κάνετε εσείς εδώ, το πώς θα δουλέψουν οι Έλληνες κτηνοτρόφοι και οι Έλληνες αγρότες. Λοιπόν, θα συμφωνήσουμε στο ότι πρέπει να γίνουν και να δοθούν άδειες στις πρόχειρες εγκαταστάσεις, όπως ζήτησε ο κ. Καχριμάνης. Πρέπει, αν θέλετε να βοηθήσετε πραγματικά, να δώσετε και άδειες στα ήδη υπάρχοντα μαντριά είτε είναι από πέτρα είτε είναι από καλάμια είτε είναι από κλαδιά για να μπορέσουν οι κτηνοτρόφοι να προχωρήσουν, γιατί από εδώ και πέρα, όπως ξέρουμε και με βάση τους νόμους της Ευρωπαϊκής Ένωσης, θα πρέπει να υπάρχουν άδειες, θα πρέπει να μπουν αρμεκτήρια σε λίγα χρόνια σε όλες τις περιοχές και είναι ένα πράγμα πολύ δύσκολο. Πρέπει να τους βοηθήσετε, λοιπόν, ή να πάρουν και γεννήτριες για να βάλουν στις ορεινές περιοχές αρμεκτήρια ή με κάποιον άλλον τρόπο. Από εκεί και πέρα, από μελέτες που διενήργησε το Εργαστήριο Λιβαδικής Οικολογίας του Αριστοτελείου Πανεπιστημίου Θεσσαλονίκης στην επαρχία Λαγκαδά προέκυψε ότι σε μια περιοχή διακοσίων πενήντα χιλιάδων στρεμμάτων, περίπου, χάθηκαν κατά την περίοδο '60- '93 τριάντα δύο χιλιάδες στρέμματα βοσκότοπου, δηλαδή χίλια στρέμματα περίπου το χρόνο. Από τη δεκαετία του '80, λοιπόν, η εθνική πολιτική που ταυτίζεται με τις πρόνοιες της κοινής γεωργικής πολιτικής και των προγραμμάτων της αγροτικής ανάπτυξης της Ευρωπαϊκής Ένωσης, με ένα όμως ξεκάθαρα εισοδηματικό προσανατολισμό, μας πάει όσο χειρότερα γίνεται. Έχω μπροστά μου από την ΕΣΥΕ απογραφές γεωργίας και κτηνοτροφίας για τα έτη '70, '80, '90 και 2000. Το 1970, υπήρχαν 2,5 εκατομμύρια στρέμματα περίπου βοσκήσιμης γης. Το 1980 περίπου το ίδιο και λίγο πιο κάτω. Το 1992, ήταν στα 52 εκατομμύρια στρέμματα. Το 2000, έπεσαν στα 14,5 εκατομμύρια, μιλάμε για 72,30% μείωση. Και αυτά δεν τα λέω εγώ, είναι από την ΕΣΥΕ οι απογραφές. Πώς έγινε αυτό; Από την άλλη, όπως ανέφερα και προχθές, ο κ. Αλεξανδρόπουλος λέει ότι πρέπει από τα 14,8 εκατομμύρια στρέμματα να ανέβουν οι βοσκήσιμες γαίες στα 30 εκατομμύρια στρέμματα. Αυτό πώς θα γίνει; Από τα καμένα, από παράνομη υλοτομία, από τη στιγμή που μέσα σε ένα οικόπεδο το οποίο ήταν καλλιεργήσιμο και βοσκήσιμο φυτρώνουν τρία πεύκα ή ένα πουρνάρι και το χαρακτηρίζουν δασικό και δεν τους επιτρέπουν; Τους παίρνετε τη βοσκήσιμη γη. Και γιατί εκεί που υπάρχουν οι πουρναρότοποι να μη γίνονται βοσκές; Ίσα - ίσα που πέφτει και βελανίδι και τρώει καλύτερα το ζώο. Ακόμα και τα σχίνα τα κατσίκια τα τρώνε και δεν κάνουν καμμία ζημιά. Είχατε πει - απ' ό,τι ακούστηκε - για τους εθνικούς δρυμούς. Δεν νομίζω ότι είναι κακό στους εθνικούς δρυμούς να πηγαίνουν και να βόσκουν τα ζώα, ίσα - ίσα που από την άνοιξη και μετά που ξεραίνονται τα χόρτα καθαρίζουν την ξηρονομή, οι βοσκοί φυλάνε τις περιοχές τους και ταυτόχρονα λιπαίνουν και το δάσος. Αλλά από την άλλη όμως στα σύνορά μας με την Αλβανία, δεν έχει μιλήσει κανένας για την παράνομη διέλευση κοπαδιών από την Αλβανία, που περνάνε μέσα από τους εθνικούς δρυμούς από τη Βάλια Κάλντα και από άλλα μέρη. Γι' αυτό δεν μιλάει κανένας. Και έρχονται συνάμα και φέρνουν και άρρωστα ζώα. Μια πρόταση είναι τα κινητά σφαγεία για τη μείωση της οικονομικής επιβάρυνσης σε δύσκολες περιοχές ορεινές και στα νησιά. Γιατί είναι πάρα πολλοί που δυσκολεύονται. Ξέρετε πάρα πολλοί και από το νομό μας τις αποστάσεις που έχει ένας κτηνοτρόφος να πάρει τα ζώα του για να τα πάει στο σφαγείο, που σε όλη την Εύβοια υπάρχουν τρία σφαγεία, στη νότια Εύβοια, στην κεντρική Εύβοια και κάνα - δυο στη βόρεια Εύβοια, οπότε είναι πάρα πολύ μεγάλο το κόστος. Από την άλλη, έχουν κατατεθεί στον ΕΛΓΑ 14 εκατομμύρια ευρώ από τους κτηνοτρόφους και έχουν πάρει πίσω τα 6 εκατομμύρια. Τα υπόλοιπα τι έχουν γίνει; Έχουν διανεμηθεί στο δρόμο, έγιναν δωράκια κάπου, έγιναν μίζες; Αυτά δεν πρέπει να τα κοιτάξετε; Στην Ιρλανδία, απ' ό,τι διάβασα πριν από λίγες ημέρες, η διατροφή των ζώων είναι το 95% από βόσκηση. Εδώ πέρα έχουμε το μεγαλύτερο ποσοστό από ζωοτροφές. Γιατί να μην είναι και εδώ - δεν σας λέω για το 95%, σας λέω για το 60% - από βόσκηση, να αλαφρύνουν λιγάκι και την τσέπη τους οι κτηνοτρόφοι; Ξέρετε πάρα πολύ καλά πόσο ακριβές είναι οι ζωοτροφές αυτήν τη στιγμή. Το ανέφερα και προχθές. Αυτήν τη στιγμή, μία μπάλα είκοσι με είκοσι δύο κιλά τριφύλλι στην Κρήτη στον κτηνοτρόφο, θα φτάσει να την αγοράσει μέσα από ένα ζωοτροφάδικο 10 έως 11 ευρώ, που το τριφύλλι είναι μια βασική τροφή που πρέπει να τρώει το ζώο, έχει επτά διαφορετικές βιταμίνες, βοηθάει και στην ανάπτυξη αλλά και στη γαλακτοπαραγωγή. Εάν θέλετε πάλι να βοηθήσετε από την άλλη τους κτηνοτρόφους, πρέπει να βγάλετε εκτός του χρηματιστηρίου τις ζωοτροφές. Και δεν έχω καταλάβει, γιατί η «Monsanto» απαγορεύει στην Ελλάδα να βάλει σόγια. Τι συμφωνίες είναι αυτές; Έγινε πέρυσι μια μικρή δοκιμή στην Κωπαΐδα με σόγια που έσπειραν και είχε πάρα πολύ ανάπτυξη και ποιοτικώς ήταν πάρα πολύ καλή. Αλλά δυστυχώς αυτά τα πράγματα δεν τα κοιτάτε, απλά εκτελείτε εντολές που σας δίνουν οι Ευρωπαίοι και τίποτε άλλο. Αυτά είχα να σας πω. Εάν θέλετε να βοηθήσετε τον Έλληνα κτηνοτρόφο, μπορείτε να κάνετε πάρα πολλά αλλά μέχρι στιγμής δεν βλέπουμε τίποτα. Σας ευχαριστώ.
Κι εγώ σας ευχαριστώ, κύριε Μίχο. Κερδίσαμε και τρία λεπτά. Να προσέλθει στο Βήμα ο κ. Μιχαήλ Τζελέπης, ειδικός αγορητής από τη Δημοκρατική Συμπαράταξη. Ορίστε, έχετε τον λόγο.
Σας ευχαριστώ, κύριε Πρόεδρε. Κυρίες και κύριοι συνάδελφοι, το παρόν νομοσχέδιο που συζητάμε σήμερα για τις «Βοσκήσιμες γαίες Ελλάδας και άλλες διατάξεις» ήρθε στις επιτροπές της Βουλής για να συζητηθεί στις 18 Νοεμβρίου, σημειολογική μέρα, την ημέρα που οι αγρότες πανελλαδικά κινητοποιήθηκαν, στείλαν το πρώτο μήνυμα της αντίδρασής τους στις πολιτικές που εφαρμόζει η συγκυβέρνηση ΣΥΡΙΖΑ - ΑΝΕΛ. Διαμαρτυρήθηκαν γιατί; Για την κατάργηση του αφορολογήτου των επιδοτήσεων, την επιβάρυνση του κόστους εισροών με αύξηση του ΦΠΑ από το 13% στο 23%, την κατάργηση του ειδικού φόρου κατανάλωσης πετρελαίου, την αύξηση της προκαταβολής φόρου από το 27,5% στο 55% και τον φόρο, τελευταία, στο κρασί. Υπήρξε διάλογος; Από τη δεύτερη φορά συγκυβέρνησης Αριστεράς και ΑΝΕΛ υπήρξαν δακρυγόνα, υπήρξε αντιμετώπιση αυταρχική και κανένας διάλογος. Και έπεται συνέχεια. Αλλά και μόνο αυτά φτάνουν σήμερα για να πούμε ότι έπεται και συνέχεια, μια και συζητάμε με το παρόν νομοσχέδιο για την κτηνοτροφία, την ελληνική κτηνοτροφία, όπου ακούστηκε εδώ πόσο σημαντική είναι σήμερα συνολικά για την οικονομία της χώρας μας, πόσο σημαντικό είναι να ενισχυθεί για να έχουμε τη διατροφική επάρκεια, όταν εισάγουμε το 80% του βόειου κρέατος και το 70% του χοιρινού. Έπεται συνέχεια με την αύξηση της φορολογίας, που ήδη έχει εγγραφεί στον προϋπολογισμό από το 13% στο 20% με την αύξηση των ασφαλιστικών εισφορών, που ήδη έχει εγγραφεί στον προϋπολογισμό κονδύλι 100 και πλέον εκατομμυρίων. Άρα θα πρέπει να μας ανησυχεί σοβαρά πού πάει ο πρωτογενής τομέας. Τι πρέπει να πράξουμε; Το χρειαζόμαστε; Είναι αναγκαιότητα σήμερα, μια και όλοι συζητάμε ότι «ξέρετε, ένας από τους βασικούς πυλώνες που πρέπει να στηριχθεί σήμερα η οικονομία και να πάει μπροστά, ίσως ο μοναδικός που μπορεί να παράξει σε έναν χρόνο και να δώσει αντικείμενο στον δευτερογενή και στον τριτογενή τομέα, είναι ο πρωτογενής»; Τι κάνουμε εμείς; Ακούστηκε ότι εσείς ο ίδιος, κύριε Υπουργέ, - και το είχατε δηλώσει στις 30 Ιουνίου - είπατε ότι αυτά τα μέτρα είναι ταφόπλακα. Εγώ δεν πιστεύω ότι εσείς διεκδικείτε τον ρόλο του νεκροθάφτη του αγροτικού τομέα, για έναν τομέα της οικονομίας που πραγματικά χρήζει να κάνουμε ένα εθνικό σχέδιο ανασυγκρότησής του. Θα ήθελα τώρα, πριν μπω στο νομοσχέδιο, κύριε Υπουργέ, να αναφερθώ και σε κάτι ακόμα. Επανειλημμένα σας είχαμε ρωτήσει - και ο ομιλών αλλά και άλλοι εισηγητές στις επιτροπές της Βουλής - εάν το συγκεκριμένο νομοσχέδιο είχε καμμία σχέση με την προκαταβολή των ενισχύσεων, των επιδοτήσεων στους Έλληνες αγρότες κτηνοτρόφους, αν ισχύει η κοινή υπουργική απόφαση του Μαΐου του 2015 και προτίθεστε να την εφαρμόσετε. Εσείς ο ίδιος είπατε επανειλημμένα ότι αυτό το νομοσχέδιο δεν έχει καμμία σχέση με το πώς θα δοθούν οι επιδοτήσεις, με το πώς θα κατανεμηθούν τα βοσκοτόπια. Σας ρωτώ από το Βήμα της Ολομέλειας της Βουλής. Στο άρθρο 19 παράγραφος 5, όπου λέτε «μέχρι την έκδοση των διαχειριστικών σχεδίων βόσκησης του άρθρου 3, η κατανομή επιλέξιμων βοσκοτόπων στους κτηνοτρόφους της χώρας θα πραγματοποιηθεί σύμφωνα με την κοινή υπουργική απόφαση του Μαΐου του 2015», θέλετε να μας κάνετε συνενόχους ψηφίζοντας και επί της αρχής σ' αυτήν την υπουργική απόφαση, η οποία χωρίζει τους Έλληνες κτηνοτρόφους σε διάφορες κατηγορίες; Και σας προκαλώ από το Βήμα της Βουλής σ' αυτό το ζήτημα να ενημερώσετε την Ολομέλεια, πώς με την υπουργική απόφαση θα κάνετε την κατανομή, ποιος είναι ο μέσος όρος ενίσχυσης ανά ζωική μονάδα, ανά είδος ζώου σε κάθε νομό, σε κάθε περιοχή της χώρας. Και προσέξτε να δείτε, όσον αφορά αυτήν την κατανομή και τα δικαιώματα που έχουν ορισθεί, πριν από δέκα - δώδεκα μέρες ο κύριος Υπουργός τα έστειλε με cd στους περιφερειάρχες για να τα υπογράψουν. Ζητήσαμε να μας ενημερώσετε, κύριε Υπουργέ, για τα κριτήρια αυτής της κατανομής. Ενημέρωση δεν υπήρξε. Δεν μπορεί να μοιράζει το Υπουργείο Αγροτικής Ανάπτυξης τα δικαιώματα των Ελλήνων κτηνοτρόφων στην αρχή της εφαρμογής της νέας κοινής αγροτικής πολιτικής, όπου θα ακολουθούν τους Έλληνες κτηνοτρόφους τα δικαιώματα αυτά για έξι χρόνια, με διαδικασίες αδιαφανείς, με διαδικασίες που δεν είναι εις γνώσιν του ελληνικού Κοινοβουλίου, με διαδικασίες που δεν είναι εις γνώσιν των θεσμικών οργάνων των κτηνοτρόφων και θέλετε συνενόχους σ' αυτήν τη διαδικασία. Όσο καλή πρόθεση και να έχουμε, εάν δεν διευκρινιστεί αυτό το σημείο, δεν μπορούμε να συνεχίσουμε επί του νομοσχεδίου. Είναι μείζον ζήτημα που αφορά τους Έλληνες κτηνοτρόφους, γιατί γνωρίζετε πολύ καλά, κύριε Υπουργέ, παρ' ότι έχετε πει επανειλημμένα ότι δεν χρειαζόσασταν τα πρόχειρα διαχειριστικά σχέδια για να κάνετε την κατανομή των δικαιωμάτων, ότι περισσεύουν οι βοσκότοποι σύμφωνα με τα σχέδια αυτά τα οποία καταρτίσατε. Σας ερωτώ. Γιατί δεν αποδώσατε μέχρι τώρα τα ποσά που ανήκουν στους Έλληνες κτηνοτρόφους από τη βιολογική κτηνοτροφία από το 2013 και μετά; Αυτά τα οποία κοινοποιήσατε τώρα για το 2012 και το 2013, έχουν περικοπές πλέον του 50% και του 60% στους κτηνοτρόφους. Αφού υπάρχουν τα βοσκοτόπια. Αν είναι δυνατό να μην είναι εις γνώσιν του ελληνικού Κοινοβουλίου το πώς κάνετε αυτές τις κατανομές.
Κύριε Τζελέπη, θα σας διακόψω για λίγα δευτερόλεπτα και θα σας τα προσθέσω μετά. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και δύο συνοδοί εκπαιδευτικοί από το Ελληνικό Κολλέγιο Θεσσαλονίκης. Σας καλωσορίζουμε στην Αθήνα και στο Κοινοβούλιο. [[Χειροκροτήματα απ' όλες τις πτέρυγες της Βουλής]] Συνεχίστε, κύριε Τζελέπη.
Πριν μπω στο νομοσχέδιο, κυρίες και κύριοι συνάδελφοι της Συμπολιτεύσεως, θα πω το εξής: Είναι δυνατό να έχουμε ένα νομοσχέδιο είκοσι άρθρων και να έρχονται δεκατέσσερις τροπολογίες και μάλιστα και του Υπουργείου Παιδείας σε νομοσχέδιο για τους βοσκότοπους; Έλεος. Επιτέλους, θα πρέπει, αν μη τι άλλο, να σεβαστείτε τις κοινοβουλευτικές διαδικασίες. Εγώ δεν θα πω τι λέγατε αλλά δεν μπορεί να συνεχιστεί αυτή η τακτική. Τις τροπολογίες θα παρακολουθούμε ή το νομοσχέδιο που πρέπει να συζητηθεί αναλυτικά και στις επιτροπές και στην Ολομέλεια της Βουλής; Άσχετες τροπολογίες, ατάκτως ερριμμένες. Θα ήθελα επίσης να θυμίσω, πού πήγαν οι φωνές και οι αντιρρήσεις που είχατε, κύριοι της συγκυβέρνησης, όταν το Μάιο του 2014 κατατέθηκε τότε η τροπολογία, που όριζε για πρώτη φορά τι ήταν οι βοσκότοποι και τότε είχατε πέσει όλοι να φάτε τον συγκεκριμένο Υπουργό, τον κ. Τσαυτάρη, για να μην ψηφιστεί ο ν. 4064, ο συγκεκριμένος νόμος που για πρώτη φορά όριζε τι σημαίνει βοσκότοπος. Έρχεστε εσείς σήμερα και τι φέρνετε, κύριε Υπουργέ; Ποιο είναι το καινούργιο, το καινοτόμο, όταν σήμερα η ελληνική κτηνοτροφία θέλει τομές, θέλει πολιτικές, θέλει εθνικό σχέδιο παραγωγικής ανασυγκρότησης; Υπάρχει σ' όλο το νομοσχέδιο κάτι τέτοιο, μία πρόταση θετική; Παρατάσεις επί παρατάσεων και αντιγραφή και αναπαλαίωση του ν. 4264/2014. Το μόνο που κάνετε είναι ότι αλλάζετε τον όρο «βοσκότοπος» με την ονομασία «βοσκήσιμη γαία». Εγώ δεν θα προσθέσω τίποτα σ' αυτό, πέρα απ' αυτό που λέει η Επιστημονική Επιτροπή της Βουλής, ότι κατ' αρχάς παρατηρείται ότι ο ως άνω ορισμός, παρουσιάζει ταυτόσημα στοιχεία με τον ορισμό του δάσους και των δασικών εκτάσεων. Κατά συνέπεια, εκτάσεις οι οποίες θα χαρακτηρίζονται ως βοσκήσιμες γαίες θα συμπίπτουν με δάση ή δασικές εκτάσεις ή τμήματα αυτών. Δεν χρειάζεται να πω τίποτε άλλο σε σχέση με αυτήν την αλλαγή. Αυτή η αλλαγή της ονομασίας, θα δημιουργήσει προβλήματα αύριο με την Ευρωπαϊκή Ένωση. Ο Κανονισμός 13 και το άρθρο 7 της Ευρωπαϊκής Ένωσης ορίζει σαφέστατα ότι η ορολογία και η ονομασία που αποδέχεται στα επίσημα έγγραφα η Ευρωπαϊκή Κοινότητα ως όρο είναι μόνον η λέξη βοσκότοπος. Θέλετε όμως να δείξετε ότι φέρνετε κάτι καινούργιο. Το ουσιαστικό δεν είναι η αλλαγή των λέξεων, τα βαφτίσια που κάνετε στις λέξεις. Οι πολιτικές είναι που πρέπει να υπάρχουν μέσα στα νομοσχέδια. Το παρόν νομοσχέδιο, κυρίες και κύριοι συνάδελφοι, έχει έρθει στην Ολομέλεια της Βουλής, λόγω της ολιγωρίας των δέκα μηνών της συγκυβέρνησης ΣΥΡΙΖΑ - ΑΝΕΛ να εφαρμόσει το ν. 4056, να εφαρμόσει τα διαχειριστικά σχέδια, να προχωρήσει στην κατανομή των βοσκοτόπων. Εδώ μαδάμε τη μαργαρίτα. Κύριε Υπουργέ, σε επίκαιρη ερώτηση που σας έκανα εγώ πριν από δυο εβδομάδες είχατε απαντήσει απ' αυτό εδώ το Βήμα ότι στις 30-11-2015, θα είχατε μοιράσει την ενιαία ενίσχυση στους Έλληνες αγρότες και κτηνοτρόφους. Σήμερα ακούμε για την Παρασκευή 4 του μηνός, φήμες στα μέσα μαζικής ενημέρωσης λένε για τις 10-15 του μηνός. Τελικά, είστε έτοιμος να πληρώσετε, κύριε Υπουργέ; Εγώ σας ρωτώ: Πριν πληρώσετε, δεν θα έπρεπε να γνωρίζουν σήμερα οι Έλληνες αγρότες και κτηνοτρόφοι, τα ποσά των δικαιωμάτων που με τη νέα Κοινή Αγροτική Πολιτική δικαιούνται; Πότε θα τα στείλετε αυτά; Και μη μου πείτε ότι θα τα στείλετε ηλεκτρονικά και ότι θα μπει ο κάθε αγρότης σε κάθε χωριό για να δει τα δικαιώματά του. Αυτές οι διαδικασίες άλλα υποκρύπτουν. Παράλληλα, θα ήθελα να τονίσω ότι από εσάς, την «πρώτη φορά Αριστερά» που σέβεστε πάρα πολύ τα θεσμικά όργανα, τους εργαζόμενους, για πρώτη φορά έχουμε ένα νομοσχέδιο για τον καταρτισμό των διαχειριστικών σχεδίων βελτίωσης. Ενώ στον προηγούμενο νόμο, στο ν. 4264, προβλεπόταν ότι τα διαχειριστικά σχέδια των βοσκοτόπων θα γίνονταν και με την παρουσία των θεσμικών οργάνων των κτηνοτρόφων και αν δεν μπορούσαν, τότε θα γινόταν από τις αντίστοιχες περιφέρειες, εσείς, κύριε Υπουργέ, με το συγκεκριμένο νόμο που φέρνετε τώρα, εξαιρείτε τους καθ' ύλην αρμόδιους, εξαιρείτε τους κτηνοτρόφους και τα θεσμικά τους όργανα από την εκπόνηση των διαχειριστικών σχεδίων. Παράλληλα, κάτω από την πίεση στις επιτροπές και στη συζήτηση, δεχθήκατε να τους βάλετε να συμμετέχουν στην επιτροπή διαχείρισης μόνο, στην επιτροπή κατανομής των βοσκοτόπων. Υπάρχει όμως και ένα άλλο ζήτημα, σχετικά με το τέλος βοσκής. Με τον προηγούμενο νόμο πήγαινε στους δήμους. Έρχεστε εσείς τώρα και λέτε ότι το τέλος βοσκής το οποίο θα πληρώνουν οι Έλληνες κτηνοτρόφοι θα πηγαίνει στις περιφέρειες. Εγώ ρωτώ, κύριε Υπουργέ: Όταν με τον προηγούμενο νόμο υπήρχε η δέσμευση ότι το συγκεκριμένο τέλος θα πήγαινε μόνον για να γίνουν έργα υποδομής, αγροτική οδοποιία και έργα υποδομής στους βοσκοτόπους, οι περιφέρειες τι γνώση έχουν των αναγκών σε υποδομές κάθε δήμου και με ποιες υπηρεσίες θα τις αξιολογούν; Αφαιρείτε, λοιπόν, ένα έσοδο από τους καθ' ύλην αρμόδιους που είναι υπεύθυνοι για να συντηρήσουν τους βοσκοτόπους και να κάνουν έργα υποδομής. Γιατί έγινε αυτό; Μήπως γιατί θέλετε την υπογραφή των περιφερειαρχών ως προς την κατανομή; Επιπλέον, δεν ξέρουμε τους όρους με τους οποίους την κάνετε. Και τελειώνοντας, κύριε Πρόεδρε - γιατί θα τοποθετηθούμε στη συζήτηση κατ' άρθρον αναλυτικά - θέλω να τονίσω ότι υπάρχει παράλληλα και άρθρο εντός του νομοσχεδίου, όπου στην αρχή ήρθε πραγματικά ευρωπαϊκή πρωτοτυπία που έλεγε ότι στα γεωργικά φάρμακα θα μπορεί ο έμπορος γεωργικών φαρμάκων να ανανεώνει την ημερομηνία λήξης τους, χωρίς καμμία προϋπόθεση, από τη στιγμή που δεν θα μπορούσε να τα πουλήσει και θα είχαν λήξει. Γι' αυτό είπα ότι το συγκεκριμένο νομοσχέδιο ήρθε και είναι γραμμένο στο γόνατο και πολύ πρόχειρα. Κάτω από την πίεση που δεχθήκατε στις επιτροπές, κάνατε νομοτεχνικές βελτιώσεις. Και ποιες είναι αυτές; Εάν ένας έμπορος γεωργικών φαρμάκων έχει απούλητα γεωργικά φάρμακα πάνω από το 30% από αυτά που παρήγγειλε, θα φωνάξει τον προμηθευτή του και θα του πει: «Δες τα, ήταν καλά αποθηκευμένα, πάρ' τα κι άλλαξε την ημερομηνία». Είμαστε σοβαροί; Πού το έχουμε ξαναδεί αυτό; Ποιους πάτε να προστατεύσετε; Και για να μην πω τίποτα άλλο, εγώ θεωρώ ότι έχετε καλές προθέσεις, γι' αυτό και προτείνω το συγκεκριμένο άρθρο να φύγει οπωσδήποτε από το νομοσχέδιο. Δεν υπάρχει καμμία διασφάλιση…
Κύριε Τζελέπη, σας παρακαλώ, κλείστε.
Τελειώνω, κύριε Πρόεδρε. Απλώς θα ήθελα να πω ότι, εάν είναι υψηλό το κόστος απόσυρσης αυτών των φαρμάκων, τις τέσσερις αδερφές πολυεθνικές εταιρείες που παράγουν και εξάγουν στη χώρα μας τα γεωργικά φάρμακα πρέπει να τις καταστήσουμε υπεύθυνες ως προς το κόστος καταστροφής των ληγμένων γεωργικών φαρμάκων και όχι να τα δίνουμε αυτά χωρίς να ξέρουμε αν είναι δραστικά, αποτελεσματικά ως προς τη χρήση τους ή αν είναι δηλητήρια για τους ίδιους τους αγρότες και κτηνοτρόφους που θα τα κάνουν χρήση. Σας ευχαριστώ.
Να προσέλθει στο Βήμα ο κ. Νικόλαος Μωραΐτης και σας λέω, κυρίες και κύριοι συνάδελφοι, και τους πέντε πρώτους συναδέλφους που θα πάρουν τον λόγο μετά τους αγορητές. Είναι ο κ. Κωνσταντίνος Μπάρκας, ο κ. Ανδριανός, ο κ. Μπαρμπαρούσης, ο κ. Κεγκέρογλου και ο κ. Ιλχάν Αχμέτ. Μετά μιλάει ο Υπουργός. Έχετε τον λόγο, κύριε Μωραΐτη.
Κύριε Πρόεδρε, ξεκινώντας, καταγγέλλουμε την απαράδεκτη πρακτική για την κατάθεση εκπρόθεσμων τροπολογιών. Και το πιο σοβαρό είναι ότι οι τροπολογίες αυτές δεν έχουν καμμία σχέση με το νομοσχέδιο που συζητάμε. Αυτήν την πρακτική την καταγγείλατε, κύριε Υπουργέ, στο παρελθόν κι εσείς και τώρα την εφαρμόζετε με ιδιαίτερο ζήλο. Την καθιερώνετε σε μόνιμη βάση όπως και οι προηγούμενοι. Τους ξεπεράσατε ακόμα και στην καταστολή των αγώνων με δακρυγόνα και ΜΑΤ. Οι επιχειρήσεις - βουλκανιζατέρ στο παρελθόν μοιάζουν μπροστά τους παιδική χαρά. Σε τραγική κατάσταση βρίσκονται οι κτηνοτρόφοι σε όλη τη χώρα. Βιώνουν τις επιπτώσεις και τα αδιέξοδα τις αντιαγροτικής, αντικτηνοτροφικής πολιτικής της Ευρωπαϊκής Ένωσης, της συγκυβέρνησης, των κομμάτων του ευρωμονόδρομου, που συναποφασίζουν και εφαρμόζουν τις κατευθύνσεις της Κοινής Αγροτικής Πολιτικής. Οι συνέπειες αυτών των πολιτικών εκφράζονται διαχρονικά με μείωση της ελληνικής κτηνοτροφίας, με αύξηση των εισαγωγών ζωοκομικών προϊόντων και του ελλείμματος στο αγροτικό εμπορικό ισοζύγιο, που κατά κύριο λόγο προέρχονται από την εισαγωγή κτηνοτροφικών προϊόντων. Ο κλάδος της κτηνοτροφίας, έχει ιδιαίτερη σημασία για την παραγωγή τροφίμων υψηλής διατροφικής αξίας και μπορεί να συμβάλλει στη διατροφική ανεξαρτησία του λαού μας. Έχουμε όλες τις προϋποθέσεις για να αναπτυχθούν όλοι οι κλάδοι της κτηνοτροφίας, να καλυφθούν οι σύγχρονες λαϊκές ανάγκες με ασφαλή και φθηνά τρόφιμα. Η κτηνοτροφία μπορεί να συμβάλλει πραγματικά και ουσιαστικά στην περιφερειακή αγροτική ανάπτυξη και στη διατήρηση του κοινωνικού ιστού της υπαίθρου, να αξιοποιεί ορεινές χειμερινές περιοχές που είναι αδύνατο να αξιοποιηθούν διαφορετικά, να καταπολεμά την ανεργία στην ύπαιθρο. Όμως, μια τέτοια προοπτική σκοντάφτει στον καπιταλιστικό τρόπο παραγωγής και στην εφαρμογή της Κοινής Αγροτικής Πολιτικής. Για τον λόγο αυτό, μετά την ένταξη της χώρας στην τότε ΕΟΚ - και ιδιαίτερα τα τελευταία χρόνια - έχουμε μια φθίνουσα πορεία του κτηνοτροφικού κλάδου. Η χώρα μας είναι ελλειμματική στα κυριότερα κτηνοτροφικά προϊόντα. Αγελαδινό γάλα, βόειο και χοίρειο κρέας που η εισαγωγή τους βαραίνει το εμπορικό ισοζύγιο και που η επιβάρυνση θα ήταν κατά πολύ μεγαλύτερη εάν η καπιταλιστική κρίση δεν έφερνε μεγάλη μείωση στην εσωτερική κατανάλωση. Οι λαϊκές οικογένειες ζουν στη φτώχεια, στην ανέχεια, δεν έχουν την δυνατότητα να καταναλώσουν ακόμα και τα απαραίτητα, όπως γάλα και κρέας. Ας δούμε κάποια στοιχεία για την κτηνοτροφία. Όλα αυτά τα χρόνια μέσα στον παράδεισο, στα «χρυσά κουτάλια» της Ευρωπαϊκής Ένωσης που όλοι στηρίζετε, το 1980, εισάγαμε μόνο το 20% στο βόειο κρέας και ήμασταν αυτάρκεις στο αγελαδινό γάλα. Σήμερα εισάγουμε το 90% στο βόειο κρέας και το 65% στο αγελαδινό γάλα που καταναλώνουμε. Στους άλλους τομείς της κτηνοτροφίας παρόμοια είναι η κατάσταση. Το παρόν νομοσχέδιο που συζητάμε, δεν απαντάει στα βασικότερα αιτήματα των μικρομεσαίων κτηνοτρόφων. Η γνώμη μας είναι ότι προσπαθείτε να δημιουργήσετε ψεύτικες εντυπώσεις ότι σήμερα η συγκυβέρνηση ΣΥΡΙΖΑ - ΑΝΕΛ δεν είναι αδιάφορη για τα οξυμένα προβλήματα της κτηνοτροφίας. Ανησυχείτε για τη διογκούμενη δυσαρέσκεια στην ύπαιθρο, στα χωριά, που είναι «καζάνι που βράζει». Θέλετε να προλάβετε αντιδράσεις για την αντιαγροτική καταιγίδα που έρχεται και αυτή που υπήρξε το προηγούμενο διάστημα με τα προαπαιτούμενα του αριστερού μνημονίου. Εμείς λέμε ότι καλά κάνετε και ανησυχείτε. Θα βρείτε απέναντί σας τη φτωχή αγροτιά, τους εργαζόμενους, τα φτωχά λαϊκά στρώματα των πόλεων και της υπαίθρου. Οι αγώνες θα φουντώνουν όσο η αντιλαϊκή πολιτική σας θα τσακίζει τις λαϊκές οικογένειες. Καλούμε τους κτηνοτρόφους να πάρουν ομαδικά μέρος στην απεργία της ερχόμενης Πέμπτης 3 του Δεκέμβρη, στις συγκεντρώσεις των ταξικών δυνάμεων του Πανεργατικού Αγωνιστικού Μετώπου σε όλη την Ελλάδα. Τώρα έρχομαι στο νομοσχέδιο που συζητάμε. Σκοπός της συγκυβέρνησης, είναι να νομοθετήσει ρυθμίσεις που θα επιταχύνουν την προσαρμογή του συστήματος της βόσκησης στο πλαίσιο της νέας ΚΑΠ και του καθεστώτος της χορήγησης των ενισχύσεων με βάση την επιλεξιμότητα των εκτάσεων. Όλα αυτά στα πλαίσια των Κανονισμών 1307 του 2013 και 6039 του 2014 της Ευρωπαϊκής Ένωσης. Οι φτωχοί κτηνοτρόφοι δέχτηκαν πλήγμα από τη διαδικασία που διέπει την επιλογή των επιλέξιμων βοσκήσιμων εκτάσεων. Χιλιάδες είναι αυτοί που έμειναν απλήρωτοι ή πήραν κουτσουρεμένες επιδοτήσεις, εξισωτικές αποζημιώσεις. Σε αυτήν τη βάση, αλλάζει και το καθεστώς διαχείρισης των δασών και δασικών εκτάσεων που μπορούν να βοσκηθούν, επιδιώκοντας να πείσει η Κυβέρνηση ότι μπορεί να υπάρξει ορθολογική διαχείριση των εκτάσεων προς όφελος των μικρομεσαίων κτηνοτρόφων, στο πλαίσιο της κυριαρχίας της κερδοφορίας των μονοπωλίων και των κατευθύνσεων της Κοινής Αγροτικής Πολιτικής. Κατεύθυνσή σας είναι η επιτάχυνση της διαδικασίας συγκέντρωσης και συγκεντροποίησης της εκτατικής κτηνοτροφίας, την οποία δεν προωθεί η Ευρωπαϊκή Ένωση. Οι μεγάλες γαλακτοβιομηχανίες επιδιώκουν να έχουν αύξηση στην κερδοφορία, χαμηλή τιμή στο γάλα και σταθερότητα στην παραγωγή. Έτσι θα αποδεσμευτούν σημαντικές εκτάσεις από την κτηνοτροφική δραστηριότητα για να εξασφαλιστεί φτηνή γη για νέες κερδοφόρες επενδύσεις σε όλους τους τομείς της καπιταλιστικής οικονομίας. Οι ελληνικές κυβερνήσεις και η σημερινή ακολουθούν κατά γράμμα αυτήν τη στρατηγική, παρά τα δάκρυα που χύνουν κατά καιρούς για τους κτηνοτρόφους που ξεκληρίζονται μαζικά. Αποδείχθηκε κοροϊδία το επιχείρημα τόσο της προηγούμενης όσο και της σημερινής συγκυβέρνησης ότι η Ευρωπαϊκή Ένωση πρέπει να αποδεχθεί το γεγονός ότι στην Ελλάδα τα αιγοπρόβατα βοσκούσαν παραδοσιακά σε ξυλώδη εδάφη και να λυθεί το πρόβλημα, αφού, όμως, ο ορισμός του μόνιμου βοσκότοπου διευρύνθηκε από την Ευρωπαϊκή Ένωση, χωρίς όμως αυτό να συνεπάγεται και την εξασφάλιση επιλεξιμότητας για τη χορήγηση ενίσχυσης των βοσκήσιμων εκτάσεων. Εδώ, κύριε Υπουργέ, θα ήθελα να αναφερθώ στο ερώτημα που σας έκανα και στην επιτροπή. Στείλατε την προηγούμενη εβδομάδα πεντακόσια ΑΦΜ στην Αιτωλοακαρνανία για τους κτηνοτρόφους που έχουν ενταχθεί στη βιολογική κτηνοτροφία. Χθες το απόγευμα ή σήμερα το πρωί τους στείλατε ένα νέο έγγραφο που λέει ότι πρέπει να υπογράψουν υπεύθυνες δηλώσεις για να πάρουν τις αποζημιώσεις της βιολογικής κτηνοτροφίας για το 2012 και ότι δεν θα έχουν καμμία απαίτηση από επιπτώσεις που θα έχουν εξαιτίας των βοσκοτόπων. Αυτό είναι απαράδεκτο. Σας ρωτάμε: Αυτό ισχύει μόνο για το 2012 ή ισχύει και για τα επόμενα τρία χρόνια που έχουν ενταχθεί; Το καταθέτω για τα Πρακτικά. [[Στο σημείο αυτό ο Βουλευτής κ. Νικόλαος Μωραΐτης καταθέτει για τα Πρακτικά το προαναφερθέν έγγραφο, τα οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πρέπει να απαντήσετε, κύριε Υπουργέ. Είναι σημαντικό ζήτημα και είναι ένα αποτέλεσμα το οποίο αποδεικνύει τα μεγάλα προβλήματα που θα έχουν οι φτωχομεσαίοι κτηνοτρόφοι εξαιτίας του αποχαρακτηρισμού. Η αιτία, όμως, που οξύνει τα προβλήματα των μικρομεσαίων κτηνοτρόφων είναι ο ανταγωνισμός της κερδοφορίας του καπιταλιστικού δρόμου ανάπτυξης, με εργαλείο την Κοινή Αγροτική Πολιτική, στο πλαίσιο της οποίας, όπως αναφέραμε, είναι ενταγμένο και το νομοσχέδιο για τις βοσκήσιμες γαίες στην Ελλάδα. Επιπλέον, με το συγκεκριμένο νομοσχέδιο ουσιαστικά ανοίγει ο δρόμος για αλλαγή χαρακτήρα και προορισμού εκατομμυρίων στρεμμάτων δασικών και χορτολιβαδικών εκτάσεων και θα έχουμε κατάργηση του τεκμηρίου της κυριότητας του κράτους από αυτές. Το ιδιοκτησιακό καθεστώς των βοσκοτόπων δεν είναι λυμένο έναντι του κράτους. Η Κυβέρνηση προσπαθεί να αποφύγει το ανεπίλυτο ιδιοκτησιακό ζήτημα των χορτολιβαδικών και δασικών εκτάσεων. Γι' αυτό δεν αναφέρει πουθενά τη λέξη «ιδιωτικές», γνωρίζοντας ότι υπάρχει ζήτημα για εκατοντάδες χιλιάδες στρέμματα κρατικών εκτάσεων, που διεκδικούνται από φυσικά, κυρίως, πρόσωπα, με πλαστά ή άκυρα ή ανύπαρκτα συμβόλαια, τα οποία δεν αποδεικνύουν την κυριότητα, ενώ το κράτος λειτουργεί με βάση το τεκμήριο κυριότητας, αφού και αυτές είναι δάση και δασικές εκτάσεις. Στο νομοσχέδιο δεν προβλέπεται η οριοθέτηση των βοσκήσιμων γαιών, αλλά αυτή θα προκύψει με την έκλειψη του διαχειριστικού σχεδίου. Υπενθυμίζουμε ότι οι διατάξεις οριοθέτησης των βοσκοτόπων, με το ν. 1734/1987, σύμφωνα και με τον κανονισμό 370/1997 και με την απόφαση του Συμβουλίου της Επικρατείας αντίκεινται στο άρθρο 24, παράγραφος 1 και στο άρθρο 117 του Συντάγματος. Στις περισσότερες αγροτικές περιοχές της χώρας υπάρχει ιδιοκτησιακή εκκρεμότητα, με περιοχές που βόσκονται και έχει παραχωρηθεί στους οργανισμούς τοπικής διοίκησης το δικαίωμα μόνο της κατανομής και είσπραξης των δικαιωμάτων αλλά δεν τους ανήκουν κατά κυριότητα. Οποιοδήποτε διαχειριστικό σχέδιο θα μπορεί να αμφισβητηθεί και να τεθεί υπό αίρεση, όταν περιλαμβάνονται σε αυτό εκτάσεις οι οποίες, συνδυαστικά με το χαρακτήρα και με τις δασικές αμφισβητήσεις, δεν θα έπρεπε να συμπεριλαμβάνονται σε αυτές. Τέλος, δεν προβλέπεται καμμία διαδικασία που να διασφαλίζει την επιστημονική αρτιότητα για την εξέταση των αντιρρήσεων. Όσον αφορά τις επιπτώσεις τις οποίες θα έχουμε, λέτε ότι μέχρι το 2019 θα οριστικοποιηθούν τα σχέδια απόσχισης. Οι φτωχοί αγροτοκτηνοτρόφοι θα δεχθούν νέα πλήγματα, αφού θα αυξηθεί το τίμημα ενοικίασης, θα επιβαρυνθούν από τα προβλεπόμενα έργα βελτίωσης και υποδομών και θα διαιωνίζεται το καθεστώς της διάθεσης στους αγροτοκτηνοτρόφους βοσκήσιμων εκτάσεων, οι οποίες με βάση τους κανονισμούς της Ευρωπαϊκής Ένωσης και το σχέδιο που εφαρμόζει ο ΟΠΕΚΕΠΕ, θα έχουν υψηλές τιμές και θα είναι και μη επιλέξιμες. Κύριε Υπουργέ, θεωρούμε ότι αυτή η πολιτική σας απέναντι στους αγροτοκτηνοτρόφους, όχι μόνο δεν λύνει προβλήματα αλλά απεναντίας δημιουργεί τεράστια προβλήματα, τα οποία θα τα αντιμετωπίσουν οι κτηνοτρόφοι σε πιο οξυμένη μορφή το επόμενο διάστημα. Το Κομμουνιστικό Κόμμα Ελλάδας, είναι ριζικά αντίθετο με την πολιτική συρρίκνωσης της κτηνοτροφίας και του ξεκληρίσματος των μικρομεσαίων παραγωγών. Χωρίς περιστροφές, λέει καθαρά στους μικρομεσαίους αγροτοκτηνοτρόφους ότι υπάρχουν δύο δρόμοι ανάπτυξης της κτηνοτροφίας και της αγροτικής οικονομίας συνολικότερα. Ο πρώτος δρόμος, είναι αυτός που εφαρμόζεται από τις κυβερνήσεις του κεφαλαίου διαχρονικά είτε αυτοδύναμες είτε συνεργασιών, στο πλαίσιο της Ευρωπαϊκής Ένωσης και έχει τα γνωστά αποτελέσματα για την κτηνοτροφία, τους καταναλωτές και τους μικρομεσαίους κτηνοτρόφους. Ο δεύτερος δρόμος, είναι αυτός που πιστεύει ότι μπορεί και πρέπει να ανακτηθεί η κτηνοτροφία, με βασικούς στόχους την κάλυψη των διατροφικών αναγκών του λαού μας με ασφαλή και καλής ποιότητας τρόφιμα, την αξιοποίηση όλων των παραγωγικών δυνατοτήτων της χώρας, την διασφάλιση βιώσιμου εισοδήματος στους μικρομεσαίους κτηνοτρόφους, την προστασία της δημόσιας υγείας, του ζωικού κεφαλαίου και του περιβάλλοντος. Με βάση αυτούς τους στόχους είναι δυνατή η ανάπτυξη όλων των κλάδων της κτηνοτροφίας, με σκοπό την αυτάρκεια σε όλα τα ζωοκομικά προϊόντα σε μικρότερο ή μεγαλύτερο χρονικό διάστημα. Η ανάπτυξη της κτηνοτροφίας που προτείνει το ΚΚΕ, προϋποθέτει ριζική αναδιάρθρωση της φυτικής παραγωγής με στόχο την ανάπτυξη κτηνοτροφικών καλλιεργειών για την παραγωγή εγχώριων φυτικών ζωοτροφών που θα διασφαλίζουν και ασφαλή τρόφιμα. Για να αναπτυχθούν, όμως, οι κτηνοτροφικές καλλιέργειες, χρειάζεται ριζική αλλαγή του συστήματος τιμών και επιδοτήσεων σε όλα τα αγροτικά προϊόντα. Χρειάζεται με δύο λόγια σύγκρουση με την Κοινή Αγροτική Πολιτική, τον Παγκόσμιο Οργανισμό Εμπορίου, με την πολιτική των κυβερνήσεων του κεφαλαίου. Η ανάπτυξη της κτηνοτροφίας που προτείνει το ΚΚΕ για να ωφελήσει τους μικρομεσαίους κτηνοτρόφους, τα λαϊκά στρώματα και όχι τους λίγους επιχειρηματίες, θα πρέπει να στηριχθεί στους παραγωγικούς συνεταιρισμούς των μικρομεσαίων κτηνοτρόφων. Και αυτό, γιατί οι παραγωγικοί συνεταιρισμοί μπορούν να λύσουν το μεγάλο διαρθρωτικό πρόβλημα της ελληνικής κτηνοτροφίας που είναι οι μικρές, οι διάσπαρτες κτηνοτροφικές εκμεταλλεύσεις. Μπορούν να συνδυάσουν τη φυτική με τη ζωική παραγωγή, να μειώσουν ουσιαστικά το κόστος παραγωγής. Μπορούν να διασφαλίσουν βιώσιμο εισόδημα στους μικρομεσαίους κτηνοτρόφους, να αναβαθμίσουν οικονομικά, κοινωνικά, πολιτιστικά, την ύπαιθρο και ιδιαίτερα ορεινές περιοχές που έχουν ερημώσει. Οι παραγωγικοί συνεταιρισμοί, όμως, δεν μπορούν να επιβιώσουν στο πλαίσιο της Ευρωπαϊκής Ένωσης και των αντιαγροτικών πολιτικών των ελληνικών κυβερνήσεων. Μπορούν να αναπτυχθούν στο πλαίσιο της λαϊκής εξουσίας και της λαϊκής οικονομίας, όπου τα βασικά μέσα παραγωγής θα αποτελούν λαϊκή περιουσία και οι μικρομεσαίοι κτηνοτρόφοι μαζί με τα άλλα λαϊκά στρώματα, θα συμμετέχουν ουσιαστικά στον σχεδιασμό της παραγωγής με κριτήριο τις λαϊκές ανάγκες. Στο πλαίσιο της λαϊκής οικονομίας, οι παραγωγικοί συνεταιρισμοί θα στηρίζονται πολύπλευρα από το κράτος. Η παραγωγή και η διακίνηση των βασικότερων αγροτικών εφοδίων, των μηχανημάτων, όπως και η μεταποίηση ζωοκομικών προϊόντων θα γίνεται από κρατικές επιχειρήσεις, έτσι ώστε οι συνεταιρισμοί να έχουν φθηνά εφόδια και οι καταναλωτές ασφαλή τρόφιμα. Για να εφαρμοστεί, όμως, μια τέτοια πολιτική που θα στηρίζεται στους παραγωγικούς συνεταιρισμούς, προϋποθέτει μαζικό απεγκλωβισμό των μικρομεσαίων κτηνοτρόφων από τις πολιτικές και από τα κόμματα που τους ξεκληρίζουν. Απαιτείται η δημιουργία πολιτικών προϋποθέσεων για την εφαρμογή μιας συνολικότερης λαϊκής οικονομίας, στην οποία οι μικρομεσαίοι κτηνοτρόφοι μπορούν να συμβάλλουν σημαντικά. Τελειώνοντας, κύριε Υπουργέ, σας ακούμε να λέτε όπου σταθείτε και όπου βρεθείτε ότι θα καλέσετε τα κόμματα του ευρωμονόδρομου - και ειδικά αυτά που κυβέρνησαν - ώστε να διαμορφώσετε νομοθετική ρύθμιση, για να μεταφέρετε στις πλάτες των αγροτοκτηνοτρόφων τα πρόστιμα που έχει επιβάλλει η Ευρωπαϊκή Ένωση και ξεπερνούν τα 3 δισεκατομμύρια. Δηλαδή θα έχουμε νέα χαράτσια που θα προστεθούν στην αύξηση του ΦΠΑ που ψηφίσατε όλοι μαζί από το 13% στο 23%, στη φοροληστεία του ΕΝΦΙΑ που ψήφισαν οι προηγούμενοι και θα καταργούσε η σημερινή Κυβέρνηση, που βάζει φόρο στην αγροτική κατοικία, στα μαντριά, στα βοσκοτόπια. Θα έρθουν όλα αυτά με την αύξηση της φορολογίας, με τον τετραπλασιασμό της προκαταβολής φόρου από 27,5% στο 100%, με τον τριπλασιασμό των ασφαλιστικών εισφορών στον ΟΓΑ. Όλο αυτό το τσουνάμι που έρχεται, θα δώσει τη χαριστική βολή στη φτωχή αγροτιά. Δεν θα αντέξει. Άλλωστε αυτός είναι ο σκοπός σας, να φύγει μια ώρα αρχύτερα για να κυριαρχήσουν οι μεγαλοαγρότες, οι καπιταλιστικές επιχειρήσεις. Σας το είπαμε και στην επιτροπή, σας το λέμε και τώρα: Η μεταφορά αυτών των προστίμων στην φτωχομεσαία αγροτιά, είναι αιτία πολέμου. Καταψηφίζουμε επί της αρχής το παρόν νομοσχέδιο.
Τον λόγο έχει η ειδική αγορήτρια από το Ποτάμι, κ. Αικατερίνη Μάρκου.
Σας ευχαριστώ πολύ, κύριε Πρόεδρε. Κυρίες και κύριοι Βουλευτές, η εφαρμογή μιας ολοκληρωμένης πολιτικής καταγραφής και διαχείρισης των εκτάσεων που μπορούν να βοσκηθούν, είναι ιδιαίτερα κρίσιμη, ιδίως στην τρέχουσα δύσκολη συγκυρία για την ελληνική πρωτογενή παραγωγή. Πρώτον, για την ενίσχυση της κτηνοτροφίας ως παραγωγικού κλάδου της οικονομίας. Η βόσκηση συμβάλλει στη μείωση του κόστους παραγωγής όπως και στην παραγωγή ποιοτικών προιόντων με ιδιαίτερα γνωρίσματα που προκύπτουν από την τροφή των ζώων, σύμφωνα και με τις διεθνείς τάσεις που έχουν διαμορφωθεί στη ζήτηση των ζωικών προϊόντων. Δεύτερον, για τη διατήρηση της βιοποικιλότητας στις περιοχές όπου εφαρμόζεται λελογισμένα και με σχέδιο, είναι πλέον αποδεκτή και επιστημονικά αποδεδειγμένη η συμβολή της βόσκησης στη διατήρηση και προστασία των φυσικών οικοσυστημάτων, την προστασία ειδών και ενδιαιτημάτων αλλά και στην προστασία από τις πυρκαγιές, μέσω της απομάκρυνσης της ξηρής βιομάζας. Τρίτον, στο πλαίσιο της ευρωπαϊκής Κοινής Αγροτικής , οι βοσκότοποι αποτελούν μία από τις τρείς περιφέρειες της νέας ΚΑΠ, ενώ η σύνδεση των ζώων με βοσκότοπο, αποτελεί προϋπόθεση για την καταβολή της βασικής ενίσχυσης για τους κτηνοτρόφους. Αυτές οι τρεις ωφέλειες ή στόχοι δεν είναι επιθυμητό να προωθούνται ο ένας σε βάρος του άλλου. Δεν μπορούμε να μετατρέψουμε όλη τη χώρα σε βοσκήσιμη έκταση για να παίρνουμε τις επιδοτήσεις. Δεν μπορούμε να καταργήσουμε εντελώς τη βόσκηση, για να προστατεύσουμε το φυσικό περιβάλλον. Βασική στόχευση είναι - και πρέπει να είναι - η αειφόρος διαχείριση ενός πολύτιμου φυσικού πόρου, ίσως του μεγαλύτερου ανανεώσιμου φυσικού πόρου που διαθέτει η χώρα μας. Δυστυχώς, όσο παραδοσιακή είναι η βόσκηση, άλλο τόσο παραδοσιακή είναι και η αδυναμία του ελληνικού κράτους να θέσει όρους και κανόνες στη δραστηριότητα αυτή, ώστε να χρησιμεύει η βόσκηση ως ένα εργαλείο για τους κτηνοτρόφους, χωρίς παράλληλα να δημιουργούνται ανεπιθύμητες συνέπειες για το φυσικό περιβάλλον. Εξίσου μεγάλη είναι και η αδυναμία των κυβερνήσεων να επικοινωνήσουν στα αρμόδια όργανα της Ευρωπαϊκής Ένωσης τις ιδιαιτερότητες των ελληνικών βοσκοτόπων, με αποτέλεσμα να οδηγούμαστε σε λύσεις - μπαλώματα και να καλείται η χώρα να καταβάλλει πρόστιμα, άνω του ενός δισεκατομμυρίου ευρώ για λανθασμένους χειρισμούς και καθυστερήσεις. Το πρώτο και βασικό πρόβλημα, είναι ότι δεν ξέρουμε πού επιτρέπεται η βόσκηση. Ακόμη και σήμερα δεν γνωρίζουμε τον ακριβή αριθμό των βοσκήσιμων γαιών στη χώρα μας ούτε έχουμε καταφέρει να συμφωνήσουμε πώς προσδιορίζονται αυτές. Η ερμηνεία που δίνει το Υπουργείο Αγροτικής Ανάπτυξης διαφέρει από αυτήν του Υπουργείου Περιβάλλοντος, με αποτέλεσμα να μην έχουμε ακόμη και σήμερα σαφή εικόνα για την έκταση των βοσκοτόπων. Διαφορετικές προσεγγίσεις οδηγούν σε διαφορετικά αποτελέσματα. Επιχειρείτε να δώσετε τον ορισμό των βοσκήσιμων γαιών στο άρθρο 1, που ως ένα βαθμό ταυτίζεται με τον ορισμό των δασών και των δασικών εκτάσεων. Σας το είχαμε πει και στην επιτροπή και επιβεβαιώνεται και από την έκθεση της Επιστημονικής Υπηρεσίας της Βουλής. Την ίδια στιγμή παραμένουν σε ισχύ διατάξεις και νομοθεσία που μιλάει για βοσκότοπους, όπως άλλωστε και η ευρωπαϊκή νομοθεσία. Μετά μας λέτε ότι ο προορισμός των γαιών δεν μεταβάλλεται από τον ορισμό. Στη συνέχεια, στο άρθρο 2 καταγράφετε - λέτε - τις βοσκήσιμες γαίες αλλά η καταγραφή δεν επηρεάζει την αποτύπωση, προστασία και διαχείριση. Στο άρθρο 8 μιλάτε για αποτύπωση αλλά με τρόπο αποφαντικό μας λέτε ποιες εκτάσεις εξαιρούνται. Όλο αυτό το γαϊτανάκι ρυθμίσεων - προφανώς για να μη φανεί ότι επιχειρείτε να αποχαρακτηρίσετε δασικές εκτάσεις ή να θίξετε δικαιώματα - είναι βέβαιο ότι θα δημιουργήσει προβλήματα στην εφαρμογή. Δεν μπορείτε να κρύβεστε πίσω από ασαφείς διατυπώσεις, για να αποφύγετε σήμερα τις συγκρούσεις που θα δημιουργήσουν μεγαλύτερα προβλήματα μεθαύριο, όταν θα έρθουν να εφαρμοστούν τα όσα ορίζετε στο νομοσχέδιο. Η βόσκηση είναι ξεκάθαρα ένα εργαλείο διαχείρισης της αειφορίας. Η αντιπαλότητα μεταξύ περιβάλλοντος και κτηνοτροφίας είναι ως ένα βαθμό τεχνητή. Απαραίτητη προϋπόθεση είναι να προχωρήσετε άμεσα τα διαχειριστικά. Να συνεργαστείτε και με το Υπουργείο Περιβάλλοντος, για να ολοκληρωθούν και οι δασικοί χάρτες και να απαλλάξετε τους κτηνοτρόφους από αυτήν τη διαμάχη ανάμεσα στα δύο Υπουργεία που δεν τους αφορά. Δεν αναφέρεστε καθόλου, επίσης, στο μείζον θέμα του ιδιοκτησιακού καθεστώτος των βοσκήσιμων γαιών, ιδίως όσον αφορά τις εκκλησιαστικές γαίες, όπου πολλές περιοχές παραμένουν αμφισβητούμενες, δημιουργώντας δυσκολίες στους κτηνοτρόφους. Κάνουμε μια συζήτηση, χωρίς να έχει ολοκληρωθεί το Κτηματολόγιο, όπου θα προσδιορίσει και τις χρήσεις γης, ανά περιφέρεια. Δημιουργείται μια βάση δεδομένων, η οποία καταγράφει για τις ανάγκες εφαρμογής εθνικών και ενωσιακών προγραμμάτων και πετάει το μπαλάκι στις περιφέρειες να βρει η κάθε μια τις βοσκήσιμες εκτάσεις της - πού ανήκουν - για να τις διαχειριστεί. Εν πάση περιπτώσει, επιχειρείται ένας ορισμός που είναι το πρώτο βήμα. Το δεύτερο είναι φυσικά η διαχείριση, δηλαδή η διαρκής παρακολούθηση, η κατάταξη με βάση την βοσκοϊκανότητα και την βοσκοφόρτωση της κάθε περιοχής, η παροχή κατευθύνσεων στους κτηνοτρόφους για την επιλογή ζώων με βάση τη βλάστηση της περιοχής, η βελτίωση των υποδομών και άλλα. Εδώ η βασικότερη αλλαγή από το προηγούμενο καθεστώς που εισάγεται, είναι η μεταφορά της προσόδου από την μίσθωση των βοσκοτόπων από τους δήμους στις περιφέρειες. Ακόμα δεν μας έχετε διευκρινίσει τους λόγους και τις δυσλειτουργίες που διαπιστώσατε και σας οδήγησαν να αποψιλώσετε ακόμα έναν πόρο από τους δήμους με τόση προχειρότητα και χωρίς να προηγηθεί η στοιχειώδης δημόσια διαβούλευση. Η κατανομή αρμοδιοτήτων που κάνατε μεταξύ περιφερειών, περιφερειακών ενοτήτων, δήμων, αποκεντρωμένης είναι τελείως ασαφής, όπως ασαφής παραμένει και η σχέση των διαχειριστικών σχεδίων τόσο μεταξύ τους όσο και με τα υπόλοιπα σχέδια και ειδικά καθεστώτα που ισχύουν σε μία περιοχή. Το θέμα φυσικά δεν είναι απλά να μεταφέρουμε αρμοδιότητες από τον έναν στον άλλον αλλά να δούμε με ποιον τρόπο θα βελτιώσουμε ουσιαστικά τη διαδικασία παραχώρησης για βόσκηση. Εν τω μεταξύ, έχουν ένα δίκιο και οι κτηνοτρόφοι που λένε ότι με το νομοσχέδιο αποκλείονται από τις διαδικασίες διαχείρισης και κατανομής, την ίδια στιγμή που επιβαρύνονται με τα κόστη της διαδικασίας. Μάλιστα χάνουν και τα δικαιώματά τους, αν δεν φροντίσει η αρμόδια υπηρεσία να εκπονήσει εγκαίρως το διαχειριστικό σχέδιο. Ο κτηνοτρόφος δεν είναι εχθρός ούτε του βοσκότοπου ούτε του κράτους. Αντιθέτως, πρέπει να είναι ο θεματοφύλακας του βοσκότοπού του, να είναι κεντρικό πρόσωπο στον όποιο διαχειρισμό. Για παράδειγμα. Το κοινόχρηστο σύστημα διαχείρισης του βοσκότοπου με ζώα από διαφορετικές εκμεταλλεύσεις να βόσκουν στην ίδια περιοχή σε συνδυασμό με την αλλαγή του βοσκότοπου κάθε χρόνο ή κάθε τρία χρόνια, λειτουργεί ως αντικίνητρο για τον κτηνοτρόφο να επενδύσει στην περιοχή του, να φτιάξει κάποια έργα, να φροντίσει για την υπερβόσκηση. Γι' αυτό και πρότεινα την μακροχρόνια απόδοση των βοσκοτόπων κατά προτίμηση γύρω από την εκμετάλλευση αλλά και τον χωρισμό σε κτηνοτροφικές ζώνες με συγκεκριμένες υποχρεώσεις διαχείρισης και προστασίας για τους κτηνοτρόφους, ώστε να ξέρει ο κάθε κτηνοτρόφος ποιο είναι το κομμάτι του. Με μεγάλη ικανοποίηση είδαμε ότι ο Υπουργός υιοθέτησε την πρότασή μας για να δοθεί προτεραιότητα στις σπάνιες αυτόχθονες φυλές κατά τη διανομή των βοσκοτόπων και των ευχαριστούμε γι' αυτό. Πέρα από τη διατήρηση της γενετικής κληρονομιάς των ελληνικών κτηνοτροφικών ζώων, που είναι από μόνο του ένας αξιόλογος και σημαντικός στόχος στο πλαίσιο και της βιοποικιλότητας, οι φυλές αυτές - μοναδικές στη χώρα μας - αποτελούν και ένα συγκριτικό πλεονέκτημα για την ελληνική κτηνοτροφία. Μιλάμε για ζώα που είναι προσαρμοσμένα στο ελληνικό περιβάλλον, που η ανατροφή τους χρειάζεται ελάχιστες παρεμβάσεις και που μπορούν να αξιοποιήσουν τις ορεινές και απομακρυσμένες περιοχές. Εδώ, λοιπόν, αναδεικνύεται και η σημασία του βοσκότοπου, όχι μόνο στο πλαίσιο της επιλεξιμότητας - που, όπως είπα, είναι σημαντική και τη θέλουμε και τη στηρίζουμε - αλλά και ως παράγοντα ενίσχυσης της ανταγωνιστικότητας της κτηνοτροφίας και ως συγκριτικό πλεονέκτημα. Άλλο σημείο που χρήζει βελτιώσεων, είναι η διαδικασία εκπόνησης των διαχειριστικών σχεδίων. Θα μπορούσε να εισαχθεί ρητά απαίτηση για δημόσια διαβούλευση επί των σχεδίων ή έστω μία διαδικασία ενστάσεων, ώστε να υπάρχει και ο απαραίτητος κοινωνικός έλεγχος. Να θυμίσω πως ανάλογη διαδικασία ισχύει για όλα τα διαχειριστικά σχέδια. Επιπλέον, το νομοσχέδιο δεν διασφαλίζει καθόλου την προοπτική ένταξης νέων κτηνοτρόφων στα δικαιώματα ή και διεύρυνση των υφιστάμενων εκμεταλλεύσεων με νέα ζώα. Τέλος, πρέπει και μέσα από το παρόν νομοσχέδιο να διασφαλιστεί ότι η απόδοση βοσκήσιμης γαίας θα συνδέεται με την πραγματική παρουσία και βόσκηση της περιοχής και όχι να βρισκόμαστε αντιμέτωποι με τα παράδοξα που δημιούργησε η τεχνητή λύση του Μαΐου, την οποία - ειρήσθω εν παρόδω - θα εξακολουθήσετε να εφαρμόζετε μέχρι να ολοκληρωθούν τα σχέδια διαχείρισης. Δεν μας είπατε αν θα διορθώσετε τα προβλήματα. Απλά μας καλείτε να επικυρώσουμε τα δικά σας λάθη, που και ο ίδιος έχετε παραδεχθεί υπό την πίεση της κατανομής των επιδοτήσεων. Δυστυχώς, το κύριο μέλημα που διατρέχει το νομοσχέδιο, είναι η επιλεξιμότητα στο πλαίσιο της νέας ΚΑΠ και μάλιστα με ορίζοντα την καταβολή των ενισχύσεων μέσα στον Δεκέμβριο, ίσως για να χρυσώσετε το χάπι για τα σκληρά μέτρα που έρχονται. Χωρίς να παραγνωρίζουμε τη σημασία των επιδοτήσεων για την χρηματοδότηση και στήριξη του κτηνοτροφικού τομέα - ενόψει των σημαντικών προστίμων που έχουν επιβληθεί στη χώρα μας από τα ευρωπαϊκά όργανα - δεν είναι δυνατό το όραμα του Υπουργείου να εξαντλείται στην επιλεξιμότητα. Το νομοσχέδιο αυτό, είναι πρωτίστως μία ευκαιρία να δούμε τον τομέα της κτηνοτροφίας ως έναν κλάδο της οικονομίας που έχει ακόμη σημαντικό απραγματοποίητο δυναμικό. Η κτηνοτροφία εξακολουθεί να αντιπροσωπεύει μόλις το 30% της συνολικής αγροτικής παραγωγής. Ο αριθμός των ζώων που εκτρέφονται έχει μειωθεί δραματικά τις προηγούμενες δεκαετίες, με αποτέλεσμα να μειώνεται και η επάρκεια της χώρας μας σε ζωικά προϊόντα. Μέσα σε μία τετραετία, από το 2007 έως το 2010, το σύνολο του εργατικού δυναμικού στις κτηνοτροφικές εκμεταλλεύσεις μειώθηκε κατά 27%. Αυτή η πορεία μπορεί και πρέπει να αντιστραφεί. Η πολιτική για τα βοσκοτόπια πρέπει να εντάσσεται σε ένα γενικότερο εθνικό σχέδιο για τη βιώσιμη κτηνοτροφική δραστηριότητα, ένα σχέδιο που θα παρέχει κατευθύνσεις στους κτηνοτρόφους για το είδος της εκμετάλλευσης και των ζώων, ένα σχέδιο που θα προωθεί, για παράδειγμα, την καλλιέργεια ψυχανθών για τη διατροφή των ζώων, ένα σχέδιο που θα φροντίζει για την ανάπαυση των βοσκοτόπων, που θα αγγίζει όμως και τα θέματα της κτηνοτροφικής εκπαίδευσης, την παροχή επιστημονικής συνδρομής στον κτηνοτρόφο αλλά και της καλύτερης οργάνωσης της παραγωγής. Αλλιώς, γυρίζουμε στις εποχές «όλα τα κιλά, όλα τα λεφτά». Θέλω, λοιπόν, να σας ρωτήσω. Ποια είναι η τελική σας πρόθεση; Ποιο είναι το σχέδιό σας για τους βοσκότοπους, όπως αποτυπώνεται και στο συγκεκριμένο νομοσχέδιο; Είναι απλά να κάνουμε έναν χάρτη με τις εκτάσεις και να τις μοιράσουμε γενικά στους κτηνοτρόφους, ίσα - ίσα για τις επιδοτήσεις και μετά έχει ο θεός; Και μετά από δώδεκα μήνες χωρίς νομοθετικό έργο, αυτή είναι η φιλοδοξία του Υπουργείου Αγροτικής Ανάπτυξης; Ή υπάρχει μία εθνική στρατηγική, ένα σχέδιο για τα βοσκοτόπια, μία στρατηγική που θα συνδέει όλα αυτά τα προσωρινά και οριστικά διαχειριστικά σχέδια βόσκησης ανά την επικράτεια και που θα παρέχει κατευθύνσεις για την ενεργή προστασία ανανέωσης και διαχείρισης των βοσκοτόπων; Συνολικά, η ανάγκη που έρχεται να καλύψει το νομοσχέδιο είναι επιτακτική και παρούσα και οι προθέσεις σας είναι θετικές. Όμως, δεν μπορούμε να αγνοήσουμε το γεγονός ότι η παρέμβαση που επιχειρείται είναι περιορισμένη ως προς το εύρος της, αντίστοιχη με τις πραγματικές διατάξεις του προβλήματος και απογοητευτική μετά από τόσους μήνες καθυστέρηση. Ούτε βέβαια μπορούμε να παραβλέψουμε τις τόσες άσχετες τροπολογίες που έχετε καταθέσει μέχρι στιγμής για το νομοσχέδιο και έπονται κι άλλες. Συνεχίζετε επάξια στη λογική της προηγούμενης περιόδου αλλά και των προηγούμενων κυβερνήσεων, υιοθετώντας τις απαράδεκτες νομοθετικές πρακτικές που χρόνια κατηγορούσατε. Ας ελπίσουμε τουλάχιστον ότι θα έρθουν οι Υπουργοί να τις στηρίξουν. Θα υπερψηφίσουμε το νομοσχέδιο επί της αρχής, με την προειδοποίηση όμως ότι περιμένουμε άμεσα να δούμε από εσάς την έγκαιρη ολοκλήρωση των σχεδίων, την τακτοποίηση όλων των εκκρεμοτήτων με τις υπουργικές αποφάσεις και την άμεση καταβολή των ενισχύσεων στους κτηνοτρόφους και στους αγρότες. Ευχαριστώ πολύ.
Κι εμείς ευχαριστούμε, κυρία Μάρκου. Τον λόγο έχει ο ειδικός αγορητής των Ανεξαρτήτων Ελλήνων κ. Γεώργιος Λαζαρίδης.
Ευχαριστώ, κύριε Πρόεδρε. Εγώ θα ήθελα να ξεκινήσω, κάνοντας μία πολύ μικρή ιστορική αναδρομή. Να θυμηθούμε ότι το '90, όπου είναι ένα σημείο σταθμός για την ελληνική γεωργία, η γεωργία ήταν στο 11,5% με 12% περίπου του ΑΕΠ. Τότε είχε πει ο αείμνηστος Αθανάσιος Κανελλόπουλος ότι εάν η γεωργία πέσει κάτω από αυτό το σημείο, θα πρέπει να χτυπήσει συναγερμός. Τον Δεκέμβριο του 2014, η γεωργία συρρικνώθηκε στο 3,5%. Μέσα σε αυτά τα είκοσι τέσσερα χρόνια δεν μεσολάβησε καμμία κυβέρνηση ΣΥΡΙΖΑ - Ανεξάρτητοι Έλληνες. Άλλοι κυβέρνησαν αυτόν τον τόπο. Εν πάση περιπτώσει, δεν είναι ώρα για να ψάξουμε και για να αποδώσουμε ευθύνες. Είναι ώρα να ενγκύψουμε με στοργή πάνω στη γεωργία, γιατί ο πρωτογενής τομέας είναι ο σημαντικότερος τομέας, είναι ο τομέας αυτός, στον οποίο έχουμε συντριπτικό πλεονέκτημα ως χώρα. Πρέπει να ενγκύψουμε με στοργή και μέσα από γόνιμο διάλογο να φροντίσουμε για την απογείωση, για την προώθηση της γεωργίας. Με το νομοσχέδιο «Βοσκήσιμες γαίες Ελλάδας» αξιοποιούνται πενήντα εκατομμύρια στρέμματα, τα οποία έμεναν ανεκμετάλλευτα. Με το παρόν νομοσχέδιο δίνεται μια δυνατή ώθηση στην κτηνοτροφία. Με τις νέες εκτάσεις περιορίζεται η χρήση φυραμάτων και αξιοποιείται πλέον η πλούσια χλωρίδα της ελληνικής γης, αυτή που εμπλουτίζει το ελληνικό γάλα και το κάνει μοναδικό, αυτή που σε συνδυασμό με τις ντόπιες ράτσες αιγοπροβάτων, δίνει στα ελληνικά τυριά την εξαιρετική ποιότητα και γεύση, αυτή που σε συνδυασμό με όλα τα παραπάνω, έκανε τη φέτα περιζήτητη και σημαία της ελληνικής τυροκομίας και δικαίως. Επιτακτική ανάγκη είναι εκτός από τα νέα βοσκοτόπια, προκειμένου ο κλάδος να γίνει όχι μόνο βιώσιμος αλλά να αναπτυχθεί και να γίνει ανταγωνιστικός, να μειωθεί το κόστος παραγωγής. Πώς θα γίνει αυτό; Με τη μείωση της χρήσης φυραμάτων κατ' αρχάς και την ελεύθερη βόσκηση, άρα με νέες βοσκήσιμες εκτάσεις των οποίων η χρήση και η διαχείριση θα είναι προσεκτική και με γνώμονα το συμφέρον των κτηνοτρόφων και της ελληνικής φύσης. Το νομοσχέδιο δίνει τη δυνατότητα βόσκησης εκτάσεων που μπορεί να έχουν σήμερα χαρακτήρα δασικό, είναι όμως σίγουρο ότι οι εκτάσεις αυτές όχι μόνο δεν θα υποστούν βλάβες, όπως ισχυρίζονται κάποιοι αλλά αντίθετα, θα ωφεληθούν. Με τη βόσκηση έχουμε τη φυσική αραίωση, την απομάκρυνση των άχρηστων φύλλων και χορταριών, της βιομάζας που λέμε, που χωρίς τη βόσκηση θα έμεναν στο έδαφος, με αποτέλεσμα να καταστούν εύφλεκτα αλλά και να δημιουργήσουν ένα στρώμα αδιάβροχο που δεν διευκολύνει τη διείσδυση των όμβριων υδάτων στο έδαφος, με αποτέλεσμα να ρέει το νερό χωρίς να εμπλουτίζει τον υδροφόρο ορίζοντα αλλά αντίθετα να ξεπλένει στις μεγάλες κλίσεις το έδαφος ή αλλιώς να το απογυμνώνει. Μην αγνοούμε και τη λίπανση των εδαφών από όπου περνούν τα ζώα. Με βάση το νομοσχέδιο, η εκπόνηση διαχειριστικών σχεδίων βόσκησης ανατίθεται στις περιφέρειες. Παράλληλα, καθορίζεται ότι η διάρκεια ισχύος των σχεδίων διαχείρισης βόσκησης είναι τα επτά έτη. Μετά την επταετία τα διαχειριστικά σχέδια βόσκησης αναθεωρούνται και εγκρίνονται εκ νέου. Σε περίπτωση φυσικής καταστροφής ή άλλης αιτίας, τα σχέδια αναθεωρούνται και εγκρίνονται εντός ενός έτους. Εδώ, κύριε Υπουργέ, θα πρότεινα η επταετία να γίνει δεκαετία. Σημειωτέον ότι το νομοσχέδιο έρχεται να καλύψει θεσμικά τις ανάγκες που πηγάζουν και από τον κοινοτικό κανονισμό για τη νέα ΚΑΠ, βάσει του οποίου παρέχεται στη χώρα μας η δυνατότητα επέκτασης των δυνάμενων να εξασφαλίσουν δικαιώματα εκτάσεων και σε ζώνες χαμηλής βλάστησης ή ακόμη και σε περιοχές που χαρακτηρίζονται δασικές. Βάσει του νέου νόμου, θα προχωρήσουν οι μελέτες για τη βοσκοϊκανότητα των αντίστοιχων περιοχών και στη συνέχεια θα διαμορφωθούν τα προβλεπόμενα διαχειριστικά σχέδια βοσκοτόπων σε κάθε περιφέρεια. Με βάση τα έως τώρα δεδομένα, οι επιλέξιμες εκτάσεις μόλις που προσεγγίζουν τα δεκαεπτά εκατομμύρια στρέμματα, όταν οι ανάγκες που πηγάζουν μέσα από τα κατανεμημένα δικαιώματα προσεγγίζουν τα είκοσι έξι εκατομμύρια στρέμματα. Αυτό σημαίνει ότι με τα μέχρι στιγμής δεδομένα, ένας σημαντικός αριθμός δικαιωμάτων μένει ακάλυπτος. Αυτό έχει σαν αποτέλεσμα σοβαρούς καταλογισμούς και πρόστιμα από τη μια και από την άλλη μεγάλες καθυστερήσεις των πληρωμών των εξισωτικών, για παράδειγμα για το 2013 και το 2014 αλλά και της ενιαίας ενίσχυσης του 2014 πολλών κτηνοτρόφων. Η νομιμοποίηση και ο εκσυγχρονισμός των κτηνοτροφικών εγκαταστάσεων είναι παράγοντες που συνδέονται άμεσα με την ανάπτυξη και την ενίσχυση της ελληνικής κτηνοτροφίας, τόσο στον πρωτογενή τομέα όσο και στον τομέα των προϊόντων ζωικής προέλευσης. Η κτηνοτροφία σήμερα συμμετέχει μόλις στο 30% του αγροτικού εισοδήματος. Οι εισαγωγές κτηνοτροφικών προϊόντων εξαιτίας της ελλειμματικής παραγωγής σε κρέας και γάλα, διαμορφώνουν το εμπορικό έλλειμμα του γεωργικού ισοζυγίου στα 2 δισεκατομμύρια, εκ των οποίων το 80% προέρχεται από τις εισαγωγές κτηνοτροφικών προϊόντων. Επομένως, επιβάλλεται να αυξηθεί σημαντικά η συμμετοχή της κτηνοτροφίας. Προτείνουμε να γίνονται έλεγχοι στο τέλος κάθε έτους για το ζωικό κεφάλαιο του κάθε κτηνοτρόφου της κάθε μονάδας. Με αυτόν τον τρόπο θα γνωρίζουμε τη συμπεριφορά του κάθε κτηνοτρόφου και της κάθε μονάδας αντίστοιχα. Η κάλυψη του 10% των κτηνοτροφικών κτηριακών εγκαταστάσεων είναι χαμηλή. Προτείνουμε αύξηση και μάλιστα κλιμακωτή στο ποσοστό κάλυψης. Όπου δε χρειάζεται παρέκκλιση στις άδειες για τις κτηνοτροφικές εγκαταστάσεις, αυτή πρέπει να γίνεται με γρήγορες διαδικασίες, για να αποφύγουμε τις χρονοβόρες σημερινές διαδικασίες. Πραγματικά έχουμε περιπτώσεις, στις οποίες μπορεί να πάρει και ενάμισι και δύο χρόνια, προκειμένου να εξασφαλίσει κάποιος την άδεια. Τέλος - και κλείνω με αυτό, κύριε Υπουργέ - θα ήθελα να σας ζητήσω να προσέξετε λίγο την τροπολογία με αριθμό 61/4. Σας ευχαριστώ πολύ.
Κύριε Λαζαρίδη, εμείς να δείτε πόσο σας ευχαριστούμε που μας εξοικονομήσατε επτά λεπτά! Να είστε καλά. Ο ειδικός αγορητής της Ένωσης Κεντρώων κ. Αναστάσιος Μεγαλομύστακας έχει τον λόγο.
Γεια σας, κύριοι συνάδελφοι. Το νομοσχέδιο αυτό που αφορά τις βοσκήσιμες γαίες, θα μπορούσε να έχει πολύ θετικό πρόσημο, καθώς προσπαθεί να λύσει ένα πρόβλημα που ταλανίζει την κτηνοτροφία μας. Εδώ και τόσα χρόνια τα πρόστιμα πέφτουν βροχή και συνεχώς οι βοσκήσιμες γαίες λιγοστεύουν. Επίσης, προσπαθεί να δώσει λύση και να μειώσει το κόστος της διατροφής των ζώων, το οποίο αποτελεί περίπου το 60% του συνολικού κόστους στην κτηνοτροφία. Επίσης η βόσκηση είναι πολύ σημαντική, γιατί πέρα από φθηνή, δίνει και έναν ιδιαίτερο χαρακτήρα στα ελληνικά προϊόντα, που τους προσδίδει επιπλέον ποιότητα. Επομένως, πρέπει να δώσουμε μεγάλη βάση στην κτηνοτροφία και να αυξήσουμε την παραγωγή κτηνοτροφικών προϊόντων. Πρώτα από όλα, πριν από τις ξένες αγορές, πρέπει να καλύψουμε τη δική μας κατανάλωση σε κρέας. Η παραγωγή μας πρέπει να αυξηθεί τουλάχιστον τόσο και στη συνέχεια με σωστές κινήσεις να ενισχύσουμε την εξωστρέφειά μας, καθώς οι ξένες αγορές είναι έτοιμες και μας περιμένουν για τα ελληνικά προϊόντα, τα οποία μάλιστα θα τα πληρώσουν και ακριβά, γιατί ο χαρακτήρας τους είναι ιδιαίτερος και η ποιότητά τους είναι εξαιρετική. Ξέρουμε - και το έχουμε συζητήσει και στις επιτροπές - ότι το ελληνικό γιαούρτι και η ελληνική φέτα δεν φτάνουν για να καλύψουν τις ανάγκες που υπάρχουν. Επομένως, πρέπει οπωσδήποτε και είναι υποχρέωσή μας να ενισχύσουμε και να δώσουμε κίνητρα, έτσι ώστε να δημιουργηθεί μια νέα γενιά κτηνοτρόφων, οι οποίοι με όραμα, σχέδιο και πλάνο, οργανωμένα, να αυξήσουν την κτηνοτροφική παραγωγή και στη συνέχεια να βάλουν και αυτοί το λιθαράκι τους στην ανάπτυξη της ελληνικής οικονομίας. Ωστόσο, το νομοσχέδιο αυτό αντί να δίνει λύσεις, διακατέχεται από ένα χαρακτήρα προχειρότητας και αυτό φαίνεται και από τις δεκατέσσερις τροπολογίες, οι οποίες έχουν έρθει και που μόνο την Επιτροπή Παραγωγής και Εμπορίου δεν αφορούσαν, για παράδειγμα αυτές που έχουν θέματα παιδείας. Επίσης, το νομοσχέδιο διακατέχεται από ελλιπή ενημέρωση σε κάποια θέματα. Ένα πολύ σημαντικό θέμα, για το οποίο δεν είχαμε σωστή ενημέρωση από τον κύριο Υπουργό, ενώ παράλληλα αποτελεί τμήμα του υπό συζήτηση νομοσχεδίου, για το οποίο επιβάλλεται να ενημερωθεί η Ολομέλεια, είναι το κατά πόσο προχωρά, σύμφωνα με το αναβαθμισμένο σχέδιο δράσης, η αναβάθμιση και επικαιροποίηση του συστήματος LPIS. Η Ελλάδα συγκεκριμένα - και ο αρμόδιος ΟΠΕΚΕΠΕ - είναι υποχρεωμένη να διαθέτει ενημερωμένο σύστημα αναγνώρισης αγροτεμαχίων για την ετήσια υποβολή των αιτήσεων και την υλοποίηση των απαιτούμενων ελέγχων. Το LPIS, στην ουσία είναι ένα αγροτικό κτηματολόγιο, που δίνει μεγάλη σημασία σε αυτόν που εκμεταλλεύεται τα αγροτεμάχια και τα βοσκοτόπια και που είναι δικαιούχος της ενίσχυσης. Η Ευρωπαϊκή Επιτροπή έχει τονίσει πολλές φορές σε εμάς, ότι το σύστημα εντοπισμού των αγροτικών εκμεταλλεύσεων δεν λειτουργεί με βάση τις ευρωπαϊκές προϋποθέσεις και προδιαγραφές, με αποτέλεσμα να υπάρχουν αμφιβολίες αν οι κοινοτικές επιδοτήσεις καταλήγουν σε πραγματικούς δικαιούχους. Είναι αυτό που μας φέρνει τα πρόστιμα στην Ελλάδα. Επομένως, αν το LPIS δεν λειτουργεί όπως πρέπει, τότε όχι μόνο η Ελλάδα θα επιβαρύνεται με πρόστιμα αρκετών εκατομμυρίων, όπως συμβαίνει μέχρι σήμερα αλλά υπάρχει και κίνδυνος να χαθούν οι επιδοτήσεις και έτσι ούτε οι κτηνοτρόφοι ούτε οι γεωργοί θα έχουν κάποια ενίσχυση. Για να το πω με άλλα λόγια, από το σύστημα αναγνώρισης αγροτεμαχίων εξαρτώνται σε μεγάλο βαθμό οι άμεσες ενισχύσεις προς τους κτηνοτρόφους αλλά και προς τους αγρότες και ταυτόχρονα η μη επιβάρυνση του κρατικού προϋπολογισμού με δυσθεώρητα πρόστιμα. Σύμφωνα με το ήδη καταρτισμένο σχέδιο δράσης του ΥΠΑΑ - ΟΠΕΚΕΠΕ, μέχρι το τέλος του 2015, θα πρέπει να ολοκληρωθεί η προμήθεια ορθοεικόνων και η ψηφιοποίησή τους για την ενσωμάτωση του 30% της χώρας και μέχρι το τέλος του 2016, θα πρέπει να γίνει το άλλο 40% της χώρας. Επομένως, θέλω να σας ρωτήσω αν έχει προχωρήσει το LPIS, σύμφωνα με το χρονοδιάγραμμα. Είναι πολύ σημαντικό να το μάθουμε, γιατί το 2015 τέλειωσε και το τέλος του 2016 έρχεται. Μπορεί να φαντάζει μακρινό αλλά μένει μόλις ένας χρόνος ακόμα. Αν ναι, πρέπει να μας δοθούν συγκεκριμένες λεπτομέρειες για την ακριβή πρόοδο του χρονοδιαγράμματος. Αν όχι, γιατί υπάρχει αυτή η καθυστέρηση και τι πρέπει να κάνουμε, έτσι ώστε να μην επιβαρυνθούμε και με άλλες δημοσιονομικές διορθώσεις που μπορεί να επιβληθούν σε βάρος της χώρας μας και να μη χαθούν οι επιδοτήσεις στους αγρότες και στους κτηνοτρόφους; Επίσης, θα ήθελα να μείνω σε δύο σημεία. Τμήμα της επικαιροποίησης του υπόβαθρου, αποτελεί και η εφαρμογή της μεθοδολογίας PRO data για την επιλεξιμότητα των μόνιμων βοσκοτόπων, που πρέπει να έρθει άμεσα στην Ολομέλεια για συζήτηση. Άρα, είναι μείζον θέμα προστασίας των κτηνοτρόφων και όχι μόνο των αγροτών μας. Μάλιστα, είναι ιδιαίτερα σημαντικό να επικαιροποιηθεί άμεσα. Για εμένα, δηλαδή, έπρεπε να είχε γίνει το υπόβαθρο για την επιλεξιμότητα των αγροτεμαχίων και των μονίμων βοσκοτόπων. Πρέπει να ορίζουμε τις βοσκήσιμες γαίες, αλλά πρέπει να ξέρουμε και ποιες από αυτές είναι επιλέξιμες, γιατί αλλιώς θα έχουμε μεγάλο πρόβλημα για το έτος υποβολής αιτήσεων και το 2016 και το 2015. Συγκεκριμένα, εκεί που περιμένουμε να έχουμε δημοσιονομικό κέρδος 60 εκατομμυρίων ευρώ ανά έτος, θα έχουμε πρόστιμα, δημοσιονομικές επιβαρύνσεις. Οι ευθύνες, συνεπώς, της Κυβέρνησης ΑΝΕΛ - ΣΥΡΙΖΑ είναι τεράστιες, αν δεν έχει προχωρήσει η αναβάθμιση και η επικαιροποίηση του LPIS. Το τονίζω αυτό, κύριε Υπουργέ και κύριοι συνάδελφοι, γιατί δεν υπάρχει, δυστυχώς, ούτε χρόνος ούτε χρήμα για χάσιμο, έτσι όπως τα έχουν καταφέρει.
Κύριε συνάδελφε, συγγνώμη, σας διακόπτω για λίγα δευτερόλεπτα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» επιπλέον τριάντα οκτώ μαθητές και μαθήτριες και δύο συνοδοί εκπαιδευτικοί από το - εκεί πήγαινε το «επιπλέον» - Ελληνικό Κολλέγιο Θεσσαλονίκης. Σας καλωσορίζουμε στην Αθήνα και στο Ελληνικό Κοινοβούλιο. [[Χειροκροτήματα απ' όλες τις πτέρυγες της Βουλής]] Ευχαριστώ πολύ, κύριε συνάδελφε, συνεχίστε.
Ακούγοντας, λοιπόν, τους προηγούμενους εισηγητές της Νέας Δημοκρατίας και του ΠΑΣΟΚ, οι οποίοι σωστά κατηγορούν τον ΣΥΡΙΖΑ για την καθυστέρηση και λένε πως θα έπρεπε να είχε έρθει από την προηγούμενη φορά που ήταν κυβέρνηση, θέλω να κάνω μία αναδρομή, για να δείξω και τις ευθύνες αυτών - και της Νέας Δημοκρατίας και του ΠΑΣΟΚ - σε αυτόν τον τομέα. Υπενθυμίζω τις εκκρεμείς δόσεις των εκτελεστικών αποφάσεων του ταμείου ΕΓΤΕ και αναφέρομαι στο Ευρωπαϊκό Γεωργικό Ταμείο Εγγυήσεων, που έχουν ήδη επιβληθεί και έχουν συμπεριληφθεί για ρύθμιση σε τρεις ισόποσες ετήσιες δόσεις για τα έτη 2015-2017. Μόνο για εκκρεμείς δόσεις εκτελεστικών αποφάσεων - ταμείο ΕΓΤΕ - το 2016 πλην μίας, της ad hoc 48, στην οποία θα αναφερθώ χωριστά, γιατί είναι πολύ σημαντική, η Ελλάδα έχει να πληρώσει 220 εκατομμύρια ευρώ και πλέον. Τι σημαίνει αυτό για τον κρατικό προϋπολογισμό; Δεν θέλω ούτε να το σκέφτομαι, όταν μάλιστα ψάχνουμε ισοδύναμα, τα οποία πλήττουν τον πρωτογενή τομέα, όπως το τσίπουρο, τα κρασιά και τις μπίρες. Πρέπει να βάλουμε προτεραιότητες. Ωστόσο, ας υπενθυμίσω, αφού βρισκόμαστε προ των πυλών της συζητήσεως στη Βουλή για τον προϋπολογισμό, ότι με την ad hoc απόφαση 48/2015 μας επιβάλλεται ένα πολύ σημαντικό πρόστιμο των 321 εκατομμυρίων ευρώ, το οποίο θα αρχίσουμε να αποπληρώνουμε σε πέντε ισόποσες ετήσιες δόσεις . Εάν κάνουμε τον υπολογισμό, θα δούμε ότι είναι 64 εκατομμύρια ευρώ τον χρόνο, ένα ποσό που δεν πρέπει να επωμιζόμαστε ως Έλληνες. Επειδή, δηλαδή, ήμασταν ανίκανοι να βάλουμε ένα πρόγραμμα και να συμπλέουμε με τους κανόνες που έχει βάλει η Ευρώπη, θα πληρώνουμε τώρα 164 εκατομμύρια ευρώ τον χρόνο; Οι εκτελεστικές αυτές αποφάσεις αφορούν τα έτη των αιτήσεων 1999 μέχρι το 2013 και οφείλονται κατά βάση στην έλλειψη του συστήματος LPIS, το οποίο η χώρα μας δεν είχε και το απέκτησε μόλις το 2009. Είναι μεγάλο σφάλμα αυτό που έχει γίνει. Τεράστιες, επαναλαμβάνω, είναι οι ευθύνες της Νέας Δημοκρατίας και του ΠΑΣΟΚ, που καλά κάνουν και κατηγορούν τον ΣΥΡΙΖΑ για την αργοπορία του, αλλά ας αναλογιστούν τις ευθύνες τους και αυτοί. Σύστημα αναγνώρισης αγροτεμαχίων θα έπρεπε να υπήρχε από πριν και να μην πληρώνουμε τώρα. Ελπίζουμε αυτό το πάθημα να γίνει μάθημα για σας, κύριε Υπουργέ, και να μην μας επιτρέψετε να πούμε «το δις εξαμαρτείν ουκ ανδρός σοφού». Ωστόσο και η ευθύνη που υπάρχει πλέον και στη σημερινή ηγεσία του ΥΠΑΑ και στην τωρινή Κυβέρνηση δεν πρέπει να παραβλέπεται. Γι' αυτό θέτω και αυτό το ερώτημα: Όλα στο πλαίσιο της Ευρωπαϊκής Ένωσης είναι αποτέλεσμα πολιτικής διαπραγμάτευσης. Σε ποιες ενέργειες προχώρησε η σημερινή Κυβέρνηση για μια πολιτική λύση της επιβάρυνσης του κρατικού προϋπολογισμού με όλα αυτά τα υπέρογκα ποσά προστίμων; Δεν πρέπει, βεβαίως, να θεωρήσουμε τον εκτελεστικό κανονισμό της Ευρωπαϊκής Επιτροπής 775/2015 ως πανάκεια για να σταματήσουμε σε αυτόν. Συγκεκριμένα, τι θέλει η Κυβέρνηση να κάνει; Τι σχέδιο έχει σχετικά με την αναθεώρηση του εκτελεστικού αυτού κανονισμού για να έχουμε επιεικέστερους όρους για την Ελλάδα, δηλαδή αναστολή όλων των εκτελεστικών αποφάσεων, με μεγαλύτερο διάστημα αποπληρωμής, με μικρότερες δόσεις ανά έτος αποπληρωμής; Και όλα αυτά βεβαίως, πρέπει να γίνουν σε άμεση συνεννόηση με άλλες χώρες - μέλη της Ευρωπαϊκής Ένωσης, όπως είναι η Ισπανία, η Κύπρος, η Ιρλανδία, η Ουγγαρία κ.λπ. για να το πετύχουμε με συλλογική προσπάθεια αυτό. Άλλες τέτοιες ενέργειες και τέτοια διαπραγμάτευση πρέπει να γίνουν, γιατί απομένουν ακόμη τα έτη από το 2009 έως το 2012. Υπάρχουν προτάσεις της Ευρωπαϊκής Επιτροπής για δημοσιονομικές διορθώσεις, δηλαδή και άλλα πρόστιμα που δεν έχουν ακόμη ωριμάσει, ώστε να εκδοθούν εκτελεστικές αποφάσεις. Ωστόσο, σύμφωνα με τους υπολογισμούς - και εύχομαι να κάνουμε λάθος - το ποσό των προστίμων ανέρχεται στα 200 εκατομμύρια ευρώ. Πρέπει άμεσα να δράσουμε και γι' αυτό. Αρκετοί Βουλευτές, όπως και εγώ, προερχόμαστε από αγροτικές περιοχές, όπως είναι ο Νομός Σερρών, όπου η γεωργία και η κτηνοτροφία αποτελούν πυλώνες της οικονομίας τους. Η ανάπτυξη του πρωτογενούς τομέα και η προστασία των εισοδημάτων των γεωργών και των κτηνοτρόφων πρέπει να αποτελεί πρώτο μέλημά σας, όπως αποτελεί για εμάς. Πρέπει να δούμε με σοβαρότητα αυτό το θέμα. Επιπλέον, βλέπουμε ότι σε αυτό το νομοσχέδιο πολλές δασικές εκτάσεις χαρακτηρίζονται βοσκήσιμες εκτάσεις. Αυτό δεν είναι κακό, καθώς έτσι αυξάνεται και ο αριθμός των στρεμμάτων, αλλά βοηθάει και τις δασικές εκτάσεις. Όπως ανέφεραν και οι προηγούμενοι ομιλητές, τα δάση απαλλάσσονται από τα ξερά φύλλα με τη βοσκή των κοπαδιών και αποφεύγουμε έτσι, μεταξύ άλλων, και τον κίνδυνο της πυρκαγιάς. Αυτό πρέπει να γίνει, έχοντας ως πρώτο μέλημά μας την προστασία του περιβάλλοντος. Επομένως, πρέπει να υπάρχει σωστός και αυστηρός έλεγχος. Πρέπει να υπάρξει συνεργασία μεταξύ του Υπουργείου Αγροτικής Ανάπτυξης και του Υπουργείου Περιβάλλοντος. Η προστασία του περιβάλλοντος συνδέεται άμεσα με την αειφορία της ελληνικής κτηνοτροφίας. Όπως είπαμε και πριν, την ιδιαιτερότητα των αγροτικών μας προϊόντων την δίνει το ιδιαίτερο περιβάλλον και το ιδιαίτερο κλίμα μας. Όσον αφορά το άρθρο 18, με το οποίο επιτρέπετε την πώληση ληγμένων φυτοφαρμάκων, να πω ότι δεν νομίζω πως αυτό συμβαίνει σε κάποια άλλη ευρωπαϊκή χώρα. Μου φαίνεται παράδοξο, μετά τα φρεσκοληγμένα τρόφιμα να έχουμε και τα φρεσκοληγμένα φάρμακα. Είμαι σίγουρος ότι κανείς δεν μπορεί να εγγυηθεί το αν είναι αποτελεσματικά τα φάρμακα αυτά, καθώς τα εργοστάσια και οι εταιρείες που τα παράγουν έχουν ελεγκτικούς φορείς που ελέγχουν και ορίζουν μία ημερομηνία λήξης. Τώρα εμείς, με δικές μας επιτροπές, μπορούμε αυτά να τα διορθώσουμε; Δεν είμαι σίγουρος. Επίσης, δεν είμαι σίγουρος ότι μπορούμε να ξέρουμε με βεβαιότητα πόσο δραστικό μπορεί να είναι αυτό το φάρμακο, αλλά και πόσο επικίνδυνο, τόσο για το περιβάλλον, όσο και για τους αγρότες και τους κτηνοτρόφους. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Το άλλο πολύ σημαντικό θέμα που θίγεται σε αυτό το νομοσχέδιο είναι τα τέλη βοσκής, όπου τα παίρνουμε από τους δήμους και τα δίνουμε στις περιφέρειες. Με αυτή την απόφαση - που ελπίζω να μην την πάρουμε - δεν λαμβάνουμε καθόλου υπόψη τους δήμους, οι οποίοι νοικοκύρεψαν πάρα πολύ την οικονομία και εξάλειψαν πολλές παθογένειες που υπήρχαν στους προηγούμενους δήμους, αλλά τους αφαιρούμε πόρους, ενώ έχουμε ήδη μειώσει τις κρατικές χρηματοδοτήσεις. Πολλές φορές δεν τους τις δίνουμε κιόλας, καθώς η ΣΑΤΑ δεν έχει δοθεί ολόκληρη στους δήμους για φέτος. Δεν υπάρχει άλλωστε πρόβλεψη για επιπλέον πόρους ως αντικατάσταση όσων τους παίρνουμε. Αυτό μάλιστα, έγινε χωρίς να συζητηθεί. Πόσος πια αυταρχισμός; Δεν γίνεται να μη συζητάμε με τους δήμους ένα θέμα που τους αφορά και τους πλήττει. Μέχρι τώρα οι δήμοι ήταν υπεύθυνοι και για την κατασκευή έργων υποδομής, αλλά και για τη σύνταξη διαχειριστικών σχεδίων βόσκησης. Και τώρα τι κάνουμε; Όλους τους πόρους τούς δίνουμε στην περιφέρεια. Δεν ξέρω αν η περιφέρεια έχει την τεχνογνωσία να το χειριστεί αυτό. Δεν είχε καμμία απολύτως σχέση με αυτό το θέμα ως τώρα. Γιατί να κάνουμε αυτή την αλλαγή; Τι σκοπούς εξυπηρετεί; Δεν μπορούμε να το καταλάβουμε και είμαστε κατά στο να γίνει αυτό. Τέλος, θα ήθελα να μιλήσω για το άρθρο 12, το οποίο αφορά συγκεκριμένα τη συνέχιση της λειτουργίας υφιστάμενων κτηνοτροφικών εγκαταστάσεων εντός ή πλησίον κατοικημένων περιοχών. Αυτό από όποια πλευρά και να το δούμε είναι λάθος. Συγκεκριμένα, λέτε ότι «η άδεια διατήρησης κτηνοτροφικής εγκατάστασης δεν μεταβιβάζεται και δεν τροποποιείται, ανακαλείται δε όταν για οποιονδήποτε λόγο διακοπεί η λειτουργία της κτηνοτροφικής εγκατάστασης». Επομένως, θέλετε να δώσετε παράταση στις άδειες αυτές για να μην πλήξετε τους κτηνοτρόφους και τους λέτε να εναρμονιστούν με τους κανόνες της Ευρωπαϊκής Ένωσης. Έχετε κάνει αυτοψία; Οι κτηνοτροφικές εγκαταστάσεις που βρίσκονται εντός οικιστικών περιοχών, στην πλειοψηφία τους αποτελούνται από σύρματα, παλέτες και λαμαρίνες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λίγο ακόμη χρόνο θα ήθελα, κυρία Πρόεδρε. Αυτά, για να έρθουν σε ένα σωστό επίπεδο, έτσι ώστε να μην αποτελούν κίνδυνο για τη δημόσια υγεία και για το περιβάλλον, χρειάζεται να γίνει κάποια επένδυση. Εμείς τι τους λέμε; Να επενδύσουν χωρίς να είναι στην ουσία δική τους η άδεια; Ή θέλετε να συνεχίσουν να υπάρχουν αυτές οι εγκαταστάσεις μέσα στα χωριά, δίπλα σε σχολεία, δίπλα σε ταβέρνες, δηλαδή για να πηγαίνει κάποιος στο σπίτι του, να περνάει, ειδικά όταν βρέχει, μέσα από λίμνες, από ούρα - με συγχωρείτε για την έκφραση - και κοπριές; Πιστεύετε ότι πρέπει να πάμε σ' αυτό που συνέβαινε πριν από πενήντα και εξήντα χρόνια, που κάτω στα υπόγεια είχαν τα ζώα και μάζευαν τις σβουνιές για να ζεσταίνεται και το πάνω σπίτι; Αυτό που πρέπει να κάνετε είναι να ορίσετε μία κτηνοτροφική ζώνη λίγο πιο έξω, σε μια ακτίνα τριών ή πέντε χιλιομέτρων, να τους δώσετε κίνητρα και φοροελαφρύνσεις, ώστε να επενδύσουν εκεί. Από εκεί και πέρα, να μπορούν να διαχειριστούν τις εγκαταστάσεις, όπως θέλουν αυτοί, να μεταβιβάσουν την άδειά τους και να κάνουν σωστή και μακροχρόνια επένδυση. Να μην βλέπουμε κοντόφθαλμα. Ο κόσμος δεν μας ψήφισε για να κάνουμε - σε εισαγωγικά - «κάτι». Μας ψήφισε για να αλλάξουμε το σκηνικό. Δεν είμαστε εδώ για να δίνουμε ημιτελείς λύσεις, αλλά για να λύνουμε μια και καλή τα προβλήματα και τις παθογένειες του παρελθόντος. Δεν θα κάνουμε ό,τι έκαναν οι προηγούμενοι. Δεν υπάρχει η δικαιολογία, που τόσο συχνά χρησιμοποιείται, «οι άλλοι δεν έκαναν τίποτα, εμείς τουλάχιστον κάνουμε». Εμείς δεν είμαστε εδώ γι' αυτό. Οι θέσεις του Βουλευτή, του Υπουργού, του Πρωθυπουργού είναι θέσεις υψηλής ευθύνης. Όταν κάνουμε κάτι, πρέπει να το κάνουμε σωστά. Αυτό είναι το νέο που περίμενε να δει ο κόσμος από εμάς. Πρέπει να σεβαστούμε τους ανθρώπους που μας στήριξαν, τους ανθρώπους που μας εξέλεξαν με την ψήφο τους, όπως επίσης να σεβαστούμε το γεγονός ότι δεν έχουμε χρόνο για επιπλέον καθυστερήσεις. Πρέπει με την πολιτική μας να ξαναφέρουμε την ελπίδα στον κόσμο, που έχει χαθεί. Αν περπατήσετε μέσα στην κοινωνία μας, θα το δείτε. Πρέπει να αλλάξουμε την υφιστάμενη άσχημη κατάσταση της Ελλάδας. Μόνο έτσι θα ανατρέψουμε και την απέχθεια και την απαξία που δείχνει ο κόσμος στο πρόσωπό μας. Πρέπει να εξυψώσουμε τη σύγχρονη Ελλάδα. Δεν γίνεται να συνεχίσουμε να παίρνουμε μέτρα, τα οποία δεν δίνουν οριστικές λύσεις που θα βοηθήσουν την ανάπτυξη. Ευχαριστώ πάρα πολύ.
Ευχαριστούμε. Τώρα μπαίνουμε στον κατάλογο των ομιλητών. Τον λόγο έχει ο κ. Μπάρκας, για επτά λεπτά.
Ευχαριστώ πολύ, κυρία Πρόεδρε. Κυρίες και κύριοι Βουλευτές, με το παρόν νομοσχέδιο οφείλουμε όλες οι πλευρές του Κοινοβουλίου να συμφωνήσουμε σε ένα πράγμα, ότι λύνουμε ένα χρόνιο πρόβλημα που αντιμετώπιζε η κτηνοτροφία, αυτό των βοσκήσιμων γαιών και των επιδοτήσεων που έπαιρναν κατ' αναλογία οι κτηνοτρόφοι. Αυτό το πρόβλημα το λύνει το συγκεκριμένο νομοσχέδιο, διότι όλοι γνωρίζουμε πολύ καλά ότι τα προηγούμενα χρόνια και με τις πολιτικές οι οποίες ασκήθηκαν από τις προηγούμενες κυβερνήσεις, κυρίως από το ΠΑΣΟΚ και τη Νέα Δημοκρατία, η κατάσταση των βοσκήσιμων γαιών και κατ' επέκταση των επιδοτήσεων των αγροτών και κτηνοτρόφων ήταν σε μαύρο χάλι και μάλιστα εις βάρος των μικρών κτηνοτρόφων, καθώς τα χρήματα πήγαιναν μόνο στους μεγαλοκτηνοτρόφους, σε αυτούς δηλαδή που είχαν άμεση σχέση με το πολιτικό σύστημα και τους Βουλευτές της επαρχίας τους, οι οποίοι μπορούσαν να έχουν άμεση σχέση με το Υπουργείο Αγροτικής Ανάπτυξης. Άρα, σε αυτό το πράγμα πρέπει να συμφωνήσουμε όλοι. Στα υπόλοιπα θα διαφωνήσουμε. Ακούστηκαν εδώ εκφράσεις για το συγκεκριμένο νομοσχέδιο, όπως «νομοσχέδιο - κουρελού» και «κοινοβουλευτικό πραξικόπημα». Είναι ένα νομοσχέδιο, κυρίες και κύριοι συνάδελφοι, το οποίο δίνει λύση στο χρόνιο πρόβλημα των αγροτών. Και αυτό προσπαθήσαμε και προσπαθούμε να κάνουμε. Διότι όταν στο όνομα της παραγωγικής ανασυγκρότησης όλοι μας πετάμε διάφορες ιδέες, δεν κοιτάμε τον πραγματικό πυρήνα. Επίσης, θα διαφωνήσουμε στο γεγονός ότι το συγκεκριμένο νομοσχέδιο μιλάει για φορολογία, για την αύξηση της προκαταβολής και για όλα αυτά στα οποία αναφέρθηκαν οι εισηγητές της Νέας Δημοκρατίας και του ΠΑΣΟΚ. Αυτά, κυρίες και κύριοι Βουλευτές, θα τα συζητήσουμε σε επόμενο νομοσχέδιο και καλό θα ήταν να μην προδιαθέτουμε τον κόσμο για το τι θα συμβεί, γιατί πάρα πολλές φορές τους προηγούμενους δέκα μήνες έχετε διαψευστεί από την πραγματικότητα. Επίσης, ακούσαμε ότι το συγκεκριμένο νομοσχέδιο είναι «κοπτοραπτική» προηγούμενων σχεδίων νόμου ή τροπολογιών που κατέβαζε η Νέα Δημοκρατία. Εδώ πραγματικά έχουμε χάσει τον μπούσουλα. Η Νέα Δημοκρατία ήταν αυτή η οποία έκοβε βοσκήσιμες γαίες από τους κτηνοτρόφους, σε συνεργασία με την Ευρωπαϊκή Ένωση. Εγώ προέρχομαι από μια περιοχή που είναι κυρίως ορεινή. Ο ορισμός, λοιπόν, της βοσκήσιμης γαίας ήταν η εικόνα των ευρωπαϊκών χωρών, που όλοι μπορούμε να δούμε, δηλαδή τα πράσινα λιβάδια τα οποία δεν έχουν ούτε ίχνος δέντρου μέσα. Εγώ θα σας πληροφορήσω, λοιπόν, ότι η Ήπειρος είναι κατά 70% πέτρα. Αυτό δεν ορίζεται ως βοσκήσιμη γαία, όταν ιστορικά βοσκούσαν εκεί οι αγρότες και οι κτηνοτρόφοι τα ζώα τους; Γνωρίζετε ότι αυτές οι περιοχές είχαν κοπεί; Με το παρόν νομοσχέδιο δεν λύνεται αυτό το πρόβλημα; Εμείς, λοιπόν, δίνουμε τη δυνατότητα να δημιουργηθεί εκείνος ο πυρήνας των περιοχών που θα μπορούν να χρησιμοποιούν, όχι μόνο αυτοί που έχουν «μπάρμπα στην Κορώνη», αλλά πραγματικά όλοι οι αγρότες που έχουν ζώα και θέλουν να τα βοσκήσουν. Την κριτική την αντιλαμβανόμαστε προφανώς στη λογική ότι δεν κάναμε πράγματα που βοηθούν τα κοινωνικά σύνολα, που βοηθούν τους αγρότες. Δεν μπορεί, όμως, να ακούμε κριτική από εσάς που πουλήσατε μέσα σε ένα βράδυ τη γαλακτοβιομηχανία «ΔΩΔΩΝΗ». Βάλατε την υπογραφή σας για να πουλήσετε τη γαλακτοβιομηχανία «ΔΩΔΩΝΗ», η οποία ήταν η μόνη δυνατή εταιρεία που στήριζε την κτηνοτροφία. Για αυτά τι έχετε να πείτε; Ήταν βοήθεια προς την κτηνοτροφία το χάρισμα της «ΔΩΔΩΝΗΣ» ή το γεγονός ότι κλείσατε την Αγροτική Τράπεζα και τη δώσατε στον κ. Σάλλα, που ήταν μια τράπεζα που βοηθούσε, όπως βοηθούσε, την κτηνοτροφία και κατ' επέκταση τους αγρότες; Αυτή είναι η δική σας λογική για το πώς μπορούμε να βοηθήσουμε την αγροτική παραγωγή και για το πώς θα κάνουμε τη συζήτηση για την παραγωγική ανασυγκρότηση της χώρας; Έτσι αντιλαμβάνεστε εσείς, κύριε Κυριαζίδη, τη λογική του εξορθολογισμού των κτηνοτρόφων; Η υπογραφή σας βρίσκεται στην πώληση της «ΔΩΔΩΝΗΣ». Γι' αυτό μία κουβέντα θα πείτε, όταν η τιμή του γάλακτος έχει πάει πλέον στα 0,80 ευρώ; Τα γνωρίζετε αυτά; Τα ξέρετε; Οι ιδιοκτήτες χύνουν το γάλα στους αγρότες, γιατί τους ζητάνε διάφορους τύπους από λιπαρά. Τα ξέρετε αυτά;
Και τι κάνουν αυτοί;
Εσείς, λοιπόν, καταψηφίζετε ένα νομοσχέδιο, το οποίο δίνει τη δυνατότητα της αύξησης των λιπαρών. Το γνωρίζετε πάρα πολύ καλά, διότι οι ελληνικές ράτσες προβάτου είναι αυτές οι οποίες βοσκούν σε ημιορεινές και ορεινές περιοχές, όπου υπάρχει και δενδρώδης βλάστηση και, άρα, αυξάνεται και το ποιόν του γάλακτος. Τα ξέρετε αυτά. Αυτά θα καταψηφίσετε; Σ' αυτή τη λογική θα μπείτε;
Δεν είπαμε κάτι τέτοιο.
Γι' αυτό, λοιπόν, σας λέμε το εξής: Εμείς μπαίνουμε στη διαδικασία να βοηθήσουμε την παραγωγική διαδικασία της χώρας. Το παρόν νομοσχέδιο βάζει μία σειρά στον εξορθολογισμό των βοσκήσιμων γαιών, τις οποίες εσείς καταστρέψατε και φέρατε σε κατάσταση αποσύνθεσης.
Το 2002 υπογράφηκε. Αλλού δείξε.
Γι' αυτό, λοιπόν, τα κροκοδείλια δάκρυα δεν είναι για σας. Δεν είμαστε λωτοφάγοι σ' αυτήν την Αίθουσα. Δεν γεννηθήκαμε εχθές. Γνωρίζουμε τι έχετε πράξει, για να βοηθήσετε την παραγωγική διαδικασία της χώρας. Γνωρίζουμε ποιους υπερασπίζεστε, διότι από τα στόματά σας μόνο για την ΠΑΣΕΓΕΣ ακούμε και όχι για μικρές συνεταιριστικές επιχειρήσεις. Δεν ακούμε για τον μικρό φτωχό αγρότη, ο οποίος δίνει τη μάχη του καθημερινά, καθώς ξυπνά στις 04.00΄ για να πάει να βοσκήσει τα ζώα του. Μόνο η ΠΑΣΕΓΕΣ σάς ενδιαφέρει. Επειδή εμείς βάζουμε χέρι και στη ΠΑΣΕΓΕΣ, αυτό σας τσινάει, αυτό σας ενοχλεί. Εμείς έχουμε δώσει ένα συμβόλαιο με τον λαό. Ο λαός στήριξε την Κυβέρνηση του ΣΥΡΙΖΑ, διότι είχε υπογράψει ένα συμβόλαιο, δηλαδή να πατάξει τη διαφθορά την οποία εσείς τόσα χρόνια έχετε μεγιστοποιήσει. Η διαφθορά, κυρίες και κύριοι Βουλευτές, βρίσκεται και στην κτηνοτροφία και αυτό το ξέρετε πάρα πολύ καλά. Χιλιάδες ανθρώπων έχουν βγάλει χρήμα, χρησιμοποιώντας μικρούς κτηνοτρόφους. Γι' αυτό και εμείς δίνουμε τη μάχη σ' αυτή τη διαδικασία. [[Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή]] Ένα δευτερόλεπτο, κυρία Πρόεδρε. Όσον αφορά τα σενάρια που διάφοροι επεξεργάζεστε για πτώση της Κυβέρνησης και οικουμενικές κυβερνήσεις, προκειμένου να επαναφέρετε το παλαιό πολιτικό σύστημα, που η κοινωνία έδιωξε από την πόρτα και εσείς θέλετε να το φέρετε από το παράθυρο, να τα ξεχάσετε. Η κυβερνητική πλειοψηφία είναι δυνατή. Υπερασπίζεται ένα πολιτικό σχέδιο για το οποίο ο κόσμος μάς ψήφισε και ο κόσμος μάς στηρίζει. Σας καλώ, λοιπόν, να αλλάξετε άποψη και να στηρίξετε αυτό το νομοσχέδιο. Σας καλώ να μπείτε κι εσείς στη διαδικασία να σκεφτείτε πραγματικά τον μικροκτηνοτρόφο και αυτούς, που καθημερινά δίνουν τη μάχη της παραγωγικής ανασυγκρότησης. Ευχαριστώ πολύ.
Τον λόγο έχει ο κ. Ανδριανός για επτά λεπτά.
Προφανώς, ο συνάδελφος εφάρμοσε τη στρατηγική που λέει ότι η καλύτερη άμυνα είναι η επίθεση. Όμως, δεν είναι πάντα δόκιμη αυτή η τακτική. Θεωρώ, λοιπόν, ότι καλό είναι να μην παραπληροφορούμε το Κοινοβούλιο και τον κόσμο. Εμείς ό,τι θετικό υπάρχει το ψηφίζουμε. Δεν εφαρμόζουμε την αντιπολιτευτική τακτική που εφαρμόζατε, κύριε συνάδελφε, όντας στην Αντιπολίτευση. Γνωρίζετε πολύ καλά ότι επί της αρχής αυτό το νομοσχέδιο η Νέα Δημοκρατία το ψηφίζει. Επομένως, δεν το καταλάβατε…
Η κ. Αραμπατζή δεν το κατάλαβε μάλλον.
…και γι' αυτό ασκήσατε μία κριτική, η οποία δεν είναι σωστή και μας αδικεί, κύριε Φάμελλε. Μας αδικείτε και έχετε τέτοια δείγματα τακτικής σας στην Αντιπολίτευση. Καλό είναι τουλάχιστον μερικές φορές να είμαστε πιο σεμνοί και να μην επιδεικνύουμε αυτού του είδους την αλαζονεία. Συζητάμε, λοιπόν, σήμερα αυτό το νομοσχέδιο για τις βοσκήσιμες γαίες εν μέσω μίας εξαιρετικά δύσκολης και κρίσιμης συνθήκης για τους Έλληνες αγρότες και κτηνοτρόφους και συνολικά για την πρωτογενή μας παραγωγή. Οι κινητοποιήσεις των αγροτών και των κτηνοτρόφων, που έφτασαν πρόσφατα έξω από το Κοινοβούλιο, υπογραμμίζουν τον άνισο αγώνα επιβίωσης που δίνουν καθημερινά, έναν αγώνα που παράλληλα με τις εγγενείς δυσκολίες του κλάδου, δυστυχώς, περιλαμβάνει το υψηλό κόστος παραγωγής και τις χαμηλές τιμές παραγωγής, την καθυστέρηση στην καταβολή των ενισχύσεων και των αποζημιώσεων, τη θεσμική ανασφάλεια και τις εν γένει γραφειοκρατικές αγκυλώσεις, που δυσκολεύουν ακόμη περισσότερο, αντί να διευκολύνουν το έργο των κτηνοτρόφων. Είναι αυτές οι άνισες συνθήκες που έκαναν τα τελευταία χρόνια, όπως τόνισε και ο Πρόεδρος του Συνδέσμου Ελληνικής Κτηνοτροφίας στη συνεδρίαση της Επιτροπής, να φύγουν από την κτηνοτροφία είκοσι πέντε χιλιάδες Έλληνες και να εγκαταλείψουν κυρίως ορεινές περιοχές. Αναφέρω ενδεικτικά: Την επιβάρυνση από τον φόρο στα καύσιμα, την επιβάρυνση από την αλλαγή της φορολόγησης με υψηλότερους συντελεστές από το πρώτο ευρώ, την αύξηση του ΦΠΑ σε είδη πρώτης ανάγκης, καθώς και τις καθυστερήσεις, για παράδειγμα, στην καταβολή της εξισωτικής αποζημίωσης, στις ενισχύσεις για τη βιολογική κτηνοτροφία, τις βιολογικές καλλιέργειες, την επιστροφή του ειδικού φόρου κατανάλωσης. Να θυμίσω ότι η Νέα Δημοκρατία πάντα εγκαίρως κατέβαλλε και τις εξισωτικές αποζημιώσεις και την ενιαία ενίσχυση στους αγρότες. Αναφέρω ακόμα, από την πλευρά της Κυβέρνησης, την αύξηση των εισφορών για ασφάλιστρα, όπου τα συνολικά έσοδα φτάνουν να υπερβαίνουν σχεδόν κατά το ήμισυ τις αντίστοιχες δαπάνες του ΕΛΓΑ για την αποζημίωση του ζωικού κεφαλαίου. Όμως και οι πολύτιμοι πόροι για το έργο «Αλέξανδρος Μπαλτατζής», έργο πνοής για την πρωτογενή παραγωγή της ελληνικής περιφέρειας, κινδυνεύουν σήμερα να χαθούν. Ελπίζω, κύριε Υπουργέ, να συνεχιστεί και να ολοκληρωθεί το έργο πνοής του Αναβάλου στην Αργολίδα. Μένω στις διαβεβαιώσεις που μου έχετε δώσει στις έγγραφες απαντήσεις, στις σχετικές ερωτήσεις που σας έχω υποβάλει, ότι αυτό το έργο πνοής, ένα αναπτυξιακό εργαλείο στην Αργολίδα θα ολοκληρωθεί, γιατί πραγματικά είναι απαραίτητο για ολόκληρη την Αργολίδα. Οφείλουμε, λοιπόν, να συνειδητοποιήσουμε, ανεξάρτητα από πολιτικές και ιδεολογικές διαφορές, ότι η στήριξη της γεωργίας και της κτηνοτροφίας πρέπει να αντιμετωπίζεται ως εθνικός στόχος. Οφείλουμε, λοιπόν, να στηρίξουμε ουσιαστικά και όχι να βάζουμε περαιτέρω εμπόδια στους ανθρώπους της παραγωγής που δίνουν μάχη για να μην ερημώσει η περιφέρεια, δίνουν μάχη, με πολλαπλό προσωπικό κόστος, για να παραμείνουν σε ορεινές και μειονεκτικές περιοχές και να τις μετατρέψουν σε κοιτίδες ανάπτυξης, προκοπής και δημιουργίας. Το λέω αυτό, γιατί πραγματικά τα ποιοτικά προϊόντα της ελληνικής κτηνοτροφίας, όπως και τα αγροτικά μας προϊόντα, μπορούν να συμβάλλουν καθοριστικά, με σωστή πολιτική, στη συνολική προσπάθεια για την ανάκαμψη της χώρας. Το παράδειγμα της παγκόσμιας απήχησης της ελληνικής φέτας, αλλά και του ελληνικού γιαουρτιού δείχνουν τον δρόμο και τις προοπτικές αυτές. Ένα ουσιαστικό βήμα στην κατεύθυνση αυτή θα ήταν, για παράδειγμα, να ληφθεί υπ' όψιν στην κατάρτιση του νομοσχεδίου το ολοκληρωμένο σχέδιο για την εφαρμογή των διαχειριστικών σχεδίων βόσκησης, που είχαν καταθέσει οι κτηνοτροφικές οργανώσεις από τον Ιανουάριο του 2015. Δυστυχώς, όμως, η Κυβέρνηση δεν συνεργάστηκε, ως όφειλε, με τους φορείς. Επίσης, θέλω να επισημάνω ότι το τέλος βόσκησης από τους δήμους πηγαίνει πλέον στις περιφέρειες, στερώντας έτσι τους δήμους από ένα έσοδο. Έστω και έτσι, υπάρχουν σημεία που πρέπει να βελτιωθούν, τα οποία αναφέρθηκαν λεπτομερειακά, τόσο στο πλαίσιο της επεξεργασίας στην επιτροπή, όσο και κατά την τοποθέτηση των συναδέλφων. Βεβαίως - θέλω να το επισημάνω - έγιναν κάποιες βελτιώσεις, αλλά δεν είναι δυνατόν, για παράδειγμα, να μετατίθεται με τις προβλέψεις του νομοσχεδίου κόστος από το Υπουργείο Αγροτικής Ανάπτυξης και Τροφίμων στους κτηνοτρόφους, σε αυτή την οικονομική συγκυρία. Όπως επίσης πρέπει να διασφαλιστεί ότι οι κτηνοτρόφοι δεν χάνουν τα δικαιώματά τους, αν για τον οποιονδήποτε λόγο δεν έχουν γίνει τα διαχειριστικά σχέδια βόσκησης, που δεν είναι δική τους ευθύνη. Είναι, επίσης, ιδιαίτερα σημαντικό να οριστούν καλύτερα οι προδιαγραφές των πρόχειρων εγκαταστάσεων, τα επιτρεπόμενα έργα στους βοσκοτόπους, ώστε να ανταποκρίνονται στις απαιτήσεις της ποιοτικής παραγωγής. Σε κάθε περίπτωση οφείλουμε να υπογραμμίσουμε ότι η βόσκηση δεν είναι ανταγωνιστική προς την προστασία του περιβάλλοντος, της βλάστησης και της βιοποικιλότητας. Η διεθνής πρακτική καταδεικνύει ότι με το σωστό θεσμικό πλαίσιο, που προάγει τις καλές πρακτικές, η βόσκηση μπορεί να συμβάλει ουσιαστικά στην προστασία και την αναζωογόνηση του φυσικού περιβάλλοντος, διασφαλίζοντας ταυτόχρονα και τις προϋποθέσεις της μη ερήμωσης των περιοχών αυτών από κατοίκους. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Οφείλουμε λοιπόν, κυρίες και κύριοι συνάδελφοι, τέτοια ζητήματα να τα αντιμετωπίζουμε με την αρμόζουσα ευθύνη και με γνώμονα το συλλογικό καλό, πέρα από ιδεοληψίες και προκαταλήψεις. Το παράδειγμα του ν. 4235/2014, που εάν εφαρμοζόταν έγκαιρα σήμερα δεν θα είχαμε τα αδιέξοδα που έχουμε ως προς την καταβολή των ενισχύσεων, είναι χαρακτηριστικό της ανάγκης το κράτος να έχει συνέχεια και συνέπεια, ως προς τις υποχρεώσεις του προς τους πολίτες. Είναι χρέος μας, λοιπόν, να στηρίξουμε ουσιαστικά τον Έλληνα κτηνοτρόφο, αφαιρώντας εμπόδια και αγκυλώσεις και προσφέροντάς του το απαραίτητο θεσμικό πλαίσιο, ώστε να μπορεί να παράγει σε συνθήκες ασφάλειας και αειφορίας. Σας ευχαριστώ πολύ.
Σας ευχαριστούμε και εμείς, κύριε Ανδριανέ και για την τήρηση του χρόνου. Ο κ. Μπαρμπαρούσης έχει τον λόγο.
Κατ' αρχάς, κύριε Υπουργέ, πριν μπω στα του νομοσχεδίου, θα ήθελα να σας πω ότι την Παρασκευή σάς είχα κάνει μία ερώτηση σχετικά με τις επιδοτήσεις των αγροτών. Να ξέρετε ότι δεν με καλύψατε ούτε στην πρωτολογία σας ούτε στη δευτερολογία σας. Μου είπατε πάρα πολλά πράγματα, αλλά σε αυτό που σας ρώτησα δεν μου απαντήσατε. Εγώ σας ρώτησα συγκεκριμένα εάν θεωρείτε σωστό να μπορεί να μπαίνει στο βιβλιάριο του κάθε αγρότη ο ΕΛΓΑ, ο ΟΓΑ, ο «άλφα», ο «βήτα» και να αφαιρεί όσα χρηματικά ποσά θέλει, γιατί έχουμε το φαινόμενο, οι επιδοτήσεις να έρχονται από την Ενωμένη Ευρώπη για τους αγρότες και να μην πηγαίνουν στις τσέπες των αγροτών. Έχετε εφεύρει ένα κάρο εισφορές και οι επιδοτήσεις στις περισσότερες περιπτώσεις δεν φτάνουν ούτε για να ξεχρεώσουν αυτά που ζητάτε. Θα ακούσουν πάλι οι πολίτες ότι οι αγρότες μοιράστηκαν το «χ» αστρονομικό ποσό, αλλά η πραγματικότητα είναι ότι τα λεφτά μπαίνουν στα ταμεία της Εφορίας, του ΕΛΓΑ και του ΟΓΑ. Στην τσέπη του αγρότη δεν μπαίνει φράγκο. Και επαναλαμβάνω ότι θεωρώ απαράδεκτο κάθε υπηρεσία να έχει πρόσβαση στον λογαριασμό του κάθε πολίτη. Και σε τελική ανάλυση, γιατί ο αγρότης να μην έχει το δικαίωμα να κάνει κάποια ρύθμιση και να δίνει τα οφειλόμενα σε δόσεις; Θέλω να μου πείτε, κύριε Υπουργέ, πώς θα σας φαινόταν εσάς εάν είχε πρόσβαση στον λογαριασμό σας η όποια υπηρεσία. Έρχομαι στα του νομοσχεδίου τώρα. Πιστεύουμε ότι με το παρόν νομοσχέδιο δεν αντιμετωπίζονται τα ουσιαστικά προβλήματα της κτηνοτροφίας. Για παράδειγμα, στο άρθρο 7 αναφέρεται ότι οι κτηνοτρόφοι θα καταβάλουν τίμημα σε λογαριασμό της περιφέρειας με σκοπό, όπως λέτε, τα χρήματα αυτά να διατεθούν για τη συντήρηση και την κατασκευή έργων υποδομής της βοσκήσιμης γαίας, σύμφωνα με το διαχειριστικό σχέδιο βόσκησης. Μην κοροϊδευόμαστε, ο πραγματικός σκοπός είναι άλλος: Είναι να βάλετε άλλη μία εισφορά - λες και αυτές που έχουν είναι λίγες - για να τους αρπάξετε μερικά χρήματα ακόμη. Εγώ είμαι σίγουρος ότι αυτά τα χρήματα δεν θα αξιοποιηθούν για τον σκοπό που λέτε, αλλά για άλλη μία φορά θα καταληστευθούν, όπως συνηθίζεται όλα αυτά τα χρόνια και με τα υπόλοιπα ταμεία. Είναι χαρακτηριστικό ότι οι αλιείς εξαιρούνται από την ασφαλιστική κάλυψη του ΕΛΓΑ, ενώ άλλοι δικαιούχοι καθυστερούν να λάβουν αποζημίωση και σε πολλές περιπτώσεις δεν λαμβάνουν και καθόλου. Ο ΕΛΓΑ καταφέρνει, με διάφορα τερτίπια να αποφεύγει την καταβολή αποζημίωσης, όπως συνέβη, για παράδειγμα, και με τον καταρροϊκό πυρετό. Προϋπόθεση για να έρθουν, κύριε Υπουργέ, οι ανταποκριτές του ΕΛΓΑ, για να κάνουν αυτοψία των νεκρών ζώων, εκτός από τα 70 ευρώ που ζητούσαν, εάν θυμάμαι καλά, ήταν να έχουν πεθάνει έξι ζώα. Πώς θα μπορούσε να γίνει αυτό, τη στιγμή που ο καταρροϊκός πυρετός κράτησε για αρκετούς μήνες και τα ζώα πέθαιναν σταδιακά; Για παράδειγμα, στο κοπάδι του πατέρα μου πέθαναν τα μισά ζώα, σε διάστημα τριών μηνών. Όμως δεν πέθαναν ποτέ έξι την ίδια ημέρα. Το ένα πέθανε τη μία μέρα, μετά από τρεις ημέρες πέθαναν άλλα δύο, κ.λπ.. Δηλαδή τι έπρεπε να κάνουμε; Να βαλσαμώσουμε τα ζώα για να συγκεντρωθούν έξι, για να έλθουν οι ανταποκριτές του ΕΛΓΑ; Από την άλλη, στο άρθρο 14 αναφέρεται ότι παρατείνεται η παραχώρηση χρήσης αγροτικών ακινήτων έως 31-10-2016. Παρ' όλα αυτά, όμως, διατηρείται η υποχρέωση για καταβολή φόρου και ΕΝΦΙΑ αντί να απαλλάσσονται οι αγρότες από κάθε είδους φορολογία. Ας πάμε τώρα και στο άρθρο 18, όπου γίνεται λόγος για τα φυτοφάρμακα. Παύει να τιμωρείται η κατοχή φυτοπροστατευτικών προϊόντων, πέραν της ημερομηνίας λήξης που αναγράφεται ή προκύπτει απ' τη συσκευασία ή την ετικέτα και δίνεται η δυνατότητα με ευθύνη του κατόχου αντιγραφής νέας ημερομηνίας λήξης. Αυτό, κύριε Υπουργέ, είναι εξαιρετικά επικίνδυνο για τη δημόσια υγεία, δεδομένου ότι, έτσι κι αλλιώς τα περισσότερα φυτοφάρμακα είναι άκρως καρκινογόνα, πόσω μάλλον εάν είναι και ληγμένα. Επίσης, λέτε ότι θα αυξήσετε τους βοσκότοπους. Πώς θα γίνει αυτό, τη στιγμή που έχετε υπογράψει να τους μειώσετε; Με ποιον τρόπο θα γίνει αυτό; Εξηγήστε το, γιατί δεν μπορούμε να το καταλάβουμε. Κόπηκαν και κόβονται επιδοτήσεις αγροτών για το θέμα των βοσκοτόπων. Αυτό βέβαια, δεν γίνεται τυχαία. Έχει από χρόνια δρομολογηθεί η διάλυση της πρωτογενούς παραγωγής της χώρας. Τα έχουν υπογράψει διάφορες προδοτικές κυβερνήσεις στο παρελθόν κι απ' ότι φαίνεται και η δική σας θα βαδίσει προς την ίδια κατεύθυνση, αν κρίνουμε από τα όσα έχει κάνει μέχρι σήμερα. Μακάρι να μας διαψεύσετε. Ευχαριστώ.
Ευχαριστούμε, κύριε Μπαρμπαρούση και για τον χρόνο. Τον λόγο έχει ο κ. Κεγκέρογλου.
Ευχαριστώ, κυρία Πρόεδρε. Το νομοσχέδιο που συζητάμε μετά την ένταξη σ' αυτό της διάταξης που λέει «δεν ισχύει ό,τι λέμε παραπάνω - τουλάχιστον για κάποια χρόνια - , αλλά θα ισχύει μια υπουργική απόφαση του Μαΐου» καθίσταται μόνο νομικό όχημα για να περάσουν τροπολογίες, άλλες άσχετες, άλλες λίγες που δίνουν λύση σε επείγοντα θέματα που έπρεπε η Κυβέρνηση να τα έχει αντιμετωπίσει πολύ πιο μπροστά κι άλλες βέβαια, οι οποίες υποκρύπτουν λύσεις, όχι απλά πελατειακών σχέσεων, αλλά και διαπλοκής. Παραδείγματος χάριν, η τροπολογία που επανήλθε για τη χορήγηση ΦΠΑ περίπου 12 εκατομμυρίων σε μια εταιρεία, για την οποία ψηφίσαμε διάταξη στο νομοσχέδιο για τα κανάλια, αλλά ήταν ατελής, λέει, δεν ήταν κανονική, επανήλθε τώρα για να γίνει τέλεια και να δοθεί αυτό το ποσόν στην εταιρεία, η οποία έχει σταματήσει τα έργα, γιατί δεν έχει ρευστότητα, γιατί είναι, λέει, κλειστές οι τράπεζες και δεν μπορεί να λάβει χρηματοδότηση από τις τράπεζες, λόγω capital controls, προκειμένου να υλοποιήσει το έργο. Θα έλεγα - όπως και είπα στον κ. Σπίρτζη όταν συζητούσαμε το νομοσχέδιο - ότι η Βουλή νομοθετεί και πρέπει να νομοθετεί για το σύνολο. Δεν μπορεί να κάνει επιλεκτικές νομοθετήσεις. Εάν η Κυβέρνηση αποφασίσει να άρει τη διάταξη του 2014 για τη μη καταβολή ΦΠΑ, όταν έχουμε έργα που εκτελούνται και ο φορέας που τα εκτελεί δεν έχει είσπραξη ΦΠΑ για να συμψηφίσει, τότε εάν θέλετε να αλλάξουμε αυτήν τη διάταξη να την αλλάξουμε για όλους, για μικρές και μεγάλες εργοληπτικές επιχειρήσεις, για μικρούς και μεγάλους φορείς του δημοσίου, που υλοποιούν έργα, όχι όμως επιλεκτικά για μία περίπτωση. Μάλιστα, ρώτησα τον Υπουργό - δεν είναι σήμερα εδώ, πρέπει να έρθει να μας πει γιατί σκόνταψε η προηγούμενη διάταξη και έφερε καινούργια - αυτό το συγκεκριμένο γιατί το κάνει, ποιο είναι το κίνητρό του. Δεν πήραμε απάντηση. Θα αναμείνουμε μέχρι αύριο απάντηση στο συγκεκριμένο θέμα, άλλως θα μιλήσουμε περισσότερο για τη συγκεκριμένη πράξη διαπλοκής. Κυρίες και κύριοι συνάδελφοι, να μην πιάσουμε τώρα τι λέγατε συγκεκριμένα πρόσωπα, συγκεκριμένοι ρήτορες της Αντιπολίτευσης πριν τον Γενάρη για αυτό τον τρόπο νομοθέτησης, γιατί δεν είναι σωστό. Δεν μπορείτε να κάνετε ένα ξεκαθάρισμα ποιες είναι επείγουσες και να τις φέρετε κι αυτές που είναι άσχετες και μη επείγουσες να τις κρατήσετε παραπέρα σε ένα άλλο νομοσχέδιο; Νομίζω ότι μπορείτε. Θεωρώ βέβαια ότι δεν είναι θέμα του Υπουργού του συγκεκριμένου νομοσχεδίου, αλλά είναι γενικά της Κυβέρνησης. Είναι του Γενικού Γραμματέα του Υπουργικού Συμβουλίου που δέχεται. Είχαμε συμφωνήσει στην προ - προηγούμενη Βουλή μέχρι τρεις υπουργικές τροπολογίες εκτός κειμένου, μετά από το μπάχαλο που είχε γίνει επίσης κάμποσες φορές τα προηγούμενα χρόνια και είχε καθιερωθεί αυτό και ήλπιζα ότι θα συνέχιζε να υπάρχει τουλάχιστον αυτός ο περιορισμός. Εδώ ανατράπηκε και οι τρεις έγιναν δεκατρείς και χθες στις εντεκάμισι το βράδυ κατατέθηκαν άλλες δύο. Κατατέθηκε και η εισαγωγή στην τριτοβάθμια εκπαίδευση στο νομοσχέδιο για τους βοσκοτόπους. Είναι πάρα πολύ σημαντικό, γιατί αύριο ο Υπουργός κ. Φίλης ανακοινώνει το διάλογο για την εκπαίδευση και αφού έχει φέρει σε διάφορα άσχετα νομοσχέδια και σε νομοσχέδιο για τη βόσκηση θέματα που ρυθμίζουν τα της παιδείας, μετά θα ξεκινήσει τον διάλογο. Έφερε, λοιπόν, τις προάλλες ρύθμιση που κανονίζει τα της εκλογής στα ανώτατα εκπαιδευτικά ιδρύματα. Έχει φέρει ρύθμιση που κανονίζει την εκπροσώπηση των υπηρεσιακών συμβουλίων κ.λπ.. Φέρνει τώρα τη ρύθμιση για αξιολόγηση και μετά θα κάνει διάλογο. Σε ποιους απευθύνεστε; Νομίζετε ότι απευθύνεστε σε κουτορνίθια; Τι είναι αυτά τα πράγματα; Τώρα δεν ξέρω αν ισχύει αυτό που λέτε με το σανό. Κυκλοφορεί ευρέως. Δεν θέλω να επεκταθώ άλλο σ' αυτό. Έρχομαι στο νομοσχέδιο, το οποίο έχει να κάνει με τη γενικότερη έλλειψη πολιτικής από πλευράς Υπουργείου, το οποίο έχει την ίδια πολιτική ηγεσία από τον Γενάρη μέχρι σήμερα. Δηλαδή δέκα - έντεκα μήνες δεν έφερε το νομοσχέδιο για τις βοσκήσιμες γαίες ή για τους βοσκοτόπους. Έβγαλε μία υπουργική απόφαση το Μάιο που αφορούσε το ίδιο θέμα και μετά κατάλαβε ότι πρέπει να φέρει νομοσχέδιο. Όταν έφερε, όμως, το νομοσχέδιο, κατάλαβε ότι δεν μπορεί να εφαρμοστεί και να βγουν διαχειριστικά σχέδια και λέει ότι τώρα ισχύει η υπουργική απόφαση του Μαΐου. Τέρατα και σημεία. Δεν υπάρχει σχέδιο. Αυτό είναι ενδεικτικό. Ενώ επικαλείται την παραγωγική ανασυγκρότηση, ενώ επικαλείται την ανάγκη να ενισχύσουμε τον αγροτικό τομέα, παίρνει φοροεισπρακτικά μέτρα, κατακεραυνώνει τον αγροτικό τομέα, την ανταγωνιστικότητά του, τον διαλύει με την αύξηση όλων των φόρων και των συντελεστών που τον αφορούν. Του ξέφυγε ένα προϊόν; Το «τσίμπησε» ο Τσακαλώτος. Κρασί. Του έχει ξεφύγει ένα άλλο; Τώρα ετοιμάζονται να φέρουν κάτι για τα τσίπουρα και την τσικουδιά. Ό,τι ξεφεύγει του ενός Υπουργού, το βουτά ο άλλος - αυτή είναι η Κυβέρνηση - αλλά όλα πάντα φοροεισπρακτικά, να επιβαρύνουν τον αγροτικό τομέα και να μειώσουν την ανταγωνιστικότητά του. Ως πού θα πάμε μ' αυτήν τη λογική; Γίνεται, κύριε Υπουργέ, να συνεχιστεί αυτή η κατάσταση; Ολοκληρώνω: Δεν φτάνει που δεν έχει σχέδιο, δεν φτάνει που δεν κάνει τις πληρωμές από τις επιδοτήσεις μέχρι τις αποζημιώσεις, δεν φτάνει που δεν πληρώνει το πρόγραμμα αγροτικής ανάπτυξης - μεγάλη καθυστέρηση - και αφήνει χωρίς ρευστότητα τους αγρότες, ταυτόχρονα δεν ασκεί καμμία πολιτική για τη στήριξή τους. Αντίθετα - το συζητήσαμε την Παρασκευή στην ερώτηση, κύριε Υπουργέ - με τις ανακοινώσεις σας δημιουργείται κλίμα ούτως ώστε να πέσουν και οι τιμές. Δυστυχώς, δεν χειρίζεστε σωστά τα θέματα. Πιστεύω να είδατε την ανακοίνωσή σας με την υπογραφούλα σας από κάτω, απαντώντας στους Βουλευτές του ΣΥΡΙΖΑ. Αναρωτήθηκα την Παρασκευή. Μήπως εννοούσατε υπονομευτές τους Βουλευτές του ΣΥΡΙΖΑ που σας έκαναν την ερώτηση, γιατί εγώ δεν σας έκανα καμμία ερώτηση; Οι Βουλευτές του ΣΥΡΙΖΑ σάς την έκαναν, σ' αυτούς απαντήσατε και δημοσιοποιήσατε το θέμα ως απόφαση και ως εισήγηση. Όλα αυτά, λοιπόν, δημιουργούν ένα κακό κλίμα, δημιουργούν κακές προϋποθέσεις για τους αγρότες και τον αγροτικό τομέα και θα πρέπει να ξαναδείτε αυτά τα θέματα. Βγαίνει ο κ. Μπάρκας και «βαράει» την ΠΑΣΕΓΕΣ ως θεσμό. Εμείς κάναμε κριτική στην ΠΑΣΕΓΕΣ, αλλά για την πολιτική που ασκεί πολλές φορές, όχι στο θεσμό. Ο Πεβερέτος, που είναι αντιπρόεδρος, δεν είναι ΣΥΡΙΖΑ; Τι είναι; Δεν είναι στέλεχός σας; Οι πιο πολλοί δεν σας έχουν ψηφίσει; Το απαρνιέστε; Και έρχεστε μετά και βαράτε το θεσμό. Εμείς κάναμε κριτική στην πολιτική και θα συνεχίσουμε να κάνουμε, γιατί πρέπει όλοι, συνεταιριστικό κίνημα, πολιτική ηγεσία, πολιτικά κόμματα, κοινωνικοί εταίροι, στο χώρο του αγροτικού τομέα να συμφωνήσουμε σε ένα εθνικό σχέδιο παραγωγικής ανασυγκρότησης για τον τομέα, για να δούμε πώς βγαίνει η χώρα από την κρίση πια, με βασικό πυλώνα την αγροτική ανάπτυξη. Αυτό δεν μπορεί να είναι ένα επίπεδο συνεννόησης; Αλλά αφού πάρετε τα φοροεισπρακτικά μέσα, θα έρθετε να μας ζητήσετε πάλι τη γνώμη μας. Ευχαριστώ, κυρία Πρόεδρε, για την ανοχή και το χρόνο. Δεν κατάλαβα, ειλικρινά, πώς πέρασε. Τόσα πολλά έχουμε να πούμε γι' αυτά που περνάνε με αυτό το , που δυστυχώς δεν μας φτάνει ο χρόνος. Παίρνει τώρα το 1% το τέλος βόσκησης ο Υπουργός και το πάει στις περιφέρειες. Ρώτησε κάποιος εισηγητής: «Το παίρνετε και το δίνετε στις περιφέρειες για να συναινέσουν στα σχέδια για τα βοσκοτόπια;» Βλέπω μια τροπολογία - τελειώνω μ' αυτό - η οποία αναφέρεται στην επέκταση της απόσπασης των γραμματέων των περιφερειαρχών, από τα δυο χρόνια στα πέντε. Δεν αρκούσε το 1% τέλος βόσκησης που τους δίνει και τους έκανε και την παράταση των γραμματέων για να συναινέσουν σ' αυτά. Το λέω για να δείξω ότι δεν είναι σοβαρά πράγματα. Η ΚΕΔΕ, η Επιτροπή Ορεινών Δήμων, έχει διαμαρτυρηθεί έντονα. Αν θέλετε να δώσετε και στις περιφέρειες, δώστε και σ' αυτές. Όμως, οι δήμοι είναι αυτοί που κάνουν τους κτηνοτροφικούς δρόμους, αυτοί που συμβάλλουν σ' αυτά. Δώστε και στις περιφέρειες στα πλαίσια των αρμοδιοτήτων τους όμως. Διοικητικό κόστος, πιθανά. Ευχαριστώ.
Ελάτε, κύριε Ιλχάν Αχμέτ, για επτά λεπτά.
Ευχαριστώ, κυρία Πρόεδρε. Μετά τον κ. Κεγκέρογλου βέβαια τι να πούμε εμείς; Κυρίες και κύριοι Βουλευτές, συζητάμε σήμερα όντως ένα πάρα πολύ σημαντικό νομοσχέδιο που αφορά στον αγροτικό κόσμο. Η κτηνοτροφία είναι ένα κομμάτι πάρα πολύ σημαντικό, ιδίως στον ορεινό όγκο που ζούμε εμείς πάνω στη Θράκη, αλλά νομίζω και για όλη την Ελλάδα. Οι ομιλήσαντες όλοι εδώ αναφέρθηκαν στην σημασία του πρωτογενούς τομέα. Είπαν ότι η κτηνοτροφία είναι αυτό που θα μας βγάλει από την κρίση. Επεσήμαναν τις διαφορές. Εγώ θέλω να αναφερθώ σε κάποια σημαντικότερα σημεία, κυρία Πρόεδρε. Το παρόν νομοσχέδιο, κατ' αρχήν, θέλω να πω ότι κινείται σε σωστό δρόμο, κύριε Υπουργέ. Όντως, δηλαδή, πιστεύω ότι το νομοσχέδιο ως γενικό νομοσχέδιο είναι καλό. Όμως δημιουργεί κάποια εύλογα ερωτήματα για τα οποία και εγώ ως Βουλευτής της περιφέρειας, αλλά νομίζω και πολλοί συνάδελφοι, καλόπιστα ζητάμε μια εξήγηση από εσάς. Πρώτα απ' όλα, αν όντως αυτό το νομοσχέδιο λύνει το πρόβλημα των βοσκοτοπίων, αν όντως οι κτηνοτρόφοι μας θα πληρωθούν με τις επιδοτήσεις, αν υπάρχει διαφάνεια. Αυτή η καταγραφή, αυτή η καταμέτρηση, όλες αυτές οι διαχειριστικές επιτροπές, όλη αυτή η διαχειριστική αρχή - είτε ήταν παλιά στο δήμο είτε ήρθε τώρα στην περιφέρεια λίγο είναι το κακό - νομίζω ότι ενδιαφέρει τις τοπικές κοινωνίες αλλά τον κτηνοτρόφο δεν τον ενδιαφέρει τόσο πολύ. Θέλω να μας ξεκαθαρίσετε εδώ, κύριε Υπουργέ, αν μ' αυτό το νομοσχέδιο οι άνθρωποι θα μπορέσουν τελικώς να πάρουν τις επιδοτήσεις τους. Ποιοι είναι αυτοί που θα πάρουν τις επιδοτήσεις; Ποια είναι αυτά τα βοσκοτόπια; Ποιοι είναι οι όροι; Είναι ξεκάθαρο το ζήτημα αυτό; Εμείς ως Ποτάμι, αλλά και ως άνθρωποι που επεξεργαστήκαμε το νομοσχέδιο είδαμε ότι αποκλείονται οι κτηνοτροφικές οργανώσεις. Βέβαια, μετά με μια τροποποίηση βάλατε τις επιτροπές. Κάνατε κάποιες βελτιώσεις. Βλέπουμε όμως ότι εξακολουθούν να υπάρχουν μεγάλα κενά. Θα ήθελα, όμως, κύριε Υπουργέ, να αναφερθώ στα άρθρα 13 και 12, αλλά πρώτα στο 13 σε ό,τι αφορά τον ΕΛΓΑ. Κατ' αρχάς, το θέμα του ΕΛΓΑ νομίζω ότι έπρεπε να το φέρετε με κάποιο άλλο νομοσχέδιο, να δούμε τελικά αν ο κανονισμός του ΕΛΓΑ εξυπηρετεί σήμερα τις ανάγκες των γεωργών. Ένα τόσο σημαντικό θέμα το φέρατε με αυτό το νομοσχέδιο. Σε μια πρόσφατη απάντησή του ο κ. Μπόλαρης είπε: «Δυστυχώς, μόνο 33 εκατομμύρια ευρώ έχουμε στη διάθεσή μας και παραπάνω δεν μπορούμε να χρηματοδοτήσουμε τους αγρότες μας για όλες τις ζημιές που προκύπτουν». Εφόσον το πλαφόν - οι μνημονιακές δεσμεύσεις - είναι συγκεκριμένες, θέλω να δούμε λίγο αυτή η ρύθμιση που φέρνετε, τι εξυπηρετεί τελικά. Λέτε εδώ πέρα, κύριε Υπουργέ, ότι στην ελιά, ας πούμε, επειδή οι ασφαλιστικές εισφορές είναι πολύ υψηλές, σε σχέση με τις αποζημιώσεις που δίνονται, κατεβάζετε το ποσοστό στο 1,5%. Είναι θετικό αυτό, δεν λέω! Το ίδιο δεν πρέπει να πράξετε, όμως και για άλλα αγροτικά προϊόντα; Ο καπνός, παραδείγματος χάρη, που είναι ένα εθνικό προϊόν και πρέπει να προστατευτεί - και μάλιστα στη Θράκη όπου καλλιεργείται το 80% της παραγωγής του μπασμά στην Ελλάδα - έχει την υψηλότερη ασφαλιστική εισφορά. Ο καπνός ανά στρέμμα σήμερα έχει εισφορά είκοσι δύο ευρώ, όταν το βαμβάκι έχει έξι ευρώ και το σιτάρι έχει τέσσερα ευρώ. Ποια είναι αυτή η δικαιολογία; Με την ίδια λογική, δεν έπρεπε και ο καπνός να συμπεριληφθεί στη μείωση αυτή; Δεν πρέπει να στηρίξουμε τον καπνοπαραγωγό και αυτήν την μονοκαλλιέργεια στην περιοχή; Είναι ένα ζήτημα το οποίο θέλω να ξέρω, θέλουν να ξέρουν οι πολίτες. Ένα άλλο θέμα είναι το εξής: Λέτε ότι αυτές οι ασφαλιστικές εισφορές πλέον στο ΕΛΓΑ θα υπολογίζονται με τον μέσο όρο. Δηλαδή, μας λέτε ότι δεν θα υπολογίζονται ανά νομό, αλλά θα πάρουμε έναν μέσο όρο όλης της Ελλάδας. Κι εδώ νομίζω ότι υπάρχει μεγάλη αδικία, κύριε Υπουργέ. Δηλαδή, αν δεν λάβετε υπόψη τα ποιοτικά χαρακτηριστικά του κάθε προϊόντος - παραδείγματος χάριν στον καπνό αν είναι μπασμάς ή αν είναι άλλη ποιότητα ή σε άλλα αγροτικά προϊόντα - αν δεν λάβετε υπόψη τις εδαφολογικές μετρήσεις, πώς είναι δυνατόν να δημιουργηθεί μια ενιαία ασφαλιστική εισφορά από τον μέσο όρο; Κάποιοι θα αδικηθούν, κάποιοι ίσως θα ευνοηθούν, δεν λέω. Ένα παράδειγμα θέλω να δώσω. Στον καπνό, παραδείγματος χάρη, η στρεμματική απόδοση στην περιοχή μας είναι εκατόν είκοσι κιλά ανά στρέμμα, ενώ σε άλλες περιοχές με χαμηλότερη ποιότητα, είναι τετρακόσια κιλά. Τώρα, δηλαδή, δεν φτάνει που πληρώνουμε είκοσι δύο ευρώ ανά κιλό στο στρέμμα, αλλά ίσως να κληθούμε να πληρώσουμε με αυτήν τη ρύθμιση και τριάντα ευρώ και σαράντα ευρώ. Εμείς λέμε ότι εφόσον ο ΕΛΓΑ με αυτές τις υψηλές ασφαλιστικές εισφορές και με όλη αυτήν την αδικία δεν συμπεριλαμβάνεται σε εξαιρέσεις, τότε όπως δίνετε δικαίωμα εξαίρεσης στους αλιείς, να δώσετε μια δυνητική ευχέρεια στους αγρότες. Ή θα δώσετε πλήρη ασφάλιση - πλήρη αποζημίωση, καμμία ασφάλιση - καμμία αποζημίωση. Ας έρθουμε να μεταρρυθμίσουμε και να νομοθετήσουμε και να πάρουμε αυτήν τη θαρραλέα απόφαση και να πούμε: Όποιος αγρότης δεν θέλει να ασφαλιστεί, καμμία αποζημίωση σε καμμία ασφάλιση. Με αυτές τις εισφορές, με αυτήν τη φοροκαταιγίδα, δεν υπάρχουν σήμερα στη Θράκη ή στην ευρύτερη περιοχή της περιφέρειας αγρότες που να θέλουν να ασφαλιστούν, κύριε Υπουργέ. Λένε «δεν θέλουμε να πληρώσουμε ασφαλιστικές εισφορές». Ας είναι δυνητική, να μην εξαιρεθεί και να έρθει μια τροποποίηση ή μια νομοθετική ρύθμιση που να δίνει δυνατότητα στον αγρότη αν θέλει, να πληρώσει, αν δεν θέλει, να μην πληρώσει. Δεν μπορεί, δηλαδή, υποχρεωτικά να τους υπάγετε και μάλιστα με αυτές τις αδικίες. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Για τις τροπολογίες θα πω αύριο. Πιστεύω ότι αυτό το νομοσχέδιο αν είχε ξεφύγει από αυτήν την προχειρότητα και αν είχε δουλευτεί ακόμη καλύτερα - θα μου πείτε βέβαια όπως είπε και ο προλαλήσας, έντεκα μήνες είχατε καιρό - αν είχαμε περισσότερη δυνατότητα να παρέμβουμε, πιστεύω ότι τα αποτελέσματα θα ήταν ακόμη καλύτερα. Και περιμένουν από εσάς, από το Υπουργείο, οι αγρότες ένα ολοκληρωμένο σχέδιο για τον ΕΛΓΑ προκειμένου να ξέρουν και οι άνθρωποι τι θα εισπράττουν, αν έχουν πραγματικά ζημιές. Σας ευχαριστώ πολύ.
Ευχαριστούμε, κύριε Αχμέτ. Τον λόγο έχει ο κύριος Υπουργός για δεκαοχτώ λεπτά.
Αγαπητοί συνάδελφοι, μπήκαν πολλά ερωτήματα ιδιαίτερα σε ζητήματα κοινοβουλευτικού ελέγχου. Θα έχω τον χρόνο αύριο να απαντήσω. Θέλω, όμως, πραγματικά να αφιερώσω την ομιλία μου στο νομοσχέδιο, τονίζοντας βεβαίως ότι η σημερινή μέρα είναι σημαντική για το Υπουργείο Αγροτικής Ανάπτυξης. Το πρωί, όπως όλοι γνωρίσατε, ανακοινώσαμε το οριστικό χρονοδιάγραμμα των πληρωμών της βασικής ενίσχυσης. Ξεκινάμε. Την Τετάρτη αναρτώνται οι πίνακες με τα δικαιώματα ανά ΑΦΜ. Οι πληρωμές αρχίζουν την Παρασκευή και ολοκληρώνονται την Δευτέρα. Επιλέξαμε συνειδητά, παρ' ότι ήμασταν έτοιμοι το τελευταίο δεκαπενθήμερο του Νοεμβρίου, να πληρώσουμε μετά τον Δεκέμβρη, γιατί ο Κανονισμός μας επιτρέπει να δώσουμε το 90% της εκκαθάρισης και όχι το 70% της προκαταβολής που μπορούσαμε να δώσουμε την προηγούμενη περίοδο. Άρα, λοιπόν, χωρίς καθυστέρηση - το επαναλαμβάνω - γίνονται οι πληρωμές. Ταυτόχρονα, ξεκαθαρίσαμε και ξεκαθαρίζουμε εκκρεμότητες που ξεκινάνε από το 2008, 2009, 2010, 2011, 2012. Προβλήματα ήταν όλα αυτά. Όλα αυτά, λοιπόν, μέχρι τέλος του 2014, θα πληρωθούν μέχρι τις 15 Δεκεμβρίου. Το επόμενο διάστημα, δηλαδή, 1,2 δισεκατομμύρια ευρώ θα εισρεύσουν στην επαρχία και ό,τι αυτό συνεπάγεται για ένα χώρο, ο οποίος πραγματικά το έχει ανάγκη. [[Χειροκροτήματα από την πτέρυγα του ΣΥΡΙΖΑ]] Επίσης, είναι σημαντική μέρα για το Υπουργείο Αγροτικής Ανάπτυξης, γιατί ξεκινάμε σήμερα το παράλληλο πρόγραμμά μας στον αγροτικό χώρο με τη συγκεκριμένη νομοθετική πρωτοβουλία - και το τονίζω ότι έρχεται σχέδιο νόμου στη Βουλή από το Υπουργείο Αγροτικής Ανάπτυξης μετά από τέσσερα χρόνια - και κυρίως, βεβαίως, γιατί με το προτεινόμενο νομοσχέδιο εφαρμόζουμε ένα εθνικό σχέδιο για έναν κλάδο, τον κλάδο της κτηνοτροφίας, που είναι ο κλάδος αυτός που απαντά σε δύο ζητούμενα του αγροτικού χώρου. Το πρώτο ζητούμενο καλείται να καλύψει τη διατροφική επάρκεια της χώρας μας, να καλύπτει όχι μόνο τους κατοίκους, αλλά και τους επισκέπτες. Όλοι το ξέρετε ότι πάνω από 2 δισεκατομμύρια είναι το έλλειμα στο εμπορικό ισοζύγιο αγροτικών προϊόντων και οφείλεται κυρίως σε ζωικά προϊόντα. Το δεύτερο που καλείται - και οφείλει - να υπηρετήσει είναι την ανταγωνιστικότητα της ελληνικής γεωργίας μέσα από μια προστιθέμενη αξία που μόνο η ποιοτική υπόσταση των προϊόντων της κτηνοτροφίας είναι αυτή που μπορεί να πετύχει. Άρα, λοιπόν, γι' αυτό είναι σημαντική η σημερινή μας μέρα. Παράλληλα, βεβαίως, θέλουμε να υπηρετήσουμε, τουλάχιστον για όσους ασπάζονται την ευρωπαϊκή πορεία της χώρας, την απρόσκοπτη απορρόφηση των κοινοτικών ενισχύσεων. Από τα 2,8 δισεκατομμύρια πάνω από 500 εκατομμύρια έρχονται για το χώρο της κτηνοτροφίας. Η χώρα μας, όχι μόνο δεν απορροφούσε τα τελευταία χρόνια σωστά τις ενισχύσεις, αλλά έχει καταστεί και πρωταθλήτρια χώρα στην Ευρωπαϊκή Ένωση στα πρόστιμα και στους καταλογισμούς, ξεπερνούν τα 2,5 δισεκατομμύρια ευρώ, μεγάλο μέρος, βεβαίως, των οποίων οφείλεται στη διαχείριση των βοσκοτόπων. Έχουμε, αγαπητοί συνάδελφοι, το μεγαλύτερο ποσοστό άγριων γαιών, 67%. Δηλαδή, τα δασικού χαρακτήρα εδάφη 79 εκατομμύρια στρέμματα, ενώ βόσκονται από αυτά περίπου 52 εκατομμύρια στρέμματα, δεν μπορούσαν οι προηγούμενες κυβερνήσεις να πείσουν την Ευρωπαϊκή Επιτροπή για το αυτονόητο, δηλαδή ότι στη χώρα μας βόσκεται και η ξυλώδης βλάστηση. Εμείς το τονίζαμε χρόνια. Έγινε κατορθωτό τέλος του 2014, αναλαμβάνοντας ως χώρα την ευθύνη για τη σύνταξη διαχειριστικών σχεδίων και τη δέσμευση για την έναρξη καταβολής των δόσεων των προστίμων. Από τις πρώτες μου υπογραφές, όταν πήγα στο Υπουργείο Αγροτικής Ανάπτυξης στη πρώτη μου θητεία τον Γενάρη, ήταν αυτή της καταβολής της πρώτης δόσης των 300 εκατομμυρίων ευρώ από τον κρατικό προϋπολογισμό. Οφείλω εδώ να απαντήσω και σε ένα ερώτημα, που έχει μπει, τόσο στη διαβούλευση όσο και στη συζήτηση στην επιτροπή: Δεν μπορούσε το ζήτημα να αντιμετωπιστεί με μια απλή τροπολογία, πόσω μάλλον όταν υπάρχει ο κίνδυνος να χάσουν οι συγκεκριμένες εκτάσεις το χαρακτήρα τους; Σε καμμιά διάταξη του νομοσχέδιου δεν γίνεται λόγος για μεταβολή του δασικού χαρακτήρα των εδαφών που εντάσσονται στις βοσκήσιμες γαίες. Η δέσμευσή μας για τη χρήση τους για βοσκή διασφαλίζει ακόμη περισσότερο την απαγόρευση αλλαγής χρήσης. Κι επειδή στις περισσότερες περιοχές της χώρας οι εκτάσεις αυτές συνδέονται με το τεκμήριο κυριότητας του δημοσίου, προκύπτει μέσα από αυτήν τη διαδικασία μια ισχυρότερη παρουσία των εμπραγμάτων δικαιωμάτων του δημοσίου. Τι κάνουμε, αγαπητοί συνάδελφοι, με τη νομοθετική πρωτοβουλία; Πρώτον, συνδέουμε και νομοθετικά μια υφιστάμενη επί πολλές δεκαετίες, τουλάχιστον μια εκατονταετία, κατάσταση με τη νομοθεσία του κράτους, ώστε να καταδεικνύεται ότι η διαχείριση των συγκεκριμένων εκτάσεων είναι συνυφασμένη με την κτηνοτροφία και τη χρήση τους ως βοσκήσιμων εκτάσεων. Και δεύτερον, δημιουργούμε, για πρώτη φορά στη χώρα μας, μια εθνική γεωγραφική βάση, δεδομένων των απαραίτητων βοσκήσιμων γαιών, χωρίς σε καμμιά - το επαναλαμβάνω - περίπτωση να επιτρέψουμε την αλλαγή του χαρακτήρα των δασικών εκτάσεων. Αυτή η βάση των δεδομένων θα επικαιροποιείται και θα αποτελεί τη δεξαμενή μέσα από την οποία θα αντλούνται οι επιλέξιμες για βόσκηση εκτάσεις. Προχωρούμε, λοιπόν, στη διακριτή θεσμοθέτηση της πρότασής μας, όχι μόνο γιατί καθίσταται αναγκαία η ιδιαιτερότητα της βάσης των δεδομένων, αλλά και γιατί εισάγονται για πρώτη φορά στο νομικό οπλοστάσιο - πλαίσιο της χώρας μας οι όροι «διαχειριστικά σχέδια βόσκησης». Και βέβαια, θα ήταν καλύτερα να είχε ολοκληρωθεί το Εθνικό Κτηματολόγιο, να είχαν κυρωθεί οι δασικοί χάρτες, να είχαν προχωρήσει όλες οι χρήσεις γης. Δεν μπορούμε, αγαπητοί συνάδελφοι, να περιμένουμε άλλο. Γνωρίζουμε τα προβλήματα που θα έχουμε στην υλοποίηση του συγκεκριμένου νόμου, όμως θα τα αντιμετωπίσουμε. Αυτήν την ώρα έχουμε ήδη ολοκληρώσει τα προσωρινά διαχειριστικά σχέδια και στόχος μας ήταν να καταγραφούν οι βοσκήσιμες εκτάσεις, η υφιστάμενη κατάσταση και το καθεστώς χρήσης τους σε πανελλαδική κλίμακα, με σύγχρονες τεχνολογίες, προκειμένου να γίνει γνωστή η ακριβής επιφάνειά τους, η βοσκοϊκανότητά τους, η λιβαδική τους κατάσταση. Γενικά, με την ολοκλήρωση των προσωρινών σχεδίων, θα έχουμε απογράψει τη φυσιογνωμία τους. Και βέβαια, αυτά τα σχέδια θα δημοσιοποιηθούν με την ψήφιση του νόμου. Έγινε πολύς λόγος για τα δικαιώματα των κτηνοτρόφων. Είναι τακτοποιημένα. Δεν θα υπάρξει κανένα πρόβλημα στις πληρωμές τους. Είναι σίγουρο ότι θα τους δοθούν φέτος περισσότερα, τουλάχιστον, χρήματα από αυτά που τους δόθηκαν πέρυσι. Εγώ, όμως, θα σας πάω και πιο πέρα. Ακόμα και στην παραμικρή, στην ελάχιστη περίπτωση που υπάρξει πρόβλημα με την κατοχύρωση των δικαιωμάτων τους, μεμονωμένες περιπτώσεις, τότε θα χρησιμοποιήσουμε στοιχεία που προκύπτουν μέσα από τα προσωρινά σχέδια. Έχει γίνει η σχετική συζήτηση και συμφωνία με την Ευρωπαϊκή Ένωση. Άρα, λοιπόν, δεν υπάρχει κανένα πρόβλημα. Το ζήτημα είναι από εκεί και πέρα τι κάνουμε. Τι κάνουμε με τα οριστικά σχέδια, τα οποία υπηρετούν πραγματικά την οραματική μας προσέγγιση για την κτηνοτροφία και ιδιαίτερα για τον κλάδο της αιγοπροβατοτροφίας. Αυτά θα συνταχθούν σε επίπεδο περιφερειακών ενοτήτων. Κάναμε πολλές διαδικασίες, διαβουλεύσεις. Τελικά, καταλήξαμε ότι αυτή είναι η σωστή λύση. Διότι με την περιφερειοποίηση, σε όλη την Ελλάδα να κάναμε μία περιφέρεια, είχαμε προβλήματα σαν κι αυτά που έχουμε βιώσει τα προηγούμενα χρόνια. Να έχουμε, δηλαδή, κτηνοτρόφους από τη Λακωνία και να παίρνουν τις εκτάσεις στην Ήπειρο. Και κτηνοτρόφους από την Ήπειρο να βρίσκονται στον Έβρο και οι καταλογισμοί να έρχονται συνεχώς. Αυτό έπρεπε να το αντιμετωπίσουμε και το αντιμετωπίσαμε στοχεύοντας στις περιφερειακές ενότητες. Επιπλέον, μέσα από τα διαχειριστικά σχέδια θα καθορίζονται οι παρεμβάσεις και οι βελτιώσεις της βλάστησης που θεωρούνται απαραίτητες για την αύξηση της βοσκοϊκανότητας. Για πρώτη φορά η βοσκοϊκανότητα αποτελεί το μέτρο για την αειφορική διαχείριση των συγκεκριμένων εκτάσεων. Με την ολοκλήρωση της σύνταξης της οριστικής μελέτης ακολουθεί η διαίρεση του βοσκότοπου. Μπήκε ένα θέμα: Γιατί βοσκήσιμες γαίες και γιατί βοσκότοπος; Οι βοσκήσιμες γαίες είναι οι εν δυνάμει εκτάσεις που μπορούν να βόσκονται. Βοσκότοποι είναι οι εκτάσεις αυτές οι οποίες θεωρούνται επιλέξιμες, ιδιαίτερα από τον Κανονισμό της Ευρωπαϊκής Ένωσης. Εμείς, λοιπόν, θα κατανέμουμε αυτές τις εκτάσεις σε επιμέρους λιβαδικές μονάδες, οι οποίες θα κατανεμηθούν στη συνέχεια στους κτηνοτρόφους, ώστε να εξατομικευτεί η χρήση τους και να σταματήσει το σημερινό καθεστώς της κοινοχρησίας των βοσκοτόπων, που είναι και η κύρια αιτία της υποβάθμισής τους. Κάθε κτηνοτροφική εκμετάλλευση θα έχει τη δική της λιβαδική μονάδα. Στα διαχειριστικά σχέδια θα αναγνωρίζεται και η πολυλειτουργικότητα των φυσικών λιβαδιών. Η βασική τους λειτουργία, που είναι η βόσκηση των αγροτικών ζώων, δεν θα αγνοεί τυχόν υπάρχουσα δυνατότητα για ταυτόχρονη παραγωγή περισσότερων του ενός προιόντων, παραδείγματος χάριν αρωματικά, μελισσοκομικά προιόντα, φυράματα κ.λπ. Ειπώθηκε από πολλούς: «Μα είναι δυνατόν να συνυπάρχουν τα αρωματικά φυτά με τα γιδοπρόβατα ή τα μανιτάρια με τα γιδοπρόβατα;». Τα γιδοπρόβατα δεν τρώνε ούτε τα αρωματικά φυτά ούτε τα μανιτάρια. Βεβαίως, στοχεύουμε ταυτόχρονα και στην εξασφάλιση μέσω αυτών των λιβαδιών και άλλων υπηρεσιών. Παραδείγματος χάριν, προστασία του εδάφους από διάβρωση, τοπία υψηλής αισθητικής αξίας. Και βεβαίως, να έχουμε υπ' όψιν μας ότι αυτά συνιστούν και βιότοπους για την άγρια πανίδα της χώρας μας. Όλα αυτά θα συνυπάρχουν. Αυτή η πολυλειτουργικότητα θα υπάρχει. Ταυτόχρονα, όμως, να έχουμε στο νου μας ότι θα προσφέρει στα αγροτικά ζώα μια πράσινη και τρυφερή βοσκήσιμη ύλη για το μεγαλύτερο διάστημα του έτους, ώστε να περιοριστεί η χρήση των έτοιμων ζωοτροφών, που σημαίνει πάρα πολύ απλά ότι θα υπάρξει παράλληλη μείωση του κόστους παραγωγής. Πάνω από 500 εκατομμύρια ευρώ το χρόνο πληρώνουμε - για όσους γνωρίζουν - για εισαγωγή σόγιας. Επίσης, τα φυσικά λιβάδια είναι πολύτιμα για το πολιτιστικό τους περιβάλλον και τα κτηνοτροφικά προϊόντα, που είναι συνδεδεμένα με συγκεκριμένους τόπους και παραδοσιακή διαδικασία παραγωγής, στοιχεία που συνδέονται με την πολιτιστική κληρονομιά της υπαίθρου της χώρας μας. Αγαπητοί συνάδελφοι, σε όλες τις χώρες και ιδιαίτερα τις ευρωπαϊκές οι φυσικές συνθήκες που επικρατούσαν ήταν αυτές που είχαν ουσιαστικό ρόλο στη διαμόρφωση των εφαρμοζόμενων πρακτικών στη γεωργική δραστηριότητα. Στη βάση αυτή, ιδιαίτερα στις βόρειες χώρες - στις περιοχές όπου είχαν φυσικά χορτολίβαδα - είχαν συνδεθεί οι βοσκότοποι με τα συγκεκριμένα χορτολίβαδα. Το δικό μας ζωικό κεφάλαιο όμως - ειδικά το ζωικό κεφάλαιο στις μεσογειακές χώρες, στις ορεινές μειονεκτικές περιοχές - είχε και ως βοσκήσιμη ύλη αυτό που λέμε ξυλώδη βλάστηση. Το γεγονός ότι η πλειονότητα των βοσκήσιμων γαιών είναι δασικές εκτάσεις, οι οποίες καλύπτονται κατά ένα μικρό ή μεγάλο μέρος από ξυλώδη φυτά, εξηγεί γιατί εκτρέφονται στη χώρα μας και γίδια από αρχαιοτάτων χρόνων. Τα συγκεκριμένα αγροτικά ζώα χαρακτηρίζονται ως κλαδοφάγα, γιατί μπορούν να τραφούν με κλαδιά ξυλωδών φυτών, θάμνων ή δέντρων, σε αντίθεση με τα πρόβατα που χαρακτηρίζονται ως χορτοφάγα και τα οποία τρέφονται με χόρτα, ποώδη φυτά. Δεν είναι τυχαίο που γίδια και πρόβατα δημιούργησαν μαζί μεικτά κοπάδια, τα οποία έχουν ως βασικό στόχο να εκμεταλλεύονται και τις δυο περιπτώσεις βοσκήσιμης ύλης. Και βεβαίως, αυτή η βοσκήσιμη ύλη είναι που έδωσε την ποιοτική υπεροχή στα προϊόντα της δικής μας αιγοπροβατοτροφίας και ήταν η συνύπαρξη αυτών των κοπαδιών που τελικά στην προσπάθειά τους να καλύψουν τις ανάγκες τυροκόμησης της παραγωγής γάλακτος όλων των αιγοπροβάτων, που τους οδήγησε στη φέτα με τη συγκεκριμένη σύνθεση και η οποία τελικά φέτα έγινε ένα προϊόν που έχει φτάσει σήμερα να θεωρείται η σημαία των γεωγραφικών ενδείξεων της Ευρωπαϊκής Ένωσης. Και εκεί, αγαπητοί συνάδελφοι, το ξέρετε ότι δεν δώσαμε τη μάχη που έπρεπε. Δίνουμε μάχη αυτήν την ώρα, αυτή η μονογραφή που έχει μπει στη συμφωνία με τον Καναδά να χρησιμοποιεί τον όρο φέτα, να την ανατρέψουμε. Δύσκολη μάχη. Και το χειρότερο απ' όλα είναι ότι άλλες χώρες που έρχονται, τρίτες χώρες, για να υπογράψουν συμφωνίες με την Ευρωπαϊκή Ένωση το θεωρούν αυτό ως δεδομένο. Αντιλαμβάνεστε, λοιπόν, ότι εκεί χρειάζεται μεγάλη μάχη. Και χρειάζεται μεγάλη μάχη, γιατί σήμερα, αγαπητοί συνάδελφοι, ιδιαίτερα για τα προϊόντα της αιγοπροβατοτροφίας ανοίγεται ένα μεγάλο πεδίο προώθησής τους, ζήτησής τους στην παγκόσμια αγορά. Ήδη το γίδινο γάλα αυτήν την ώρα είναι ένα γάλα που ζητείται πάρα πολύ στις βόρειες χώρες. Το ξέρετε όλοι, ήδη με τη φέτα, με το γιαούρτι η ζήτηση είναι πάρα πολύ μεγάλη. Γι' αυτό, λοιπόν, εμείς θεωρούμε ότι ήρθε η ώρα, η αιγοπροβατοτροφία που αποτελεί, τουλάχιστον για τη χώρα μας, τον κυριότερο κλάδο της κτηνοτροφίας να έχει το δικό της βοσκοχώρο. Άλλωστε, κάτι τέτοιο θεσμοθετήθηκε και από την πρόσφατη περιφεριοποίηση της χώρας, στο πλαίσιο της νέας ΚΑΠ, καθορίζοντας ως μια από τις τρεις προς χρηματοδότηση περιφέρειες εκείνη των βοσκοτόπων. [[Στο σημείο αυτό κτυπάει το κουδούνι λήξεως του χρόνου του κυρίου Υπουργού]] Δυο λεπτά ακόμα, κυρία Πρόεδρε. Δεν κατακερματίζεται, αγαπητοί συνάδελφοι - το επαναλαμβάνω και πάλι - ο δασικός χώρος με τα διαχειριστικά σχέδια. Αντίθετα, αφού θα υπάρχει ο κτηνοτροφικός χώρος, οι κτηνοτρόφοι θα περιορίζονται στο χώρο τους, θα τον υπερασπίζονται ως τέτοιο και ουσιαστικά θα συνδέουν την επιβίωσή τους στην ύπαιθρο με το συγκεκριμένο χώρο. Θα ήθελα να βάλω για μισό λεπτό και μια άλλη παράγραφο, μια και η σημερινή ημέρα είναι ημέρα της κλιματικής αλλαγής. Σε μια πρόσφατη συζήτηση που είχαμε για το συγκεκριμένο θέμα της σύνδεσης της κλιματικής αλλαγής με τον αγροτικό χώρο, κατέθεσα μια πρόταση, αυτήν της αναγκαιότητας ανάδειξης ενός νέου φυσικού οικοσυστήματος, του αγροδασικού, που μπορεί να συμβάλει ουσιαστικά στην αντιμετώπιση των επιπτώσεων της κλιματικής αλλαγής και ένα τέτοιο είναι αυτό το φυσικό οικοσύστημα που προκύπτει μέσα από τα διαχειριστικά σχέδια που συζητάμε. Αγαπητοί συνάδελφοι, εφόσον καταγραφούν οι βοσκήσιμες γαίες, όπως σας είπα προηγούμενα, μπορεί να υπολογιστεί η βοσκοϊκανότητα και στη συνέχεια ο αριθμός των ζώων - βοσκοφόρτωση το λέμε εμείς - που μπορεί να βόσκει κατά περίπτωση. Μόνον έτσι μπορεί να γίνει έλεγχος στη βόσκηση κατά χρόνο - περίοδο - και ένταση - αριθμός ζώων που θα βόσκει - και όσο είναι καιρός να διασωθεί αυτός ο τεράστιος νομευτικός πόρος της χώρας. Γι' αυτό, λοιπόν, αφού βάλω στο νου σας μια μελλοντική εικόνα της αιγοπροβατοτροφίας στην Ελλάδα να ασκείται μέσα από περισσότερες από πέντε χιλιάδες έως δέκα χιλιάδες λιβαδικές μονάδες, σας καλώ να ψηφίσετε τη νομοθετική πρωτοβουλία. Η κτηνοτροφία και το δασικό περιβάλλον το έχουν ανάγκη. Και χαίρομαι πραγματικά που η ρύθμιση αυτή φαίνεται ότι βρίσκει υπερασπιστές σε ένα πολύ μεγάλο μέρος του πολιτικού κόσμου. Μην στερείτε τη χαρά - θα έλεγα - στον εαυτό σας να συμπαρασταθεί σε ένα χώρο μέσα από μια πραγματική ρύθμιση, που θα λύσει προβλήματα και κυρίως θα εξασφαλίσει ένα μεγάλο μέλλον για το χώρο. Ευχαριστώ.
Τώρα μπαίνουμε στον κύκλο των ομιλιών των Κοινοβουλευτικών Εκπροσώπων που θα εναλλάσσονται με Βουλευτές. Τον λόγο έχει ο κ. Κασαπίδης για δώδεκα λεπτά.
Άλλη ήταν η συμφωνία...
Τι ήταν; Θα εναλλάσσονται με Βουλευτές.
Δις διακόψατε….
Δις; Πότε;
Διακόψατε στους τέσσερις και μετά παραβιάσατε τη συμφωνία…
Κύριε Κασαπίδη, έχετε τον λόγο.
Ευχαριστώ, κυρία Πρόεδρε. Ακούσαμε την ομιλία του αξιότιμου κυρίου Υπουργού, ο οποίος από υπερβάλλοντα ζήλο και από καλοπροαίρετο ενθουσιασμό παρουσίασε μια μελλοντική πραγματικότητα, η οποία δεν έχει καμμία σχέση με το παρόν σχέδιο νόμου που συζητάμε και καλούμαστε να ψηφίσουμε. Και το ξεκαθαρίζουμε από την αρχή εμείς ως Νέα Δημοκρατία: Για ένα σχέδιο νόμου που οι περισσότερες διατάξεις προέρχονται από δικιά μας επεξεργασία - την οποία η πλευρά του ΣΥΡΙΖΑ τότε ως Αντιπολίτευση την στηλίτευε και δεν τη ψήφιζε - εμείς ερχόμαστε και τη στηρίζουμε απλά γιατί λύνει κάποια - ανεπίκαιρα βέβαια, πέρασε χρόνος, ήρθε αργοπορημένα - διαχειριστικά και μόνο προβλήματα λογιστικής φύσεως ως επί το πλείστον και κάποια διαχειριστικά ζητήματα που σχετίζονται με αυτές καθ' αυτές τις κατανομές των βοσκοτόπων. Αλλοίμονο, κύριε Υπουργέ, αν εδώ εμπεριέχεται το όραμά σας για τον πρωτογενή τομέα. Αν το όραμά σας είναι απλά και μόνο αυτή η διαχειριστική παρέμβαση και μάλιστα εν είδει νομοθετήματος, ενώ θα μπορούσε να είναι σε τρεις υπουργικές αποφάσεις, τότε δεν είναι καλά τα μαντάτα από σήμερα για τους κτηνοτρόφους. Αναγνωρίζουμε καλές προθέσεις, αλλά είμαστε υποχρεωμένοι να αναδείξουμε και την έλλειψη πολιτικής και στρατηγικής και σχεδίου παραγωγικής ανασυγκρότησης σήμερα, δέκα μήνες μετά τη διακυβέρνηση της χώρας από την Αριστερά. Εδώ και δύο χρόνια ακούγαμε ως Αντιπολίτευση τον ΣΥΡΙΖΑ να υπόσχεται, μεταξύ των άλλων, και το θετικό μήνυμα της ύπαρξης δευτέρου σχεδίου, του σχεδίου παραγωγικής ανασυγκρότησης, αλλά σήμερα που είναι κρίσιμη η στιγμή και περιμέναμε όλοι να ακούσουμε και να καταθέσουμε προτάσεις, να συνδράμουμε σε αυτό που έχει ανάγκη η χώρα σήμερα, ακούσαμε μια έκθεση ιδεών. Ναι, ξεκινάει αυτό που ξεκίνησε ήδη - μάλλον συνεχίζεται - η κατάστρωση αυτών των διαχειριστικών σχεδίων βόσκησης με ορίζοντα τετραετίας. Επομένως, θα πρέπει να περιμένουμε τέσσερα χρόνια για ό,τι ειπώθηκε από τον κύριο Υπουργό. Δεν μας περιέγραψε κάτι που να αναφέρεται πρακτικά και ουσιαστικά επί της πολιτικής για τον πρωτογενή τομέα και δη για την κτηνοτροφία, επί σοβαροτάτων προβλημάτων παραγωγικής διαδικασίας και όχι διαχειριστικής. Ναι, πλήρωνε η χώρα πρόστιμα. Σαφώς και θα έπρεπε να έχουν διευθετηθεί. Είναι λογιστικό, είναι διαχειριστικό. Δεν είναι εξόχως πολιτικό, όπως προσπάθησε ο Υπουργός να το αναδείξει. Όπως επίσης δεν είναι αρμοδιότητα και δεν είναι υποχρέωση του Υπουργού να ανακοινώνει από αυτό το Βήμα ότι θα καταβληθούν οι επιδοτήσεις, κάτι που είναι μέσα στον λογιστικό προγραμματισμό της Δεύτερης Διευθύνσεως του Υπουργείου Αγροτικής Ανάπτυξης και Τροφίμων και του Υπουργείου Οικονομίας. Αλλοίμονο αν αναγάγουμε σαν πολιτική είδηση από τον Υπουργό από αυτό το Βήμα ότι θα καταβληθούν οι επιδοτήσεις. Το περιεχόμενο ψάχνουμε και την ουσία. Κύριε Υπουργέ, ….
Κατάφερε να τα βάλει όμως μετά, κύριε, Κασαπίδη, σε παρακαλώ!
Αυτό είναι ως κριτική. Μπορούμε να το ασκήσουμε στη λογιστική κριτική. Κύριε Κεγκέρογλου, μας ενδιαφέρει όλους εδώ μέσα, πιστεύω, η πολιτική κριτική. Γι' αυτό, κύριε Υπουργέ, το ξαναλέμε: Αναλάβετε την πρωτοβουλία - εσείς είστε Κυβέρνηση - να ξεκινήσει η συζήτηση για την έναρξη του διαλόγου στο θέμα της συγκρότησης του σχεδίου παραγωγικής ανασυγκρότησης για τη χώρα. Είναι ευκαιρία τώρα, που και ο Πρωθυπουργός ξέχασε μάλλον να το αναφέρει στην πρόταση που καταθέτει για το μεταναστευτικό και το ασφαλιστικό. Πού θα βρούμε τα ισοδύναμα για να αποτρέψουμε τη φορολόγηση του 26%, που κι εσείς είπατε «ψάχνουμε να βρούμε τα ισοδύναμα»; Από πού θα τα βρούμε; Πού θα βρούμε ισοδύναμα να στηρίξουμε το ασφαλιστικό ταμείο των αγροτών, τον ΟΓΑ; Μόνο από περικοπές και από δημοσιονομικά μέτρα θα βρούμε ισοδύναμα; Πού είναι το μείγμα της πολιτικής της αναπτυξιακής και της δημοσιονομικής εξυγίανσης; Κατηγορούσατε ως Αντιπολίτευση - και καλά κάνατε, τη δουλειά σας κάνατε - την προηγούμενη και την προ - προηγούμενη κυβέρνηση ότι εφαρμόζει απαρέγκλιτα τα μέτρα των δανειστών και των μνημονίων. Δεν κάνετε κάτι άλλο. Απλά, επιβαρύνετε σημαντικότατα τον πρωτογενή τομέα και τον ιδιωτικό τομέα. Μέχρι τώρα, καταγράφουν οι αγρότες από τη δική σας πολιτική, κύριε Υπουργέ, την αύξηση του κόστους παραγωγής, μέσω της αύξησης του ΦΠΑ από το 13% στο 23%, τη μείωση της επιστροφής του ειδικού φόρου κατανάλωσης για το πετρέλαιο σταδιακά και κατάργηση μέχρι το 2017, την επιβολή φόρου στο κρασί ως «εθνικό προϊόν», που αν το αναγάγουμε σε επίπεδο παραγωγού, ουσιαστικά μιλάμε για ένα νέο τύπο ΕΝΦΙΑ στην αμπελουργική γη της τάξεως - αν μεταφερθεί όλο το κόστος στον αμπελουργό, ο οποίος παράγει τετρακόσια λίτρα κρασί, εάν υποστεί αυτός τη φορολόγηση τελικά και δεν μοιραστεί σε όλη την παραγωγική αλυσίδα - των ογδόντα ευρώ ανά στρέμμα. Επίσης, επειδή συζητάμε το νομοσχέδιο για την κτηνοτροφία, θέλω να σας θυμίσω ότι εσείς φέρατε την πρόταση - και την ψηφίσατε - για την επέκταση του φρέσκου παστεριωμένου γάλακτος στις έντεκα μέρες. Τότε κατηγορούσατε και καλά κάνατε. Εμείς συμφωνούσαμε από την πλευρά των ανεξαρτήτων. Έχω το δικαίωμα να το επικαλούμαι αυτό, κύριε Υπουργέ, γιατί τότε κάναμε αγώνα μαζί και για τη φέτα και για το γάλα. Εσείς, όμως, ξεχάσατε τον αγώνα. Δεν τους στηρίξατε. Καταγγέλλαμε τότε για το γάλα για επτά μέρες και εσείς το πήγατε έντεκα μέρες. Λέτε για τη μάχη της φέτας. Σας άκουσα με πολλή προσοχή. Η μάχη της φέτας είναι πλέον στα χέρια του Πρωθυπουργού. Μην προσπαθείτε να κρύψετε πλέον τις ευθύνες που είναι σ' εσάς. Ναι, έγιναν λάθη από την προηγούμενη κυβέρνηση. Ήταν ατόπημα που εκχωρήθηκε το όνομα έτσι αβασάνιστα στη διαπραγμάτευση με τον Καναδά. Τώρα εσείς μπορείτε και είναι μαχητό να το ανακαλέσετε. Είναι υπόθεση του κ. Τσίπρα να αλλάξει αυτήν την απόφαση. Τότε και μόνο θα μπορούμε να λέμε ότι μπορεί να γίνει κάτι από αυτά που είπε ο κύριος Υπουργός μετά από τέσσερα χρόνια για τα βοσκοτόπια, με όχημα την αιγοπροβατοτροφία και δη τη φέτα. Πρέπει να οργανώσουμε ένα ολοκληρωμένο επιχειρησιακό σχέδιο για την αιγοπροβατοτροφία - αυτά περιμέναμε να ακούσουμε σήμερα, κύριε Υπουργέ - που θα επιλύει προβλήματα, αλλά θα δίνει κατεύθυνση και προοπτική να αυξήσουμε το αιγοπρόβειο γάλα, να αυξήσουμε την παραγωγή τυριού, να καλύψουμε μέρος από την παγκόσμια ζήτηση της τάξης των πεντακοσίων χιλιάδων τόνων. Σήμερα, παράγουμε ενενήντα χιλιάδες τόνους και έχουμε δυνατότητα να διπλασιάσουμε τα μεγέθη. Τι σημαίνει αυτό; Αυτό σημαίνει ότι στις ήδη τριακόσιες χιλιάδες θέσεις εργασίας μόνιμων εργαζομένων στην κτηνοτροφία θα έχουμε άλλες εκατόν πενήντα πρωτογενώς, εάν και μόνο διπλασιάσουμε την παραγωγή της φέτας. Αυτά που προκύπτουν μέσα από ένα σχέδιο είναι οι βασικές προτεραιότητες που περιμένει ο ελληνικός λαός και δη ο αγροτικός κόσμος. Επομένως, ας μη δημιουργούμε εντυπώσεις, κύριε Υπουργέ. Καλύτερα να κρατάμε χαμηλά τους τόνους και να λέμε «ναι, κάνουμε αυτό το πρώτο βήμα, ζητάμε όμως και τις προτάσεις, μήπως κάνουμε και κάτι καλύτερο». Ως προς το νομοσχέδιο αυτό καθ' αυτό, επί της αρχής που είμαστε υποχρεωμένοι σήμερα να συζητήσουμε, δεν έχει κάποια ξεκάθαρη αρχή, αφού, όπως είπα, είναι διαχειριστικό και μιλάει για την έναρξη της υλοποίησης των διαχειριστικών σχεδίων βόσκησης, το οποίο είναι μία τυπική διαδικασία. Άρα, σε αυτό συμφωνούμε κι εμείς ότι πρέπει να γίνει και μάλιστα πολύ πιο γρήγορα, γιατί δεν θα είναι χρήσιμο και ωφέλιμο, δεδομένου ότι θα τελειώσει το 2019, ενώ ήδη από φέτος, από του χρόνου, από το 2017 και μετά ο ΟΠΕΚΕΠΕ δεν θα κάνει καμμία παρέμβαση και δεν θα έχει κανένα όφελος για να βελτιώσει τυχόν αστοχίες - που είπατε - από τα νέα διαχειριστικά σχέδια, αφού τα οριστικά θα είναι έτοιμα το 2019. Αυτό, λοιπόν, θα μπορούσατε να το κάνετε με ΚΥΑ. Δεν το κάνατε. Θα μπορούσατε, επίσης, να κάνετε μία άλλη βασική παρέμβαση σε αυτό το νομοσχέδιο, η οποία δεν λύνει το πρόβλημα, το παρατείνει ουσιαστικά. Είναι παράταση στην προθεσμία έκδοσης των αδειών των σταβλικών εγκαταστάσεων που δεν έχουν άδειες. Δίνετε επίσης μία παράταση. Κι αυτό θα μπορούσε να είχε γίνει με μία ΚΥΑ. Ωστόσο, εδώ θα μπορούσε να γίνει και μια πρόβλεψη γι' αυτά τα πρόχειρα καταλύματα, τα οποία λειτουργούν χωρίς την απαραίτητη άδεια και για κάποια άλλα καταλύματα, τα οποία δεν μπορούν να πάρουν άδεια είτε είναι μέσα σε οικισμούς, που δίνετε την παράταση κι εδώ χωρίς να καταθέτετε ένα σχέδιο μετεγκατάστασης - αυτό θα περίμεναν σήμερα οι κτηνοτρόφοι να ακούσουν από εσάς - αλλά και για κάποια άλλα καταλύματα που είναι ή δεν είναι πρόχειρα, γιατί δεν γίνεται σωστή ερμηνεία της εγκυκλίου και του νόμου από τις αρμόδιες υπηρεσίες κατά τόπους εντός του νομού ή μεταξύ υπηρεσιών διαφόρων νομών, δεν λύνετε αυτό το πρόβλημα και σας το επισημάναμε και στην επιτροπή. Δώστε, λοιπόν, μία διασταλτική ερμηνεία της εγκυκλίου και του νόμου, ώστε να αποκτήσουν άδεια αυτές οι εγκαταστάσεις, που είναι στα βουνά και παράγουν και δεν είναι κατά τον ορισμό «με λαμαρίνες και με ξύλα», όπως λέει η εγκύκλιος ως πρόχειρα καταλύματα, αλλά έχουν και κάποια άλλα υλικά και κάποιες πέτρες και κάποια πιο μεγάλα αδρανή υλικά. Δώστε κι αυτή τη δυνατότητα σε αυτούς τους ανθρώπους να πάρουν άδεια. Επίσης, το άρθρο, που είναι κι αυτό βασικό μέσα στο νομοσχέδιο, για την εισαγωγή πολλαπλασιαστικού υλικού, χωρίς τους απαραίτητους ελέγχους από την αρμόδια επιτροπή, την ΤΕΠΥ, την οποία παρακάμπτετε, αλλά και χωρίς την κατοχή άδειας εισαγωγής πολλαπλασιαστικού υλικού, λέτε, κύριε Υπουργέ, ότι είναι ευρωπαϊκή οδηγία και απαίτηση. Ωραία, να το δεχτώ. Την ΤΕΠΥ, αυτή την επιτροπή που μπορεί να είναι ένα όργανο στα χέρια σας που θα σας καταθέσει μία έκθεση αξιολόγησης αυτού του μέτρου αν εφαρμοστεί κατ' αυτόν τον τρόπο, γιατί δεν την αξιοποιήσατε από την αρχή, ώστε στη συνέχεια να διαπραγματευτείτε κάτι στις Βρυξέλλες; Γιατί σας είπα ποιος είναι ο κίνδυνος, κύριε Υπουργέ. Έτσι όπως το διατυπώνετε δίνετε τη δυνατότητα σε μεμονωμένους παραγωγούς για ίδια χρήση να φέρουν πολλαπλασιαστικό υλικό από το εξωτερικό. Και σας λέω εγώ ότι δύο χώρες τουλάχιστον στην Ευρώπη και γειτονικές μας θα δεχτούν την κυκλοφορία και την καλλιέργεια των μεταλλαγμένων φυτών στο έδαφός τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό θα χρειαστώ, κυρία Πρόεδρε. Αν θα πάρουν, λοιπόν, οι παραγωγοί οι δικοί μας από αυτές τις χώρες πολλαπλασιαστικό υλικό, δεν μιλάμε για ένα παράθυρο έλευσης των μεταλλαγμένων στη χώρα μας μέσα από αυτή τη διαδικασία; Τότε καταγγέλλαμε και επικρίναμε την απόφαση - δυστυχώς, δεν αντέδρασε ο προηγούμενος Υπουργός, ο κ. Τσαυτάρης - για την απρόσκοπτη κυκλοφορία στην αγορά της Ευρώπης του μελιού που περιέχει μεταλλαγμένη γύρη χωρίς τη σήμανση, ενώ εσείς τώρα ουσιαστικά κλείνετε τα μάτια σε αυτό που μάλλον μπορεί να γίνει πλέον από τους παραγωγούς και μάλιστα με την κάλυψη του νόμου. Ως προς το άρθρο 18 για τη διαχείριση των ληγμένων φυτοφαρμάκων, κάνετε μία προσπάθεια να το βελτιώσετε νομοτεχνικά, αλλά κύριε Υπουργέ, παραμένει ο κίνδυνος του αναποτελεσματικού ελέγχου του τελικού σκευάσματος, το οποίο έχει λήξει και καλείται ο έμπορος που το διαχειρίζεται να το δώσει προς επανεξέταση και να του δώσει μια νέα ημερομηνία λήξεως. Ποιος θα ελέγξει αποτελεσματικά αν αυτή καθαυτή η δραστική ουσία όντως παραμένει σταθερή και δεν θα δημιουργήσει κανένα πρόβλημα όταν θα χρησιμοποιηθεί νομότυπα; Εδώ διατηρούμε σοβαρές επιφυλάξεις και ενστάσεις. Είναι αδιανόητο στην Ελλάδα του 21ου αιώνα να μιλάμε για χρήση ληγμένων φυτοφαρμάκων για μια σύγχρονη γεωργία. Αν είναι να ρίξουμε το κόστος κατ' αυτόν τον τρόπο, τότε χάσαμε την ουσία. Και τελειώνω, κυρία Πρόεδρε, για να μην αδικούμε και τον προ - προηγούμενο Υπουργό, τον κ. Τσαυτάρη, γιατί αναφέρθηκε μία ανακρίβεια ως προς την ένταξη των θαμνωδών εκτάσεων ως βοσκήσιμες στην ελληνική νομοθεσία. Αυτό το πέτυχε ο κ. Τσαυτάρης κατ' αρχήν στην Ευρωπαϊκή Ένωση. Μπορεί να το υπογράψατε εσείς, αλλά είναι διαπραγμάτευση του ιδίου. Είναι, λοιπόν, υπόθεση δική σας αυτά που σας προτείνουμε, τα οποία είμαστε έτοιμοι να καταθέσουμε κιόλας, ώστε να βοηθήσουμε στην κατάστρωση αυτού του σχεδίου της παραγωγικής ανασυγκρότησης για τη χώρα με έμφαση τον πρωτογενή τομέα και δη την κτηνοτροφία. Είναι στη δική σας διακριτική ευχέρεια, κύριε Υπουργέ, να πάρετε την πρωτοβουλία και να ζητήσετε επ' αυτών την στήριξη με προτάσεις και όχι για ένα διαχειριστικό σχέδιο, το οποίο ούτως ή άλλως είναι υπόθεση λογιστικής διευθέτησης και τίποτα παραπάνω. Ευχαριστώ, κυρία Πρόεδρε, και για τον χρόνο.
Τώρα, θα δώσω τον λόγο στον Αναπληρωτή Υπουργό Υγείας κ. Πολάκη για μία τροπολογία, δεδομένου ότι, όπως προκύπτει και από έγγραφο του Γενικού Γραμματέα της Κυβέρνησης, θα εκπροσωπήσει αύριο την Κυβέρνηση στην 102η επέτειο της ένωσης της Κρήτης με την Ελλάδα, που θα πραγματοποιηθεί την Τρίτη 1η Δεκεμβρίου στην πόλη των Χανίων. Κύριε Πολάκη, πόσο χρόνο θέλετε;
Έξι με επτά λεπτά, κυρία Πρόεδρε.
Ευχαριστώ πολύ. Έχετε τον λόγο για έξι λεπτά.
Ευχαριστώ για την υπέρβαση. Όπως είπε η κυρία Πρόεδρος, θα εκπροσωπήσω την Κυβέρνηση στον εορτασμό της ένωσης της Κρήτης με την Ελλάδα και δεν μπορώ να υποστηρίξω την τροπολογία αύριο. Η τροπολογία αυτή, που καταθέσαμε σήμερα, λύνει μία σειρά από πολύ οξυμένα και πιεστικά προβλήματα, τα οποία αντιμετωπίζει ο χώρος της υγείας. Έχουμε κάνει τις αντίστοιχες εξαγγελίες. Επειδή λόγω της συσσώρευσης νομοθετικού έργου πρέπει να προλάβουμε κάποιες προθεσμίες και ημερομηνίες, για αυτό το λόγο κατατίθεται ως τροπολογία. Η πρώτη παράγραφος της τροπολογίας αυτής με γενικό αριθμό 78 και ειδικό 21 αναφέρεται στην παράταση της θητείας του επικουρικού προσωπικού που υπηρετεί αυτή τη στιγμή στα δημόσια νοσοκομεία και στις πρωτοβάθμιες δομές υγείας είτε γιατροί είτε υπόλοιπο προσωπικό. Παρατείνεται έως 30-9-2016 η θητεία του προσωπικού, το οποίο είναι ευάριθμο. Δηλαδή είναι περίπου επτακόσια άτομα ιατρικό προσωπικό και περίπου πεντακόσια πενήντα άτομα λοιπό προσωπικό, που η θητεία της πλειοψηφίας εξ αυτών - όχι όλων - λήγει στις 31-12-2015. Όμως, και για αυτούς η θητεία των οποίων λήγει τον Γενάρη και τον Φλεβάρη, παρατείνεται η θητεία μέχρι 30-9-2016. Δίνουμε έτσι μια βαθιά ανάσα στο σύστημα εν αναμονή και της ολοκλήρωσης των μόνιμων προσλήψεων προσωπικού των εννιακοσίων ογδόντα πέντε, που ήδη έληξε η προκήρυξη και γίνεται αυτή τη στιγμή επιλογή από τον ΑΣΕΠ, των ενενήντα και εξακοσίων θέσεων γιατρών που προκηρύσσονται - ενενήντα για την πρωτοβάθμια μέσα στον Δεκέμβριο, εξακοσίων τον Φλεβάρη - μαζί με τους χίλιους οκτακόσιους το υπόλοιπο προσωπικό. Οπότε θα μπορέσει να συνεχίσει το σύστημα να λειτουργεί με μια σχετική επάρκεια προσωπικού με όλα τα κενά τα οποία ξέρουμε όλοι ότι έχει και που προσπαθούμε να καλύψουμε. Στην ίδια κατεύθυνση κινείται και η παράγραφος 3 της τροπολογίας με την οποία διευρύνουμε τη δυνατότητα της παράτασης στους ειδικευόμενους γιατρούς, οι οποίοι υπηρετούν αυτή τη στιγμή στο σύστημα υγείας και των οποίων η σύμβαση λήγει. Διευρύνουμε αυτή τη δυνατότητα. Μέχρι στιγμής ήταν δύο εξάμηνα. Τα κάνουμε τέσσερα εξάμηνα. Δίνουμε τη δυνατότητα, ακόμα κι αν πάρουν τον τίτλο της ειδικότητας κατά τη διάρκεια αυτής της παράτασης, να μπορούν να παραμείνουν σε αυτή τη θέση και να προσφέρουν τις υπηρεσίες τους ως ειδικευόμενοι, αν δεν ζητείται η θέση αυτή από κάποιον νέο ειδικευόμενο. Επίσης, δίνουμε τη δυνατότητα, ακόμα και αν ζητηθεί η θέση, αν υπάρχει άλλη κενή θέση στην ίδια κλινική, σε όμορη κλινική ή ακόμα και σε άλλο νοσοκομείο και αν ο γιατρός το επιθυμεί, να μπορεί να συνεχίσει να παραμένει και να προσφέρει τις υπηρεσίες του. Είναι κι αυτή μια μεγάλη ανάσα προσωπικού στο σύστημα, γιατί δυστυχώς με το brain drain που έχει γίνει τα τελευταία χρόνια - τα μνημονιακά - αυτή τη στιγμή, από εννιά χιλιάδες συνολικές θέσεις ειδικευόμενων, υπηρετούν επτά χιλιάδες, δημιουργώντας τεράστιο και οξύτατο πρόβλημα σε πολλές λειτουργίες, σε πολλές κλινικές. Με την παράγραφο 5, που επίσης είναι μία άμεση παρέμβαση που είχε ρυθμιστεί με εγκύκλιο και τώρα ρυθμίζεται νομοθετικά, δίνεται η δυνατότητα να παρατείνουμε τις μετακινήσεις προσωπικού που έληξαν μέχρι 1-5-2015- τις είχαμε παρατείνει με εγκύκλιο - μέχρι το τέλος του έτους, ούτως ώστε να καλυφθούν και αναδρομικά με νομοθετική ρύθμιση οι άνθρωποι που έχουν μετακινηθεί. Επειδή με το νομοσχέδιο που έρχεται αλλάζουμε συνολικά το τοπίο σε όλη αυτή τη διαδικασία των μετακινήσεων και των αποσπάσεων, καθώς εκκρεμούν πάρα πολλά αιτήματα, δίνουμε με αυτόν τον τρόπο τη δυνατότητα να συνεχίσουν να λειτουργούν μία σειρά από τμήματα - μέσα από αυτές τις μετακινήσεις - και να μην διαταραχτεί η λειτουργία τους. Από εκεί και πέρα, η επόμενη παράγραφος, η παράγραφος 6, αλλά και η παράγραφος 7, αναφέρονται σε ένα χρόνιο πρόβλημα των νοσοκομείων που έχει να κάνει με τις εφημερίες και στο οποίο δίνουμε μία λύση πολύ σοβαρή κατά τη γνώμη μας. Είναι δύο λογιών το πρόβλημα. Πρώτον, για μια σειρά από νοσοκομεία στα οποία εκτελούνται πρόσθετες εφημερίες, πέρα από αυτές που προβλέπει ο νόμος ότι έχει το δικαίωμα ο γιατρός να κάνει, επεκτείνουμε τη δυνατότητα αυτή, όχι μόνο στα νοσοκομεία, αλλά και στις ΔΥΠΕ που υπήρχε κενό νόμου μέχρι σήμερα, στους γιατρούς του ΠΕΔΥ και των κέντρων υγείας δηλαδή. Οι πρόσθετες εφημερίες αυτές υπολογίζονται σε ποσοστό 9%. Μέχρι στιγμής υπολογίζονταν ανά νοσοκομείο. Με αυτή τη διάταξη που κάνουμε τώρα το 9% υπολογίζεται στο σύνολο της ΔΥΠΕ, ούτως ώστε η δυνατότητα αξιοποίησης ίδιων εσόδων που υπάρχει στο νοσοκομεία ή στις ΔΥΠΕ, αλλά που κάποια νοσοκομεία δεν τη χρειάζονται, να μπορούν να τη μεταφέρουν και να καλύπτονται ανάγκες πρόσθετων εφημεριών σε άλλα νοσοκομεία που έχουν ανάγκη. Λύνει πολύ σοβαρό πρόβλημα αυτή η διάταξη και για αυτό τη νομοθετούμε. Καλύπτει τα νοσοκομεία τα οποία έχουν ανάγκη από πρόσθετες εφημερίες, πέραν των πέντε για τους ειδικευμένους και των επτά για τους ειδικευόμενους, τα οποία έχουν και τα ίδια έσοδα για να τους πληρώσουν. Η παράγραφος 7 προβλέπεται επειδή υπάρχει ένα μεγάλο ζήτημα σε πολλά άλλα νοσοκομεία, λόγω των περικοπών που είχαν γίνει τα προηγούμενα χρόνια. Δεν τους φτάνουν τα χρήματα ούτε για να πληρωθούν οι τακτικές εφημερίες - και όχι μόνο οι τακτικές εφημερίες του ιατρικού προσωπικού, αλλά υπερωριακά, νυχτερινά, εξαιρέσιμα, υπερωριακή απασχόληση όλου του λοιπού προσωπικού, που είναι πολύ σοβαρό πρόβλημα για πάρα πολλά νοσοκομεία και μικρά και μεγάλα. Γιατί αυτές ήταν οι προβλέψεις του προϋπολογισμού. Τι κάνουμε, λοιπόν; Δίνουμε τη δυνατότητα να μπορούν να πληρώνονται αυτές οι εφημερίες ή οι υπερωρίες - τακτικές, όχι πρόσθετες - από ίδια έσοδα των νοσοκομείων, δηλαδή από έσοδα που παίρνουν από τον ΕΟΠΥΥ για πληρωμή νοσηλίων είτε για εργαστηριακές εξετάσεις των μονάδων υγείας των ΠΕΔΥ, όπως και έσοδα του ΕΚΑΒ από τις αεροδιακομιδές και τα οποία καταβάλλονται από τον ΕΟΠΥΥ. Δίνουμε, λοιπόν, τη δυνατότητα να διατίθενται συμπληρωματικά αυτές, πέραν των εγκεκριμένων πιστώσεων του προϋπολογισμού που υπάρχουν, ούτως ώστε να μπορούν τα νοσοκομεία και τα κέντρα υγείας να πληρώνουν τις τακτικές εφημερίες και υπερωρίες του ιατρικού και λοιπού προσωπικού. Η τελευταία παράγραφος της τροπολογίας έχει να κάνει με την παράταση της λειτουργίας της Εθνικής Σχολής Δημόσιας Υγείας κατά ένα έτος μέχρι να ολοκληρωθεί ο Οργανισμός. Εάν δεν δοθεί αυτή η παράταση από 1η του Γενάρη του 2016 η Εθνική Σχολή Δημόσιας Υγείας είναι στον αέρα και δεν μπορεί να χρηματοδοτείται από το Υπουργείο Υγείας. Είμαστε τώρα σε φάση επεξεργασίας και ολοκλήρωσης των οργανισμών, οι οποίοι έχουν μείνει στον αέρα σε πάρα πολλές δομές της υγείας και σε νοσοκομεία και σε ΔΥΠΕ και σε διάφορους άλλους εποπτευόμενους φορείς. Δεν προλαβαίνουμε να τους ολοκληρώσουμε, όπως καταλαβαίνετε, μέχρι 31-12-2015. Για αυτό δίνουμε αυτή την παράταση. Γιατί το πρώτο εξάμηνο του χρόνου θα υπάρξει πραγματικά μια μεγάλη δουλειά σε σχέση με τους οργανισμούς των νοσοκομείων. Και δίνουμε αυτή την παράταση. Επίσης, κάτι που ξέχασα και αφορά την παράγραφο 3, είναι για τους επικουρικούς γιατρούς. Έχει να κάνει με το ότι νομοθετούμε τη δυνατότητα για γιατρούς που προσλαμβάνονται ως επικουρικοί σε συγκεκριμένες σοβαρές μονάδες, όπως είναι οι μονάδες εντατικής θεραπείας, οι μονάδες εντατικής νοσηλείας νεογνών, οι μονάδες μεταμοσχεύσεων κ.λπ. κι επίσης προσθέτοντας και το ΕΚΑΒ, το Κέντρο Δηλητηριάσεων , τις μονάδες τεχνητού νεφρού, τα ΤΕΠ, τα ογκολογικά τμήματα και τος μονάδες ψυχικής υγείας, να μπορούν - οι επικουρικοί γιατροί - να προσλαμβάνονται με ορίζοντα τριών ετών. Είναι και αυτό άλλο ένα κίνητρο, γιατί άλλο πράγμα να προσληφθείς για ένα χρόνο και άλλο πράγμα να προσληφθείς για τρία χρόνια, όπου μπορείς να προγραμματίσεις τη ζωή σου. Είναι κι αυτό άλλο ένα κίνητρο για να το επιλέξουν οι γιατροί για να τοποθετηθούν. Αυτά είναι τα μέτρα τα οποία περιλαμβάνει η τροπολογία. Νομίζω ότι απαντούν σε πραγματικές ανάγκες των νοσοκομείων και του ιατρικού και όλου του υπόλοιπου προσωπικού και δίνουν το σαφές σήμα της Κυβέρνησης, το οποίο θα ολοκληρωθεί με το νομοσχέδιο που θα έρθει προς ψήφιση, ότι θέλουμε να στηρίξουμε το δημόσιο σύστημα υγείας, να το «αιμοδοτήσουμε» με προσωπικό. Και για αυτό το λόγο την κατεβάζουμε. Γιατί πρέπει να μπορέσουμε να προλάβουμε και κάποιες ημερομηνίες και να ρυθμίσουμε τη δυνατότητα της πληρωμής αυτών των ανθρώπων. Γιατί η νοσηλεύτρια στα Γιάννενα, που κάνει διπλοβάρδια το βράδυ και είναι μέσα στο όριο των είκοσι ωρών που προβλέπει ο νόμος δεν μπορεί να μην πληρώνεται. Πρέπει να πληρωθεί. Γι' αυτόν τον λόγο βρήκαμε αυτόν τον τρόπο, για να μπορέσουμε να τους πληρώσουμε. Και μια τελευταία κουβέντα, εάν μου επιτρέπετε. Ως γιος κτηνοτρόφου πια, θα ήθελα να μιλήσω για το νομοσχέδιο. Πραγματικά, κύριε Αποστόλου, το λύνετε το πρόβλημα, όσο και εάν υπάρχει μεμψιμοιρία από την Αντιπολίτευση. Ως Δήμαρχος Σφακίων το έζησα από πάρα πολύ κοντά το θέμα των βοσκοτόπων.
Επειδή δεν γνωρίζετε, δεν υπάρχει μεμψιμοιρία από την Αντιπολίτευση.
Μισό λεπτό. Μια κουβέντα θα πω. Γνωρίζω πάρα πολύ καλά. Ήταν κτηνοτρόφος ο πατέρας μου, αγαπητή μου συνάδελφε, και ξέρω πολύ καλά τι σημαίνουν τα δικαιώματα και ότι ο βοσκότοπος έπρεπε να είναι λιβάδι.
Αυτό δεν αποκλείει κάποιους να ξέρουν ομοίως.
Μισό λεπτό! Με αυτόν τον τρόπο πραγματικά πολλαπλασιάζεται η έκταση που σήμερα μπορεί να δηλωθεί, άρα και να επιδοτηθεί. Σας δίνω θερμά συγχαρητήρια γι' αυτό. Ευχαριστώ πολύ.
Την καταψηφίσατε πέρυσι. Ευχαριστούμε για την εκ των υστέρων αποδοχή!
Δεν τη φέρατε ποτέ!
Μεσολάβησε ένας Κοινοβουλευτικός Εκπρόσωπος και ο Αναπληρωτής Υπουργός. Θα δώσω τον λόγο σε δύο ομιλητές, στον κ. Καραγιάννη και στον κ. Κουτσούκο. Θα ακολουθήσει ο κ. Παναγιώταρος ως Κοινοβουλευτικός Εκπρόσωπος και θα συνεχίσουμε με τη σειρά των ομιλητών.
Κύριε Πρόεδρε, η τροπολογία θα κατατεθεί τώρα;
Κατατέθηκε η τροπολογία. Κύριε Πολάκη, δεν έχει κατατεθεί η τροπολογία;
Φυσικά και έχει κατατεθεί και έχει διανεμηθεί κιόλας.
Και έχει διανεμηθεί, από ό,τι ακούω. Είναι η υπ' αριθμόν 78/21. Τον λόγο έχει ο κ. Καραγιάννης για επτά λεπτά. Σεβαστείτε το χρόνο, για να προλάβουν να μιλήσουν όσο περισσότεροι γίνεται.
Κυρίες και κύριοι συνάδελφοι, με το παρόν νομοσχέδιο αντιμετωπίζονται με τον καλύτερο και ορθολογικότερο τρόπο τα παρακάτω ζητήματα, που σχετίζονται άμεσα με το μέλλον της κτηνοτροφίας της χώρας μας: Πρώτον, διευθετείται το χρόνιο και κρίσιμο ζήτημα της διατήρησης των βοσκήσιμων γαιών, όχι μόνο για τη διασφάλιση των ενισχύσεων ύψους 500 εκατομμυρίων ευρώ τον χρόνο από τη νέα ΚΑΠ, αλλά και για την παύση των σχετικών προστίμων από την Ευρωπαϊκή Ένωση. Δεύτερον, προστατεύεται η βιοποικιλότητα των ορεινών και ημιορεινών περιοχών, λόγω της κανονικής βόσκησης και ενισχύεται το υπόβαθρο για τη αειφόρο ανάπτυξη της αιγοπροβατοτροφίας στις μειονεκτικές αυτές περιοχές. Τρίτον, μειώνεται σημαντικά το κόστος παραγωγής και λύνονται σοβαρά προβλήματα υποδομών στις κτηνοτροφικές εγκαταστάσεις, γεγονότα που τα ξέρουμε από πρώτο χέρι στην Ήπειρο. Τέταρτον, δημιουργούνται οι προϋποθέσεις ορθολογικής διαχείρισης του ιστορικού για τη χώρα μας ποιμενικού κύκλου: Αυτόχθονες και υπό εξαφάνιση φυλές προβάτων, ιδανικό σιτηρέσιο, ποιότητα γάλακτος, παραγωγή προϊόντων υψηλής διατροφικής αξίας και ποιότητας. Πέμπτον, διασφαλίζεται η ποιοτική διαφορά στο αιγοπρόβειο γάλα, για πραγματική στήριξη όλων των ΠΟΠ γεωγραφικής ένδειξης, ορεινών, παραδοσιακών και «Natura» κτηνοτροφικών μας προϊόντων και ιδιαίτερα της φέτας, που αποτελεί τη ναυαρχίδα των τυριών μας. Να σημειώσω εδώ ότι το 85% των ελληνικών τυριών παράγονται αποκλειστικά από αιγοπρόβειο γάλα. Έκτον, δημιουργούνται οι αναγκαίες προϋποθέσεις για ουσιαστική βελτίωση του προβλήματος της αυτάρκειας και μπαίνουν τα θεμέλια για την ανασυγκρότηση της κτηνοτροφίας στη χώρα μας. Με την έννοια αυτή, μπορούμε να κάνουμε λόγο για ένα νομοσχέδιο με προοπτική και σαφή αναπτυξιακά χαρακτηριστικά. Δυστυχώς, σήμερα η χώρα μας είναι ελλειμματική στα κυριότερα κτηνοτροφικά προϊόντα, όπως αγελαδινό γάλα, βόειο και χοιρινό κρέας, με αποτέλεσμα να εισάγουμε το 65% του γάλακτος, το 90% του βόειου κρέατος, το 67% του χοιρινού και το 25% των πουλερικών. Το συνολικό ύψος των αντίστοιχων εισαγωγών ξεπερνά τα 2,5 δισεκατομμύρια το χρόνο με ό,τι αυτό συνεπάγεται στο εμπορικό μας ισοζύγιο. Από το 2010, σύμφωνα με στοιχεία του Οργανισμού «ΕΛΓΟ ΔΗΜΗΤΡΑ» η ελληνική κτηνοτροφία παρουσιάζει σταθερή μείωση, που αγγίζει το 10% στις προβατίνες και το 14% στις κατσίκες. Η δε παραγωγή φέτας από το 2011 έως το 2013 μειώθηκε κατά τρεισήμισι χιλιάδες τόνους λόγω αύξησης της τιμής των ζωοτροφών. Δεν θα ήθελα να συνεχίσω με τις «άριστες» διαπιστώσεις. Είναι γνωστό σε όλους ποιοι μας έφεραν σε αυτήν την κατάσταση. Δεν είμαστε εδώ, όμως, για να μεμψιμοιρούμε, είμαστε εδώ για να δώσουμε λύσεις στα μεγάλα προβλήματα και να γυρίσουμε σελίδα στον τόπο, μέσα από εξαιρετικά δύσκολες συνθήκες. Για τον λόγο αυτό θα εστιάσω στο υπόλοιπο της ομιλίας μου στον πυρήνα αυτού του νομοσχεδίου, που είναι η στήριξη του εθνικού μας προϊόντος, της φέτας. Η φέτα, ως γνωστόν, παράγεται από πρόβειο και γίδινο γάλα - κατ' αναλογία 70% -30% - και απαιτούνται τέσσερα κιλά γάλα για ένα κιλό τυρί. Η ελληνική παραγωγή το 2014 ανήλθε στους ενενήντα πέντε χιλιάδες εννιακόσιους επτά τόνους. Οι εξαγωγές ανήλθαν στους σαράντα τρεις χιλιάδες οκτακόσιους δεκαπέντε τόνους. Η παγκόσμια ζήτηση για το προϊόν ξεπερνά τους πεντακόσιους χιλιάδες τόνους τον χρόνο. Κατοχυρώθηκε δε ως ελληνικό ΠΟΠ στις 25 Οκτωβρίου του 2005, με απόφαση του Ευρωπαϊκού Δικαστηρίου. Πληροφοριακά, η Ελλάδα βρίσκεται στην τρίτη θέση στην Ευρωπαϊκή Ένωση, σε ό,τι αφορά τον αριθμό των τυριών που παράγει, πίσω από τη Γαλλία και την Ιταλία με είκοσι ΠΟΠ σε σύνολο εκατόν είκοσι έξι. Οι Έλληνες είναι ο πρώτος λαός παγκοσμίως στην κατανάλωση τυριών, 27,5 κιλά κατά κεφαλή τον χρόνο. Μεγάλο, όμως, κομμάτι της εγχώριας κατανάλωσης καταλαμβάνουν τα εισαγόμενα κίτρινα τυριά σε μία σχέση περίπου 60% -40%. Όλα τα παραπάνω συνηγορούν, όχι μόνο στην ανάγκη ανάπτυξης της αιγοπροβατοτροφίας στην Ελλάδα, αλλά και στη χάραξη εθνικής στρατηγικής για τη φέτα τόσο για την παγκόσμια αγορά όσο και για την επανάκτηση των χαμένων της ποσοστών στην εγχώρια. Για να μπορέσει, όμως, να γίνει αυτό απαιτούνται, πρώτον, δημιουργία διεπαγγελματικού φορέα για τη φέτα στα πρότυπα της ιταλικής παρμεζάνας που θα έχει τον απόλυτο διαχειριστικό έλεγχο του προϊόντος. Δεύτερον, αυστηρός έλεγχος στις αθρόες εισαγωγές παντός τύπου γάλακτος, κυρίως από όμορες βαλκανικές χώρες που προορίζονται για φέτα. Τρίτον, αυστηρός έλεγχος στις μονάδες παραγωγής για χρήση τεχνικών μέσων διόγκωσης στο γάλα και ανατροπή της σχέσης 4 προς 1 ή για μείωση του κόστους παραγωγής που οδηγεί σε μεγάλες διακυμάνσεις τιμών στην αγορά, με ολέθριες συνέπειες τόσο για το προϊόν όσο και για τους συνεπείς παραγωγούς. Τέταρτον, γενετική βελτίωση και ανάπτυξη ντόπιων και υπό εξαφάνιση φυλών. Πέμπτον, στήριξη καλλιέργειας πρωτεϊνούχων φυτών και ζωοτροφών. Έκτον, κίνητρα για νέους κτηνοτρόφους και ομάδες παραγωγών, καθώς και στήριξη της Γαλακτοκομικής Σχολής Ιωαννίνων, της μόνης πανελλαδικά Σχολής Τυροκομίας. Έβδομον, σύγχρονη προωθητική προσπάθεια για την επικράτηση της φέτας ως ελληνικού προϊόντος στην παγκόσμια αγορά, ιδίως μετά τη Συμφωνία Ευρωπαϊκής Ένωσης - Καναδά - τη CETA - και τα δεκάδες κυκλοφορούντα με την ένδειξη «φέτα, λευκά τυριά διαφόρων χωρών». Όγδοον, υποβολή φακέλου στην UNESCO, για να συμπεριληφθεί η φέτα ως προϊόν μεσογειακής διατροφής στην προστασία της άυλης πολιτιστικής κληρονομιάς της UNESCO. Τέλος, θα ήθελα να επισημάνω για μία ακόμη φορά ότι η πιο μαύρη σελίδα στην ιστορία της ελληνικής κτηνοτροφίας γράφτηκε το 2012 στην Ήπειρο και ήταν το ξεπούλημα της «ΔΩΔΩΝΗΣ». Η λέξη «ξεπούλημα» είναι ίσως επιεικής, αν σκεφθεί κανείς το διαμορφωθέν εξευτελιστικό τίμημα ενός διαγωνισμού με πολλά ερωτηματικά. Για τον λόγο αυτό καταθέτω στα Πρακτικά Έκθεση Εκτίμησης της «ΔΩΔΩΝΗΣ» του 2012, ώστε να συμπεριληφθεί στο σχετικό «φάκελο της ντροπής», που έγινε από στελέχη της εταιρείας, καθ' υπόδειξη της ΑΤΕ, για σκόπιμη μείωση του τιμήματος, με παραδοχές που δεν συνάδουν με την οικονομική επιστήμη. Ευχαριστώ για την προσοχή σας.
Τον λόγο έχει ο κ. Κουτσούκος για επτά λεπτά. Παρακαλώ να είστε και εσείς ακριβής στο χρόνο.
Ευχαριστώ, κυρία Πρόεδρε. Μιλάμε τώρα σε νομοσχέδιο του Υπουργείου Αγροτικής Ανάπτυξης για τις βοσκήσιμες γαίες αλλά απ' όλα έχει ο μπαξές, κυρίες και κύριοι συνάδελφοι. Έχει πρόβατα και κατσίκια, φέτα και μυζήθρα, προηγουμένως μιλήσαμε για γιατρούς και νοσοκόμες, έχει εισαγωγή στην ανώτερη εκπαίδευση, έχει ύποπτες διατάξεις για ρυθμίσεις που αφορούν τον ΦΠΑ σε τεχνικές εταιρείες. Ελπίζω, όπως ήρθε νωρίτερα εδώ ο κ. Πολάκης, για τα νοσοκομεία να έρθει αύριο ο Υπουργός Οικονομικών για να μας εξηγήσει αυτές τις ρυθμίσεις για τον ΦΠΑ. Όμως, ας έρθουμε στο προκείμενο. Κύριε Υπουργέ, ουσιαστικά είναι το πρώτο νομοσχέδιο που έρχεται από το Υπουργείο Αγροτικής Ανάπτυξης, του οποίου ηγείσθε από τον Γενάρη και έχει, σύμφωνα με όσα μας είπατε, με το αφήγημα που παρουσιάσατε, μια ολοκληρωμένη θεωρία για τους βοσκοτόπους και την ανάπτυξη της κτηνοτροφίας. Προσέξτε, στη θεωρία μπορούμε να συμφωνήσουμε, άμα συμφωνήσουν και οι σύντροφοί σας στον ΣΥΡΙΖΑ, άμα τους πείσετε δηλαδή ότι πράγματι υπάρχει ανάγκη να επεκτείνουμε τους βοσκοτόπους. Τραβήξαμε τα χίλια μύρια όταν φέραμε στη Βουλή με τον κ. Τσαυτάρη τη διάταξη για την ξυλώδη βλάστηση. Εδώ είναι ρωτήστε τους τι μας έλεγαν, ότι καταστρέφουμε τα δάση, ξεπουλάμε, τα γνωστά. Χαίρομαι, λοιπόν, που τους πείσατε και θα ψηφίσουν. Δεν θέλω, λοιπόν, να μαλώσουμε γι' αυτήν τη θεωρία που αναπτύξατε. Την αναπτύξατε με έναν τρόπο που δείχνει ότι έχετε και μια βουκολική, ας πούμε, παιδεία. Δεν ξέρω πού την αποκτήσατε. Ο καθένας από εμάς έχει ορισμένες προσλαμβάνουσες παραστάσεις και κάποια καταγωγή. Εκείνο που έχει σημασία είναι ότι αυτήν τη θεωρία την αναπτύξατε σε ένα περιβάλλον ιδιαίτερα δυσοίωνο για τον τομέα της αγροτικής ανάπτυξης, της αγροτικής παραγωγής και την απαραίτητη ανασυγκρότησή του για να στηρίξει την εθνική προσπάθεια. Προσέξτε τώρα, κύριε Υπουργέ, δεν ξέρω πώς αισθανθήκατε, αλλά εγώ δεν θα ήμουν υπερήφανος ως Υπουργός να αναγγείλω εδώ ότι θα πληρωθούν οι επιδοτήσεις - που μπορούσα να τις δώσω τον Οκτώβρη - τον Δεκέμβρη και να με χειροκροτούν οι συνάδελφοί μου, λες και έχω κάνει κανένα μεγάλο κατόρθωμα. Κάνετε, δηλαδή, πολιτική την υποχρέωσή σας, λόγω έλλειψης άλλης πολιτικής και επιχειρημάτων προφανώς. Πάμε τώρα να δούμε σε ποιο δύσκολο περιβάλλον κατατίθεται αυτό το θεώρημα, αυτό το αφήγημα. Κατατίθεται σε ένα περιβάλλον, όπου ο πρωτογενής τομέας δοκιμάζεται, όχι μόνο από τις γενικότερες επιπτώσεις της κρίσης στις οικονομικές μονάδες, αλλά και από ειδικότερες πολιτικές που δημιουργούν πρόσθετα προβλήματα στη λειτουργία των παραγωγικών μονάδων και δη της κτηνοτροφίας. Η κτηνοτροφία αξίζει μιας ιδιαίτερης προσοχής, μια και είναι ο κλάδος εκείνος της παραγωγής που δεσμεύει τον παράγοντα άνθρωπο σε εικοσιτετράωρη βάση. Δεν έχει άλλες εναλλακτικές επιλογές. Έχει τη δουλειά του, τη στάνη του, το κοπάδι του, είκοσι τέσσερις ώρες το εικοσιτετράωρο, τριακόσιες εξήντα πέντε ημέρες τον χρόνο. Αυτός, λοιπόν, ο άνθρωπος, με βάση όσα αποφασίσαμε εδώ στη Βουλή, θα αγοράζει τώρα τα εφόδιά του με 23% παραπάνω. Αυτό τού δημιουργεί μια τεράστια δυσκολία στην προμήθεια των ζωοτροφών και των υπόλοιπων εφοδίων. Του στερεί ρευστότητα. Ρευστότητα δεν υπάρχει. Έχει στεγνώσει η αγορά και δεν τον πιστώνει και κανένας. Αυτός καλείται να πληρώσει παραπάνω φόρο, μια και κατηργήσαμε το αντικειμενικό σύστημα και πάμε στη φορολόγηση με βάση τα βιβλία γιατί του αυξήσαμε την προκαταβολή και εντός ολίγων ημερών - είναι εγγεγραμμένο στον προϋπολογισμό - θα έρθει εδώ η ρύθμιση που θα αυξήσει και τους συντελεστές. Επίσης, εντός ολίγων ημερών θα έρθει εδώ η ρύθμιση που θα αυξήσει τις ασφαλιστικές του εισφορές. Είναι και αυτό επίσης εγγεγραμμένο στον προϋπολογισμό. Προσπάθησε ο κ. Τσίπρας βέβαια με αυτά τα επικοινωνιακά τεχνάσματα να μας φορτώσει τις επιλογές του. Νομίζω, όμως, ότι αυτό ήταν ένα επικοινωνιακό παιχνίδι, που και ο πλέον απλός άνθρωπος κατάλαβε πού αποσκοπούσε, γιατί, αν ήταν, κύριε Υπουργέ, να δώσετε δέκατη τρίτη σύνταξη στον αγρότη, όπως λέγατε, δεν θέλατε καμμία σύσκεψη στο Προεδρικό Μέγαρο. Θα τα δίνατε μόνοι σας και θα σας χειροκροτούσαν εδώ οι Βουλευτές του ΣΥΡΙΖΑ. Ζοριζόσαστε, λοιπόν. Αυτό είναι μια πραγματικότητα που έχει επίπτωση στην καθημερινότητα του κτηνοτρόφου, στην παραγωγή και κυρίως στην προοπτική του. Και για να είναι ολοκληρωμένο το αφήγημά σας, πέρα από τη θεωρία για τις βοσκήσιμες γαίες, τους βοσκοτόπους, τα φρυγανώδη και τα ξυλώδη, θα έπρεπε να μας μετασχηματίσετε σε πράξη το παράλληλο πρόγραμμα του ΣΥΡΙΖΑ. Το παράλληλο πρόγραμμα του ΣΥΡΙΖΑ δεν είναι αυτό που είπατε. Το παράλληλο πρόγραμμα του ΣΥΡΙΖΑ θα έπρεπε να είναι τα αντισταθμιστικά των επιβαρύνσεων που υφίστανται οι αγρότες, θα ήταν η ρευστότητα στον αγροτικό τομέα, που δεν υπάρχει. Έχει μείνει στα χέρια ορισμένων τραπεζιτών και τραπεζών, οι οποίες με την ανακεφαλαιοποίηση περνάνε στα χέρια ξένων. Έτσι είναι, αγαπητοί συνάδελφοι. Υπάρχει ο μηχανισμός της ρευστότητας; Ποιο είναι το παράλληλο τραπεζικό σύστημα που είπε ο κ. Δραγασάκης και η αναπτυξιακή τράπεζα; Βεβαίως θα έπρεπε να υπάρχει μια πολιτική κινήτρων για τη νομιμοποίηση των σταβλικών εγκαταστάσεων, γιατί κάθε φορά τούς δίνουμε παράταση - έχουμε δώσει κι εμείς πολλές φορές παράταση - δεν λειτουργούν οι διαδικασίες που είναι ιδιαίτερα γραφειοκρατικές, αλλά επειδή είναι κοστοβόρα η διαδικασία της νομιμοποίησης των στάβλων, ο κτηνοτρόφος κοιτάει την καθημερινότητα και κάθε φορά το πηγαίνει λίγο πιο πίσω για να κερδίσει χρόνο και χρήμα. Αυτά δεν τα έχετε! Χαίρομαι επίσης που αναφερθήκατε στη φέτα. Αν ήταν εδώ ο Βαγγέλης Αργύρης - τον ξέρετε πολύ καλά - , θα σας θύμιζε την ιστορία και τον αγώνα της κατοχύρωσής της την περίοδο 2000-2004 και τους κινδύνους που διέτρεξε η κατοχύρωση αυτού του προϊόντος, αλλά τελικά τα καταφέραμε. Είναι στο χέρι σας, αν θεωρείτε ότι είναι επαχθείς οι όροι της συμφωνίας της Ευρωπαϊκής Ένωσης με τον Καναδά, να κάνετε κι εκεί παρέμβαση. Εμείς, σε ό,τι αφορά τη διαδικασία του νομοσχεδίου, επαναλαμβάνω ότι επί της θεωρίας δεν θα είχαμε καμμία αντίρρηση. Πείτε μας, όμως, το εξής: Μια και μας καταγγείλατε, με τον τρόπο που μας καταγγείλατε τότε που φέραμε το νομοσχέδιο για την επέκταση των βοσκήσιμων γαιών, ώστε να καλύψουμε το κενό που υπήρχε και να μπορούν οι κτηνοτρόφοι να απολαμβάνουν όσα δικαιούνται ως προς την ενιαία και την εξισωτική, γιατί κατοχυρώνετε νομοθετικά με το νομοσχέδιο την υπουργική απόφαση του Μάη που μας πέρασε; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κυρία Πρόεδρε. Τι χρεία έχετε νομοθετικής κατοχύρωσης; Δεν στηρίζεται στο διά ταύτα, σε νόμους και διατάξεις αυτή η υπουργική απόφαση για να κάνετε χρήση, να δώσετε αυτά τα δικαιώματα; Γιατί τώρα, μετά τη συζήτηση, την επανανομοθετείτε; Αυτή την απάντηση οφείλετε να μας τη δώσετε, για να ξέρουμε κι εμείς τι θα ψηφίσουμε. Εν πάση περιπτώσει, για να τελειώνω, οφείλετε μια ακόμη απάντηση για την επανανομιμοποίηση των γεωργικών φαρμάκων που έχουν λήξει. Είπε ο εισηγητής μας για τις μεγάλες πολυεθνικές εταιρείες και τα συμφέροντα. Εγώ νομίζω ότι δεν έχετε καμμία σχέση με αυτά. Το πιστεύω και το λέω ειλικρινά, αλλά οφείλετε να ξεκαθαρίζετε το τοπίο, γιατί βλέπω κι άλλες διατάξεις που χαλαρώνουν τη νομοθεσία, κύριε Υπουργέ. Τελευταία παρατήρηση. Στους δήμους που έχουν την ευθύνη της αγροτικής οδοποιίας, δηλαδή να βάζουν ποτίστρες και να φροντίζουν τους κτηνοτρόφους στην καθημερινή τους ζωή, δώστε τους κάτι απ' αυτά τα δικαιώματα της βόσκησης. Μην τα δίνετε όλα στην περιφέρεια. Είναι λάθος και δεν ξέρω γιατί το κάνετε. Ευχαριστώ.
Κύριε Παναγιώταρε, έχετε τον λόγο για δώδεκα λεπτά.
Ευχαριστώ, κύριε Πρόεδρε. Σήμερα κηδεύτηκε μετά από σαράντα ένα χρόνια - τι σας λέω τώρα! - καθυστέρησης ο Παναγιώτης Καραολής. Ποιος είναι ο Παναγιώτης Καραολής; Κατά τη διάρκεια της τουρκικής εισβολής στην Κύπρο ήταν δεκαοκτώ χρονών και υπηρετούσε στο 281 Τάγμα Πεζικού στον 3ο Λόχο. Έδωσε τη ζωή του για τον κυπριακό Ελληνισμό. Ήταν ένας από τους χίλιους εξακόσιους δεκαεννέα αγνοούμενους που βρέθηκαν τα οστά του το 2013, ταυτοποιήθηκαν και σήμερα έγινε η κηδεία του. Άγνωστο στους περισσότερους. Θα έπρεπε να είναι πρώτη είδηση, να είναι παράδειγμα προς μίμηση και σίγουρα να είναι και αιτιολογία για να μην υπάρξει καμμία συνομιλία του Πρωθυπουργού κ. Τσίπρα με τον κ. Ερντογάν. Αυτές τις ημέρες είδαμε ένα κρεσέντο υποχωρητικότητας από την πατρίδα μας - ναι, πραγματικά, βαλλόμεθα από παντού - και τους δίνουμε τα πάντα και ως Ευρωπαϊκή Ένωση. Οι Τούρκοι είναι αποδεδειγμένα πλέον οι βασικοί υπεύθυνοι για τη στήριξη των τζιχαντιστών, όπως και το ίδιο το τουρκικό κράτος και επίσημα ο γιος του Ερντογάν και ο αρχηγός της ΜΙΤ. Όλοι το παραδέχονται και όλοι το γνωρίζουν. Τα στοιχεία είναι αδιάψευστα και αδιάσειστα. Η Τουρκία ευθύνεται για την αθρόα εισβολή, μετακίνηση - πείτε το όπως θέλετε - εκατομμυρίων μεταναστών, προσφύγων - πείτε το πάλι όπως θέλετε - από τη Συρία και αλλού, ως βασική συνυπεύθυνη γι' αυτό τον πόλεμο, στην Ευρώπη. Και ενώ τα πράγματα, αν ήθελε η Ευρωπαϊκή Ένωση και η πατρίδα μας, θα ήταν πολύ πιο εύκολο να επιλυθούν, η Τουρκία κάνει ό,τι θέλει. Πήρε 3 δισεκατομμύρια σε ρευστό, πήρε βίζα για να εισέρχονται οι Τούρκοι και οι πάσης φύσεως τζιχαντιστές ισλαμιστές στην Ευρωπαϊκή Ένωση και να κάνουν ό,τι θέλουν και άρχισαν και οι ενταξιακές της διαπραγματεύσεις. Πήρε πολλά και δεν έδωσε τίποτα απολύτως, ενώ οι λύσεις, όπως έχουμε ξαναπεί, είναι πολύ γνωστές. Αυτός ο νεαρός, που είναι ένας από τους χίλιους εξακόσιους δεκαεννέα αγνοούμενους, είναι από αυτούς που οι διάφοροι εθνομηδενιστές, οι οποίοι έχουν κατακλύσει, δυστυχώς, τον δημόσιο τομέα και τις υπηρεσίες, προσπαθούν να τους εξαλείψουν, για να τους ξεχάσουμε και έτσι να γίνουμε οι καλύτεροι φίλοι των Τούρκων, σε ένα νέο σχέδιο Ανάν, το οποίο πάνε να μας το φέρουν φυτευτό διάφοροι Υπουργοί, Υφυπουργοί και διάφορα στελέχη και από την Ελλάδα και από την Τουρκία. Επίσης σαν σήμερα το αντάρτικο σώμα του Ανθυπολοχαγού Κατεχάκη - δεν είναι μόνο λεωφόρος, προς τιμήν του δόθηκε το όνομά του στη λεωφόρο - τσάκιζε τους κομιτατζήδες στη Φλώρινα κατά τη διάρκεια του Μακεδονικού Αγώνα και έβαλε και αυτός ένα λιθαράκι στην απελευθέρωση της Μακεδονίας μας από τους Βούλγαρους και τους κομιτατζήδες. Ο Κατεχάκης, αυτός ο ήρωας Μακεδονομάχος και όλοι οι υπόλοιποι Μακεδονομάχοι, σύμφωνα με το νέο «πουλέν» του Υπουργείου Παιδείας, του εθνομηδενιστή Λιάκου, ήταν ένας τζιχαντιστής. Δυστυχώς, αυτούς τους απάτριδες βάζουμε σε καίρια σημεία, αυτούς τους ανθρώπους, που δεν δέχονται, φυσικά, ούτε τη Γενοκτονία των Ποντίων ούτε τον Μακεδονικό Αγώνα ούτε την Επανάσταση του 1821 ούτε τίποτα. Για να ξέρουμε τι έγινε σήμερα και τι έγινε σαν σήμερα. Κύριε Υπουργέ, το εν λόγω νομοσχέδιο θα έπρεπε να είναι η απαρχή της αναγέννησης του πρωτογενούς τομέα, του ευρύτερου αγροκτηνοτροφικού κόσμου μας. Θα έπρεπε να είναι η απαρχή της προσπάθειας να καταστεί η χώρα μας αυτάρκης σε αγροτικά προϊόντα ή τουλάχιστον να φτάσει στα επίπεδα του 1980, όταν ήμασταν αυτάρκεις σε πολύ μεγάλο ποσοστό στα αγροτικά προϊόντα και σε μεγάλο ποσοστό σε κτηνοτροφικά προϊόντα. Επίσης, το εν λόγω νομοσχέδιο θα έπρεπε να είναι η απαρχή της προστασίας της εθνικής παραγωγής καθ' οιονδήποτε τρόπο και της προστασίας των Ελλήνων αγροτών, κτηνοτρόφων και αλιέων. Αντ' αυτού, με το τρίτο μνημόνιο που φέρατε και το οποίο ψήφισε σύσσωμη η Αντιπολίτευση, πλην της Χρυσής Αυγής, φέρατε αύξηση του ΦΠΑ σε όλα τα γεωργικά προϊόντα και στα σχετιζόμενα, κάτι το οποίο αποτελεί αγχόνη στους αγρότες και τους κτηνοτρόφους. Καταφέρατε να αυξηθεί κατακόρυφα το αγροτικό πετρέλαιο, να είναι απαγορευτικό και καθόλου ανταγωνιστικό σε σχέση με άλλες χώρες, όπως η Ιταλία, η οποία έχει κατακλύσει με αγροτικά προϊόντα τα σουπερμάρκετ και τα καταστήματα της Ελλάδας. Και διερωτόμαστε πώς γίνεται αυτό. Να, πώς γίνεται, αφού οι Ιταλοί έχουν την τιμή του πετρελαίου για τους αγρότες τουλάχιστον στο 1/3. Καταφέρατε και οι προηγούμενοι αλλά και εσείς με τα μέτρα που θα φέρετε τώρα, με την περίφημη εργαλειοθήκη του ΟΟΣΑ, την οποία στηλιτεύατε και διώχνατε σαν το απόλυτο κακό, τώρα να πάρετε μέτρα και γι' αυτά και να έχουμε φρέσκο γάλα από επτά ημέρες που είναι τώρα - ο Θεός και η ψυχή του! - έντεκα ημερών. Προφανώς, θα είναι κανένα νερόπλυμα ως επί το πλείστον εισαγωγής, γιατί όλο και περισσότερες μονάδες στην πατρίδα μας κλείνουν. Καταφέρατε με τη φορολόγηση των πάντων να καταστήσετε τους αγροτοκτηνοτρόφους ελεύθερους επαγγελματίες και να τους φορολογείτε κανονικά, μη σκεπτόμενοι ότι δεν έχουν καμμία σχέση με ελεύθερους επαγγελματίες. Καταφέρατε - πρωτάκουστο! - σε έναν κλάδο που στην πατρίδα μας προσπαθούσε αποκλειστικά ο ιδιωτικός τομέας, στον κλάδο του οίνου, να φέρετε έναν ειδικό φόρο κατανάλωσης, τον μοναδικό που υπάρχει σε οινοπαραγωγό χώρα και να καταστήσετε το προϊόν μας μη ανταγωνιστικό. Και φυσικά, αυτός ο ειδικός φόρος κατανάλωσης θα είναι μόνο στους ελληνικούς οίνους, τα ελληνικά κρασιά και όχι στα εισαγόμενα. Ενώ η ύπαιθρος ήθελε να έχει περισσότερους αμπελώνες, καταφέρατε - αυτό είναι μία παλαιά τακτική, αλλά θα έπρεπε και εσείς, κύριε Υπουργέ, να το ξέρετε αυτό το ζήτημα με τα δικαιώματα, γιατί γνωρίζετε πολύ καλά τα αγροτικά θέματα - να περιορίζεται αυτό το δικαίωμα προς όφελος άλλων, ό,τι γίνεται δηλαδή τόσα χρόνια από το 1981 που μπήκε η Ελλάδα στην Ευρωπαϊκή Ένωση. Βλέπουμε να μειώνονται συνεχώς με τον άλφα ή βήτα τρόπο διάφορες καλλιέργειες προς όφελος τρίτων. Επίσης, κύριε Υπουργέ, θα πρέπει να δείτε κάποια στιγμή αυτό το οποίο γνωρίζετε καλύτερα από εμένα και από όλους, δηλαδή το ζήτημα της σόγιας. Επί της ουσίας, απαγορεύεται η καλλιέργεια στην πατρίδα μας, γιατί έτσι το επιτάσσουν δυο - τρεις αμερικανικές εταιρείες, που παράγουν και το 90% και πλέον της παγκόσμιας παραγωγής. Είναι μία καλλιέργεια άκρως κερδοφόρα, η οποία, μαζί με το σογιέλαιο, θα μπορούσε να βοηθήσει πολύ την εγχώρια παραγωγή με πολλούς και διαφορετικούς τρόπους. Ακούσαμε εδώ από τον ειδικό αγορητή της Χρυσής Αυγής, αλλά και από άλλους, τα συγκριτικά μεταξύ του 1981 και του παρόντος για τις βοσκήσιμες εκτάσεις. Ομιλούμε με το εν λόγω νομοσχέδιο για το 1/3 περίπου των βοσκήσιμων εκτάσεων που είχαμε το 1981. Γιατί; Ποιος μάς περιορίζει; Μας περιορίζει η Ευρωπαϊκή Ένωση. Διαβάζουμε εδώ σχετικά με την κατανομή των βοσκήσιμων εκτάσεων, όπως δηλώνει και ο Πρόεδρος της Ομοσπονδίας Κτηνοτρόφων Θεσσαλίας, ότι με τον τρόπο που έγινε η κατανομή αδικούνται περιοχές, όπως η Θεσσαλία, η δυτική και κεντρική Μακεδονία, η ανατολική Μακεδονία, η Θράκη και η Στερεά Ελλάδα, ενώ στον μέσο όρο η κεντρική Ελλάδα και η Πελοπόννησος βρίσκονται στα ίδια και ωφελούνται τα νησιά, η Κρήτη και η Ήπειρος. Αυτό σημαίνει ότι το μεγαλύτερο τμήμα της πατρίδας μας δεν επωφελείται από αυτές τις βοσκήσιμες εκτάσεις που πάτε να καθορίσετε. Ένα φοβερό σκάνδαλο, για το οποίο δεν ευθύνεστε εσείς, κύριε Υπουργέ - και απορώ πώς οι Βουλευτές της Νέας Δημοκρατίας και του ΠΑΣΟΚ το χρησιμοποίησαν - , ήταν επί της ουσίας η απεμπόληση του ονόματος της φέτας, ίσως του πιο ισχυρού «brand name» που έχει η πατρίδα μας στον αγροτοκτηνοτροφικό - και όχι μόνο - τομέα. Ναι, κατοχυρώσαμε την ονομασία εντός Ευρωπαϊκής Ένωσης των περίπου εξακοσίων εκατομμυρίων Ευρωπαίων, αλλά με αυτή τη συμφωνία που είχαν κάνει ο κ. Μηταράκης με τον κ. Τσαυτάρη - ο ένας τότε έριχνε τις ευθύνες στον άλλο, έλεγαν «όχι εγώ, αλλά εσύ» ή «όχι εσύ, αλλά εγώ», μιλάμε για γελοιότητες τότε οι οποίες συνέβαιναν - δώσαμε το δικαίωμα στον Καναδά να παράγει φέτα. Μιλάμε για μία τεράστια χώρα, όπου φυσικά το προϊόν δεν θα έχει καμμία σχέση με το προϊόν της φέτας. Θα είναι η αρχή, ο τυφλοσούρτης, ο μπούσουλας, ώστε τώρα, στη νέα συμφωνία που θα γίνει μεταξύ Ευρωπαϊκής Ένωσης και Ηνωμένων Πολιτειών - ήδη οι Αμερικάνοι πιέζουν - , να μπορούν να χρησιμοποιούν και αυτοί το όνομα «φέτα» και σε λίγο όλος ο κόσμος. Ποιο είναι το ζητούμενο; Αυτή τη στιγμή, ο πληθυσμός της γης είναι περίπου επτά δισεκατομμύρια. Αν αρκούμεθα μόνο στα εξακόσια εκατομμύρια εντός της Ευρωπαϊκής Ένωσης, που και αυτά με πλάγιο τρόπο θα διεμβολίζονται από καναδικά ή αμερικανικά προϊόντα που δεν έχουν καμμία σχέση με φέτα, τότε πραγματικά δώσανε αυτοί οι οποίοι υπέγραψαν αυτή τη συμφωνία ένα πισώπλατο χτύπημα στην εγχώρια παραγωγή φέτας. Αν είχαμε την παγκόσμια αποκλειστικότητα του ονόματος «φέτα», θα μπορούσαμε να έχουμε πολύ περισσότερους κτηνοτρόφους, πολύ μεγαλύτερη παραγωγή και εξαγωγή του προϊόντος σε όλα τα μήκη και τα πλάτη της γης, σε νέες αναδυόμενες αγορές, όπως είναι σε Κίνα, Ινδίες, σε δισεκατομμύρια καταναλωτές και να μην περιοριζόμαστε αυστηρά εντός της ευρωπαϊκής επικράτειας. Όσον αφορά το σκάνδαλο του ξεπουλήματος της εταιρείας «ΔΩΔΩΝΗΣ», αναφέρθηκαν προηγουμένως και άλλοι ομιλητές. Πρόκειται για ένα αίσχος. Αφού είστε Κυβέρνηση και έχετε πια τα ηνία, θα μπορούσατε να ξεκινήσετε έρευνα, δικαστική ή άλλη, για να δείτε πώς έγινε το ξεπούλημα αυτής της εταιρείας, ποιος ευθύνεται και γιατί ευθύνεται. Αν και τα περισσότερα στοιχεία έχουν βγει στη δημοσιότητα, δεν βλέπουμε ιδιαίτερη προθυμία από εσάς να διορθώσετε κάποια κακώς κείμενα, που τα στηλιτεύατε μέχρι πρότινος. Εδώ βγάλατε τον Στουρνάρα κολλητό σας. Μέχρι πριν από λίγες ημέρες ήταν το απόλυτο κακό και τώρα τρώτε μαζί του, αποφασίζετε και λέτε τι καλός που είναι και επί της ουσίας τον ακούτε πιστά και πειθήνια στο τι σάς λέει. Επίσης, με όλες αυτές τις αυξήσεις που έχουν γίνει τα τελευταία χρόνια, έχει μειωθεί και η παραγωγή φέτας στην πατρίδα μας. Αντί να αυξάνεται, μειώνεται. Βλέπουμε απίστευτα πράγματα από την Ευρωπαϊκή Ένωση, που θεωρούμε ότι είναι ο Βούδας, ο γκουρού και δεν πρέπει να την κριτικάρει κανείς. Βλέπουμε συμφωνίες που συνάπτει με τρίτες χώρες, όπως την Τυνησία, η οποία είναι χώρα που παράγει ελαιόλαδο. Δεκάδες χιλιάδες τόνοι αβαθμολόγητου ελαιόλαδου εισήλθαν στην Ευρωπαϊκή Ένωση, ανταγωνιζόμενοι το ελληνικό ελαιόλαδο, που θα έπρεπε να το προστατεύουμε με οποιονδήποτε τρόπο και όχι να υπογράφουμε τέτοιες συμφωνίες εις βάρος των εθνικών μας προϊόντων. Επίσης, αν δει κανείς τις τραγικές και τις λάθος τακτικές των κυβερνήσεων όλα αυτά τα χρόνια, θα διαπιστώσει ότι στον κλάδο του ελαιόλαδου έχουν μπει νέοι παίκτες, όπως η Τουρκία, που, από ανυπόληπτη, μη υπολογίσιμη δύναμη στον τομέα της παραγωγής ελαιόλαδου, αυτή τη στιγμή να χτυπάει την Ελλάδα στα ίσια. Είδαμε από την Κυβέρνησή σας και συγκεκριμένα από τον κ. Κοτζιά ότι το πρώτο πράγμα που έκανε μόλις ορκίστηκε Κυβέρνηση ΣΥΡΙΖΑ τον Γενάρη ήταν να πάει στη Σύνοδο στην Ευρώπη και να υπογράψει νέες κυρώσεις εις βάρος της Ρωσίας. Μάλιστα, αύξησαν και τα προϊόντα τα οποία θα έπρεπε να ασκήσουν εμπάργκο προς τη Ρωσία. Βλέπουμε και τα αποτελέσματα, που πολλοί κλάδοι παραγωγών - ροδάκινων, μήλων, ακτινιδίων και άλλων - κλαίνε τη μοίρα τους και εκεί που είχαν μία οργανωμένη επιχείρηση να μην μπορούν να πουλήσουν τα προϊόντα τους αυτή τη στιγμή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επιτρέψτε μου, κυρία Πρόεδρε. Ευχαριστώ. Βλέπουμε τα εργοστάσια λιπασμάτων που έκλεισαν όλα αυτά τα χρόνια. Έδιναν τη δυνατότητα αυτά τα εργοστάσια που παρήγαν τα λιπάσματα εντός της Ελλάδος να μπορούν να προμηθεύονται οι αγρότες σε ανταγωνιστική τιμή τα διάφορα λιπάσματα και όχι να εξαρτώνται, όπως τώρα, από τα εισαγόμενα λιπάσματα, από τα φυτοφάρμακα όλων αυτών που προσπαθούν να επιβάλλουν, μέσω της παγκοσμιοποίησης, ό,τι θέλουν. Είδαμε και την Αγροτική Τράπεζα. Είναι δυνατόν! Ξεπουλήθηκε η Αγροτική Τράπεζα. Το ξέρουμε. Το ξέρω. Το ξέρουν όλοι. Το μεγαλύτερο σκάνδαλο των τελευταίων ετών. Και δεν κάνετε τίποτα απολύτως. Αντ' αυτού, και με την τρίτη ανακεφαλαιοποίηση και με όλα όσα κάνατε, κλείσατε επί της ουσίας το τραπεζικό σύστημα, το πήραν κάποιοι άσχετοι, θα πάρουν τώρα και τα κόκκινα δάνεια - που βλέπω ότι δεν θα τα πάρουν - έναντι πινακίου φακής. Οσονούπω θα αρχίσουν και οι κατασχέσεις κατοικιών και οτιδήποτε άλλο εις βάρος Ελλήνων πολιτών. Οπότε, δεν θα πρέπει να πανηγυρίζετε καθ' οιονδήποτε τρόπο για το εν λόγω νομοσχέδιο, που και αμφισβητήσιμο είναι αν έχει επιτυχία, αν είναι καλύτερο από προηγούμενη, πρότερη κατάσταση, αλλά να βλέπετε όχι το δέντρο, αλλά το δάσος πίσω σας. Ευχαριστώ πολύ.
Θα δώσω για λίγα λεπτά τον λόγο στον κ. Πολάκη για μια νομοτεχνική βελτίωση στην τροπολογία. Μετά τον λόγο έχει ο κ. Καρασμάνης.
Κυρία Πρόεδρε, θέλω κι εγώ τον λόγο για μισό λεπτό.
Για νομοτεχνική βελτίωση;
Ναι.
Κύριε Πολάκη, έχετε τον λόγο.
Ευχαριστώ, κυρία Πρόεδρε. Λίγα δευτερόλεπτα θα χρειαστώ. Η νομοτεχνική βελτίωση είναι απαραίτητη λόγω του χτυπήματος του δαίμονος του τυπογραφείου! Στη σελίδα 4 της τροπολογίας στην παράγραφο 6 μετά τη φράση «μηνιαίας αποζημίωσης των τακτικών» παραλείφθηκαν δύο γραμμές που λένε «τακτικών εφημεριών του συνόλου των νοσοκομείων και των ΠΕΔΥ κάθε ΔΥΠΕ. Το ύψος του ποσοστού αυτού δύναται να μεταβάλλεται με κοινή υπουργική απόφαση» και μετά συνεχίζει με αυτό που έχει γραφτεί. Συμπληρώνουμε αυτό δηλαδή που παραλείφθηκε εκ παραδρομής. Ευχαριστώ πολύ.
Ωραία. Γράφτηκε στα Πρακτικά. Παρακαλώ να κατατεθεί και να διανεμηθεί.
Βεβαίως, κυρία Πρόεδρε.
Ορίστε, κύριε Αποστόλου, έχετε τον λόγο.
Και εγώ θα είμαι σύντομος, κυρία Πρόεδρε. Δύο νομοτεχνικές βελτιώσεις θέλω να κάνω. Μία στην παράγραφο 3 του άρθρου 8, όπου αναδιατυπώνεται απλά με την προσθήκη της φράσης «και της περιβαλλοντικής». Και η άλλη βελτίωση αφορά τη διαγραφή των παραγράφων 2 και 6 του προτεινόμενου άρθρου από την τροπολογία 77/30-11-2015 του Υπουργείου Αγροτικής Ανάπτυξης.
Παρακαλώ να κατατεθούν και να διανεμηθούν στους κυρίους Βουλευτές.
Τις καταθέτω για τα Πρακτικά.
Ελάτε, κύριε Καρασμάνη. Έχετε τον λόγο για επτά λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, δεν ήταν στις προθέσεις μου να πάρω τον λόγο, αλλά με αναγκάζει ο κύριος Υπουργός. Γιατί; Διότι μετά την αποχώρησή μου προχθές από την Επιτροπή Παραγωγής και Εμπορίου βρήκε την ευκαιρία, μεταξύ των άλλων, να πει ότι όταν παρέλαβε το Υπουργείο βρήκε ένα έτοιμο πλάνο κόστους 4 εκατομμυρίων ευρώ για να εκπονηθούν δήθεν τα διαχειριστικά σχέδια. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Είπε δηλαδή ότι θα δίναμε ως Υπουργείο 4 εκατομμύρια ευρώ για μία χαρτογράφηση, για μία απεικόνιση των εκτάσεων, προσθέτοντας μάλιστα ότι έχουν ανατεθεί και άλλα τέτοια έργα, αλλά δεν είναι της ώρας να ασχοληθεί ο κύριος Υπουργός με αυτά. Θα περιμένουμε με ανυπομονησία να έρθει και αυτή η ώρα, για να του απαντήσουμε δεόντως σε ό,τι μας αφορά, γιατί είναι θέμα τιμής και υπόληψης. Και όπως έχω πει και στην επιτροπή, αναλαμβάνω την ευθύνη του εξαμήνου που ήμουν Υπουργός. Καλό θα ήταν για όλους μας, κύριε Υπουργέ, πριν μιλήσουμε να θυμόμαστε και τους θυμόσοφους αρχαίους προγόνους μας που έλεγαν «μη προτρεχέτω η γλώττα της διανοίας», δηλαδή να μη μιλάμε πριν βουτήξουμε τη γλώσσα μας στο μυαλό. Να ενημερώσω, λοιπόν, το Σώμα και να υπενθυμίσω στον κύριο Υπουργό, διότι αποκλείεται να μην το γνωρίζει, ότι κανένα πλάνο 4 εκατομμυρίων δεν υπήρξε. Να βάλουμε τα πράγματα σε μία σειρά. Ο ν. 4264 που ψηφίστηκε τον Μάιο του 2014 δεν κάνει πουθενά ούτε καν αναφορά για αυτά τα 4 εκατομμύρια. Αναφέρει απλώς μία κοινή υπουργική απόφαση που έπρεπε να εκδοθεί και εξεδόθη στις 30-12-2014 με υπογραφή των δύο τότε Αναπληρωτών Υπουργών, του κ. Κουκουλόπουλου και του κ. Ταγαρά. Δεν αναφέρεται καμμία απολύτως δέσμευση για δαπάνη 4 εκατομμυρίων, αντιθέτως λέει ότι από τη συγκεκριμένη απόφαση δεν προκαλείται καμμία δαπάνη σε βάρος του κρατικού προϋπολογισμού. Να συμπληρώσω ότι, εάν υπήρχε απόφαση δέσμευσης για τέτοια δαπάνη, έπρεπε η Διεύθυνση Οικονομικών να είχε προχωρήσει στη δέσμευση των 4 εκατομμυρίων και ταυτόχρονα θα έπρεπε να με είχε ενημερώσει για να δώσω τη συγκατάθεση. Πού τα βρήκατε, λοιπόν, αυτά που είπατε, κύριε Υπουργέ; Φέρτε μας εδώ τα έγγραφα ντοκουμέντα! Αντί για λόγια, έπεα πτερόεντα, εκ του ασφαλούς! Κυρίες και κύριοι συνάδελφοι, ήθελα και πάντα θέλω να μιλώ με στοιχεία. Τον Φεβρουάριο του 2015 ο Σύνδεσμος Ελλήνων Κτηνοτρόφων, ο ΣΕΚ, έκανε μία πρόταση προς το Υπουργείο, να αναλάβει την εκπόνηση των διαχειριστικών σχεδίων σε πενήντα έναν νομούς και το ύψος της δαπάνης, που έπεσε στο τραπέζι των συζητήσεων μαζί με τους υπηρεσιακούς, ανερχόταν στα περίπου 4 εκατομμύρια ευρώ. Προσέξτε παρακαλώ, επαναλαμβάνω: τον Φεβρουάριο του 2015. Εδώ πρωτοεμφανίζονται τα περιβόητα 4 εκατομμύρια ευρώ που «ανακάλυψε» ο κ. Αποστόλου, όταν δηλαδή ήταν ο ίδιος Υπουργός. Προφανώς, νόμιζε ότι ήταν ακόμη στην αντιπολίτευση! Και επειδή εμένα δεν μου αρέσει ούτε το έκανα ποτέ, στα είκοσι χρόνια που βρίσκομαι αδιαλείπτως σε αυτήν την Αίθουσα, να ρίχνω λάσπη στον ανεμιστήρα, σπεύδω να διευκρινίσω ότι ήταν απλά μία πρόταση του ΣΕΚ και τίποτα παραπάνω. Υπάρχει όμως και κάτι άλλο. Ο κ. Αποστόλου επανήλθε και στο θέμα των προστίμων καταλογισμού και είπε ότι σ' αυτόν αφήσαμε να υπογράψει όταν ανέλαβε το Υπουργείο και το έκανε, διότι σε αντίθετη περίπτωση, όπως είπε, αυτό θα σήμαινε «στοπ στις κοινοτικές ενισχύσεις». Μα, κύριε Υπουργέ, εγώ δεν ήμουν που από την πρώτη στιγμή ως Υπουργός από αυτό το Βήμα τον Οκτώβριο και προχθές το επανέλαβα στην Επιτροπή Παραγωγής και Εμπορίου ότι μας είχε επιβληθεί ένα πρόστιμο 1 δισεκατομμυρίου για το 2009, 2010 και το 2011 για τα βοσκοτόπια και ότι η πρώτη παρακράτηση, σύμφωνα με την απόφαση της Κομισιόν - το τονίζω αυτό - έγινε τον Ιανουάριο του 2014, η δεύτερη τον Ιανουάριο του 2015 και η τρίτη θα γίνει το 2016; Πού έγκειται όλη αυτή η διαδικασία; Μη μας πείτε ότι δεν το γνωρίζατε, κύριε Υπουργέ, γιατί σε αυτήν την περίπτωση θα πρέπει να επιπλήξετε κάποιους που δεν σας έχουν ενημερώσει. Να σας ενημερώσω, λοιπόν, εγώ: Για κάθε παρακράτηση η Κομισιόν στέλνει έγγραφο στον ΟΠΕΚΕΠΕ και ο ΟΠΕΚΕΠΕ ενημερώνει τον εκάστοτε Υπουργό, ο οποίος δεν χρειάζεται να υπογράψει απολύτως τίποτα. Συνεπώς τα 320 εκατομμύρια που αναφέρατε, κύριε Αποστόλου, ότι τάχα υπογράψατε είναι απλώς το ποσό της δεύτερης δόσης, για τα οποία σάς ενημέρωσε ο ΟΠΕΚΕΠΕ στις αρχές Φλεβάρη του 2015. Τίποτα δεν χρειάστηκε να υπογράψετε, κύριε Υπουργέ, και με κανένα στοπ στις ενισχύσεις δεν μας απείλησαν οι κοινοτικοί. Αν υπογράψατε κάτι τέτοιο, καταθέστε το σχετικό έγγραφο να το δούμε κι εμείς. Να γυρίσω λίγο στο νομοσχέδιο για τους βοσκοτόπους. Είπα και στην επιτροπή ότι αυτό το πόνημά σας είναι μια επαναδιατύπωση του νομοθετικού πλαισίου του 2014 σε νέα έκδοση. Το λέτε άλλωστε κι εσείς στην εισηγητική σας έκθεση ότι είναι μια κωδικοποίηση των νόμων 4264/2014 και 4315/2014, όπως ίσχυαν. Αν υπήρχαν προβλήματα ή τυχόν ασάφειες, αρκούσε μια υπουργική απόφαση ή μια ερμηνευτική εγκύκλιος κι όχι αυτή η ταλαιπωρία των τεσσάρων συνεδριάσεων στην επιτροπή και των δύο συνεδριάσεων στην Ολομέλεια. Και βέβαια, το σημαντικότερο είναι ότι δεν θα υπήρχε καμμία καθυστέρηση στην καταβολή των ενισχύσεων. Σας το είπα και στην επιτροπή ότι πέρυσι τέτοια εποχή είχε ήδη καταβληθεί πάνω από 1,5 δισεκατομμύριο ευρώ στους δικαιούχους. Ήταν μια τεράστια ανάσα για μια αγορά που στενάζει σήμερα και γονατίζει από την έλλειψη ρευστότητας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Να το τονίσω εδώ ότι, αν δεν άλλαζε ο ορισμός για τους βοσκοτόπους, με το να συμπεριληφθούν οι ξυλώδεις, φρυγανώδεις και ποώδεις εκτάσεις, όσους νόμους και να φέρναμε και εμείς αλλά και εσείς, το μείζον αυτό πρόβλημα, που λύθηκε οριστικά από 1-1-2015, δεν επρόκειτο να είχε λυθεί. Ελπίζω να μην παραγνωρίζετε, κύριε Αποστόλου, το γεγονός της γενναίας στήριξης από εμάς του κτηνοτροφικού κλάδου μέσα από τη νέα ΚΑΠ, με την εξασφάλιση για τους παραγωγούς μας 450 εκατομμυρίων ευρώ κάθε χρόνο - θα δίνονται 150 εκατομμύρια παραπάνω από την προηγούμενη ΚΑΠ, κάθε χρόνο στους κτηνοτρόφους - ούτε βέβαια το ότι μέσα από τον εθνικό φάκελο της νέας ΚΑΠ δίνονται επιπλέον 25% δικαιώματα ενίσχυσης για τους νέους αγρότες και για τους νέους κτηνοτρόφους. Να σημειωθεί επίσης ότι στα προϊόντα που παρέχεται συνδεδεμένη ενίσχυση περιλαμβάνονται και τα κτηνοτροφικά ψυχανθή, για επάρκεια και μείωση του κόστους των ζωοτροφών. Μην ξεχνάτε ακόμη την παροχή συνδεδεμένης ενίσχυσης τόσο στα βοοειδή, με στόχο τη βελτίωση του εμπορικού ισοζυγίου κρέατος, όσο και στα αιγοπρόβατα, με στόχο την ενίσχυση παραγωγής ποιοτικού γάλακτος για τη φέτα.
Κύριε Καρασμάνη, ήδη περάσατε και τα οκτώ λεπτά.
Σας παρακαλώ, κύριε Πρόεδρε,…
Αν θέλετε, συντομεύετε.
…επειδή είναι λεπτό το θέμα, θα πρέπει να μου δώσετε τη δυνατότητα να απαντήσω. Πάρθηκαν κι άλλα μέτρα που δεν έχω τη δυνατότητα να τα αναπτύξω. Δεν πρέπει, όμως, να ξεχάσουμε ότι διασφαλίσαμε για πρώτη φορά με κοινοτικούς πόρους την εξισωτική αποζημίωση από το 2015 μέχρι το 2020. Κλείνοντας, κύριε Υπουργέ, θα ήθελα να σας υπενθυμίσω ότι κατά την παράδοση του Υπουργείου είχα πει πως η λύση στα ακανθώδη προβλήματα της γεωργίας μας περνάει μέσα από τη συναίνεση και τη συνεργασία. Κι αν το θυμάστε, σας είχα τείνει χείρα συνεργασίας, όπως τώρα, κύριε Αποστόλου, ο ίδιος ο Πρωθυπουργός ζητάει εναγωνίως συναίνεση για την κοινή αντιμετώπιση κρίσιμων ζητημάτων. Εσείς εκείνη την πρότασή μου την αγνοήσατε. Αγνοήσατε ακόμη ότι μετά την παράδοση του Υπουργείου - πρωτοφανές για τα πολιτικά ήθη! - ήρθα την επόμενη ημέρα να σας ενημερώσω, να σας ανοίξω τους φακέλους για πληρέστερη ενημέρωση. Μάλιστα, σας είχα προτείνει να διατηρήσετε για τρεις - τέσσερις μήνες την ίδια ομάδα διαπραγμάτευσης, τονίζοντάς σας ότι το διάστημα αυτό ήταν εξαιρετικά κρίσιμο, καθώς έπρεπε να βγάλουμε τις αποφάσεις για την εφαρμογή της νέας ΚΑΠ, για τα διαχειριστικά σχέδια, για τα δικαιώματα - που θα έπρεπε να είχαν ανακοινωθεί στο πρώτο εξάμηνο - , για τις διαβουλεύσεις και για το κλείσιμο του προγράμματος αγροτικής ανάπτυξης, που ακόμα εκκρεμεί. Αυτήν τη ρεαλιστική πρόταση την είχε αποδεχθεί ο τότε προϊστάμενός σας, ο κ. Λαφαζάνης. Την απορρίψατε εσείς. Χάσατε πολύτιμο χρόνο για την οικονομία, γιατί ο χρόνος για την οικονομία, όπως ξέρετε, σημαίνει χρήμα. Επιτρέψτε μου και μια απάντηση για τον εισηγητή της Χρυσής Αυγής, γιατί για μένα είναι θέμα ηθικό, κύριε Πρόεδρε, και κλείνω αμέσως. Διέπραξε ένα ατόπημα, ίσως από άγνοια. Είπε ότι με δική μου απόφαση άνοιξε ένα παραθυράκι για να πάρει τα ιδιωτικά δάση το ΤΑΙΠΕΔ και να τα ξεπουλήσει. Δεν μου επιτρέπουν η ιδιοσυγκρασία μου και η ευγένειά μου να το χαρακτηρίσω. Θα περιοριστώ να πω το εξής: Κατ' αρχάς, εγώ δεν είχα καμμία αρμοδιότητα για τα δάση, πολύ δε περισσότερο για τα ιδιωτικά δάση. Την αρμοδιότητα την έχει το ΥΠΕΚΑ, το Υπουργείο Περιβάλλοντος και Κλιματικής Αλλαγής. Τώρα, για την απόφαση της διανομής των βοσκοτόπων, έχω εξηγήσει συνοπτικά στην επιτροπή ότι από το 2012 η Ευρωπαϊκή Επιτροπή μάς είχε υποχρεώσει να εφαρμόσουμε ένα σχέδιο δράσης, το λεγόμενο action plan, να καταγράψουμε τους επιλέξιμους βοσκοτόπους και πραγματικά η καταγραφή έριξε τους βοσκοτόπους στο 50%.
Ολοκληρώνετε μ' αυτό, κύριε Καρασμάνη.
Κλείνω, κύριε Πρόεδρε. Μέσα σ' αυτό το ασφυκτικό πλαίσιο έπρεπε να μοιράσουμε τους βοσκοτόπους στους κτηνοτρόφους, έπρεπε να δώσουμε το μεγαλύτερο ποσοστό που τους αναλογεί και, για πρώτη φορά - δεν έχει ξανασυμβεί - το 2014 δώσαμε το 70% των δικαιωμάτων της εξισωτικής αποζημίωσης και το υπόλοιπο το είχαμε προγραμματίσει για το πρώτο τρίμηνο του 2015. Ευχαριστώ, κύριε Πρόεδρε, για την ανοχή σας, αλλά πρόκειται για θέματα ηθικής τάξεως και έπρεπε να τα πω.
Τον λόγο έχει ο κ. Κυριαζίδης.
Κύριε Πρόεδρε, θα ήθελα τον λόγο επί προσωπικού για μισό λεπτό μόνο.
Επί προσωπικού; Γιατί;
Γι' αυτό που ανέφερε ο κ. Καρασμάνης.
Έχω δώσει τον λόγο στον κ. Κυριαζίδη. Αν θέλετε, θα λάβετε τον λόγο μετά επί του προσωπικού που επικαλείστε, αλλά θα μας πείτε σε τι συνίσταται το προσωπικό. Θα μιλήσετε μετά τον κ. Κυριαζίδη. Ορίστε, κύριε Κυριαζίδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, με μεγάλη ικανοποίηση παρακολούθησα την τοποθέτησή σας η οποία κινήθηκε σε μία αναγνώριση των προσπαθειών της προηγούμενης κυβέρνησης. Μιλώ συγκεκριμένα για διατάξεις που περιέχονταν στους νόμους 4264 και 4315, τους οποίους εσείς τότε καταγγέλλατε - όχι προσωπικά, έβλεπα τη δυσκολία σας - και καταψηφίζατε. Χαίρομαι ιδιαίτερα γιατί σήμερα έρχεστε να κάνετε ένα θετικό βήμα, αναγνωρίζοντας και κάνοντας μία συρραφή αυτών των διατάξεων σ' ένα νομοθέτημα, που, όπως λέγεται, θα μπορούσε με μία υπουργική απόφαση να αντιμετωπιστεί. Θεωρώ, όμως, θετικό από πλευράς σας όλο αυτό το νομοσχέδιο και γι' αυτό πολλές από τις διατάξεις του συγκεκριμένου νομοσχεδίου θα ψηφιστούν και από πλευράς της Νέας Δημοκρατίας. Για φανταστείτε, όμως, να υπήρχε από πλευράς μας διάταξη όπως αυτή στην τελευταία τροπολογία σας, που λέτε: «Εφόσον βοσκήσιμες γαίες περιβάλλουν τμήματα δάσους ή τμήματα δασικών εκτάσεων, επιτρέπεται και σ' αυτά τα τμήματα να γίνεται χρήση βόσκησης και επεμβάσεις που να υπηρετούν…» και λοιπά. Βεβαίως, όπως καταλαβαίνετε, δεν θα μπορούσαμε ούτε να καταθέσουμε ούτε καν να αρθρώσουμε κάτι τέτοιο. Βλέπετε, λοιπόν, ότι κι εσείς σήμερα προσπαθήσατε να δικαιολογήσετε αυτό που δεκατέσσερις Βουλευτές είχαμε καταθέσει ως τροπολογία για την αναγνώριση των ξυλωδών και των φρυγανωδών εκτάσεων ως βοσκοτόπια. Τότε μας καταγγέλλατε ότι προσπαθούμε τα δασικά οικοσυστήματα να τα βαφτίσουμε, όπως χαρακτηριστικά έλεγε και το δημοσιογραφικό σας κομματικό όργανο, η εφημερίδα «ΑΥΓΗ», ως βοσκοτόπια. Σήμερα προχωράτε και ένα βήμα παραπάνω. Αυτό είναι θετικό, διότι έτσι δίνεται η δυνατότητα να προχωρήσετε σε μία εκπόνηση σχεδίων σε ό,τι αφορά τα βοσκοτόπια. Στο σημείο αυτό θα πρέπει να παρατηρήσουμε και να επισημάνουμε κάτι. Προέρχομαι από έναν κατ' εξοχήν ορεινό νομό, αλλά και νομό κτηνοτροφικό. Πώς ακριβώς αντιμετωπίζετε αυτήν ακριβώς την περίπτωση, βαφτίζοντας ή προσπαθώντας να δώσετε μία άλλη χροιά στα βοσκοτόπια αυτά, αποδυναμώνοντας τη δυνατότητα επιδοτήσεων, γεννώντας και ένα σωρό άλλα προβλήματα; Βλέπουμε, όμως, ότι αυτή η προσπάθεια από πλευράς μας είχε υπάρξει, έτσι ώστε αυτά να έχουν μία ρύθμιση, μία τακτοποίηση μέχρι το 2017. Δυστυχώς τα επιλέξιμα βοσκοτόπια τα μεταφέρετε για το 2019. Οπότε πράγματι δυο χρόνια χάνονται κι αυτό έχει κόστος και για τον κτηνοτροφικό κόσμο. Οφείλω να σημειώσω, κύριε Υπουργέ, ζητήματα που γεννιούνται μέσα από το νομοσχέδιο και επιβαρύνουν τον κτηνοτρόφο. Αναφορικά με το δικαίωμα χρήσης των βοσκοτόπων κάθε κτηνοτρόφος θα οφείλει να καταβάλλει ένα ποσό, το ύψος του οποίου δεν καθορίζεται. Μεταφέρετε από τους δήμους αυτή τη δυνατότητα «εκμετάλλευσης» προς την περιφέρεια. Αποδυναμώνετε έτσι τους δήμους από τη δυνατότητα εκτέλεσης συγκεκριμένων, απλών έργων αλλά πολύ χρήσιμων για τους κτηνοτρόφους, όπως ποτίστρες, δεξαμενές, αγροτικούς μικρούς δρόμους που θα μπορούσαν και οι κτηνοτρόφοι να χρησιμοποιήσουν. Γεννάται τεράστιο ζήτημα και πρόβλημα. Ακόμη και η δαπάνη για τα διαχειριστικά σχέδια μεταφέρεται κι αυτή στις πλάτες των κτηνοτρόφων, μέσα από το τέλος που θα πληρώνουν σε ό,τι αφορά στη χρήση των βοσκοτόπων. Είναι ζητήματα που θα πρέπει να τα δούμε, κύριε Υπουργέ. Από πλευράς μας υπήρχε στον προϋπολογισμό το ποσό του 1 εκατομμυρίου περίπου γι' αυτά ακριβώς τα σχέδια. Ανέφερε ο κ. Κασαπίδης, ο Κοινοβουλευτικός μας Εκπρόσωπος, σχετικά με τη διάρκεια των κτηνοτροφικών εγκαταστάσεων. Θα πρέπει κι εδώ να το δείτε με ένα διαφορετικό μάτι. Έχουν λήξει εγκαταστάσεις σε ό,τι αφορά στη χρήση τους, αλλά υπάρχουν και εγκαταστάσεις στις οποίες μπορούσαμε μέσα από το νομοσχέδιο να δώσουμε μια δυνατότητα επιβίωσής τους και μέσω αυτών, κατ' επέκταση, και των κτηνοτρόφων. Βεβαίως και αυτή η διάταξη από πλευράς σας είχε καταψηφιστεί, μολονότι σήμερα τη θεωρείτε πάρα πολύ θετική. Θα ήθελα τέλος, κύριε Υπουργέ, να αναφερθώ στα φυτοφάρμακα. Θα δεχθείτε μεγάλο έλεγχο. Θα παρακαλούσα να αποσύρετε τη συγκεκριμένη διάταξη, γιατί γεννιούνται τεράστια ζητήματα. Δεν ξέρουμε πόσοι τόνοι φυτοφαρμάκων θα χρησιμοποιηθούν, με ποιον τρόπο και ποια θα είναι τα αποτελέσματα. Σ' αυτό το σημείο θα παρακαλούσα για την ευαισθησία σας, διότι υπάρχουν και οικολόγοι που αυτού του είδους τα ζητήματα τα καταγγέλλουν με έναν ιδιαίτερα αυστηρό τρόπο. Από πλευράς μας, κύριε Υπουργέ, ό,τι θετικό θα ψηφιστεί. Όμως για ζητήματα που έχουν να κάνουν με διαπλοκή, όπως αυτό του άρθρου σχετικά με τα φυτοφάρμακα, θα πρέπει να είμαστε ιδιαίτερα προσεκτικοί. Ευχαριστώ.
Κύριε Πρόεδρε, θα ήθελα τον λόγο επί προσωπικού.
Ευχαριστούμε, κύριε Κυριαζίδη. Ζητήσατε, κύριε Μίχο, τον λόγο επί προσωπικού. Για ένα λεπτό, παρακαλώ.
Για να μη γίνονται κάποιες παρεξηγήσεις, με όλο τον σεβασμό, κύριε Καρασμάνη, με την υπουργική απόφασή σας με αριθμό πρωτοκόλλου 22172 στις 12-12-2014, έγινε η διανομή της γης. Έφυγαν κάποια κομμάτια από την Εύβοια και πήγαν στη βόρεια Ελλάδα και στη Θεσσαλία. Είπα, λοιπόν και στην επιτροπή, ότι καλώς πράξατε έτσι. Να μη χαθούν οι επιδοτήσεις και στους συγκεκριμένους κτηνοτρόφους. Όχι όμως να παίρνουμε βοσκήσιμη γη από κάποιους για να τη δίνουμε κάπου αλλού. Πρέπει να γίνεται ίση διανομή. Ξέρετε πάρα πολύ καλά τις θέσεις μας και πώς έχω μιλήσει εγώ για το συγκεκριμένο θέμα. Από εκεί και πέρα, εδώ στα χέρια μου έχω μια ένσταση από τον Αγροτοκτηνοτροφικό Σύλλογο Νοτίου Ευβοίας. Ζητούν την εξαίρεση της περιοχής τους από την εφαρμογή της δικής σας απόφασης. Ποτέ δεν ανέφερα ότι εσείς βρίσκεστε πίσω από μεγάλα συμφέροντα. Το τόνισα σήμερα και το τονίζω ξανά και τώρα, για να μην υπάρξουν παρεξηγήσεις. Κάποιοι σήμερα βρήκαν την ευκαιρία πάνω σ' αυτή την απόφαση να πουν αυτούς τους ανθρώπους καταπατητές και θέλουν να τους πάρουν τη γη. Δεν είπα ποτέ ότι είναι το όνομά σας από πίσω. Το τονίζω, για να ξεκαθαρίσουμε τα πράγματα. Κάποιοι άλλοι είναι από πίσω κι εκμεταλλεύτηκαν αυτήν την κατάσταση σήμερα. Εσείς τότε πήγατε, έγινε ό,τι έγινε, αλλά εγώ το ξανατονίζω, το χθες με το σήμερα. Δεν υπάρχει κάτι για εσάς.
Εντάξει, ευχαριστούμε, κύριε Μίχο.
Κύριε Πρόεδρε, μπορώ να έχω τον λόγο;
Ορίστε, κύριε Καρασμάνη. Τι θέλετε; Επί προσωπικού;
Ναι, κύριε Πρόεδρε.
Νομίζω ότι δόθηκε μια εξήγηση. Η όποια παρεξήγηση ενδεχομένως δημιουργήθηκε…
Κύριε Καρασμάνη, δεν ακούγεστε. Επί προσωπικού θέλετε τον λόγο;
Ναι, βεβαίως. Να το ξεκαθαρίσουμε.
Εντάξει, έχετε τον λόγο για ένα λεπτό αυστηρά, σας παρακαλώ. Κοιτάξτε, έτσι όπως πάμε, εάν συνεχιστεί αυτό, θα περιοριστεί ο χρόνος των Βουλευτών. Σας παρακαλώ πολύ, αν μπορείτε και πιο σύντομα από το ένα λεπτό, πείτε τι θέλετε να πείτε επί προσωπικού.
Υπεύθυνος πολιτικός είναι αυτός που αντέχει και ακούει την αλήθεια και σωστός πολιτικός είναι αυτός που λέει την αλήθεια. Στο διάστημα Ιουνίου 2014 μέχρι τον Δεκέμβριο που ήμουν εγώ Υπουργός, ήμουν αναγκασμένος να «τετραγωνίσω τον κύκλο». Εγώ βρήκα ένα σχέδιο δράσης, το action plan που μας επέβαλλε η Ευρωπαϊκή Επιτροπή, που μείωνε τα βοσκοτόπια κατακόρυφα κι έπρεπε μέσα σε αυτό το πλαίσιο να τα μοιράσουμε. Αν παρανομούσαμε, παραβιάζαμε τους κανονισμούς, υπήρχε απόφαση της Ευρωπαϊκής Επιτροπής να αναστείλει τις επιδοτήσεις, τις ενισχύσεις, παντελώς. Έτσι, λοιπόν, κατ' αυτόν τον τρόπο προσπαθήσαμε να δώσουμε τις εξισωτικές αποζημιώσεις στο μεγαλύτερο του ποσού και για πρώτη φορά - επαναλαμβάνω - δόθηκαν αποζημιώσεις του 2014 μέσα στο 2014, το 70%, και το υπόλοιπο θα το δίναμε το πρώτο τρίμηνο του 2015.
Εντάξει, κύριε Καρασμάνη, δώσατε τις απαραίτητες εξηγήσεις.
Αυτή είναι η πραγματικότητα. Δεν έχω τον χρόνο να το αναλύσω.
Εντάξει, κατανοητό. Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ, κ. Σωκράτης Φάμελλος.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, το σημερινό νομοσχέδιο αναφέρεται στις βοσκήσιμες γαίες - τα βοσκοτόπια, όπως πολλοί έχουμε συνηθίσει να λέμε εδώ - και αποτελεί πράγματι ένα σημαντικό κομμάτι της συζήτησης για την παραγωγική ανασυγκρότηση στον πρωτογενή τομέα. Επί της ουσίας το νομοσχέδιο αναφέρεται όχι μόνο στον καθορισμό, αλλά και στη διαχείριση και στην αξιοποίηση και στη διανομή των βοσκήσιμων γαιών και περιλαμβάνει μέσα σε ένα μικρό σχετικά νομοθετικό κείμενο πολύ σημαντικά στοιχεία της λειτουργίας της κτηνοτροφίας στη χώρα μας. Επηρεάζει και βελτιώνει, μειώνει το κόστος παραγωγής, υποστηρίζει την οργάνωση της παραγωγής, παρεμβαίνει σημαντικά στην υγιεινή των ζώων και άρα και στην υγιεινή των προϊόντων, τροφοδοτεί και υποστηρίζει τη λειτουργία των παραδοσιακών προϊόντων και των προϊόντων ονομασίας προέλευσης, αλλά και το γενετικό κεφάλαιο της χώρας μας, και ιδιαίτερα τα παραδοσιακά λειτουργικά στοιχεία της κτηνοτροφίας, και βέβαια μας δίνει τη δυνατότητα να αναπτύξουμε σχεδιασμένα έργα υποδομής στον γεωργικό χώρο κι εν γένει στην ύπαιθρο και στην περιφέρεια, μέσα από οργανωμένα και λειτουργικά σχέδια βόσκησης που μέχρι τώρα, το 2015, δεν είχαμε στην Ελλάδα της Ευρωπαϊκής Ένωσης και της Ευρωζώνης. Όμως, υπάρχουν δύο σημαντικότερες παράμετροι, που θα ήθελα να τις τονίσουμε: Η πρώτη είναι ότι αυτό το νομοσχέδιο δεν αναφέρεται στις πόλεις, δεν αναφέρεται στην αστυφιλία, αλλά δίνει έναν χαρακτήρα αποκέντρωσης στην ανάπτυξη, ένα βασικό στοιχείο της παραγωγικής ανασυγκρότησης και, δεύτερον, ότι μιλάμε για ένα αντικείμενο κι επιλύουμε προβλήματα για ένα αντικείμενο που μας δίνει τη δυνατότητα να τροφοδοτήσουμε με επάρκεια τη χώρα σε προϊόντα, αλλά και να δημιουργήσουμε εξαγωγική δραστηριότητα. Είναι ένα απαραίτητο νομοσχέδιο, πρώτα απ' όλα, γιατί αυτό προκύπτει από τη μεγάλη πίεση των ευρωπαϊκών θεσμών γύρω από το ζήτημα αυτό. Πρακτικά η χώρα μας ήταν ανοχύρωτη στο θέμα της διαχείρισης των βοσκήσιμων γαιών και υπάρχει άμεση ανάγκη να αλλάξουμε αυτό το καθεστώς, γιατί δεν είχαμε εξυπηρέτηση ούτε των κτηνοτρόφων ούτε του δημοσίου συμφέροντος και του περιβάλλοντος και των οικοσυστημάτων. Πρακτικά ό,τι κι αν ακούστηκε από αυτό το Βήμα, δεν υπήρχε σχέδιο, όπως δεν υπήρχε σε κανέναν τομέα της οικονομικής παραγωγής τα τελευταία δεκαπέντε χρόνια, γιατί το μόνο που επιδίωκαν οι υπηρέτες των μνημονιακών πολιτικών ήταν να αποδιαρθρώνουν πολιτικές, γιατί - όπως θα δείξω και στη συνέχεια - και στον τομέα της κτηνοτροφίας στόχος τους ήταν οι πλούσιοι να γίνουν πλουσιότεροι και οι φτωχοί να γίνουν φτωχότεροι. Η έλλειψη οργάνωσης και σχεδίου δημιούργησε πολλά, μεγάλα και δυσεπίλυτα προβλήματα, μια τροχοπέδη στην ανάπτυξη της κτηνοτροφίας τα τελευταία χρόνια και πρακτικά μια αδυναμία να ισορροπήσουμε μεταξύ της ανάπτυξης και του φυσικού περιβάλλοντος, του φυσικού κεφαλαίου. Αυτό που πρακτικά έχει χάσει μέχρι τώρα ο δικομματισμός στην Ελλάδα ήταν ότι μπορεί μέσα στην οικολογική συνιστώσα, μέσα στο περιβάλλον, να υπάρχει ρυθμός ανάπτυξης προς όφελος και του περιβάλλοντος και της κοινωνίας και των πολιτών αλλά και του εθνικού προϊόντος. Βέβαια, η κατανομή των βοσκήσιμων γαιών, που ήδη έχει προσωρινά βέβαια γίνει, μέσα σε αυτό το νομοσχέδιο κατοχυρώνεται, αλλά μας δίνεται και η δυνατότητα να καλύψουμε ανάγκες και ελλείψεις στην κατανομή αυτή και σε δικαιούχους κτηνοτρόφους και στο επόμενο χρονικό διάστημα, παρ' ότι έχει επιλυθεί το πρόβλημα για σήμερα και δεν αντιμετωπίζουμε πρόβλημα κατανομής σήμερα. Αυτό έγινε από την Κυβέρνηση των ΣΥΡΙΖΑ και ΑΝΕΛ, δεν έγινε από τις προηγούμενες κυβερνήσεις. Έγινε μέσα στο 2015.
Πληρώστε πρώτα και μετά να δούμε.
Δίνουμε τη δυνατότητα να επιλυθούν προβλήματα και σε περιοχές όπου θα υπάρχουν πυρκαγιές και σε περιοχές όπου θα υπάρχουν νέοι κτηνοτρόφοι. Πρακτικά, δίνουμε τη δυνατότητα στη νέα γενιά να γυρίσει στην ύπαιθρο, να αναλάβει δραστηριότητες σε αυτόν τον τομέα, γιατί θα υπάρχουν δικαιώματα, θα υπάρχουν κλήροι, θα υπάρχουν χώροι για να αναπτυχθούν οργανωμένα, σε συνδυασμό και σε υποστήριξη με το περιβάλλον. Ποια είναι, όμως, η κατάσταση του πρωτογενούς τομέα σήμερα; Ποια ήταν η κατάσταση των τελευταίων δεκαπέντε χρόνων; Υπήρχε μη αντικειμενικό σύστημα επιδοτήσεων; Υπήρχε μαύρη αγορά στις επιδοτήσεις; Έχουμε πρόστιμα 3,2 δισεκατομμύρια - αν δεν κάνω λάθος - ξεκινώντας από το σκάνδαλο Χατζηγάκη; Είναι αλήθεια ή ψέματα όλα αυτά; Ποιες κυβερνήσεις δημιούργησαν αυτά τα σκάνδαλα των επιδοτήσεων; Ποιες κυβερνήσεις ήταν υπεύθυνες, ώστε να κυνηγάει τώρα η Ευρωπαϊκή Ένωση τη χώρα μας και να ζητάει πίσω τα λεφτά των Ελλήνων φορολογουμένων, επιπλέον όσων τραβάμε με τα μνημόνια; Μήπως ήταν οι κυβερνήσεις του ΠΑΣΟΚ και της Νέας Δημοκρατίας ή της Νέας Δημοκρατίας και του ΠΑΣΟΚ; Πάντως σίγουρα δεν ήταν ούτε ο ΣΥΡΙΖΑ ούτε οι Ανεξάρτητοι Έλληνες ούτε βέβαια οι Οικολόγοι Πράσινοι. Βέβαια, μέσα σε αυτό το περιβάλλον του οργίου των επιδοτήσεων είχαμε πολλαπλές παραβιάσεις των κανόνων, γιατί πολύ απλά δεν υπήρχε κράτος δικαίου ούτε στην ύπαιθρο. Υπήρχε μια συνειδητή υποβάθμιση του συνεταιριστικού κινήματος και μια εκτεταμένη διαφθορά που οδήγησε και στο κλείσιμο, αλλά και στην απαξίωση της αξίας, της ουσίας της συλλογικότητας. Υπήρχε αποχώρηση των γεωτεχνικών από το πεδίο, γιατί δεν μείναν πια οι γεωτεχνικοί και οι επιστήμονες δίπλα στον παραγωγό. Υπήρχε μια μεγάλη υποβάθμιση των υποδομών, γιατί δεν έγιναν νέες επενδύσεις. Δυστυχώς, υπήρχε και στο επίπεδο του σχεδίου της παραγωγής, του αντικειμένου δηλαδή, μια αναπαραγωγή συντηρητικών στερεότυπων ουσιαστικά, που δεν έδωσε τη δυνατότητα στους νέους αγρότες και στους Έλληνες αγρότες να προχωρήσουν είτε στη γεωργία είτε στην κτηνοτροφία σε ανασχεδιασμό, σε ανασυγκρότηση και σε νέα καινοτομικά προϊόντα. Διότι όλα αυτά τροφοδοτούνταν από ένα σύστημα που συντηρούσατε σε μεσάζοντες, σε εμπόρους, μεγαλεμπόρους, σε εμπόρους εξοπλισμού, σε εισαγωγείς εξοπλισμού, που όμως την ελληνική βιοτεχνία του γεωργικού εξοπλισμού την υποβάθμιζε, γιατί δεν σας ενδιέφερε η ελληνική εγχώρια προστιθέμενη αξία, αλλά μόνο πώς οι μεγάλοι και οι τράπεζες θα πουλάν δάνεια, θα παίρνουν προμήθειες, θα αγοράζουν περιουσίες. Δεν υπήρχε σχεδιασμός στην αγροτική παραγωγή. Το ζητούμενο δεν είναι μόνο να οργανώσουμε τον κτηνοτροφικό τομέα μέσα από τις βοσκήσιμες γαίες και τους χώρους που θα ασκεί την κτηνοτροφία. Το ζητούμενο είναι να δημιουργήσουμε και σχέδιο σε νέες κατηγορίες και σε νέους δρόμους ανάπτυξης, γιατί αυτό το σύστημα, που μέχρι τώρα υπήρχε, τροφοδοτήθηκε από τη μια μεριά με μια φούσκα δανείων και επιδοτήσεων. Επιτρέψτε μου, όμως, να σας πω ότι τροφοδοτήθηκε και υποστηρίχθηκε και πατροναρίστηκε και από μεγαλοαγρότες, από αγροτοπατέρες, που πραγματικά εκμεταλλεύονταν τις επιδοτήσεις, με την πλάτη των κομμάτων του δικομματισμού, και ο αγρότης της γης δεν έπαιρνε επιδότηση ή έπαιρνε πάρα πολύ μικρή. Έτσι, πολύ απλά και στον αγροτικό χώρο οι πλούσιοι και όσοι είχαν «δόντι» έγιναν πλουσιότεροι και οι φτωχοί πλήρωναν, δουλεύαν, παρήγαν, αλλά γινόντουσαν φτωχότεροι. Για αυτό και σήμερα ο αγροτικός χώρος αγωνιά και ψάχνει διέξοδο, γιατί έγινε φτωχότερος με τις πολιτικές που υλοποιήθηκαν. Πώς αντιμετωπίζουν αυτή την πραγματικότητα οι συνέταιροι μέχρι τώρα της Συμπολίτευσης και των προηγούμενων κυβερνήσεων; Με ψέματα. Με ψέματα και με παραφιλολογία. Παραδείγματος χάριν, πώς θα μπορούσε αλλιώς να γίνει συζήτηση παρά μόνο λέγοντας: «Προσέξτε έρχεται η φορολογία των αγροτών.»; Γιατί δεν λέμε την αλήθεια τι έγινε μέσα στο 2015 για τη φορολογία των αγροτών;
Τι έγινε;
Μου έκανε φοβερή εντύπωση γιατί η εισηγήτρια της Αξιωματικής Αντιπολίτευσης απέκρυψε ότι είναι αφορολόγητες οι αποζημιώσεις, με νόμο του 2015, ΣΥΡΙΖΑ - Ανεξάρτητοι Έλληνες. Γιατί το κρύβουμε από τους Έλληνες αγρότες αυτό;
Από 12.000 και πάνω.
Γιατί κρύβουμε ότι με τη δική μας Κυβέρνηση υπάρχει αφορολόγητο 12.000 ευρώ στις επιδοτήσεις; Γιατί κρύβουμε, λοιπόν, ποια είναι η πραγματικότητα; Γιατί κρύβουμε ότι με το δημοψήφισμα και με τις εκλογές κατορθώσαμε στη διαπραγμάτευση να παρατείνουμε για δύο χρόνια την αύξηση του φορολογικού συντελεστή, που οι δικοί σας συνέταιροι, το Ευρωπαϊκό Λαϊκό Κόμμα και ο κ. Βέμπερ θέλαν να βάλουν στον ελληνικό αγροτικό κόσμο; Γιατί τα κρύβουμε όλα αυτά; Δεν τα έκανε ο ΣΥΡΙΖΑ; Δεν τα έκανε αυτή η Κυβέρνηση; Νομίζω ότι πρέπει να συνηθίσουμε να λέμε την αλήθεια. Προσέξτε. Μας κατηγορούνε για το θέμα των μικρών ζυθοποιιών. Ξέρουμε πάρα πολύ καλά όμως - και εμείς στον ΣΥΡΙΖΑ και οι Ανεξάρτητοι Έλληνες - ότι η καταγγελία των μικρών ζυθοποιιών και των ελληνικών ζυθοποιείων είναι ότι η περίπτωσή τους είναι δέκα χρόνια εγκλωβισμένη στην Επιτροπή Ανταγωνισμού, προφανώς με κυβερνήσεις Νέας Δημοκρατίας και ΠΑΣΟΚ, γιατί εσείς δεν υπερασπιστήκατε την ελληνική ζυθοποιία απέναντι στα συμφέροντα τα οποία δημιουργούνε πολυεθνική και μονοπωλιακή εκμετάλλευση του χώρου της μπίρας. Μήπως είναι ψέμα; Οι καταγγελίες στην Επιτροπή Παραγωγής και Εμπορίου ήταν ξεκάθαρες. Το ότι αυτό ήταν περιεχόμενο του πακέτου που ο κ. Χατζηδάκης ζήτησε από τον ΟΟΣΑ, σαν εργαλειοθήκη 2, ψέμα είναι κι αυτό; Προσπαθείτε, λοιπόν, τις δικές σας πολιτικές να τις στηρίξετε στο ΣΥΡΙΖΑ. Εμείς, όμως, είμαστε υποχρεωμένοι να μιλήσουμε με την κοινωνία. Γιατί, αλλιώς, η κοινωνία θα αρχίσει να πιστεύει ότι φέτος, για παράδειγμα, έχουμε ύφεση 4%, όπως λέγατε πριν από τρεις εβδομάδες εδώ, αλλά στην Επιτροπή Προϋπολογισμού, ξέρετε πάρα πολύ καλά ότι η ύφεση στο ΑΕΠ έχει μηδενιστεί. Και η ελληνική κοινωνία πρέπει να καταλάβει μαζί με εμάς ότι πρέπει να κοιτάξουμε τον δικό μας δρόμο κι όχι τη δικιά σας εικονική πραγματικότητα, που δημιουργείτε για να αναπαράγετε τη δική σας, αν θέλετε, εξουσία. Η δική μας σκέψη για τον πρωτογενή τομέα πηγαίνει μαζί με την παραγωγική ανασυγκρότηση. Θεωρούμε ότι ο πρωτογενής τομέας δεν μπορεί να έχει 4% στο Ακαθάριστο Εθνικό Προϊόν. Δεν μπορεί να μη συνδέεται με τη μεταποίηση, έτσι ώστε να δίνει εγχώρια προστιθέμενη αξία, να τροφοδοτείται με τεχνολογία και καινοτομία και με μεταποίηση, άρα και με βιομηχανία, στην ελληνική περιοχή, με ελληνικά χέρια και με Έλληνες επιστήμονες. Διότι μόνο έτσι θα μπορέσουμε να τροφοδοτήσουμε και να διατηρήσουμε το ελληνικό δυναμικό εδώ, αλλά να δώσουμε και στα προϊόντα μας μια άλλη ονομασία, που θα μπορέσουν να ανταγωνιστούνε καλύτερα στο εξωτερικό. Υπάρχουν πολλές τομές που θα ακολουθήσουν ή που πρέπει να ακολουθήσουν αυτό το νομοσχέδιο, όπως για τους μεσάζοντες, το σύστημα εμπορίας και τη δανειοδότηση και χρηματοδότηση των παραγωγών, τα αγροεφόδια την φορολογική κλίμακα στους αγρότες, την επιστήμη και την τεχνολογία και τον γεωτεχνικό στο πεδίο και πάνω απ' όλα, ένα καινούργιο συνεταιριστικό πλαίσιο και, πιθανά, φορολογική ελάφρυνση των ομάδων παραγωγών και των ομάδων αγροτών, έτσι ώστε να μπορέσουν να ανταγωνιστούν, με μια νέα συνυπεύθυνη συλλογικότητα και συνεταιριστικότητα, τους ξένους. Στο κομμάτι των βοσκήσιμων γαιών, όμως, υπήρχε πρόβλημα και έπρεπε να το λύσουμε; Ακούστηκαν πάρα πολλά. Ακούστηκε για παράδειγμα ότι ο ν. 4264 το είχε λύσει. Αγαπητοί συνάδελφοι, το ψέμα έχει κοντά ποδάρια. Ο ν. 4264, που επικαλέστηκε η Αντιπολίτευση, είχε μόνο ένα άρθρο για τα βοσκοτόπια. Και αν, εν πάση περιπτώσει, είχε λύσει το πρόβλημα, γιατί το ψηφίζετε το νομοσχέδιο σήμερα; Απορώ. Εφόσον το πρόβλημα ήταν λυμένο και δεν χρειαζόταν να κάνουμε κάτι, γιατί το ψηφίζετε το νομοσχέδιο; Πολύ απλά, γιατί χρειαζόταν και η συστηματοποίηση και η οργάνωση, αλλά και ο σχεδιασμός για το μέλλον. Αυτό το νομοσχέδιο δεν λύνει μόνο τα προβλήματα στην κατανομή και στα δικαιώματα, αλλά δίνει τη δυνατότητα να οργανωθούν και προγράμματα στην κτηνοτροφία, ώστε να έρθουν και νέες επιχορηγήσεις, αλλά και νέες επιδοτήσεις στον αγροτικό χώρο. Επιτρέψτε μου να πω κάτι πολύ απλό, που πρέπει να το ξεκαθαρίσουμε γιατί είναι σημαντικό. Υπάρχει μία κινδυνολογία για τη συσχέτιση αυτού του νομοσχεδίου με τις περιβαλλοντικές παραμέτρους. Σήμερα, τα φυτοφάρμακα τα οποία λήγουν, είτε πετιόνται στα χαντάκια των χωραφιών είτε χρησιμοποιούνται, καθυστερημένα και πιθανά με κίνδυνο και της υγείας των αγροτών αλλά και του προϊόντος. Εισάγουμε μία ρύθμιση, ώστε να μην πληρώνουμε λεφτά σε εταιρείες του εξωτερικού που θα μεταφέρουν τα ληγμένα φάρμακα στη Γερμανία για έλεγχο - όπου κι εκεί θα μπορούσαν να χρησιμοποιηθούν - και να ελέγχονται με ευθύνη του παραγωγού και του παρόχου. Δηλαδή, να πληρώνει το κόστος ελέγχου και επαναπροώθησης στην αγορά ο ίδιος ο παραγωγός τους, δηλαδή η εταιρεία - που μπορεί να είναι και πολυεθνική - έτσι ώστε ο αγρότης να είναι σίγουρος και για το προϊόν και για την υγεία του. Από το να μην είναι σίγουρος ούτε ο αγρότης ούτε ο καταναλωτής, σας πειράζει που εισάγουμε την ευθύνη του παραγωγού και σε αυτό το αντικείμενο; Μία ρύθμιση, η οποία, σαφέστατα, είναι περιβαλλοντική και προστατεύει και τα χωράφια μας και τα νερά και τα εδάφη αλλά και τα προϊόντα που τρώνε τα παιδιά μας, θέλετε να την παρουσιάσετε ως αρνητική για το περιβάλλον; Προσπαθείτε και σε αυτό το πεδίο να παραποιήσετε την πραγματικότητα; Αντιθέτως, το νομοσχέδιο εκτός απ' αυτή τη ρύθμιση περιλαμβάνει και επιπλέον ρυθμίσεις, μέσα από τα σχέδια διαχείρισης των βοσκήσιμων γαιών, που δίνουν τη δυνατότητα να ανανεωθούν τα βοσκοτόπια και να υπάρχει νέα βοσκήσιμη ύλη και πρακτικά το φυσικό περιβάλλον και το οικοσύστημα να ανανεώνεται με τη λειτουργία - αν θέλετε - των κοπαδιών με αυτόν τον παραδοσιακό τρόπο - που η Ελλάδα έχει λειτουργήσει και έχει αναδείξει - έτσι ώστε να υπάρχει συνέχεια και στο οικοσύστημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε είκοσι δευτερόλεπτα. Χρειάζεται, όμως, έλεγχος, κύριε Υπουργέ. Και εδώ θα θέλαμε να προτείνουμε ο έλεγχος στα σχέδια διαχείρισης να συμπληρωθεί στις Επιτροπές Παρακολούθησης και με τη συμμετοχή της αυτοδιοίκησης. Προφανώς η περιφέρεια θα έχει τη διαχείριση των σχεδίων. Πιστεύουμε, όμως, και στην παρουσία του τοπικού παράγοντα και των εκπροσώπων της τοπικής κοινωνίας στην επιτροπή τουλάχιστον - το συζητάγαμε με τους συναδέλφους - γιατί καλώς γίνεται η συζήτηση να αξιοποιούνται όλες οι λειτουργίες της αυτοδιοίκησης και όλα τα επίπεδα στη διαχείριση και στην προστασία του περιβάλλοντος. Τα προσωρινά διαχειριστικά σχέδια, αγαπητοί συνάδελφοι, είναι έτοιμα με την ψήφιση του νομοσχεδίου και κατοχυρώνουμε έτσι και την εθνική διαφοροποίηση αλλά και ένα μεγάλο απόθεμα επιλέξιμων εκτάσεων με νέα καινοτομικά εργαλεία. Γιατί αυτή η βάση δεδομένων είναι καινοτομικό εργαλείο και θα είναι στη διάθεση του Υπουργείου. Εμείς είμαστε υπεραισιόδοξοι και ζητάμε αυτή η συζήτηση - παρ' ότι έχει αρκετές τροπολογίες και πρέπει να το ομολογήσουμε - να γίνει συνθετικά στη Βουλή. Οι τροπολογίες αυτές, αγαπητοί συνάδελφοι - πρέπει να το πούμε - οφείλονται και στο ότι η διαπραγμάτευση και η συνεχής και εργώδης λειτουργία του Κοινοβουλίου για τα θέματα της συμφωνίας δεν μας αφήνει πολύ χρόνο για να πάρουμε με τη σειρά όλο το νομοθετικό έργο. Εμείς κρίνουμε τα νομοθετήματα με βάση το αποτέλεσμα και καταλαβαίνουμε ότι υπάρχει υπέρβαση και δεν θα θέλαμε να γίνεται κάτι τέτοιο. Πώς θα τοποθετηθούμε, όμως, άμεσα σε ένα νομοσχέδιο που μας δίνει άμεσα χίλιους διακόσιους νέους γιατρούς στα νοσοκομεία με μια τροπολογία; Κάντε μας κριτική γιατί έρχεται ως τροπολογία, αλλά τοποθετείται και επί της ουσίας. Γιατί στη σύσκεψη των Αρχηγών των πολιτικών κομμάτων ζητήσαμε επί της ουσίας να τοποθετηθείτε και να έχουμε μια γραμμή άμυνας, να πούμε στους διαπραγματευτές ότι δεν θέλουμε να μειωθεί καμμία σύνταξη και να διατηρήσουμε το ασφαλιστικό δικαίωμα. Δεν τολμήσατε να το κάνετε, για να κάνετε αντιπολίτευση. Ας ελπίσουμε τουλάχιστον επί των τροπολογιών και των συγκεκριμένων παρεμβάσεων να τολμήσετε περισσότερο. Σας ευχαριστώ πολύ.
Ευχαριστούμε τον κ. Φάμελλο.
Κύριε Πρόεδρε, έκανε μια αναφορά ο κ. Φάμελλος…
Μισό λεπτό, να συνεννοηθούμε. Όταν ανέλαβα την Έδρα είχε ζητήσει τον λόγο ο κ. Παπαχριστόπουλος. Δεν γνώριζα - ειλικρινά το λέω - ότι είχαν ζητήσει τον λόγο οι Κοινοβουλευτικοί Εκπρόσωποι και της Δημοκρατικής Συμπαράταξης και του Κομμουνιστικού Κόμματος, οι οποίοι δεν ήταν στην Αίθουσα την ώρα που εγώ τουλάχιστον ανέλαβα το Προεδρείο. Ήρθε ο κ. Παπαχριστόπουλος και συμφωνήσαμε να μπει, όπως είχε ήδη προσυμφωνηθεί ανά δύο Βουλευτές να μιλάει ένας Κοινοβουλευτικός Εκπρόσωπος.
Κύριε Πρόεδρε,…
Δεν παίρνουμε τη σειρά κανενός. Αφήστε με να ολοκληρώσω.
Κάνετε λάθος. Ένας Κοινοβουλευτικός Εκπρόσωπος, τέσσερις Βουλευτές είναι η συμφωνία. Δείτε τα Πρακτικά.
Είπαμε η λήξη της συνεδρίασης να είναι στις δώδεκα το βράδυ, προκειμένου να μιλήσουν όσο το δυνατόν περισσότεροι Βουλευτές και να διευκολύνουμε και τους Κοινοβουλευτικούς Εκπροσώπους. Το τι ειπώθηκε δεν ξέρω εγώ αυτό που βρήκα είναι δύο Βουλευτές και ένας Κοινοβουλευτικός Εκπρόσωπος.
Κύριε Πρόεδρε, η συμφωνία…
Μην αγχώνεστε, θα μιλήσετε, κύριε Μπουκώρο.
Πότε; Στις 2.00΄ μετά τα μεσάνυχτα;
Δείτε τώρα ότι τρώμε ώρα να συνεννοηθούμε δύο Θεσσαλοί. Επανέρχομαι σε αυτό που σας έλεγα. Θέλουν να μιλήσουν ο κ. Θεοχαρόπουλος, η κ. Μανωλάκου και ο κ. Παπαχριστόπουλος και τώρα προστέθηκε και ο κ. Καρράς.
Κύριε Πρόεδρε, έχουμε μια σειρά.
Και ο κ. Δανέλλης.
Προφανώς!
Ακούστε με. Προτείνω, λοιπόν, για να μιλήσουν και οι Κοινοβουλευτικοί Εκπρόσωποι γιατί - με συγχωρείτε - έχουν κάθε δικαίωμα να παρεμβαίνουν…
Δεν είναι αυτή η συμφωνία, κύριε Πρόεδρε. Η συμφωνία είναι ένας Κοινοβουλευτικός Εκπρόσωπος και τέσσερις Βουλευτές.
Δηλαδή, τι θα κάνουμε τώρα; Θα αρνηθούμε τον λόγο στους Κοινοβουλευτικούς Εκπροσώπους;
Είναι ομόφωνη συμφωνία των κομμάτων, κύριε Πρόεδρε.
Ακούστε να δείτε.
Πώς καταστρατηγείτε μια ομόφωνη απόφαση;
Εγώ είμαι διατεθειμένος να συνεχίσουμε τη συνεδρίαση και πέραν από τις δώδεκα το βράδυ. Δεν έχω κανένα πρόβλημα προσωπικά, εάν απευθύνετε σε εμένα προσωπικά τον λόγο.
Λέω κάτι πολύ λογικό.
Δεν σας έδωσα τον λόγο, κύριε Μπουκώρο. Καθίστε.
Επί της διαδικασίας.
Όχι, δεν σας έδωσα τον λόγο. Υπάρχουν Κοινοβουλευτικοί Εκπρόσωποι, έχουν το δικαίωμα να παίρνουν τον λόγο. Είχαμε συμφωνήσει - όπως λέτε εσείς - ανά τέσσερις. Στην πορεία έγινε ανά δύο Βουλευτές, ένας Κοινοβουλευτικός Εκπρόσωπος.
Έγινε λάθος από την προηγούμενη Προεδρεύουσα.
Με συγχωρείτε, δεν έγινε κανένα λάθος. Να μη χάνουμε άσκοπα τον χρόνο μας.
Να τηρηθούν τα συμφωνηθέντα.
Προτείνω, λοιπόν, οι Κοινοβουλευτικοί Εκπρόσωποι που θα παρεμβαίνουν - που θα παίρνουν τον λόγο μετά από έναν Βουλευτή που θα μιλάει - να μιλήσουν με βάση την κοινοβουλευτική δύναμη των κομμάτων, των Κοινοβουλευτικών Ομάδων.
Όχι. Γιατί, κύριε Πρόεδρε;
Συμφωνείτε;
Γιατί, κύριε Πρόεδρε; Από πού σας προκύπτει αυτό;
Τον λόγο έχει τώρα ο κ. Βαγιωνάς.
Κύριε Πρόεδρε, νέα συμφωνία θα κάνουμε; Τα κόμματα συμφώνησαν.
Κύριε Πρόεδρε, έχω ζητήσει τον λόγο επί προσωπικού.
Εσείς για ποιον λόγο ζητάτε τον λόγο;
Γιατί έκανε προσωπική αναφορά στην εισηγήτρια της Νέας Δημοκρατίας.
Επί προσωπικού, δηλαδή.
Έκανα εγώ αναφορά στο πρόσωπό σας;
Η κ. Αραμπατζή έχει τον λόγο για ένα λεπτό να μας εξηγήσει το προσωπικό.
Έκανε αναφορά ότι η εισηγήτρια της Νέας Δημοκρατίας σκοπίμως απέκρυψε ότι η φορολόγηση των αγροτικών επιδοτήσεων συνέβη επί κυβέρνησης Νέας Δημοκρατίας, προηγούμενης συγκυβέρνησης.
Αυτό είναι πολιτικό.
Ακούστε, κύριε Φάμελλε, είπατε πολλές ανακρίβειες, για τις οποίες δεν έχω τον χρόνο αυτή τη στιγμή να αναφερθώ. Θα αναφερθώ αύριο επί των άρθρων. Ήταν προσωπική αναφορά.
Δεν βλέπω το προσωπικό.
Να ενημερώσω απλά τον κ. Φάμελλο να σταματήσετε τις ανακρίβειες, γιατί και η κάθε αίτησή σας για συναίνεση είναι τελικά απολύτως προσχηματική. Να θυμίσω απλά ότι εμείς φορολογήσαμε το αγροτικό εισόδημα με 13%, πιστεύοντας ότι και οι αγρότες και οι κτηνοτρόφοι πρέπει να συμβάλλουν ισοτίμως στη δημοσιονομική προσαρμογή της χώρας, αλλά ουδέποτε επί κυβερνήσεώς μας δεν φορολογήθηκαν οι επιδοτήσεις. Αυτό είναι δικό σας έργο, έργο των ΣΥΡΙΖΑ - ΑΝΕΛ με την τροπολογία Βαλαβάνη. Και θα πω και κάτι για να καταρριφθούν οι μύθοι. Είχατε και το πεπόνι και το μαχαίρι. Αν εμείς, κύριε Πρόεδρε, είχαμε φορολογήσει…
Κυρία Αραμπατζή, ολοκληρώστε. Το προσωπικό δεν καταλάβαμε ποιο είναι. Σας παρακαλώ πολύ, εάν θέλετε στη δευτερολογία σας, όποτε έχετε τη δυνατότητα, να τοποθετηθείτε.
Το προσωπικό ποιο είναι;
Κύριε εισηγητά, ένα λεπτό. Εάν εμείς, είχαμε φορολογήσει τις αγροτικές επιδοτήσεις, όπως ψευδώς λέτε και ξαναλέτε, εσείς, λοιπόν, γιατί δεν ήρθατε τον Μάιο με την τροπολογία Βαλαβάνη να πείτε …
Το προσωπικό ποιο είναι, κυρία Αραμπατζή, δεν μας είπατε τελικά. Αναφέρεστε σε γενικότερα ζητήματα τοποθετήσεων και πολιτικών.
…οι μύθοι και τα ψεύδη. Τα υπόλοιπα αύριο. Ευχαριστώ.
Εντάξει, ευχαριστούμε πολύ. Τον λόγο έχει …
Κύριε Πρόεδρε, τον λόγο, παρακαλώ, για μισό λεπτό.
Τι θέλετε, κύριε Φάμελλε, τώρα; Ορίστε, έχετε τον λόγο.
Ο ν. 4172/14-3-2011. Από το πρώτο ευρώ φορολογούνται και επιδοτήσεις και επιχορηγήσεις.
Πού είναι; Πού το γράφει;
Αυτό που ακριβώς πρέπει να πούμε, όμως, κύριε Πρόεδρε, είναι το εξής: Δυστυχώς, οι συνάδελφοι της Νέας Δημοκρατίας, επειδή καταλαβαίνουμε ότι έχουν πάρα πολύ μεγάλα εσωτερικά προβλήματα, προσπαθούν τα προβλήματα που έχουν στον χώρο τους να τα εξάγουν στη χώρα.
Αφήστε τα εσωτερικά της Νέας Δημοκρατίας, γιατί σε καμμιά εβδομάδα πέφτετε.
Το προσωπικό και σε σας, κύριε Φάμελλε, τώρα ποιο είναι; Ζητήσατε τον λόγο επί προσωπικού. Ποιο είναι το προσωπικό σας ζήτημα;
Έχουμε μία μεγάλη ευθύνη. Η ευθύνη που έχουμε, κύριε Πρόεδρε,…
Προηγουμένως διαφωνούσατε με την κ. Αραμπατζή. Τώρα; Θα παρακαλούσα …
Η ευθύνη που έχουμε, κύριε Πρόεδρε, είναι να κρατήσουμε την Ελλάδα όρθια, την οποία προφανώς καταρήμαξαν και η Νέα Δημοκρατία και το ΠΑΣΟΚ.
Ολοκληρώστε, κύριε Φάμελλε.
Θα το κάνουμε και δεν θα υποκύψουμε στη δική τους λασπολογία. Σας ευχαριστώ πολύ.
Σας παρακαλώ, ησυχία, κύριοι Βουλευτές. Ο κ. Βαγιωνάς έχει τον λόγο.
Για να ηρεμήσει η κατάσταση, αγαπητοί συνάδελφοι, ο Κοινοβουλευτικός Εκπρόσωπος κ. Φάμελλος Σωκράτης πρέπει να ξέρει ότι η αλήθεια πρέπει να λέγεται ολόκληρη και όχι μισή, διότι τότε είναι χειρότερη από το μεγάλο ψέμα. Εμείς θα ψηφίσουμε επί της αρχής αυτό το νομοσχέδιο - και θα δούμε για τα άρθρα - γιατί το νομοσχέδιο αυτό το θεωρούμε δικό μας. Είναι ένα νομοσχέδιο που δεν θα έπρεπε να είναι νόμος. Χρειαζόταν δύο - τρεις υπουργικές αποφάσεις και θα τελείωνε. Εκτός εάν με το νομοσχέδιο αυτό θέλετε να πείτε το αναπτυξιακό σας αγροτικό πρόβλημα. Δεν λύνεται με αυτό το ευχολόγιο. Το μείζον, λοιπόν, πρόβλημα για το οποίο γίνεται λόγος είναι ότι, οι επιδοτήσεις δεν δίνονται κατά ζώο, δίνονται με τα βοσκοτόπια, με τα στρέμματα που έχει. Εγώ χαίρομαι προκαταβολικά για τα εβδομήντα εννέα εκατομμύρια στρέμματα που είπε ο Υπουργός. Αν θα το κάνει, θα το χειροκροτήσω. Έστω εβδομήντα εκατομμύρια. Του χαρίζω τα εννιά εκατομμύρια, γιατί φτάνουν και περισσεύουν. Αυτή είναι η αλήθεια. Όμως, πολλά λέτε και λίγα κάνετε, κύριε Υπουργέ. Δεν θα έπαιρνα τον λόγο, αν δεν είχα ένα μείζον πρόβλημα γι' αυτό στον νομό μου, τη Χαλκιδική. Έκανα και ερώτηση για την οζώδη δερματίτιδα των βοοειδών, που έπληξε τον νομό. Και τι κάνατε; Οι εμβολιασμοί άρχισαν την τελευταία εβδομάδα, προχθές, τη Δευτέρα, ενώ σας είχα ενημερώσει με ερώτηση πριν από τέσσερις εβδομάδες, όταν είχε φουντώσει. Άρα ο εμβολιασμός σε τέτοιες ιώσεις όλων των ζώων, όπως είναι και στους ανθρώπους, πρέπει να προλαμβάνεται. Και τι έγινε; Ενώ έπρεπε να κάνουμε όταν παρουσιάστηκε στον Έβρο μία ζώνη προστασίας κάπου στην Κομοτηνή ή στη Ροδόπη, όπου θα έκριναν οι αρμόδιοι επιστήμονες, εμείς το αφήσαμε να φουντώσει. Τα πρώτα κρούσματα στα πρώτα κοπάδια στην Ιερισσό Χαλκιδικής. Δεν έπρεπε εκείνη τη στιγμή να αρχίσουν; Εκδηλώθηκαν πριν από σαράντα ημέρες από σήμερα. Ίσως η κ. Ιγγλέση, αν είναι εδώ και με ακούει, θα μου πει ποια συγκεκριμένη ημερομηνία ήταν. Τα βοοειδή συνολικά στον νομό είναι περίπου πεντέμισι χιλιάδες, πέντε χιλιάδες εξακόσια. Χάθηκε μέσα στο διάστημα αυτό το 1/3, περισσότερο από χίλια οχτακόσια βοοειδή. Άρα τώρα δεν θα είχαμε ανάγκη και τον νόμο διότι τα υπάρχοντα βοσκοτόπια επαρκούσαν. Άρα κατόπιν εορτής για τον νομό αυτό. Αλλά το μεγάλο κακό δεν είναι γιατί δεν θα πάρουμε επιδοτήσεις τώρα, διότι δεν υπάρχουν ζώα, είναι ότι οι μισοί κτηνοτρόφοι από αυτούς θα φύγουν από το επάγγελμα. Αυτό είναι που με ενδιαφέρει. Και με ενδιαφέρει γιατί είχα και κτηνοτρόφους - και ιδιαίτερα με σταβλισμένα ζώα - από τη Θεσσαλονίκη και ήλθαν να μου ζητήσουν ως γιατρό εμβόλια για την οζώδη δερματίτιδα. Δεν έχω σχέση με κτηνιατρικά είδη, αλλά το Υπουργείο Γεωργίας είναι το καθ' ύλην αρμόδιο. Μπορείτε να μου πείτε τι κάνατε; Απολύτως τίποτα. Όμως οι κτηνοτρόφοι, για να προστατεύσουν το βιος τους, πήγαν στη Βουλγαρία και έφεραν εμβόλια - πιστεύω - αμφιβόλου ποιότητας. Αυτή είναι η κατάσταση. Άρα, ξέρετε, είναι μία ωραία έκθεση που γράψατε. Σέβομαι απόλυτα τους δασικούς νόμους, τους περιβαλλοντικούς νόμους και έτσι πρέπει να λειτουργήσουμε. Αλλά, κύριε Φάμελλε, όταν δεκατέσσερις Βουλευτές της Νέας Δημοκρατίας επί υπουργίας Καρασμάνη φέρανε το νομοσχέδιο να περάσουν οι φρυγανώδεις και οι ποώδεις περιοχές ως βοσκοτόπια, το πολεμήσατε με μίσος και δεν έγινε αποδεκτό. Εδώ είναι ο κ. Αποστόλου. Ας με διαψεύσει. Είπα, λοιπόν, και άλλη φορά στην Αίθουσα αυτή - επειδή είσθε νέος στο Κοινοβούλιο, ρωτήστε κάποιους που έχουν δεκαετίες ή μάλλον περνάνε τη δεκαετία - όταν λες τη μισή αλήθεια, είναι χειρότερο από το ψέμα. Και αυτό κάνετε από το Βήμα αυτό. Και δεν το πίστευα ότι μπορείτε να το κάνετε εσείς. Έχουμε δύο λεπτά ακόμη. Δεν θα πω πολλά πράγματα. Αλλά είπε ο φίλος μου ο Μιχάλης ο Τσελεπής εκ Σερρών ότι, όσο πάνε, συνέχεια οι βοσκοτόποι μειώνονται. Γι' αυτό σάς είπα προκαταβολικά ότι θα σας συγχαρώ. Δεν θέλω να επαναλαμβάνω πράγματα, τα οποία είπαν άλλοι συνάδελφοι. Εκείνο που θέλω να πω είναι ότι οι στάβλοι και οι διευκολύνσεις που θέλουν οι κτηνοτρόφοι να μην είναι εντός οικισμών, κύριε Υπουργέ, να είναι έξω από τους οικισμούς, σε συγκεκριμένη απόσταση, διότι εντός οικισμών το καλοκαίρι κατά κανόνα οι στάβλοι έχουν πολλά προβλήματα και υπάρχει και πρόβλημα υγειονομικό. Όμως προσοχή - απ' ό,τι κατάλαβα - στις σχέσεις μεταξύ δασαρχείου, δήμου και περιφέρειας. Τα τόνισε ο κ. Πολάκης, ο οποίος έφυγε, που τα έζησε. Τα ζούμε καθημερινά, πού αρχίζουν τα όρια του ενός και πού τελειώνουν του άλλου. Και από την άλλη στιγμή, μην είστε τόσο αισιόδοξοι ότι θα δεχθεί η Ευρώπη εύκολα τέτοια πράγματα. Φροντίστε αυτή η Βουλή να είναι Αναθεωρητική. Να οριστεί συνταγματικά ποιο είναι δάσος, ποια είναι δασική έκταση, ποιο είναι χωράφι και όλα αυτά, τα οποία χρειάζονταν να γίνουν για την ανάπτυξη να είναι ως προαπαιτούμενα. Όσον αφορά τα ληξιπρόθεσμα φάρμακα - και κλείνω με αυτό - στην Ιατρική λέμε ότι μπορεί ένα φάρμακο τρεις με έξι μήνες μετά την ημερομηνία λήξης να χορηγηθεί, όταν υπάρχει ανάγκη. Αυτό σάς το διαβεβαιώ. Αυτό γίνεται σε όλα τα μέρη του κόσμου. Δεν ξέρω αν ισχύει το ίδιο πράγμα για τα φυτοφάρμακα. Προτιμώ όμως να χρησιμοποιούνται ληγμένα δύο μήνες, τρεις μήνες - άλλοι είναι αρμόδιοι να το καθορίσουν - , παρά να χρησιμοποιούνται, όχι μόνο φυτοφάρμακα, αλλά και λιπάσματα αγνώστου προέλευσης, όπως αυτά που έρχονται από κοντινές χώρες. Αυτή είναι η πραγματική αλήθεια. Έχουμε γεμίσει με νιτρώδη όλα τα χωράφια μας.
Δεν έχει σχέση με τα φάρμακα αυτό.
Κύριε Βαγενά, ολοκληρώσατε;
Μάλιστα, κύριε Πρόεδρε.
Σας ευχαριστούμε. Το λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης, ο κ. Θεοχαρόπουλος.
Κύριε Πρόεδρε, θέλω τον λόγο επί προσωπικού. Ανέφερε πολλές φορές το όνομά μου και μίλησε και για αλήθειες μισές και τα λοιπά.
Πάλι ζητάτε τον λόγο επί προσωπικού, κύριε Φάμελλε; Κοιτάξτε τώρα…
Ανέφερε πολλές φορές το όνομά μου.
Ακούστε με λίγο. Εάν το πάμε επί προσωπικού στη διαφωνία επί πολιτικών που εφαρμόστηκαν ή που θα εφαρμοστούν, δεν θα τελειώσουμε ούτε αύριο και δικαίως θα φωνάζουν και οι Βουλευτές ή οι επόμενοι Κοινοβουλευτικοί Εκπρόσωποι, που είναι μετά από εσάς.
Δεν ήταν πολιτικό, κύριε Πρόεδρε. Θέλω ένα λεπτό το λόγο για να το εξηγήσω. Ο κ. Βαγιωνάς, λοιπόν…
Επιμένετε σε αυτό. Ποιο είναι το προσωπικό;
Ακούσατε τι είπε ο κ. Βαγιωνάς, κύριε Πρόεδρε; Ήσασταν σε άλλη Αίθουσα; Επιτρέψτε μου να εξηγήσω.
Σας παρακαλώ πολύ, καθίστε, κύριε Φάμελλε. Τον λόγο έχει ο κ. Θεοχαρόπουλος.
Κύριε Πρόεδρε, δώστε μου το δικαίωμα να εξηγήσω.
Άλλη φορά να απευθύνεστε στο Προεδρείο με περισσότερο σεβασμό. Σας παρακαλώ πολύ.
Κύριε Πρόεδρε, να εξηγήσω θέλω.
Όχι, δεν σας δίνω τον λόγο. Τον λόγο έχει ο κ. Θεοχαρόπουλος.
Να εξηγήσω θέλω, κύριε Πρόεδρε. Είστε υποχρεωμένος να μου δώσετε τον λόγο.
Τον λόγο έχει ο κ. Θεοχαρόπουλος.
Κύριε Πρόεδρε, δεν ακούσατε τι είπε ο κ. Βαγιωνάς;
Κύριε Θεοχαρόπουλε, ελάτε στο Βήμα. Έχετε τον λόγο.
Κύριε Πρόεδρε, ακούσατε τι είπε ο κ. Βαγιωνάς;
Ξεκινήστε, κύριε Θεοχαρόπουλε.
Κύριε Πρόεδρε, ακούσατε τι είπε ο κ. Βαγιωνάς;
Να είστε πιο προσεκτικός στις εκφράσεις σας, όταν απευθύνεστε στο Προεδρείο, κύριε Φάμελλε.
Ωραία, κύριε Πρόεδρε, συγγνώμη. Μπορώ να σας εξηγήσω;
Σας παρακαλώ πολύ, καθίστε. Έδωσα τον λόγο στον κ. Θεοχαρόπουλο. Κύριε Θεοχαρόπουλε, ξεκινήστε.
Θα μου τον δώσετε μετά να εξηγήσω, λοιπόν; Δύο μέτρα και δύο σταθμά, κύριε Πρόεδρε.
Κύριε Θεοχαρόπουλε, έχετε τον λόγο.
Στις σημερινές κρίσιμες για τη χώρα μας συνθήκες αποτελεί επιτακτική ανάγκη η χάραξη μίας ολοκληρωμένης στρατηγικής για τον πρωτογενή τομέα. Μίας στρατηγικής που θα κινείται στο τετράπτυχο: αγροτική ανάπτυξη, αειφορία, ανταγωνιστικότητα, κοινωνική συνοχή. Αναπόσπαστο κομμάτι της στρατηγικής αυτής είναι η ενίσχυση της κτηνοτροφίας, η στροφή προς την παραγωγή κτηνοτροφικών προϊόντων, όπου η χώρα μας είναι έντονα ελλειμματική, με αξιοποίηση και διαχείριση βοσκοτόπων ως μοχλό ανάπτυξης της υπαίθρου και βέβαια η προσαρμογή της παραγωγής στο νέο ανταγωνιστικό περιβάλλον της εγχώριας, της ευρωπαϊκής αλλά και της διεθνούς αγοράς. Μπορεί ο Πρωθυπουργός, όταν εμπιστεύτηκε τον περασμένο Αύγουστο το Υπουργείο Αγροτικής Ανάπτυξης και Τροφίμων, κύριε Υπουργέ, να τόνισε ότι ο πρωτογενής τομέας μπορεί και πρέπει να αποτελέσει βασικό μοχλό της αναπτυξιακής διαδικασίας και της παραγωγικής ανασυγκρότησης, στη συνέχεια όμως συνεχίστηκε το ακριβώς αντίθετο. Η Κυβέρνηση υιοθέτησε μέτρα οικονομικά αναποτελεσματικά και κοινωνικά άδικα, που οδηγούν σε συρρίκνωση της ελληνικής πρωτογενούς παραγωγής, και σχεδιάζει βέβαια να προωθήσει πρόσθετα μέτρα οριζόντια, που θα διογκώσουν τα προβλήματα του αγροτικού και κτηνοτροφικού κόσμου. Αυτό είναι άλλη μία απόδειξη αναντιστοιχίας προεκλογικών λόγων και μετεκλογικών πράξεων. Ερχόμαστε, λοιπόν, σήμερα στην Ολομέλεια της Βουλής να συζητήσουμε ένα νομοσχέδιο που αφορά κυρίως τη διαχείριση, την αξιοποίηση και τη διανομή των βοσκήσιμων εκτάσεων. Σε καμμία περίπτωση δεν θα μπορούσε να χαρακτηριστεί, όπως έγινε από τον αρμόδιο Υπουργό και στις επιτροπές, ως μία «οραματική προσέγγιση», που αποτελεί τη βάση για να κάνει η κτηνοτροφία το «άλμα», όπως έχει πει χαρακτηριστικά. Αυτό είναι άλλη μια αυταπάτη της Κυβέρνησης. Δεν μπαίνουν τα θεμέλια βέβαια για το άλμα της κτηνοτροφίας μέσω παρατάσεων επί των καθυστερήσεων και μέσω μιας απλής διαχειριστικής διευθέτησης των ζητημάτων των βοσκοτόπων, με το βλέμμα στις επικείμενες ενισχύσεις στο πλαίσιο της νέας Κοινής Αγροτικής Πολιτικής, ενισχύσεις οι οποίες ήδη έπρεπε να έχουν καταβληθεί στους αγρότες και οι οποίες έχουν καθυστερήσει. Άκουσα με έκπληξη από τον Υπουργό να αναφέρει ότι «συνειδητά επιλέξαμε να πληρώσουμε τώρα τον Δεκέμβριο και μέχρι τις 15 Δεκεμβρίου θα πληρωθούν 1,2 δισεκατομμύριο ευρώ». Μάλιστα, χειροκροτήθηκε από την Κοινοβουλευτική Ομάδα του ΣΥΡΙΖΑ. Είναι καθυστερημένα τα χρήματα αυτά. Είναι η μεγαλύτερη καθυστέρηση η οποία υπάρχει τα τελευταία χρόνια. Και αυτά είναι χρήματα τα οποία δίνονται κάθε φορά με βάση το πλαίσιο της Κοινής Αγροτικής Πολιτικής. Ελπίζω να άκουγαν ορισμένοι κτηνοτρόφοι αυτήν τη συζήτηση και να βλέπουν για ποιον λόγο αυτήν τη στιγμή υπάρχει αυτή η καθυστέρηση. Ακούσαμε, επίσης, ότι ξεκινάει σήμερα το παράλληλο πρόγραμμα του ΣΥΡΙΖΑ από τον Υπουργό. Φαντάζομαι, είναι μόνο για το Υπουργείο. Ξεκινάει το παράλληλο πρόγραμμα και στα άλλα Υπουργεία; Είναι συνολικά της Κυβέρνησης; Να μας ενημερώσετε. Αλλά παράλληλο πρόγραμμα μέχρι τώρα δεν έχουμε. Έχουμε ένα πρόγραμμα το οποίο διαφέρει πάρα πολύ από το προεκλογικό πρόγραμμα το οποίο είχατε αναλύσει στους Έλληνες πολίτες. Και δεν μιλάω μόνο για τον Ιανουάριο, μιλάω και για τώρα. Αναφερθήκατε, επίσης, ότι το έλλειμμα στο ισοζύγιο αγροτικών προϊόντων είναι πάνω από 2 δισεκατομμύρια ευρώ και κυρίως είναι από τα κτηνοτροφικά προϊόντα. Υπάρχει έλλειμμα και είναι σοβαρό το έλλειμμα. Έχετε δίκιο. Όμως, εδώ να σας πω κάτι. Τα μέτρα τα οποία έχετε αυτήν τη στιγμή συμφωνήσει αν έρθουν, αν έρθει, δηλαδή, η φορολόγηση στο 26% των ενισχύσεων και των εισοδημάτων, αν έρθει η προκαταβολή φόρου, η οποία πρέπει να πληρώνεται, αν έρθει η επιστροφή στο αγροτικό πετρέλαιο και δεν επιστρέφεται πλέον το αγροτικό πετρέλαιο κατανάλωσης, αν όλα αυτά γίνουν μαζί και αν τριπλασιαστούν οι ασφαλιστικές εισφορές, ήδη ο προϋπολογισμός έχει εγγράψει πάνω από 100.000.000 ευρώ αύξηση των ασφαλιστικών εισφορών, θα αυξηθούν τα ελλείμματα, θα αυξηθούν οι εισαγωγές και θα μειωθούν οι εξαγωγές. Θα πετύχετε το ακριβώς αντίθετο αποτέλεσμα. Κυρίες και κύριοι Βουλευτές, σε συνέχεια, λοιπόν, λαθών και παραλείψεων και με καθυστέρηση δέκα μηνών, έρχεται με προχειρότητα και κατόπιν γρήγορης συρραφής, το παρόν νομοσχέδιο σε ένα πλαίσιο ασφυκτικής πίεσης. Συμπεριλαμβάνονται ρυθμίσεις για μια σειρά θεμάτων του αγροτικού τομέα, με χαρακτήρα τακτοποίησης εκκρεμοτήτων. Προσπερνώντας τον αδικαιολόγητα χαμένο χρόνο, επιτρέψτε μου να υπογραμμίσω ότι οι διατάξεις του νομοσχεδίου που συζητούμε δεν έχουν απολύτως κανένα νόημα και αποτύπωμα στον κτηνοτροφικό κλάδο, αν δεν συνδυαστούν με απαραίτητες αλλαγές σχετικά με το Κτηματολόγιο, τις χρήσεις γης και τα ιδιοκτησιακά δεδομένα αλλά και με άμεσα μέτρα μείωσης και όχι αύξησης του κόστους παραγωγής, όπως, για παράδειγμα, η μείωση και όχι η αύξηση του ΦΠΑ σε χαμηλά κλιμάκια στα αγροτικά εφόδια, όπως οι ζωοτροφές. Οι ζωοτροφές είναι ένα από τα υψηλότερα κόστη του κτηνοτρόφου αυτήν τη στιγμή και, ενώ είχε ΦΠΑ στο 13% και ζητούσατε και εσείς να μειωθεί και ζητούσανε όλοι να μειωθεί ο ΦΠΑ, γιατί ήταν ήδη ο υψηλότερος στην Ευρωζώνη, έχετε συμφωνήσει να αυξηθεί αυτός ο ΦΠΑ στο 23%. Για ποια ανταγωνιστικότητα της κτηνοτροφικής παραγωγής μιλάμε, όταν όλη η υπόλοιπη Ευρωζώνη θα έχει ΦΠΑ κάτω από 13% και εμείς θα έχουμε 23%; Αυτό που απαιτείται σήμερα είναι να επιτευχθεί, μεταξύ πολλών άλλων, η μείωση του ανοίγματος της ψαλίδας τιμών με ρυθμίσεις, όπως η μείωση των κερδών στην αλυσίδα εμπορίας. Κύριε Υπουργέ, σας έχουμε ακούσει πολλές φορές να λέτε ότι η διαφορά τιμής καταναλωτή και παραγωγού στη χώρα μας είναι περίπου επταπλάσια, αν δεν κάνω λάθος, σε σχέση με τις αναφορές σας, σε σχέση με τον μέσο όρο της Ευρωπαϊκής Ένωσης. Το ίδιο συμβαίνει και στο γάλα. Είναι πολύ μεγάλη η διαφορά. Η έκθεση του ΟΟΣΑ, γιατί νομίζω ότι δεν την έχουν διαβάσει όλοι και γι' αυτό ακούμε προχειρότητες σε αυτά τα ζητήματα, γράφει ότι ένα από τα μεγαλύτερα προβλήματα στην τιμή του γάλακτος είναι τα υψηλά περιθώρια κέρδους στις αλυσίδες λιανικής πώλησης στη χώρα μας σε σχέση με τις υπόλοιπες χώρες της Ευρωζώνης. Μάλιστα λέει ότι, αν αυξηθεί η διάρκεια ζωής γάλακτος, που πράγματι την προτείνει η έκθεση, αυτό θα πλήξει την εγχώρια παραγωγή. Θυμάστε ότι ήταν πέντε μέρες, θυμάστε ότι διαμαρτυρόσασταν για να μην αυξηθούν οι μέρες, θυμάστε ότι επί τρικομματικής κυβέρνησης τότε το 2012-2013 δεν είχε αυξηθεί η διάρκεια ζωής του γάλακτος, στη συνέχεια δόθηκε μάχη για να μην αυξηθεί και είχε επιτευχθεί να αυξηθεί μόνο κατά δύο μέρες, μέχρι τις επτά, και ήρθατε και αυτήν τη στιγμή δέχεστε αυτό το οποίο καταγγέλλατε όλο το προηγούμενο χρονικό διάστημα, την αύξηση σε έντεκα ημέρες. Καταθέσαμε ερώτηση στα δύο Υπουργεία, στο Υπουργείο Αγροτικής Ανάπτυξης και στο Υπουργείο Ανάπτυξης, για το συγκεκριμένο θέμα. Ο Υπουργός Ανάπτυξης μας δήλωσε αναρμοδιότητα. Περιμένουμε τη δική σας απάντηση, γιατί μάλλον είστε ο μοναδικά αρμόδιος, αφού ο Υπουργός Ανάπτυξης έδειξε αναρμοδιότητα. Περιμένουμε την απάντησή σας, λοιπόν. Γιατί με υπουργική απόφαση, όπως σκοπεύετε να κάνετε, θα αυξήσετε τη διάρκεια ζωής του γάλακτος σε έντεκα ημέρες, όπως καταγγέλλατε όλο το προηγούμενο χρονικό διάστημα; Για να αυξηθούν οι εισαγωγές; Για να εξυπηρετηθούν συγκεκριμένα συμφέροντα ξένων εταιρειών; Για να μιλήσουμε με καθαρά λόγια εδώ μέσα. Θα πλήξει την εγχώρια κτηνοτροφική παραγωγή ή όχι, που έτσι κι αλλιώς είναι ελλειμματική αυτήν τη στιγμή; Το λέει και η ίδια η έκθεση του ΟΟΣΑ ότι θα πληγεί η εγχώρια παραγωγή. Πέραν όλων αυτών, βέβαια, βλέπουμε ότι δεν υπάρχει καμμία μεταρρυθμιστική διάθεση και διάθεση για τομές. Τα προβλήματα του κτηνοτροφικού τομέα δεν μπορούν να επιλυθούν χωρίς πολιτικές προτάσεις και εκσυγχρονιστικές αλλαγές στη βάση ενός εθνικού σχεδίου παραγωγικής ανασυγκρότησης. Για ακόμη μία φορά ερχόμαστε αντιμέτωποι με την προχειρότητα του νομοθετείν. Τροπολογίες αρμοδιότητας άλλων Υπουργείων κατατίθενται σωρηδόν, αποσύρονται, επανακατατίθενται. Δεν γίνεται έτσι. Δεκατέσσερις τροπολογίες. Είκοσι είναι τα άρθρα! Πριν ο Κοινοβουλευτικός Εκπρόσωπος του ΣΥΡΙΖΑ είπε: «Θα τοποθετηθείτε για την τροπολογία που κατέθεσε ο Υπουργός Υγείας;». Για τι θα προλάβουμε να μιλήσουμε; Για τα βοσκοτόπια ή για τις δεκατέσσερις τροπολογίες άσχετων Υπουργείων που έχουν έρθει αυτήν τη στιγμή; Τροπολογία για τα λατομεία, τροπολογία για την εκπαίδευση και την είσοδο στην τριτοβάθμια, τροπολογίες μέχρι και για την παράταση της απόσπασης των στελεχών που δουλεύουν στους περιφερειάρχες. Αυτές είναι οι τροπολογίες που έχουμε σήμερα, όπως και του Υπουργείου Υγείας που αναλύθηκε και ούτω καθεξής. Δεν μπορεί να γίνει έτσι σοβαρή δουλειά. Κι εσείς τα λέγατε κι εμείς τα λέγαμε τα προηγούμενο χρονικό διάστημα. Τι πράττουμε αυτήν τη στιγμή ως Κοινοβούλιο; Ακριβώς τα αντίθετα. Νομίζω ότι δεν τιμά κανέναν. Κυρίες και κύριοι Βουλευτές, θα κάνω κάποιες βασικές επισημάνσεις σχετικά με τις διατάξεις των άρθρων πολύ γρήγορα. Υπάρχουν ασάφειες, βασικές ελλείψεις αναφορικά με τον τρόπο εκπόνησης σχεδίων από τις περιφέρειες και για το θέμα βέβαια περιφερειών και δήμων. Κοιτάξτε, δεν έχουμε καταλάβει, δεν έχουν καταλάβει οι δήμοι, εν πάση περιπτώσει, αν έχει γίνει καμμία διαβούλευση με την τοπική αυτοδιοίκηση γι' αυτό το θέμα. Καμμία διαβούλευση! Αποφασίσατε το τέλος βοσκής να το δώσετε στις περιφέρειες, με ποιον σχεδιασμό; Να μας το αναλύσετε. Με ποιον σχεδιασμό έχουν γίνει όλα αυτά αυτήν τη στιγμή, ξαφνικά; Υπάρχουν διαμαρτυρίες, όπως έχουμε ακούσει. Έχουμε και σχετικές επιστολές. Αποφασίσατε χωρίς να έχουμε έναν ολοκληρωμένο σχεδιασμό για όλα αυτά, δηλαδή για το ποιος είναι πιο αρμόδιος να κάνει κάποιες δουλειές. Μπορεί να είναι οι περιφέρεις, αλλά να το δείξετε. Μπορεί να είναι οι δήμοι. Πρέπει να δούμε έναν ολοκληρωμένο σχεδιασμό. Δεν τον έχουμε δει. Στο άρθρο 4 ορίζεται η ημερομηνία 31-1-2019 ως η καταληκτική ημερομηνία εκπόνηση, υποβολής και έγκρισης διαχειριστικών σχεδίων. Απουσιάζει εδώ - και θέλω να το τονίσω - κάθε διασφάλιση του δικαιώματος των κτηνοτρόφων για την ενεργοποίηση των δικαιωμάτων τους. Ποια μέριμνα θα λάβετε, λοιπόν, ώστε η αναφερόμενη προθεσμία να μην αποτελέσει βάση για καθυστερήσεις στην εκπόνηση των σχεδίων, αλλά και για να διασφαλιστεί η διανομή και η κατανομή των δικαιωμάτων βάσει επιλέξιμων βοσκοτόπων προς τους δικαιούχους με έναν τρόπο ενιαίο και με έναν τρόπο δίκαιο; Στο άρθρο 7 προβλέπεται η καταβολή από τους κτηνοτρόφους μισθώματος υπέρ της περιφέρειας. Είναι αναγκαίο εδώ να θεσμοθετηθεί τουλάχιστον ένα ελάχιστο τέλος, προκειμένου να μη βρεθούν οι κτηνοτρόφοι προ δυσάρεστων εκπλήξεων σε σχέση με αυτό το θέμα. Όσον αφορά τώρα τη διασφάλιση της βιοποικιλότητας, αρκετές διατάξεις του υπό ψήφιση νόμου εμπίπτουν στη δασική νομοθεσία και στην αρμοδιότητα του Υπουργείου Περιβάλλοντος. Πολύ φοβάμαι, λοιπόν, πως η εφαρμογή τους ίσως δημιουργεί συγκρούσεις αλλά και ζητήματα - και θέλω να το τονίσω - ακόμη και με το Συμβούλιο Επικρατείας. Επιπλέον, στο νομοσχέδιό σας δεν υπάρχουν οι αναγκαίες προβλέψεις για την προστασία της βιοποικιλότητας. Φαίνεται, λοιπόν, ότι η προστασία του περιβάλλοντος παραμένει μόνο στις θεωρητικές σας διακηρύξεις, ενώ στην πράξη δεν λαμβάνετε συγκεκριμένη μέριμνα. Κοιτάξτε, εδώ πρέπει να πούμε κάτι ξεκάθαρα. Βλέπουμε ότι υπάρχει και η υπογραφή του Υπουργού Περιβάλλοντος, που προέρχεται μάλιστα από τον χώρο της Οικολογίας. Θα περιμέναμε να έρθει εδώ να τοποθετηθεί επί του συγκεκριμένου θέματος, για να δούμε αν πραγματικά συμφωνείτε σε σχέση με όλα αυτά τα ζητήματα και ιδίως σε σχέση με την προστασία της βιοποικιλότητας. Το αναμένουμε, έστω και αύριο. Δεν αρκούν, λοιπόν, μόνο οι παρατάσεις. Οφείλετε να δώσετε λύσεις σε πάρα πολλά ζητήματα, όπως στη συμμόρφωση και στην αδειοδότηση των κτηνοτροφικών μονάδων. Όπως, βέβαια, ζητούμε και την απόσυρση διατάξεων - και τονίστηκε και από τον εισηγητή μας - που αφορούν την ανανέωση της λήξης των γεωργικών φαρμάκων. Προφανώς, σε καμμία περίπτωση δεν πρέπει να επιτραπεί η αναγραφή νέας ημερομηνίας λήξεως. Ακούσαμε πριν από λίγο γι' αυτό το θέμα ότι υπάρχει, βεβαίως, σοβαρό πρόβλημα και με τα γεωργικά φάρμακα που έρχονται παράνομα από τρίτες χώρες αυτήν τη στιγμή. Και αυτό πρέπει να αντιμετωπίσετε και το άλλο δεν πρέπει να γίνει. Δεν μπορώ να καταλάβω. Έχουμε να επιλέξουμε μεταξύ αυτών των δύο; Αυτό μάς είπατε πριν από λίγο; Ότι επιλέγουμε μεταξύ των παράνομων εισαγωγών και της παράτασης της ημερομηνίας λήξεως; Δεν νομίζω ότι θεωρείτε πως κάτι τέτοιο μπορεί να είναι η λύση. Αναφέρομαι στον Βουλευτή της Νέας Δημοκρατίας που μίλησε πριν από λίγο. Επειδή δεν έχουμε άλλο χρόνο, θα ήθελα να πω επίσης, κύριε Υπουργέ, ότι τόσο ο εισηγητής μας όσο και ο κ. Κουτσούκος σάς ρώτησαν ξεκάθαρα και σας ρωτώ και εγώ και θέλουμε την απάντησή σας. Γιατί σε ένα νομοσχέδιο εδώ, που γίνεται συζήτηση προγραμματική, ήπια, ακούσαμε πριν τον Κοινοβουλευτικό Εκπρόσωπο να λέει: «Γιατί πιθανόν να το ψηφίσει η Αντιπολίτευση αυτό το νομοσχέδιο σήμερα;». Όταν δεν ψηφίζει η Αντιπολίτευση, την κατηγορείτε για στείρα αντιπολίτευση. Όταν ψηφίζει, την κατηγορείτε γιατί κάνει προγραμματική αντιπολίτευση επί των άρθρων. Δεν γίνεται! Αντιπολίτευση θα έχετε, είτε το ψηφίζει είτε δεν το ψηφίζει η Αντιπολίτευση. Λοιπόν, σας ρωτήσαμε ξεκάθαρα και σας ρωτώ και τώρα και θέλουμε την απάντησή σας, για να αποφασίσουμε και για τη στάση μας σε όλα τα θέματα: Φέρατε, ενώ δεν έχει συζητηθεί στην επιτροπή, στο άρθρο 19 παράγραφος 5 το εξής: Μέχρι την έγκριση των διαχειριστικών σχεδίων βόσκησης, η κατανομή επιλέξιμων βοσκοτόπων στους κτηνοτρόφους πραγματοποιείται σύμφωνα με την αριθμό τάδε κοινή απόφαση του Υπουργού Παραγωγικής Ανασυγκρότησης, της 20ής Μαΐου 2015. Δηλαδή, εδώ θέλετε να γίνει μια νομιμοποιητική διαδικασία της υπουργικής σας απόφασης του Μαΐου του 2015. Σας ρωτήσαμε: Περί αυτού πρόκειται; Απαντήστε! Είναι η τρίτη ερώτηση που σας κάνει Βουλευτής, εισηγητής και ο Κοινοβουλευτικός Εκπρόσωπος της Δημοκρατικής Συμπαράταξης και δεν έχετε απαντήσει, γιατί τα θέματα αυτά είναι πάρα πολύ σοβαρά.
Κύριε Θεοχαρόπουλε, παρακαλώ, ολοκληρώστε.
Τελειώνω, κύριε Πρόεδρε. Βέβαια, δεν έχετε Κυβέρνηση ενός μηνός ούτε δύο μηνών. Ιδίως στο Υπουργείο Αγροτικής Ανάπτυξης είστε δέκα μήνες στην Κυβέρνηση. Συνεπώς με το να αρχίζετε τη συζήτηση για το τι έγινε στο παρελθόν κάθε φορά που αρχίζουν τα δύσκολα, δεν είναι ο τρόπος που μπορούμε να πάμε μπροστά. Θα μπορούσαμε εδώ να κάνουμε μια αντιπαράθεση και να αρχίσουμε να λέμε πάρα πολλά πράγματα. Εδώ χρειάζεται να δούμε τι κάνουμε τώρα. Και σας έβαλα συγκεκριμένα ερωτήματα, συγκεκριμένες προτάσεις, συγκεκριμένες αλλαγές, συγκεκριμένα θέματα, τα οποία πρέπει να αντιμετωπίσετε. Προσπαθούμε να λύσουμε τα προβλήματα εδώ και εσείς έχετε μπροστά σας πολλές προκλήσεις. Δυστυχώς, δεν γίνεται με θεωρίες να αντιμετωπιστούν τα προβλήματα σήμερα. Μας ακούν κτηνοτρόφοι, μας ακούν παραγωγοί, έχουν αγωνία εάν θα συνεχίσουν να παράγουν. Δεν μπορούν να μείνουν στο χωράφι τους, δεν μπορούν να μείνουν και να συνεχίσουν να παράγουν. Αυτά είναι τα προβλήματα αυτήν τη στιγμή και πρέπει να δώσετε συγκεκριμένες απαντήσεις και λύσεις. Εάν συνεχίσουμε τις θεωρίες, το μόνο που θα καταφέρουμε είναι να μην έχουμε παραγωγή στη χώρα μας. Είναι κρίσιμες οι στιγμές και πρέπει να το συνειδητοποιήσουμε όλοι μας! Σας ευχαριστώ.
Ευχαριστούμε. Πριν δώσω τον λόγο στην επόμενη Βουλευτή, που είναι η κ. Βράντζα...
Και μετά;
Μισό λεπτό!
Κύριε Πρόεδρε, μπορώ να τοποθετηθώ επί του προσωπικού θέματος;
Κύριε Φάμελλε, καθίστε, σας παρακαλώ, να συνεννοηθούμε συνολικά. Είχε δρομολογηθεί να συνεχιστούν οι ομιλίες μέχρι την κ. Ιγγλέζη, δηλαδή υπήρχε συνεννόηση να ολοκληρωθεί η αποψινή συνεδρίαση περίπου στις δώδεκα το βράδυ. Με τις ομιλίες, όμως, των Κοινοβουλευτικών Εκπροσώπων, ειδικά τώρα στο τέλος, ο χρόνος θα παραταθεί. Οπότε, ή θα πρέπει να «κόψουμε» Βουλευτές, για να ολοκληρώσουμε στις δώδεκα ή θα πρέπει να μειωθεί ο χρόνος. Ειδάλλως, με βάση το χρονοδιάγραμμα και τους ομιλούντες, δηλαδή τους Βουλευτές, όπως σας είπα μέχρι την κ. Ιγγλέζη, αλλά και τους τέσσερις Κοινοβουλευτικούς Εκπροσώπους που υπολείπονται, έχουμε ακόμα ενενήντα οκτώ λεπτά, δηλαδή θα τελειώσουμε στη μία παρά δέκα. Εάν συμφωνούμε, το θέτω στο Σώμα, τηρώντας δηλαδή τα δωδεκάλεπτα και τα δεκάλεπτα ή περικόπτοντας τον χρόνο.
Να τηρηθούν τα συμφωνηθέντα.
Τον λόγο έχει η κ. Βράντζα. Θα συνεχίσουμε με τα επτάλεπτα και δωδεκάλεπτα για να τελειώσουμε μία παρά δέκα, για να ολοκληρώσουμε με τελευταία την κ. Ιγγλέζη;
Μπορώ να έχω τον λόγο επί της διαδικασίας;
Δεν απαντάτε στα ερωτήματα του Προεδρείου. Ο καθένας βάζει το δικό του. Έκανα δύο προτάσεις ως Προεδρείο. Συμφωνείτε ή διαφωνείτε; Υπάρχουν Κοινοβουλευτικοί Εκπρόσωποι. Συμφωνείτε; Το πρόγραμμα έβγαινε ως τις δώδεκα το βράδυ με τελευταία ομιλήτρια την κ. Ιγγλέζη. Για να το τηρήσουμε αυτό, παρεμβαλλόμενοι ενδιάμεσα και οι Κοινοβουλευτικοί Εκπρόσωποι, θα πάμε στη μία παρά δέκα περίπου, τηρώντας όμως το δωδεκάλεπτο και το επτάλεπτο. Διαφορετικά, η δεύτερη πρόταση είναι να μειώσουμε τον χρόνο των Κοινοβουλευτικών Εκπροσώπων και των Βουλευτών, για να ολοκληρώσουμε περίπου στις δώδεκα και τέταρτο με δώδεκα και είκοσι ενδεχομένως. Αυτές οι δύο προτάσεις και σκέψεις υπάρχουν.
Κύριε Πρόεδρε, μπορώ να έχω τον λόγο επί της διαδικασίας;
Παρακαλώ. Έχετε τον λόγο επί της διαδικασίας.
Ο κ. Μπουκώρος έχει δίκιο σε αυτό που σας επισημαίνει, ότι είχε γίνει συμφωνία ομόφωνα από όλα τα κόμματα μεταξύ των Κοινοβουλευτικών Εκπροσώπων, να μιλάνε και τέσσερις συνάδελφοι. Εάν θέλετε, μπορείτε να το εφαρμόσετε έτσι.
Κύριε Κασαπίδη, έχετε δίκιο σε αυτό, σε ό,τι αφορά τη συνεννόηση που είχε γίνει όταν ξεκίνησε η συνεδρίαση. Δεν διαφώνησα εγώ καθόλου με αυτό. Όμως, δεν μπορώ να αφαιρέσω τον λόγο από τους Κοινοβουλευτικούς Εκπροσώπους, οι οποίοι τον έχουν ζητήσει. Με συγχωρείτε πάρα πολύ, αλλά ο Κανονισμός προβλέπει ότι στον Κοινοβουλευτικό Εκπρόσωπο, άπαξ και μπήκε στην Αίθουσα και ζήτησε τον λόγο, του τον δίνουμε.
Να περιμένουν!
Έγινε αυτή η αμοιβαία - να το πω έτσι - παραχώρηση μεταξύ Κοινοβουλευτικών Εκπροσώπων, Βουλευτών και τα λοιπά και καταλήξαμε στο εξής, ούτως ώστε στο πλαίσιο του χρόνου τον οποίο θα υπερβούμε θα μιλήσουν όσοι Κοινοβουλευτικοί Εκπρόσωποι απέμειναν, και ενδιάμεσα θα παρεμβάλλεται ένας Βουλευτής.
Η συμφωνία ήταν άλλη!
Δεν γίνεται διαφορετικά. Πώς να το κάνουμε τώρα; Θέλετε να πάμε στις δύο τα ξημερώματα; Πάμε! Θέλετε στις τρεις; Πάμε! Δεν μπορούμε να συνεννοηθούμε. Ορίστε, κυρία Βράντζα, έχετε τον λόγο.
Ευχαριστώ, κύριε Πρόεδρε. Πριν ξεκινήσω την τοποθέτησή μου, να ενημερώσω τον κ. Βαγιωνά που δεν είναι εδώ, αλλά και το Σώμα για ένα λεπτό για την οζώδη δερματοπάθεια των βοοειδών, η οποία, όντως, είναι ένα πολύ σοβαρό πρόβλημα. Βεβαίως, εδώ πρέπει να πω ότι το Υπουργείο κινήθηκε αρκετά γρήγορα και φρόντισε να εξασφαλίσει και εμβόλια, αλλά και να δημιουργήσει μία ζώνη προστασίας, όπως η επιστήμη ορίζει. Μάλιστα, για να καταφέρει να περιορίσει τη νόσο στη Βόρεια Ελλάδα - που δυστυχώς όλες τις επιδημίες εκεί τις έχουμε - ήρθη πολύ έγκαιρα η ευρωπαϊκή οδηγία που έλεγε ότι δεν μπορούμε να εμβολιάσουμε ζώα σε νομούς που δεν έχουν εμφανίσει κρούσμα. Δυστυχώς δεν έγινε το ίδιο το 2014 με τον καταρροϊκό πυρετό, που δεν πάρθηκε κανένα απολύτως μέτρο, τα εμβόλια άργησαν πάρα πολύ και τελικά αποδεκατίστηκε η προβατοτροφία. Θα ξεκινήσω τώρα την τοποθέτησή μου. Είμαι πραγματικά χαρούμενη, γιατί σήμερα συζητάμε και θα ψηφίσουμε ένα νομοσχέδιο που έρχεται να λύσει πολλά και χρόνια προβλήματα με έναν διαφορετικό τρόπο και χωρίς να δημιουργεί καινούργια. Κατ' αρχάς, είναι η πρώτη σοβαρή προσπάθεια που γίνεται στη χώρα, ώστε να καταγραφούν και να αποτυπωθούν οι βοσκότοποι. Σήμερα διάφορα τμήματα ή διευθύνσεις ή εποπτευόμενοι φορείς του ίδιου Υπουργείου έχουν διαφορετικό ορισμό για το τι είναι βοσκότοπος και φυσικά όλοι έχουν και ένα διαφορετικό μέγεθος. Αυτό είναι ενδεικτικό της προχειρότητας, της απραξίας και εν τέλει της ανευθυνότητας που κυριάρχησε τα τελευταία - αρκετά - χρόνια στις πολιτικές που εφαρμόστηκαν για τον σημαντικό αυτόν τομέα που λέγεται κτηνοτροφία. Κύριοι συνάδελφοι, εν έτει 2015 υπάρχουν οφειλές σε κτηνοτρόφους ακόμη και πριν από το 2010 με κύρια αιτία ή πρόφαση το χάος των βοσκοτόπων. Ειλικρινά, δυσκολεύομαι να κατανοήσω τον πόνο και τα κροκοδείλια δάκρυα αυτών που άσκησαν εξουσία τα τελευταία σαράντα χρόνια για τους απλήρωτους αγρότες, όταν είναι αυτοί που υποθήκευσαν το μέλλον τους και ουσιαστικά διέλυσαν τον πρωτογενή τομέα της χώρας. Είστε εσείς, κύριοι της προηγούμενης κυβέρνησης και τα στελέχη σας, που κατ' αρχάς συμφωνήσατε σε έναν ευρωπαϊκό ορισμό για τους βοσκοτόπους, ο οποίος δεν είχε καμμία σχέση με την ελληνική πραγματικότητα. Είστε εσείς που επί χρόνια κρύβατε το πρόβλημα κάτω από το χαλί των τεχνικών λύσεων, αδιαφορώντας και για τα πρόστιμα και για τις συνέπειες και για τις καθυστερήσεις, τα οποία στο τέλος της ημέρας έπεφταν στις πλάτες των αγροτών. Είστε εσείς που επιτρέψατε σε κάποιους αυτόκλητους σωτήρες των αγροτών και τους συνεργάτες τους να μετατρέψουν το βασικό εργαλείο πληρωμών των κοινοτικών ενισχύσεων, τον ΟΠΕΚΕΠΕ, σε ένα τέρας το οποίο, ενώ θα προερχόταν από τους κόπους των αγροτών με αμοιβές που πληρώνουν για τη Δήλωση Καλλιέργειας ΟΣΔΕ - το οποίο πρέπει κάποια στιγμή να σταματήσει και αυτό είναι δουλειά αυτής της Κυβέρνησης - όταν έρχεται η ώρα της απόδοσης, το σύστημα κάνει λάθη, κολλάει ή κλείνει. Κατά τη γνώμη μου, βέβαια, το μεγαλύτερο πρόβλημα δεν είναι το υπολογιστικό σύστημα, αλλά το σύστημα που ελέγχει αυτό το σύστημα. Και αυτό είναι το μεγάλο μας στοίχημα, η διάλυση των συστημάτων που δημιουργούν και ελέγχουν συστήματα. Στην καλύτερη περίπτωση, κύριοι του ΠΑΣΟΚ και της Νέας Δημοκρατίας, κατηγορείστε για εγκληματική πολιτική αμέλεια ή αφέλεια. Με την εφαρμογή αυτού του νόμου θα τελειώσουμε οριστικά και αμετάκλητα με το τι είναι, πού είναι και πώς είναι η έκταση των βοσκοτόπων στη χώρα μας. Θα λυθεί οριστικά το πρόβλημα της επιλεξιμότητας των εκτάσεων που απαιτούνται για την κατανομή των ευρωπαϊκών ενισχύσεων στους κτηνοτρόφους. Με τα διαχειριστικά σχέδια βόσκησης για πρώτη φορά πρόκειται να γίνει η απολύτως αναγκαία διαχείριση και ουσιαστικά η αξιοποίηση και όχι απλά η χρήση αυτού του φυσικού πλούτου που λέγεται «βοσκότοπος». Θα δοθεί έτσι ώθηση στο ισχυρό χαρτί για την ελληνική κτηνοτροφία, που είναι το εκτατικό σύστημα εκτροφής, αλλά και στο δεύτερο ισχυρό χαρτί για την ελληνική κτηνοτροφία, που είναι το γίδινο γάλα και η γίδα, με το οποίο επίσης θα ασχοληθούμε πολύ σοβαρά. Οι παρεμβάσεις στον ν. 4056/2012- που πιστεύω ότι ήταν ένας νόμος προς τη σωστή κατεύθυνση - είναι ένα άλλο κομμάτι του νομοσχεδίου που θα λύσει χρόνια προβλήματα που αφορούν στην αδειοδότηση των σταβλικών εγκαταστάσεων. Τέσσερα χρόνια μετά την εφαρμογή του ν. 4056 ένα πολύ μεγάλο ποσοστό των κτηνοτρόφων, που υπολογίζεται γύρω στο 80%, δεν έχει ακόμα καταφέρει να βγάλει άδεια. Αυτό δείχνει ότι υπάρχει ένα σοβαρό πρόβλημα. Προφανώς δεν τελειώνουμε εδώ με τα προβλήματα της αδειοδότησης των σταβλικών εγκαταστάσεων. Είναι άξιο απορίας γιατί απαιτείται βεβαίωση των αρχαιολογικών υπηρεσιών για την κατασκευή πρόχειρων κατασκευών, για τις οποίες δεν γίνονται εκσκαφές και δεν απαιτείται η εφαρμογή των πολεοδομικών όρων δόμησης. Επίσης, δεν είναι δυνατόν οι δημόσιες υπηρεσίες να χρησιμοποιούν τον πολίτη ως μεταφορέα εγγράφων τη στιγμή που και με τη βοήθεια της τεχνολογίας μπορούν πολύ εύκολα να συγκεντρώνουν έγγραφα που εκδίδουν άλλες υπηρεσίες. Τέλος, δεν είναι δυνατόν ο μέσος πραγματικός χρόνος που απαιτείται για την έκδοση άδειας να υπερβαίνει τα τρία χρόνια, όταν ο νόμος προβλέπει τρεις μήνες. Οι ρυθμίσεις του παρόντος νόμου σχετικά με τις κτηνοτροφικές εγκαταστάσεις προφανώς λύνουν ένα τεράστιο πρόβλημα που έρχεται από παλιά. Οι πραγματικές λύσεις βεβαίως θα δοθούν στην αμέσως επόμενη φάση, με την εφαρμογή θεσμών όπως είναι αυτός των κτηνοτροφικών πάρκων, των κτηνοτροφικών ζωνών και περιοχών. Εκεί, μέσα από τις βασικές υποδομές, θα εξασφαλιστεί ουσιαστικά η πρόσβαση της κτηνοτροφίας στις σύγχρονες τεχνολογίες, που, σε συνδυασμό με την οικονομία κλίμακος που θα προκύψει σε διάφορα στάδια, θα της δώσει την ώθηση που χρειάζεται. Ένα άλλο μείζον ζήτημα για τον αγροτικό κόσμο είναι ο ΕΛΓΑ, ο οργανισμός οποίος για πολλά χρόνια υπήρξε ένα δυσκίνητο, αναποτελεσματικό και κοστοβόρο εργαλείο για τους πολλούς και μικρούς, ενώ αντίθετα υπήρξε πηγή εισοδήματος για τους λίγους και μεγάλους. Είναι πολύ σημαντικό ότι στο υπό συζήτηση νομοσχέδιο αλλάζουν κάποιες από τις σημαντικές στρεβλώσεις της λειτουργίας του. Καταργείται το ανώτατο όριο ασφαλίστρων αποζημιώσεων, αποκαθιστώντας έτσι την κατάφωρη αδικία που επιβαλλόταν στους μικρούς έναντι των μεγάλων. Θα φέρω ένα παράδειγμα: Το ανώτερο ασφάλιστρο για τη ζωική παραγωγή είναι τα 701 ευρώ. Το ποσό αυτό αντιστοιχεί σε εξήντα δύο αγελάδες, που σημαίνει ότι ο μικρός κτηνοτρόφος που έχει εξήντα δύο ζώα πληρώνει ασφάλιστρο 11,25 ευρώ για κάθε ζώο. Οι μεγάλοι κτηνοτρόφοι με διακόσιες, τριακόσιες ή εξακόσιες αγελάδες από το εξηκοστό τρίτο ζώο και μετά δεν πληρώνουν τίποτα. Την ίδια στιγμή ο μέσος όρος των ετήσιων αποζημιώσεων των μεγάλων μονάδων σε κάποιες περιοχές φτάνει τα 25.000 ευρώ. Βεβαίως είναι επιτακτική ανάγκη να αλλάξει άμεσα και ο τρόπος και ο χρόνος που απαιτείται για την αναδιάρθρωση της λίστας με τα ασφαλιζόμενα αποζημιούμενα αίτια του ΕΛΓΑ. Εδώ θα πω πάλι για τον καταρροϊκό πυρετό. Κυριολεκτικά αποδεκατίστηκε η προβατοτροφία χωρίς να μπορέσουμε να βάλουμε τον καταρροϊκό πυρετό στις λίστες του ΕΛΓΑ. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ένα λεπτό θέλω. Το άλλο μεγάλο πρόβλημα που έρχεται να λύσει αυτός ο νόμος είναι αυτό των χιλιάδων νεκρών ζώων που κάθε χρόνο, αλλά ειδικά σε περιόδους εμφάνισης ή έξαρσης ασθενειών γίνονται εστίες μόλυνσης σε ολόκληρη τη χώρα. Δυστυχώς κανέναν δεν προβλημάτισε μέχρι τώρα ότι η απαρχαιωμένη και τριτοκοσμική πρακτική τού «πετάμε τα ζώα στο ρέμα» ήταν μια υγειονομική και περιβαλλοντική βόμβα. Σε αυτό το σημείο, όπως και σε ολόκληρο το νομοσχέδιο, υπάρχει πρόβλεψη για τη μη διατάραξη της φυσικής ισορροπίας από την ανθρώπινη παρέμβαση. Μιλάω για το άρθρο 15, το οποίο προβλέπει και μέριμνα για τα πτωματοφάγα αρπακτικά ζώα. Τέλος, ως επιστήμονας θέλω να καθησυχάσω όλους εκείνους που θεωρούν ότι η κτηνοτροφία μπορεί να αποτελέσει κίνδυνο για τα δάση. Η εκτατική κτηνοτροφία ήταν, είναι και θα συνεχίσει να είναι μια βασική δραστηριότητα. Το δάσος, εκτός φυσικά από περιπτώσεις ειδικές όπως είναι η αναδάσωση, μόνο οφέλη μπορεί να έχει από την παρουσία των ζώων. Ο άνθρωπος και η εγκατάλειψη είναι οι παράγοντες από τους οποίους κινδυνεύει. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού]] Τελειώνω σε μισό λεπτό. Ανέφερα μόνο μερικά μόνο από τα σημεία του νομοσχεδίου που το καθιστούν χρήσιμο. Η μεγάλη του, όμως, καινοτομία έρχεται στη φιλοσοφία με την οποία προσεγγίζει το θέμα. Δεν λύνουμε απλώς προβλήματα που υπάρχουν. Προχωράμε ένα βήμα παραπέρα και αρχίζουμε να κτίζουμε τη μεγάλη ιδέα της παραγωγικής ανασυγκρότησης. Και όλο αυτό με τον σεβασμό που απαιτείται και στους παραγωγικούς πόρους και στους καταναλωτές και στο περιβάλλον και φυσικά στους πολίτες. Ευχαριστώ πολύ.
Ευχαριστούμε. Τον λόγο έχει η Κοινοβουλευτική Εκπρόσωπος του Κομμουνιστικού Κόμματος Ελλάδας, η κ. Διαμάντω Μανωλάκου.
Ευχαριστώ, κύριε Πρόεδρε. Θα ήθελα να ξεκινήσω από τις τροπολογίες. Έχουν ξεπεράσει τις δεκαπέντε, με διαφορετικά θέματα. Είναι απαράδεκτο. Το καταγγέλλουμε. Και απ' ό,τι φαίνεται δεν έχουν τελειώσει. Αν κατάλαβα καλά και από τον Κοινοβουλευτικό Εκπρόσωπο της Πλειοψηφίας, μάλλον θα περιμένουμε και άλλη τροπολογία, με την οποία θα ζητάτε πίσω ενισχύσεις που πήραν αγρότες τα προηγούμενα χρόνια.
Ποιος το είπε αυτό; Το είπα εγώ αυτό;
Εκτίμησή μου είναι αυτή, κύριε Φάμελλε, από τα λεγόμενά σας. Έχω κάθε δικαίωμα να κάνω εκτίμηση, γιατί το ωραιοποιήσατε, ότι δηλαδή όλα αυτά ήταν ρουσφέτια. Ρουσφέτια υπήρχαν, αυτό δεν το αρνείται κανείς. Έτσι χρησιμοποιήθηκε και ο ΕΛΓΑ. Όμως δεν μπορείτε να κατηγορήσετε όλους τους αγρότες ότι πήγαιναν και αυτά που πήραν ήταν τα ρουσφέτια και τα παρακαλετά απέναντι στους Υπουργούς. Βεβαίως αναγκάστηκαν να βγάλουν και αποφάσεις που ήταν οριζόντιες και πολλοί από αυτούς τους αγρότες αυτήν τη στιγμή είναι καταχρεωμένοι. Τα ραβασάκια με τα κόκκινα δάνεια στην κακή ΑΤΕ σήμερα, αυτήν τη στιγμή δίνονται σωρηδόν και τα ζητάτε από καταχρεωμένους ανθρώπους. Ίσως είναι και αυτή μία μέθοδος για να φύγουν ακόμη γρηγορότερα. Το λέω αυτό γιατί οριζόντια μέτρα δεν γίνεται να υπάρξουν. Δεν αρνούμαστε ότι υπήρξαν ρουσφέτια, αλλά και τα οριζόντια μέτρα δημιουργούν αδικίες. Κύριε Υπουργέ, αναφερθήκατε στη Διεθνή Διάσκεψη για το Κλίμα που γίνεται στο Παρίσι. Σήμερα ξεκίνησε, με ανταγωνισμούς και αντιθέσεις, όχι για τα συμφέροντα των λαών, για να ζουν και να εργάζονται σε καλές, υγιεινές, σωστές περιβαλλοντικές συνθήκες. Γίνεται για τα συμφέροντα των μεγάλων επιχειρηματικών ομίλων που αξιοποιούν την κλιματική αλλαγή και τα υπαρκτά περιβαλλοντικά προβλήματα, για να διευρύνουν πεδία κερδοφορίας τους και στους τομείς των πράσινων τεχνολογιών, των ανανεώσιμων και των άλλων μορφών ενέργειας, των χαμηλών εκπομπών ενέργειας, χωρίς να εξασφαλίζουν βέβαια φθηνή ενέργεια για τις λαϊκές οικογένειες. Η χρήση τους ως εμπόρευμα το κάνει πανάκριβο. Έτσι κερδοφορούν τα μονοπώλια. Είναι υποκρισία ότι ενδιαφέρονται για την προστασία του περιβάλλοντος. Το κάνουν για να κρύψουν ότι ανταγωνίζονται ποια ομάδα ομίλων θα εξασφαλίσει μεγαλύτερη κερδοφορία. Μεγάλη είναι και η κοροϊδία εκ μέρους της συγκυβέρνησης που δήθεν σέβεται και προστατεύει το περιβάλλον, όταν προωθεί αυτό το δασοκτόνο νομοσχέδιο με άλλοθι την κτηνοτροφία, το οποίο βεβαίως δεν λύνει τα αυξημένα προβλήματα των μικρομεσαίων κτηνοτρόφων, που αγωνίζονται να επιβιώσουν και δέχονται μαζικά τη φοροκαταιγίδα αυξήσεων ΦΠΑ στο 23% στις ζωοτροφές, στα κτηνιατρικά φάρμακα, στην άμεση φορολογία από το πρώτο ευρώ στο 26% και 100% προκαταβολή για την επόμενη χρονιά, μεγάλη αύξηση των εισφορών στον ΟΓΑ, χαράτσια στον ΕΛΓΑ, στις γεωτρήσεις, στην πιστοποίηση άδειας για ψεκασμούς φυτοπροστασίας, αύξηση της ενέργειας. Δεν έχουν τέλος τα βάρβαρα άγρια μέτρα σας. Πλήττουν κυρίως μικρούς και μεσαίους κτηνοτρόφους και γεωργούς, προκειμένου να φύγουν από το επάγγελμα. Εξορθολογισμό το λέτε αυτό. Παριστάνετε ότι με αυτό το νομοσχέδιο θα σώσετε τους μικρομεσαίους κτηνοτρόφους. Λέτε ψέματα! Απλά, μαζικά αποχαρακτηρίζετε δασικές εκτάσεις χρησιμοποιώντας ως άλλοθι τα προβλήματα που δημιούργησε η πολιτική της Ευρωπαϊκής Ένωσης και των προηγούμενων κυβερνήσεων με τις βοσκήσιμες εκτάσεις. Εμείς θέτουμε το εξής ερώτημα. Υπήρχαν βοσκήσιμες εκτάσεις σε επάρκεια τις οποίες κατέγραφε και η ΕΛΣΤΑΤ στα πενήντα δύο εκατομμύρια στρέμματα περίπου; Υπήρχαν, το είπατε και εσείς, κύριε Υπουργέ. Επιτρεπόταν η βόσκηση σε δάση και δασικές εκτάσεις με τη σύμφωνη γνώμη των δασαρχείων και των δασολόγων; Επιτρεπόταν, χωρίς να δημιουργείται πρόβλημα. Αυτός ήταν ο κανόνας. Τώρα αυτό έχει καταστραφεί, γιατί δεν βάζετε σε προτεραιότητα την προστασία της δασικής έκτασης, αλλά της βοσκήσιμης έκτασης. Μετατρέπετε τη μορφή χρήσης της δασικής έκτασης που είναι η βόσκηση, σε χαρακτήρα, δηλαδή τις βοσκήσιμες εκτάσεις. Έτσι αποχαρακτηρίζετε δάση και δασικές εκτάσεις, μέσα από την αλλαγή χρήσης της γης. Αυτό βεβαίως το προσπάθησαν και άλλες κυβερνήσεις, και η Νέα Δημοκρατία και το ΠΑΣΟΚ. Το θυμόσαστε. Δεν ολοκλήρωσαν. Ένα ποσοστό το πέρασαν, αλλά δεν το ολοκλήρωσαν λόγω αντιδράσεων. Απέτυχαν, γιατί καταπατούσαν νόμους προστασίας που αναφέρει και η επιστημονική έκθεση της Βουλής. Ειδικά στις σελίδες 3 ως 7 της έκθεσης, καθαρά μπαίνει από τον ορισμό για τις βοσκήσιμες γαίες ότι αυτές θα συμπίπτουν με δάση και δασικές εκτάσεις ή τμήματα αυτών. Είναι στη σελίδα 3. Και στη σελίδα 5 αναφέρει ξεκάθαρα ότι οι εκτάσεις που αναφέρονται ως βοσκήσιμες γαίες αποτελούν εκτάσεις δασικού χαρακτήρα και ακόμη ότι τα σχέδια διαχείρισης προστατευόμενων περιοχών, που συμπίπτουν με βοσκήσιμες γαίες, δεν έχουν τη δυνατότητα να αναπτυχθούν σε πυκνά δάση, καθότι το έδαφός τους δεν έχει μεγάλο βάθος, δηλαδή συγχύσεις που προκαλούνται από διαχειριστικά σχέδια και περιέχονται στη σελίδα 4 της έκθεσης. Υπάρχουν πολλά ακόμη σημεία και για τις περιοχές «NATURA 2000». Στην ομιλία σας δεν απαντήσατε σε αυτά, κύριε Υπουργέ. Και το κάνετε εσείς ένας δασολόγος στο επάγγελμα, που σημαίνει πλήρη επιστημονική γνώση. Δυστυχώς συνειδητά καταστρέφετε περιβαλλοντικά χωρίς να δίνετε λύση στα μεγάλα προβλήματα της κτηνοτροφίας και των μικρομεσαίων κτηνοτρόφων που τους τσακίζετε με τη λεηλασία του πενιχρού εισοδήματός τους. Επιπλέον βοσκήσιμες εκτάσεις με αυτό το κακούργημα θα δημιουργήσετε, όμως λίγοι θα τις καρπωθούν. Θα είναι οι μεγάλοι που θα έχουν να πληρώσουν δικαίωμα χρήσης βόσκησης, δηλαδή μίσθωμα που θα αυξηθεί, κατά τη γνώμη μας, με τους νέους όρους. Γι' αυτό επισημαίνει και η επιστημονική έκθεση της Βουλής στη σελίδα 6 ότι δεν έχετε ούτε κριτήρια ενδεικτικά για το πώς θα καθορίζεται το ύψος του μισθώματος και ότι θα έπρεπε να υπάρχουν τουλάχιστον ενδεικτικά. Το παραπέμπετε, όμως, σε υπουργικές αποφάσεις, για να μην φανεί ότι χρησιμοποιείτε το μίσθωμα ως εργαλείο για να φύγουν από τη μέση μικρομεσαίοι κτηνοτρόφοι που είναι ήδη καταχρεωμένοι. Βέβαια, ήδη τους αφανίζετε με εργαλεία τη φοροληστεία, τα χαράτσια, την αύξηση του κόστους παραγωγής σε όλα τα αγροτικά εφόδια εισροών που έχουν ακριβύνει λόγω υψηλού ΦΠΑ. Και με αυτό το νομοσχέδιο, εδώ που τα λέμε, τους βάζετε επιπλέον να πληρώσουν και νέα τέλη, όπως τέλος για ταφή νεκρών ζώων ή τέλη βόσκησης. Ήρθατε να μας πείτε ότι θα πάρουν τις ενισχύσεις που δικαιούνται. Χειροκροτηθήκατε, ναι. Βεβαίως, θα έχετε να πάρετε από την άγρια φορολογία. Γιατί, εδώ που τα λέμε και το ξέρετε καλά, οι αγρότες δεν προλαβαίνουν να πάρουν την επιδότηση, ήδη μέσα από τον λογαριασμό ό,τι χαράτσια έχουν βάλει οι προηγούμενοι - δεν φταίτε μόνο εσείς, απλώς λέω το συνεχίζετε - τα παίρνουν. Και βεβαίως, έχετε και τις άμεσες και έμμεσες φορολογίες. Ο προϋπολογισμός είναι καθρέφτης. Αύριο ξεκινάμε και φαίνονται και τα έχουν γράψει και οι εφημερίδες. Και βέβαια, χαιρόσαστε και χειροκροτάτε, κύριοι συνάδελφοι της Συμπολίτευσης. Θα έχετε έσοδα από αυτούς που θα χρεωκοπείτε, όμως. Ένα άλλο ερώτημα που θα ήθελα να θέσω είναι το εξής. Πότε προέκυψε το πρόβλημα με τις βοσκήσιμες εκτάσεις; Γιατί η ανεπάρκεια είναι στα χαρτιά και όχι στην ουσία των βοσκήσιμων εκτάσεων. Προέκυψε όταν η νέα ΚΑΠ επιδοτεί τη γη και όχι τις ζωικές μονάδες και όταν τα σχέδια δράσης για τα βοσκοτόπια, που εκπόνησαν οι προηγούμενες κυβερνήσεις - γι' αυτό και εδώ που τα λέμε η Νέα Δημοκρατία υπερψηφίζει το νομοσχέδιό σας και δεν καταλαβαίνω το λόγο των τσακωμών σας - εγκρίθηκαν από την Ευρωπαϊκή Ένωση, ενσωματώθηκαν στην εγκύκλιο του ΟΠΕΚΕΠΕ και έβγαιναν εκτός αναγνώρισης εκατομμύρια στρέμματα βοσκήσιμων εκτάσεων. Τότε στερήθηκαν και ενισχύσεις οι κτηνοτρόφοι, χωρίς να φταίνε σε τίποτα οι ίδιοι. Με λίγα λόγια η Ευρωπαϊκή Ένωση καθορίζει τη χρήση των εκτάσεών μας και εσείς χορεύετε με όρους αντιεπιστημονικούς και επικίνδυνους. Είστε υπόλογοι για τις συνέπειες, γιατί με αυτήν τη μεθόδευση θα κλαπούν με νόμιμο τρόπο δικαιώματα από μικρομεσαίους κτηνοτρόφους που δεν θα επιβιώσουν και θα δοθούν δωρεά σε μεγαλοκτηνοτρόφους και σε νέα τζάκια που θα δημιουργηθούν. Ουσιαστικά θα εκβιάζονται αυτοί που δεν θα μπορούν να επιβιώσουν να εγκαταλείψουν και θα αναγκαστούν να πουλήσουν κοψοχρονιά κοπάδια, γη, δικαιώματα. Φυσικά, εκατοντάδες διάσπαρτα μικρομεσαία τυροκομεία τοπικού χαρακτήρα θα κλείσουν, αφού θα έχουν μειωμένες εισκομίσεις γάλακτος. Αυτό το ονομάζετε «επιτυχία». Το ίδιο κάνετε σαν Κυβέρνηση, όταν βαφτίζετε «επιτυχία» την προστασία των αδυνάμων, την απελευθέρωση στους πλειστηριασμούς, τη φοροληστεία, τη νέα σφαγή στο ασφαλιστικό, ακόμα και στα επιδόματα του ΕΚΑΣ, τη διάλυση της κοινωνικής ασφάλισης, τα νέα χαράτσια και τις περικοπές του προϋπολογισμού του 2016 στα 5,7 δισεκατομμύρια ευρώ. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Μπορεί να λέτε στην εισηγητική έκθεση ότι το 60% του κόστους των κτηνοτρόφων είναι ζωοτροφές, όμως τι κάνετε κι εσείς για να μειωθεί το υψηλό κόστος; Μήπως θα μπορούσατε να μηδενίσετε τον ΦΠΑ, για να γίνουν οι ζωοτροφές κατά 23% φθηνότερες; Να, ένα μέτρο άμεσο και γρήγορο! Αντίθετα, εσείς τον αυξήσατε και μετά λέτε ότι στηρίζετε την κτηνοτροφία. Υπάρχει ανάγκη ενίσχυσης και ανάπτυξης της κτηνοτροφίας; Βεβαίως και υπάρχει και οι λόγοι είναι πολλοί. Εγώ θα αναφέρω πέντε λόγους. Έχουμε τις εδαφοκλιματολογικές συνθήκες, την πείρα, ντόπιες φυλές, επιστήμονες για να σχεδιάσουν. Εισάγουμε ζωοκομικά που είναι υψηλής διατροφικής αξίας και κοστίζουν παραπάνω από 2 δισεκατομμύρια ευρώ. Αυτό μας καθιστά εξαρτώμενους. Άρα πρέπει να διορθωθεί. Η αιγοπροβατοτροφία αξιοποιεί ορεινές και ημιορεινές περιοχές. Υπάρχει αυξητική ζήτηση διεθνώς στη φέτα που πρώτη ύλη έχει το αιγοπρόβειο και η ανάπτυξη της κτηνοτροφίας και των κλάδων που τη συνεπικουρούν θα αυξήσει την απασχόληση, δηλαδή θα μειώσει την ανεργία. Όλα αυτά σημαίνουν ότι επιβάλλεται, είναι ανάγκη να αναπτυχθεί η κτηνοτροφία, αλλά προς όφελος των αναγκών του λαού και όχι στα λίγα χέρια για το κέρδος μίας ομάδας καπιταλιστών. Θα ήθελα να σας πω ότι όσον αφορά στο Κομμουνιστικό Κόμμα Ελλάδας δεν είναι καθόλου τυχαίο ότι στο πρόγραμμά μας για τον αγροτικό τομέα την ανάπτυξη της κτηνοτροφίας την έχουμε πρώτη, αφού η αναλογία φυτικής - προζωικής παραγωγής είναι οκτώ προς δύο. Αυτό είναι απαράδεκτο. Είναι αντιπαραγωγικό. Αν θέλετε να σχεδιάσετε με βάση τις ανάγκες, θα υπολογίζετε κατ' αρχάς - λέω το πιο στοιχειώδες - πόσα παιδιά έχουμε στα σχολεία, τους βρεφονηπιακούς και παιδικούς σταθμούς, πώς οφείλουμε να εξασφαλίσουμε το γάλα τους και ένα γεύμα την ημέρα που θα περιλαμβάνει και τυρί…
Κυρία Μανωλάκου, ολοκληρώστε, σας παρακαλώ.
Ολοκληρώνω, κύριε Πρόεδρε, παίρνοντας χρόνο και από τη δευτερολογία μου. Αυτό το λέω γιατί σήμερα στην Κρήτη υπάρχουν μεγάλες απούλητες ποσότητες γραβιέρας - και αυτές είναι οι αντιφάσεις του συστήματος - καθώς λόγω κρίσης έχει πέσει η κατανάλωση. Το ζήτημα αυτό θα το βρείτε μπροστά σας. Επίσης, τα ζώα υποσιτίζονται λόγω ακριβών ζωοτροφών. Ο κ. Πουλάκης ή δεν τα ξέρει ή δεν τα ομολογεί. Επίσης, οι κτηνοτρόφοι έχουν κι άλλες ανάγκες, όπως κτηνιατρική προστασία για το ζωικό τους κεφάλαιο. Πρέπει να προσληφθούν κτηνίατροι και να στελεχωθούν τα ινστιτούτα. Πρέπει, επίσης, να αντιμετωπιστούν διάφορες ζωονόσοι. Αυτά τα ζητήματα τα ξέρετε. Τα αναφέρατε πέρυσι στην επερώτηση, την οποία καταθέτω για να θυμηθείτε τι λέγατε. [[Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, οι ευθύνες που έχουν και οι προηγούμενες κυβερνήσεις είναι ολοφάνερες. Εδώ που τα λέμε, σας στηρίζουν στην κυριολεξία. Γι' αυτό είναι μεγάλη η προσφορά σας στο αστικό σύστημα. Έχετε τη συναίνεσή τους και την πλάτη των άλλων. Το Ποτάμι, αν και ανέδειξε πολλά ζητήματα, το στηρίζει. Το ίδιο κάνει και η Νέα Δημοκρατία. Να, λοιπόν, γιατί το ΚΚΕ είναι η μόνη δύναμη που κάνει φιλολαϊκή αντιπολίτευση και χρειάζεται δυνάμωμα. Κυρίως, όμως, χρειάζεται ο ίδιος ο λαός να δείξει τη δύναμή του και όχι να πέσει θύμα αναμονής και ανοχής σε μία ακόμα αντιλαϊκή Κυβέρνηση που στηρίζει επιχειρηματικούς ομίλους και συμμετέχει σε ιμπεριαλιστικούς οργανισμούς που μακελεύουν χώρες και λαούς. Συνένοχοι, λοιπόν, δεν θα γίνουμε και γι' αυτό καταψηφίζουμε.
Ευχαριστούμε την κ. Μανωλάκου.
Κύριε Πρόεδρε, θα ήθελα τον λόγο.
Κύριε Υπουργέ, έχετε τον λόγο για ένα λεπτό.
Λιγότερο. Απλά θέλω να ενημερώσω την κ. Μανωλάκου ότι υπάρχει υπουργική απόφαση δωρεάν διανομής μέσα από απόσυρση τυριών που πραγματικά έχουν μεγάλο πρόβλημα στη διάθεσή τους, συμπληρώνοντας ότι τα συγκεκριμένα χρήματα θα αντληθούν από πρόγραμμα της Ευρωπαϊκής Ένωσης.
Είναι αυτά για τους άπορους που είναι κάθε χρόνο;
Όχι, καινούργια.
Τον λόγο έχει ο κ. Μπουκώρος από τη Νέα Δημοκρατία.
Ευχαριστώ, κύριε Πρόεδρε. Στα όσα συνέβησαν προηγουμένως με την όλη διαδικασία έχετε δίκιο, κύριε Πρόεδρε, να λέτε ότι προηγούνται οι Κοινοβουλευτικοί Εκπρόσωποι γιατί έτσι προβλέπεται από τον Κανονισμό της Βουλής, πλην όμως υπήρξε στην αρχή της συνεδρίασης μία ομόφωνη συμφωνία όλων των κομμάτων να παρεμβάλλονται τέσσερις Βουλευτές σε κάθε Κοινοβουλευτικό Εκπρόσωπο. Και επειδή νομίζω ότι είναι μέλημα και δικό σας η αναβάθμιση του ρόλου των Βουλευτών, ιδιαίτερα σε αυτή την Αίθουσα, αυτή η συμφωνία νομίζω ότι έπρεπε να τηρηθεί. Βεβαίως, δεν είναι προσωπικό σας λάθος, αφού η προηγούμενη Προεδρεύουσα της συνεδρίασης είχε καταλάβει ότι…
Κύριε Μπουκώρο, επειδή ξεκινήσατε στραβά - επιτρέψτε μου τη λέξη και την έκφραση…
Κύριε Πρόεδρε, δεν…
Ακούστε με. Σας διακόπτω και θα σας δώσω τον χρόνο της διακοπής που σας παίρνω. Εάν ήθελα να εφαρμόσω το «η συνεδρίαση θα τελειώσει στις δώδεκα τα μεσάνυχτα», θα μιλούσαν μόνο οι Κοινοβουλευτικοί Εκπρόσωποι και θα κλείναμε στις δώδεκα, κύριε Μπουκώρο, και θα μιλούσατε και εσείς αύριο. Έτσι, λοιπόν, μπείτε κατευθείαν στο νομοσχέδιο επί της ουσίας και αφήστε τις νουθεσίες στο Προεδρείο.
Δεν πρόκειται για νουθεσία, κύριε Πρόεδρε. Αν είχατε την καλοσύνη να ακούσετε την ολοκλήρωση της σκέψης μου, θα είχατε αντιληφθεί ότι το λάθος προηγήθηκε της δικής σας προεδρίας. Και το λάθος δεν…
Περάστε στο νομοσχέδιο, κύριε Μπουκώρο. Έχω συνεννοηθεί πώς θα πάμε και τι ώρα θα τελειώσουμε περίπου.
Βεβαίως. Κύριε Υπουργέ, έρχομαι σε εσάς. Αντιλαμβάνεστε και εσείς ότι το ενδιαφέρον των κτηνοτρόφων σήμερα δεν είναι το νομοσχέδιο που συζητάμε, γιατί αυτό στην οριστική του μορφή και στην τελική επίλυση των προβλημάτων που υποτίθεται ότι αντιμετωπίζει το εξακοντίζετε στο μακρινό 2019 με το άρθρο 4, και όλοι αναρωτιόμαστε γιατί όχι το 2017, ώστε η χώρα να έχει και τον χρόνο να διαπραγματευθεί για την επόμενη Προγραμματική Περίοδο. Όμως, κύριε Υπουργέ, με σοκάρισε πραγματικά η ευκολία με την οποία σήμερα σε αυτήν την Αίθουσα ομολογήσατε ότι τουλάχιστον το τελευταίο δεκαπενθήμερο της καθυστέρησης των πληρωμών εσκεμμένα το αποφασίσατε και το δρομολογήσατε εσείς, ενώ είχε προηγηθεί άλλος ένας μήνας καθυστέρησης. Και σύμφωνα με τις δικές σας δεσμεύσεις, στην ολοκλήρωση των πληρωμών θα πάμε στις 15 Δεκεμβρίου, δηλαδή δύο μήνες καθυστέρηση σε σχέση με προηγούμενες χρονιές. Το αντιμετωπίζετε αυτό, κύριε Υπουργέ, εντελώς επικοινωνιακά και συνθηματολογικά, θα έλεγα. Όμως, δεν είναι έτσι. Καταλήγετε να το διαχειρίζεστε λογιστικά και γραφειοκρατικά. Όμως, ο πρωτογενής τομέας και ιδιαίτερα η κτηνοτροφία, κύριε Υπουργέ, δεν είναι θεωρία, είναι πράξη και αποτέλεσμα. Με τη δίμηνη καθυστέρηση της καταβολής των επιδοτήσεων δημιουργείτε ένα επιπλέον κόστος παραγωγής στους κτηνοτρόφους. Κύριε Υπουργέ, είπατε εσείς ο ίδιος ότι οι ζωοτροφές - και το αναφέρετε και στο νομοσχέδιο - αποτελούν το 60% του κόστους παραγωγής. Δεν σκεφτήκατε, κύριε Υπουργέ, ότι άλλη είναι η τιμή των ζωοτροφών στις 15 Οκτωβρίου και άλλη είναι η τιμή των ζωοτροφών στις 15 Δεκεμβρίου, ιδιαίτερα αν έχουμε μεταβολή των καιρικών συνθηκών επί τω δυσμενέστερω, που έτσι φαίνεται ότι θα γίνει τη φετινή χρονιά; Δεν έχετε υπ' όψιν σας την εμπειρία προηγούμενων ετών κατά τα οποία έτη οι ζωοτροφές από τον Οκτώβριο μέχρι τον Δεκέμβριο και τον Ιανουάριο αυξήθηκαν μέχρι και 50%; Θεωρητικά είναι τα ζητήματα ή πρακτικά; Ο κτηνοτρόφος τι θα κάνει με τα χρήματα των επιδοτήσεων, θα πάει διακοπές ή θα τα καταθέσει στην τράπεζα; Ζωοτροφές θα προμηθευτεί. Kαι αυτό το καθυστερήσατε δραματικά και απελπιστικά για τον Έλληνα κτηνοτρόφο, κύριε Υπουργέ. Μας είπατε, βεβαίως, απόψε ότι θα ξεκινήσετε την ερχόμενη Παρασκευή τις πληρωμές και θα ολοκληρωθούν οι πληρωμές στις 15 Δεκεμβρίου. Εύχομαι ειλικρινά, κύριε Υπουργέ, να επιβεβαιωθείτε αυτήν τη φορά, γιατί είναι η δεύτερη ή τρίτη φορά που υπόσχεστε πληρωμές.
Λυπάμαι, γιατί είμαστε εδώ, δεν είπαμε τέτοιο πράγμα. Σας είπα ότι ξεκινάμε την Παρασκευή και ολοκληρώνουμε τη Δευτέρα.
Κύριε Υπουργέ, αφήστε τον κ. Μπουκώρο να μιλήσει. Και εάν θέλετε να προσθέσετε κάτι, θα μπορείτε να ζητήσετε τον λόγο.
Είπατε, κύριε Υπουργέ - δείτε τα Πρακτικά - ότι θα ολοκληρωθούν 15 Δεκεμβρίου. Όλοι εδώ ήμασταν μέσα σε αυτήν την Αίθουσα.
Οι εκκρεμότητες των παλαιοτέρων ετών.
Και θα σας παρακαλέσω να σέβεστε τους ομιλητές. Να μην διακόπτετε κατ' αυτόν τον απαράδεκτο τρόπο.
Κλείστε το θέμα, κύριε Μπουκώρο, σας παρακαλώ.
Εδώ είμαστε για να ασκούμε κριτική, όχι για να χαϊδεύουμε αυτιά!
Για να λέμε και την αλήθεια.
Η αλήθεια σύμφωνα με τη δική σας οπτική γωνία. Θα παρακαλέσω να αφαιρεθεί ο χρόνος, κύριε Πρόεδρε. Έτσι είναι. Και άλλωστε δεν αποδειχθήκατε και αξιόπιστος στις πληρωμές των επιδοτήσεων φέτος. Γιατί διαμαρτύρεστε;
Ενώ εσείς!
Η καθυστέρηση, λοιπόν, είναι μεγάλη, είναι δίμηνη. Κύριε Υπουργέ, αυτή η τακτική έχει συνέπειες στο κόστος παραγωγής, να το σημειώσετε αυτό, σας παρακαλώ, όχι έτσι με ευκολία να λέτε εσκεμμένα «καθυστερήσαμε τις πληρωμές» και να σας χειροκροτούν οι συνάδελφοι της Συμπολίτευσης. Μιλήσατε και για το ισοζύγιο εμπορικών συναλλαγών και για το κόστος των 2 δισεκατομμυρίων σε ζωοκομικά προϊόντα. Και τι σας κάνει να πιστεύετε, κύριε Υπουργέ, ότι με την άγρια φορολογία που ετοιμάζετε και με τη φορολόγηση 26% και τη φορολόγηση των επιδοτήσεων - που για πρώτη φορά εσείς ψηφίσατε με την πράξη νομοθετικού περιεχομένου, για το Εργοστάσιο Ζάχαρης, της κ. Βαλαβάνη στις 12 Μαΐου, εσείς, ναι εσείς, κανένα άλλο κόμμα, για πρώτη φορά φορολογείτε τις επιδοτήσεις - σας κάνει να πιστεύετε, κύριε Υπουργέ ότι θα αυξηθεί η παραγωγή και θα κλείσει η ψαλίδα του ισοζυγίου εμπορικών συναλλαγών; Θα μπορούμε να παράγουμε περισσότερα κτηνοτροφικά προϊόντα με τη φορολογία που ετοιμάζετε για τους κτηνοτρόφους; Για το νομοσχέδιο, αυτό καθαυτό, κύριε Υπουργέ, στον επίλογο της ομιλίας σας, δεν τολμήσατε βεβαίως, να το ονομάσετε «μεταρρύθμιση», το ονομάσατε απλή ρύθμιση, δηλαδή ενός είδους διευθέτηση είναι, γιατί προϋπήρχαν τα νομοθετήματα και πράγματι διευθετείτε αυτά τα ζητήματα, γι' αυτό και επί της αρχής το στηρίζουμε, κινείται στη σωστή κατεύθυνση γιατί συμμαζεύει τα πράγματα. Όμως, ποιο ήταν το στρατηγικό μας πρόβλημα στο συγκεκριμένο ζήτημα, κύριε Υπουργέ; Δεν ήταν ότι το 2002 κάποιος Υπουργός Γεωργίας τότε - κεντροαριστερός, όχι κεντροδεξιός - αποδέχθηκε αμαχητί την απόφαση της Ευρωπαϊκής Ένωσης, οι θαμνοσκεπείς εκτάσεις, ποώδεις, ξυλώδεις, φρυγανώδεις, να μην θεωρούνται βοσκότοποι; Το 2002 έγινε. Το 2007 ξεκίνησαν οι έλεγχοι και το 2012, 2013, 2014 αρχίσαμε να αντιμετωπίζουμε τα προβλήματα. Αυτή είναι η αλήθεια, γιατί ακούω από διάφορους ομιλητές της Συμπολίτευσης να λένε «τι κάνατε σαράντα χρόνια;». Βάλαμε την Ελλάδα στην Ευρωπαϊκή Ένωση και απολαμβάνουν επιδοτήσεις οι αγρότες και οι κτηνοτρόφοι. Αυτό κάναμε σαράντα χρόνια. Αυτό έκανε ο Κωνσταντίνος Καραμανλής, μια πορεία που εσείς σήμερα δυναμιτίζετε με τις πολιτικές σας αναζητήσεις, ιδιαίτερα στην πρώτη περίοδό σας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα, κύριε Υπουργέ, να σας θυμίσω ότι ήταν η προηγούμενη κυβέρνηση - και το είπατε προς τιμήν σας στην ομιλία σας - που σε συνεννόηση με τις υπόλοιπες χώρες του Νότου, που αντιμετώπιζαν παρόμοιο πρόβλημα, κατόρθωσαν να πείσουν την Ευρωπαϊκή Ένωση, μόλις τον Δεκέμβριο του 2014, να θεωρήσει και αυτές τις εκτάσεις βοσκήσιμες. Εκλογές έγιναν τον Ιανουάριο και με δέκα μήνες καθυστέρηση φέρνετε το νομοσχέδιο. Αυτή είναι η πραγματική αλήθεια. Όμως, κύριε Υπουργέ, επειδή ο χρόνος είναι ελάχιστος για τόσο μεγάλα ζητήματα, αυτά είναι υπηρεσιακά και ουσιαστικά ζητήματα βεβαίως, αλλά δική σας ευθύνη είναι να εκπονήσετε σχέδιο παραγωγικής ανασυγκρότησης της χώρας και κυρίως αναπτυξιακό σχέδιο για τον πρωτογενή τομέα. Θα έλεγα, λοιπόν, στο πλαίσιο αυτό ότι διαφωνούμε κάθετα με το άρθρο 4. Και θα ήθελα να μας διευκρινίσετε εδώ το τέλος βόσκησης, το οποίο θα ρυθμίζεται με κοινή υπουργική απόφαση, όπως προβλέπεται, αν θα αυξάνει τα έξοδα των κτηνοτρόφων - γιατί πραγματικά δεν έχουν τέτοια δυνατότητα - να το καθορίσετε με κάποιο τρόπο, ούτως ώστε - όταν καταρτιστούν τα οριστικά σχέδια διαχείρισης - να ξέρουν και να μπορούν να κάνουν τον προγραμματισμό τους οι Έλληνες κτηνοτρόφοι, να μην πάμε σε νέες καταστάσεις, να μην πάμε σε κανένα καινούργιο κτηνοτροφικό ΕΝΦΙΑ αυτή τη φορά, γιατί ξέρετε ότι και οι μελέτες για τα οριστικά σχέδια διαχείρισης κοστίζουν και η διαχείριση και το συνολικό πρότζεκτ κοστίζει.
Ολοκληρώστε, κύριε Μπουκώρο.
Είναι γενικόλογα τα κορυφαία σημεία του νομοσχεδίου. Θα έλεγα ότι μεταβιβάζετε τον μπελά στις περιφέρειες και το κόστος στους κτηνοτρόφους. Αυτή είναι η ουσία του νομοσχεδίου. Σας ευχαριστώ.
Τον λόγο έχει ο Κοινοβουλευτικός Εκπρόσωπος από το Ποτάμι, ο κ. Δανέλλης.
Κύριε Πρόεδρε, με συγχωρείτε, μπορώ να έχω ένα λεπτό;
Ορίστε, κύριε Υπουργέ, έχετε τον λόγο για ένα λεπτό αυστηρά.
Ειλικρινά, δεν θέλω να σας στεναχωρήσω, αγαπητέ συνάδελφε. Δεν είναι δυνατόν να λέγονται ανακρίβειες σ' αυτήν την Αίθουσα.
Ποια είναι η ανακρίβεια;
Θα σας πω, λοιπόν, συγκεκριμένα. Τέλος του 2013 έρχεται νόμος, ο οποίος για πρώτη φορά βάζει το εισόδημα του αγρότη να φορολογείται με 13% από το πρώτο ευρώ…
Βεβαίως. Το είπα.
…κι όταν έρχεται για πρώτη φορά, αρχές του 2015, γιατί αφορούσε το εισόδημα του 2014 αυτό το πράγμα να αποτυπωθεί στις φορολογικές δηλώσεις, …
Ναι, ναι.
…είχε ξεσηκωθεί όλος ο κόσμος και όντως άπαντες ερμήνευαν τη συγκεκριμένη ρύθμιση και ήρθε η κ. Σαββαΐδου…
Το «ερμήνευαν», όμως.
Σας παρακαλώ, αφήστε με να ολοκληρώσω.
Οι ερμηνείες είναι ποικίλες, κύριε Υπουργέ.
Σας παρακαλώ, αφήστε με να ολοκληρώσω!
Κύριε Μπουκώρο, σταματήστε σας παρακαλώ.
…και ήρθε η κ. Σαββαΐδου, η τότε Γενική Γραμματέας Δημοσίων Εσόδων…
Κύριε Υπουργέ, ολοκληρώστε την τοποθέτησή σας.
…και με εγκύκλιό της αναφέρεται ρητά ότι εννοείται όλα τα έσοδα του αγρότη ενισχύσεις, αποζημιώσεις, φορολογούνται με 13%. Ερχόμαστε, λοιπόν…
Όχι! Έτσι το ερμηνεύετε εσείς!
Σας παρακαλώ! Ερχόμαστε λοιπόν τον Ιούνιο του 2015, που ήταν η περίοδος που γινόντουσαν οι δηλώσεις και φέρνουμε τη ρύθμιση με την κ. Βαλαβάνη, η οποία έλεγε ότι αποζημιώσεις - βεβαίως για πρώτη φορά αποζημιώσεις, ήταν αντισυνταγματικό τότε, προβλεπόταν η φορολόγησή τους - και ενισχύσεις μέχρι 12.000 ευρώ δεν θα φορολογούνται. Προς Θεού! Πότε εμείς φέραμε ρύθμιση για φορολόγηση; Ίσα - ίσα το αντίθετο κάναμε.
Αυτήν από τις 12.000 ευρώ και πάνω! Το νομοθετήσατε!
Τελειώσατε, κύριε Υπουργέ;
Καταλάβατε τι είπε πιο μπροστά;
Κύριε Υπουργέ, να απευθύνεστε στο Προεδρείο.
Καταλάβατε;
Κύριε Υπουργέ, τελειώσατε;
Έτσι το ερμηνεύετε εσείς και επειδή απευθύνεστε σε πολύ προσωπικό τόνο, εσείς δεσμεύεστε για το 26% ή το 29%;
Τον λόγο έχει ο κ. Δανέλλης. Κύριε Μπουκώρο, σας παρακαλώ!
Το 13% σας πείραξε;
Κύριε Μπουκώρο!
Το 26% που έρχεται δεν σας πειράζει;
Κύριε Δανέλλη, ελάτε.
Ευχαριστώ, κύριε Πρόεδρε. Αγαπητές και αγαπητοί συνάδελφοι, είναι αρκούντως άχαρο να υφέρπει συνεχώς μια αντιπαράθεση μεταξύ των Κοινοβουλευτικών Εκπροσώπων και των συναδέλφων ομιλητών. Και επειδή νομίζω ότι έχει σημειωθεί ότι… [[Θόρυβος στην Αίθουσα]] Μπορώ, κύριοι συνάδελφοι; Επειδή φαντάζομαι ότι έχετε σημειώσει ότι παγίως, όποτε μπορώ, παραχωρώ τη σειρά μου ως Κοινοβουλευτικού Εκπροσώπου σε συναδέλφους ομιλητές, θέλω απόψε να παρατηρήσω ότι ορισμένες φορές ο Κοινοβουλευτικός Εκπρόσωπος δεν πληροί τον ρόλο του όταν είναι υποχρεωμένος να τοποθετηθεί τόσες ώρες μετά από την τοποθέτηση του Υπουργού ή σε τέτοια απόσταση από τους υπόλοιπους συναδέλφους Κοινοβουλευτικούς Εκπροσώπους. Θα περιοριστώ να αναφερθώ μονάχα στα του νομοσχεδίου. Κυρίες και κύριοι συνάδελφοι, το νομοσχέδιο που σήμερα συζητάμε αποτελεί απόδειξη απουσίας σχεδιασμού και προγράμματος για έναν από τους σημαντικότερους τομείς αγροτικής οικονομίας και από τους τομείς τους ευνοούμενους από τη νέα Κοινή Αγροτική Πολιτική, καθώς και αδυναμίες διαχείρισης υποχρεώσεων και εκκρεμοτήτων που για άλλη μια φορά αντιμετωπίζονται εν θερμώ, πρόχειρα και αποσπασματικά. Ο τομέας της ελληνικής κτηνοτροφίας έχει σαφώς ανάγκη από βαθιές αλλαγές τόσο στη διάρθρωση όσο και στη δομή του, αλλαγές που είναι απαραίτητες προκειμένου να ανταποκριθεί στον ανταγωνισμό και στις απαιτήσεις των καιρών, συγκρατώντας και πολύ περισσότερο προσελκύοντας νέους και ικανούς ανθρώπους, ώστε να καλύψει στο μέλλον τις ανάγκες της χώρας σε προϊόντα υψηλής ποιότητας και προστιθέμενης αξίας. Σήμερα η χώρα είναι γνωστό ότι παράγει περίπου εξακόσιες χιλιάδες τόνους γάλα, ενώ χρειάζεται τις διπλάσιες ποσότητες. Κάνουμε εισαγωγή 80% σε βοδινό κρέας, 70% σε χοιρινό και 15% σε πουλερικά. Στόχος μας τα επόμενα χρόνια, αν βλέπαμε τη μεγάλη εικόνα, θα έπρεπε να είναι η αύξηση της παραγωγής, η τυποποίηση και πιστοποίηση ανταγωνιστικών ελληνικών κτηνοτροφικών προϊόντων, ώστε να μπορούμε να μιλάμε για βιώσιμη ανάπτυξη, αλλά και ένα σοβαρό αντίμετρο στην κρίση. Σήμερα θα έπρεπε να έχουμε ήδη μπροστά μας και να συζητάμε ένα εθνικό σχέδιο παραγωγικής ανασυγκρότησης, στο οποίο άλλωστε θεωρητικά αναφερόμαστε όλοι, ένα σχέδιο που θα έδινε κίνητρα στους παραγωγικούς φορείς, που θα πρότεινε τρόπους ενίσχυσης της κτηνοτροφίας και θα έβαζε ένα πλαίσιο, ώστε να καταστούν τα προϊόντα μας ανταγωνιστικά στο ιδιαιτέρως απαιτητικό διεθνές περιβάλλον. Σε τι απ' όλα αυτά έρχεται να συνδράμει το σημερινό νομοσχέδιο; Σε ποιο από τα παραπάνω έρχεται να δώσει ή έστω να προτείνει μια ουσιαστική λύση; Δυστυχώς - φοβόμαστε - σε τίποτα. Επιπροσθέτως, συζητάμε το παρόν νομοσχέδιο στη σκιά της συζήτησης για τον προϋπολογισμό που ξεκινά αύριο και φέρνει μια σειρά σκληρών φορολογικών μέτρων για τον πρωτογενή τομέα, μέτρα που ευθέως συνδέονται με την ανταγωνιστικότητα και του κτηνοτροφικού κλάδου, σκληρά δημοσιονομικά μέτρα χωρίς να συνοδεύονται από τη δημιουργία προϋποθέσεων αξιοποίησης των ευκαιριών της νέας ΚΑΠ, δύο χρόνια μάλιστα περίπου μετά την έναρξη εφαρμογής της, με αποτέλεσμα να μην ενισχύεται το εισόδημα των αγροτών και συνεπώς και η φοροδοτική τους ικανότητα. Η αύξηση του ενεργειακού κόστους, όπως και η αύξηση του ΦΠΑ στο 23% στα αγροτικά εφόδια, επηρεάζουν αναμφίβολα την ανταγωνιστικότητα και του κτηνοτροφικού κλάδου. Την επηρεάζουν ιδιαίτερα αν σκεφτούμε πως στα περισσότερα κράτη - μέλη της Ευρωπαϊκής Ένωσης ο ΦΠΑ εφοδίων και μηχανημάτων δεν ξεπερνά το 6%, ενώ παράλληλα τα συνεταιριστικά σχήματα διάθεσης των πρώτων υλών και των εφοδίων επιτυγχάνουν οικονομίες κλίμακας και παράλληλα χαίρουν και ειδικών φορολογικών ελαφρύνσεων. Κυρίες και κύριοι συνάδελφοι, είναι αναμφισβήτητα απαραίτητη η εφαρμογή μιας συγκεκριμένης και ξεκάθαρης πολιτικής διαχείρισης των εκτάσεων που εν δυνάμει μπορούν να βοσκηθούν. Εξάλλου, κάθε καθυστέρηση επιβαρύνει την ασθενική οικονομία της χώρας μας με επιπλέον πρόστιμα και καταλογισμούς από τα αρμόδια ευρωπαϊκά όργανα. Ήδη εξαιτίας της έλλειψης διαχείρισης των βοσκοτόπων έχει οριστικοποιηθεί πρόστιμο από την Ευρωπαϊκή Ένωση ύψους 322 εκατομμυρίων ευρώ που αφορά την περίοδο 2009-2011, ενώ έχει ξεκινήσει η διαδικασία προστίμου και για την περίοδο 2012-2014. Οι λόγοι φυσικά που επιβάλλουν μια τέτοια πολιτική δεν εξαντλούνται μόνο στο φόβο ή στην ανάγκη προστασίας της χώρας από την επιβολή προστίμων. Η βόσκηση συμβάλλει τόσο στη μείωση του κόστους παραγωγής όσο και στην παραγωγή ανταγωνιστικών προϊόντων υψηλής ποιότητας, προϊόντων που ανταποκρινόμενα στις διεθνείς διατροφικές τάσεις, θέλουν τη σφραγίδα της ιδιαιτερότητας και της μοναδικότητας ει δυνατόν, μέσα από την ποικιλία του ξεχωριστού ελληνικού φυσικού πλούτου. Παράλληλα, στο πλαίσιο του εθνικού σχεδιασμού του περιφερειακού μοντέλου κατανομής των άμεσων ενισχύσεων, οι βοσκότοποι αποτελούν μία από τις τρεις περιφέρειες της νέας ΚΑΠ, ενώ για την καταβολή της βασικής ενίσχυσης στους κτηνοτρόφους απαιτείται η σύνδεση των ζώων με συγκεκριμένο βοσκότοπο. Στόχος μιας συνολικής και ουσιαστικής πολιτικής διαχείρισης των βοσκοτόπων δεν μπορεί να είναι άλλος από την αειφόρο διαχείριση του πολύτιμου φυσικού πόρου. Δυστυχώς με το υπό συζήτηση νομοσχέδιο νομοθετείτε τη διαιώνιση μιας παθογένειας. Δεν υπάρχει κανένα ολοκληρωμένο σχέδιο για την παρακολούθηση, την καταγραφή ή την κατάταξη με βάση την βοσκοϊκανότητα των βοσκοτόπων. Νομίζω ότι παίζουμε με τις λέξεις. Βοσκήσιμες γαίες ή βοσκοτόπια; Η διατύπωση που χρησιμοποιείται καταλήγει να είναι τελείως ασαφής στην προσπάθειά της να μη φανεί ότι θίγει τα δάση και να ξεπεράσει μια παθογενή αλληλοεπικάλυψη που μας βασανίζει εδώ και δεκαετίες. Πόσα και πού είναι τα μεν, πόσα, πού και ποια είναι τα δε; Ο κανονισμός της Ευρωπαϊκής Ένωσης 1307/2013 στο άρθρο 7 αναγνωρίζει μόνο την ορολογία του όρου «βοσκότοπος». Η ορολογία που χρησιμοποιείται σε αρκετά σημεία περιπλέκει αντί να ξεκαθαρίζει. Αλλού πάλι μιλάτε για καταγραφή, στο άρθρο 2, αλλού για αποτύπωση, στο άρθρο 6. Είστε σίγουροι ότι δεν θα υπάρχει κανένα πρόβλημα; Επειδή η συνάδελφος εισηγήτρια της Νέας Δημοκρατίας κ. Αραμπατζή αναφέρθηκε στην περιπέτεια του ορισμού περί βοσκοτόπων στον ευρωπαϊκό κανονισμό, θα ήθελα να καταθέσω για την ιστορία πώς έτυχε να αντιληφθώ ως μέλος της Επιτροπής Γεωργίας και Ανάπτυξης της Υπαίθρου του Ευρωπαϊκού Κοινοβουλίου τότε, όταν αρχίζαμε τις συζητήσεις περί ΚΑΠ, ότι τα ελληνικά βοσκοτόπια και γενικότερα τα βοσκοτόπια του νότου, με τα χαρακτηριστικά που όλοι γνωρίζουμε, τα ξυλώδη και θαμνώδη, ήταν μη επιλέξιμα κατά τον επίσημο ορισμό. Έτσι αναγκαστήκαμε να πάρουμε μια σειρά πρωτοβουλιών με τον έτερο Έλληνα μέλος της επιτροπής, τον συνάδελφο κ. Παπαστάμκο. Κινητοποιήσαμε τους συναδέλφους του Νότου και καταφέραμε να τροποποιήσουμε τον ορισμό, μετά από πολλούς αγώνες. Δεν ήταν αυτονόητο και δεν ήταν καθόλου εύκολο. Κυρίες και κύριοι συνάδελφοι, η ελληνική ύπαιθρος φέρει ένα αναξιοποίητο δυναμικό και έχει τη δυνατότητα να θρέψει πολύ περισσότερα ζώα, να μειώσει τα κόστη - τα σημαντικότερα κόστη για έναν κτηνοτρόφο είναι τα κόστη της εκτροφής - να δημιουργήσει νέες θέσεις εργασίας και να παραγάγει εισοδήματα. Επιβάλλεται να κινηθούμε προς αυτή την κατεύθυνση. Δεν αρκεί η θετική χωρίς άλλο καταγραφή και αποτύπωση που επιχειρείται εδώ, κύριε Υπουργέ. Όμως, χωρίς Κτηματολόγιο, χωρίς ξεκαθάρισμα στις χρήσεις γης και στο ιδιοκτησιακό καθεστώς, φοβάμαι πως αναβάλλουμε και πάλι να αντιμετωπίσουμε το πρόβλημα στην ουσία του. Δεν αρκεί ένα νομοσχέδιο που αναβάλλει και μεταθέτει χρονικά τις ημερομηνίες ολοκλήρωσης των απαραίτητων διαχειριστικών σχεδίων. Δεν αρκεί ένα νομοσχέδιο που αποφεύγει να καταγράψει με σαφήνεια την κατανομή των αρμοδιοτήτων μεταξύ περιφέρειας και δήμων σχετικά με τη χρήση γης ως βοσκήσιμης. Από την εμπειρία μου ως δήμαρχος σε έναν δήμο που είχε σημαντική αγροτική και κτηνοτροφική γη επισημαίνω τη μεταφορά της αρμοδιότητας στην περιφέρεια, όταν οι δήμοι στη μεγαλύτερη πλειοψηφία αδυνατούσαν να προσδιορίσουν και να οριοθετήσουν τα πραγματικά βοσκοτόπια και να ξεκαθαρίσουν το ιδιοκτησιακό καθεστώς τους. Φαντάζομαι δε ότι θα είναι πολύ μεγαλύτερο πρόβλημα για την περιφέρεια λόγω κλίμακας και λόγω απόστασης. Δεν αρκεί ένα νομοσχέδιο που αντιμετωπίζει εχθρικά τους κτηνοτρόφους, αφού τους αποκλείει από τις διαδικασίες διαχείρισης και κατανομής. Την ίδια στιγμή τους επιβαρύνει, όμως, με τα κόστη της διαδικασίας ή τους τιμωρεί με απώλεια δικαιωμάτων, αν η αρμόδια υπηρεσία δεν φροντίσει να εκπονήσει εγκαίρως το διαχειριστικό σχέδιο. Η πολιτική για τα βοσκοτόπια δεν μπορεί να είναι ανεξάρτητη από ένα γενικότερο εθνικό σχέδιο για τη βιώσιμη συνολικότερα κτηνοτροφική δραστηριότητα. Δυστυχώς όμως, αγαπητέ φίλε Υπουργέ, που έχετε ιδιαίτερη γνώση για το πρόβλημα και τον τομέα γενικότερα δεν πήρατε το ρίσκο ενός τέτοιου σχεδίου. Περιοριστήκατε στα όσα και εσείς οι ίδιοι κατηγορούσατε από τα έδρανα της Αντιπολίτευσης τα προηγούμενα χρόνια. Πριν κλείσω δεν μπορώ να μην αναφερθώ στη λαίλαπα των άσχετων τροπολογιών που συνοδεύουν το παρόν νομοσχέδιο. Μέχρι στιγμής είκοσι άρθρα, δεκαπέντε άσχετες υπουργικές μόνο τροπολογίες - νομίζω ότι είναι κοντά στο ρεκόρ σας - οι οποίες στην πλειοψηφία τους έρχονται να συμπληρώσουν, να διορθώσουν ή ακόμα χειρότερο να τροποποιήσουν και να ανατρέψουν δικά σας πρόσφατα νομοθετήματα. Έχω αναφερθεί πολλές φορές από το Βήμα αυτό στον αντικοινοβουλευτικό τρόπο νομοθέτησης που έχετε υιοθετήσει, δημιουργώντας ήδη δυστυχώς μια θλιβερή παράδοση. Θα επιμείνω άλλη μια φορά πως επιβάλλεται να αντιμετωπίσετε το νομοθετείν με μεγαλύτερη σοβαρότητα. Κλείνοντας, είπαμε, κύριε Υπουργέ, πως εμείς επί της αρχής υπερψηφίζουμε το νομοσχέδιο. Θα θέλαμε όμως και περιμένουμε την απάντησή σας σε ερωτήσεις που υποβλήθηκαν ήδη από συναδέλφους της Δημοκρατικής Συμπαράταξης, σχετικά με την παράγραφο 5 του άρθρου 19 περί κατανομής επιλέξιμων βοσκοτόπων μέχρι την έγκριση των διαχειριστικών σχεδίων βόσκησης. Επειδή αυτή η διάταξη απ' ό,τι γνωρίζω ήρθε να συμπληρώσει το νομοσχέδιο μετά την ολοκλήρωση της συζήτησης στην αρμόδια επιτροπή, θα θέλαμε παρακαλώ την διευκρίνιση που μέχρι τώρα αποφύγατε να δώσετε.
Αύριο.
Ες αύριον τα σπουδαία, λοιπόν. Ευχαριστώ πολύ.
Ευχαριστούμε, κύριε Δανέλλη. Τον λόγο έχει ο κ. Σκουρολιάκος από τον ΣΥΡΙΖΑ.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, σε μια εποχή όπου το κυρίαρχο μοντέλο ανάπτυξης προσανατολίζεται αποκλειστικά στις νέες τεχνολογίες, τις καινοτομίες, τις έξυπνες εφαρμογές και τη ζεύξη όλων αυτών των οικονομικών, κοινωνικών και άλλων δράσεων με αυτά τα νέα εργαλεία επιβίωσης και ανάπτυξης έρχεται μια παλιά, παμπάλαια ενασχόληση του ανθρώπου να μας βάλει πιεστικά το θέμα της φροντίδας της πρωτογενούς παραγωγής. Η κτηνοτροφία που πορεύτηκε μαζί με το γένος μας από αρχαιοτάτων χρόνων μέχρι σήμερα, ζητά, απαιτεί, την προσοχή και τη φροντίδα μας. Με την πλήρη εγκατάσταση σε μόνιμες εστίες και των τελευταίων νομαδικών φύλων εδώ και αρκετές δεκαετίες, αναγκαία ήταν και μια πολιτική που θα διαχειριζόταν και το θέμα των βοσκοτόπων. Ποτέ, όμως, στο παρελθόν οι κυβερνήσεις δεν φρόντισαν για μια ορθολογική αξιοποίηση των γαιών που χρειάζονται για βοσκή από τους κατ' επάγγελμα κτηνοτρόφους. Αφημένοι στην τύχη τους, προσπάθησαν να κρατηθούν σε ένα περιβάλλον που διαρκώς τους υπονόμευε. Ο έμπορος, η γαλακτοβιομηχανία, το κόστος για τις τροφές και τη λειτουργία μιας κτηνοτροφικής μονάδας λειτουργούσαν πάντα σε βάρος του μικρού και μεσαίου επαγγελματία κτηνοτρόφου. Οι βοσκότοποι σήμερα είναι οι ίδιοι που υπήρχαν στην αρχαία Ελλάδα. Εκμεταλλεύονται οι κτηνοτρόφοι τους παμπάλαιους αυτούς φυσικούς χώρους χωρίς κανένα σχέδιο για την ολοκληρωμένη αξιοποίησή τους. Χαρτογράφηση δεν υπάρχει και κατά συνέπεια απουσιάζει και η σαφής οριοθέτηση, κατάσταση που επιβαρύνεται από την πολυμορφία του ιδιοκτησιακού καθεστώτος. Ένα αξιόπιστο σχέδιο κατατίθεται, λοιπόν, που συνδέει τα οικονομικά του κτηνοτροφικού κλάδου με τη φροντίδα για τη σωστή διατροφή και κτηνιατρική φροντίδα των κοπαδιών, που εξασφαλίζει προϊόντα ανταγωνιστικά με προστιθέμενη αξία, όπως είναι τα προϊόντα προστατευόμενης ονομασίας προέλευσης και τα προϊόντα προστατευόμενης γεωγραφικής ένδειξης. Ο χρόνος είναι πυκνός και δυστυχώς το ζήτημα της διαχείρισης των βοσκοτόπων αποτελεί μια διαρκή πληγή για την αγροτική οικονομία της χώρας. Επί των ημερών του ΠΑΣΟΚ, το πρόστιμο των 322 εκατομμυρίων ευρώ που επιβλήθηκε στη χώρα μας, από τη διαχείριση του θέματος από την περίοδο 2009-2011, είναι γνωστό. Πήραμε από την Ευρωπαϊκή Ένωση επιδότηση 440 εκατομμύρια για ενενήντα χιλιάδες κτηνοτροφικές εκμεταλλεύσεις και επιστρέψαμε ως πρόστιμο 322 εκατομμύρια - έργο ΠΑΣΟΚ. Άλλη μια περίπτωση, λοιπόν, μακαριότητας και ραθυμίας των προηγούμενων κυβερνήσεων τακτοποιείται από την παρούσα Κυβέρνηση. Κυρίες και κύριοι Βουλευτές, σύμφωνα με τη νέα Κοινή Αγροτική Πολιτική, η ενίσχυση που θα λαμβάνουμε, όσον αφορά την κτηνοτροφία, έχει να κάνει με την σαφή οριοθέτηση των βοσκήσιμων εκτάσεων. Σημαντικές ακόμα είναι οι ρυθμίσεις του νομοσχεδίου αυτού για τις κτηνοτροφικές, πτηνοτροφικές, σταβλικές εγκαταστάσεις, τις ασφαλιστικές εισφορές και τους ανταποκριτές του ΕΛΓΑ, την παραχώρηση αγροτικών τμημάτων σε επαγγελματικές σχολές, την ιχνηλασιμότητα των ζωικών προϊόντων και υποπροϊόντων και τα φυτοπροστατευτικά προϊόντα. Και δύο λόγια, κύριε Υπουργέ, για την Περιφέρεια Αττικής, για τους αδικημένους αγρότες και κτηνοτρόφους της περιφέρειας που προμηθεύουν με φρέσκα προϊόντα το πολεοδομικό συγκρότημα της Αθήνας και του Πειραιά. Οι γεωργοί της Περιφέρειας αυτής εισπράττουν πολύ μικρό μέρος χρημάτων από επιδοτήσεις, σε σχέση με τους συναδέλφους τους των άλλων περιοχών - αυτό με νόμο του 1995, έργο του ΠΑΣΟΚ κι αυτό. Οι κτηνοτρόφοι και οι αγρότες της Αττικής βρέθηκαν και εκτός του πρώτου ΕΣΠΑ για τους νέους αγρότες - έργο ΠΑΣΟΚ κι αυτό. Όσον αφορά τις βοσκήσιμες γαίες, με νόμο του 1993- έργο της Νέας Δημοκρατίας αυτό - απαγορεύτηκε η καλλιέργεια αιγοπροβάτων σε μη σταβλίσιμους χώρους στην Αττική, με συνέπεια την αύξηση κατακόρυφα του κόστους παραγωγής. Τώρα, στο παρόν σχέδιο νόμου υπάρχει επιτέλους κάποια απελευθέρωση. Ελπίζοντας πως θα ακολουθήσουν κι άλλα θαρραλέα βήματα και διαπιστώνοντας πως τακτοποιείται το μείζον για την ελληνική κτηνοτροφία θέμα της οριοθέτησης των βοσκήσιμων γαιών στη χώρα μας, σας καλώ, κυρίες και κύριοι Βουλευτές, να ψηφίσετε το παρόν νομοσχέδιο που μόνο θετικά αποτελέσματα έχει για έναν σημαντικό και σημαντικά ευαίσθητο τομέα, όπως αυτόν της κτηνοτροφίας στη χώρα μας. Σας ευχαριστώ.
Ευχαριστούμε τον κ. Σκουρολιάκο. Τον λόγο έχει ο Κοινοβουλευτικός Εκπρόσωπος της Ένωσης Κεντρώων, ο κ. Καρράς.
Ευχαριστώ, κύριε Πρόεδρε. Διαβάζαμε χθες στην «ΚΑΘΗΜΕΡΙΝΗ»: «Στα 2 δισεκατομμύρια ευρώ οι εισαγωγές κρέατος και γαλακτοκομικών. Ακόμα και από την Μποτσουάνα εισάγει κρέας η Ελλάδα». Είναι δεδομένο, λοιπόν, το έλλειμμα και στο ζωικό κεφάλαιο και στα προϊόντα του. Έρχεται, λοιπόν, σήμερα ένα νομοσχέδιο, το οποίο συζητούμε στην Ολομέλεια και το οποίο προσπαθεί να διευρύνει τις εκτάσεις εκείνες που θα διατεθούν για τη βόσκηση. Καλό το έργο το οποίο επιχειρείται. Θα μπορέσει, όμως, αυτό να αποδώσει; Έχουμε μια θετική διάθεση να το δούμε, αλλά όσο το προσεγγίζουμε αρχίζουμε να φοβούμεθα ότι δεν θα λειτουργήσει. Θέλω, λοιπόν, να αναφερθώ σε δύο - τρία ιστορικά στοιχεία της πορείας των βοσκοτόπων στην Ελλάδα. Ξανανομοθετήθηκαν θέματα βοσκοτόπων το 1987. Ο κ. Αποστόλου, προφανώς, θυμάται τον ν.1734 του 1987 και την πορεία που είχε.
Κρίθηκε αντισυνταγματικός.
Βγήκε αντισυνταγματικός γιατί; Διότι περιελάμβανε και δασικές εκτάσεις και τότε το Συμβούλιο της Επικρατείας είπε ότι η βόσκηση προέβλεπε επέμβαση στις εκτάσεις, που δεν μπορούσε να οριοθετηθεί με τον νόμο. Επομένως τελείωσε το θέμα των βοσκοτόπων εκείνη η προσπάθεια του 1987. Επανέρχεται αυτή η ίδια προσπάθεια το 2015, δηλαδή σχεδόν τριάντα χρόνια μετά. Φοβούμαι, όμως, ότι επανερχόμεθα στο ίδιο ακριβώς σημείο. Διαβάζω τον νόμο. Λέει, λοιπόν: «Μπορούν να περιληφθούν, με τη γνωστή έννοια - υψηλή, θαμνώδης βλάστηση, ποώδης, φρυγανώδης - και δασικές εκτάσεις στους οριοθετημένους βοσκοτόπους». Όμως υπό ποιες προϋποθέσεις; Υπό την τήρηση της δασικής νομοθεσίας και της περιβαλλοντικής νομοθεσίας. Γεννιέται αυτομάτως το ερώτημα: Θα πρέπει να έχουμε, όταν επικαλούμεθα την περιβαλλοντική νομοθεσία, στρατηγική περιβαλλοντική μελέτη για το σύνολο των βοσκοτόπων της Ελλάδος, στρατηγική περιβαλλοντική μελέτη κατά περιοχές της Ελλάδος ή θα πρέπει να έχουμε περιβαλλοντική μελέτη, εφόσον επικαλούμεθα την περιβαλλοντική νομοθεσία, σε κάθε έναν βοσκότοπο ξεχωριστά; Δεν το απαντά, κύριε Αποστόλου, το νομοσχέδιο. Τουλάχιστον εγώ δεν το αντιλαμβάνομαι να μου δίνει απάντηση. Θα τα πούμε μετά. Εάν όμως έχουμε εφαρμογή της περιβαλλοντικής νομοθεσίας, τότε πλέον - διότι πρόκειται περί επέμβασης σε δασική έκταση - πρέπει να εκδίδεται και έγκριση επέμβασης. Πρέπει να εκδίδεται έγκριση επέμβασης, οπότε πρέπει να πούμε ότι για να οριοθετηθούν αυτοί οι βοσκότοποι, οι οποίοι ελπίζουμε το 2019 να έχουν τελειώσει, θέλουμε άλλα πέντε - δέκα χρόνια. Και θα πω γιατί το λέω αυτό. Το λέω γιατί για να βγει μια περιβαλλοντική μελέτη στην Ελλάδα θέλει έξι - επτά χρόνια. Δεν είδα νωρίτερα να εκδίδεται. Έχει τόση πολύπλοκη διαδικασία και τόσες προϋποθέσεις που δεν θα μπορέσει να εκδοθεί νωρίτερα. Επανέρχεται, λοιπόν, το ερώτημά μου και γίνεται ιδιαίτερα εντονότερο, κύριε Υπουργέ, το ερώτημά μου, διότι προσθέσατε μια αναδιατύπωση στο άρθρο 8 στην παράγραφο 3, ότι «εφόσον βοσκήσιμες γαίες περιβάλλουν τμήματα δάσους ή τμήματα δασικών εκτάσεων επιτρέπεται και σε αυτά τα τμήματα να γίνεται χρήση βόσκησης και επεμβάσεις που την υπηρετούν, σύμφωνα με τις διατάξεις της δασικής και περιβαλλοντικής νομοθεσίας και του παρόντος νόμου». Συνεπώς εισάγετε πλέον εσείς οι ίδιοι την ανάγκη περιβαλλοντικής μελέτης και έγκρισης επέμβασης. Ματαιώνεται, λοιπόν, κατά την άποψή μας, η δυνατότητα εφαρμογής του νομοσχεδίου. Πάω σε ένα άλλο θέμα. Ίσως να είμαι κουραστικός, ίσως είναι νομικά τα ζητήματα. Έχουμε, λοιπόν, και συγκρούσεις χρήσεων γης. Πουθενά στο νομοσχέδιο αυτό δεν λέει ότι αν έχουμε οριοθετημένο βοσκότοπο έχουμε τη δυνατότητα και άλλων επεμβάσεων και ποιες επικρατούν. Στο άρθρο 8 αφήνεται η εντύπωση ότι επικρατεί ο καθορισμός του βοσκότοπου, οπότε όλες οι άλλες οι δυνατές, οι επιτρεπτές χρήσεις σε δασικές εκτάσεις υποχωρούν. Μάλιστα, βάζει και την έννοια του δημοσίου συμφέροντος, ότι ο βοσκότοπος είναι υπέρτερο δημόσιο συμφέρον. Πρέπει να πούμε κάτι εδώ. Με την προσπάθεια που θα γίνει να φτάσουμε στα σαράντα εκατομμύρια στρέμματα - δεν ξέρω αν χρειάζονται καν, δεν ξέρω πώς υπολογίστηκε αυτό - τότε, πλέον, θα θέσουμε εκτός οικονομίας τεράστιες εκτάσεις για άλλες χρήσεις. Θα πρέπει να απαντηθεί αυτό. Και δεν μιλώ για μεταβολή της μορφής δασών και δασικών εκτάσεων. Μιλώ για τις επιτρεπτές επεμβάσεις, κύριε Αποστόλου, του έκτου κεφαλαίου του ν. 998. Δείτε το αυτό, παρακαλώ, γιατί μπορεί να τίθενται εκποδών και να έχετε ζήτημα στη διαδρομή, το οποίο θα εμποδίσει όχι μόνο τη λειτουργία των βοσκοτόπων, αλλά θα εμποδίσει και τη λειτουργία άλλων παραγωγικών χρήσεων, όπως είναι η δασική εκμετάλλευση κι όπως είναι η εκμετάλλευση του ορυκτού πλούτου μέσα σε δάση και δασικές εκτάσεις. Ας πούμε, λοιπόν, ότι ξεπερνιούνται αυτά. Πάμε σε ένα άλλο ζήτημα, το οποίο ταλανίζει τους βοσκοτόπους της Ελλάδας. Από το 1833, που επεβλήθη με νόμο του Όθωνα φόρος βοσκής, δεν επελύθη το ιδιοκτησιακό καθεστώς της Ελλάδος, όχι μόνο στους βοσκοτόπους, στις δασικές εκτάσεις, στις μη δασικές εκτάσεις, αλλά και στον ορισμό του παλιού Δασικού Κώδικα δεν έβγαζε κανείς συμπέρασμα ποιες είναι χορτολιβαδικές, ποιες είναι δασικές, ποιες μπορούν να βοσκηθούν, ποιες δεν μπορούν να βοσκηθούν. Ας το ξεπεράσουμε, όμως, κι αυτό. Πάμε παρακάτω. Γιατί σαράντα εκατομμύρια στρέμματα; Σήμερα, αν δεν κάνω λάθος, νομίζω ότι έχουμε δεκαπέντε, τα οποία είναι διατεθειμένα ως βοσκότοποι. Αν μιλήσουμε, λοιπόν, για σαράντα εκατομμύρια στρέμματα, πρέπει να δούμε στη νομοθεσία αυτή και κίνητρα. Έχω τη στατιστική εδώ της Ελληνικής Στατιστικής Αρχής. Μιλάει για στασιμότητα στον αριθμό ζώων, στασιμότητα στον αριθμό των εκμεταλλεύσεων, στασιμότητα στον αριθμό των επιχειρηματιών, των βοσκών, των ποιμένων, όπως θέλετε ονομάστε τους. Ποιο κίνητρο θα δώσουμε; Θα αυξήσουμε μόνο τις εκτάσεις; Αρκεί αυτό; θα αυξήσουμε και θα πούμε σήμερα στον κάθε κτηνοτρόφο ότι δίνουμε διπλάσια, τριπλάσια έκταση βοσκοτόπου, ότι του δίνουμε το δικαίωμα να καλλιεργεί, να νέμεται τη νομή του ενός κομματιού, να βοσκά το άλλο, να κάνει εναλλαγή των εκτάσεων χρόνο με τον χρόνο, αλλά να πληρώνει κιόλας; Να πληρώνει μίσθωμα; Δεν βλέπουμε, λοιπόν, το κίνητρο το οποίο δίνεται με αυτόν τον νόμο. Και γιατί το λέω; Άκουσα πάρα πολλά για τις ενισχύσεις της Ευρωπαϊκής Ένωσης. Άκουσα ότι οι ενισχύσεις είναι μεγάλες, άκουσα ότι θα αυξηθούν οι ενισχύσεις, άκουσα για τη νέα ΚΑΠ. Άκουσα, όμως, και κάτι άλλο. Άκουσα για τα πρόστιμα τα οποία επανέρχονται και συνεχίζονται και αφαιρούν, τελικά, τις ευρωπαϊκές ενισχύσεις, επειδή οι περισσότεροι που επιδοτούνται είναι μη επιλέξιμοι, είτε ως προς τους βοσκοτόπους είτε ως προς τα φυσικά πρόσωπα των ποιμένων. Λύνει αυτό το πρόβλημα ο νόμος; Όχι. Δεν το λύνει, διότι αφήνει μία υπόνοια ότι μεγαλώνουμε τα στρέμματα μήπως καταφέρουμε λίγο τους ξένους - τους έχουμε και για λίγο κουτούς πολλές φορές - να μας δώσουν μεγαλύτερες ενισχύσεις. Και δίνοντάς μας εκείνοι μεγαλύτερες ενισχύσεις, θα γίνουμε αρεστοί στον κόσμο και θα του πούμε: «Ξέρεις κάτι; Πήρες επιδότηση». Μην ξεχάσετε, όμως, ότι κινδυνεύει ο Έλληνας, ο κάθε Έλληνας, και ο ποιμένας και ο κτηνοτρόφος, από ένα πράγμα: Σε λίγο καιρό για την όποια ενίσχυση έχει δοθεί θα καταλήξουμε να μη ζητάμε την επιστροφή της από το κράτος, από τον δήμο, αλλά από τον ίδιον εκείνον που πριμοδοτήθηκε και θα του το βάζουμε και έντοκα. Είναι γνωστές οι έννοιες των ανακτήσεων των ευρωπαϊκών ενισχύσεων. Το Υπουργείο σας έχει καθημερινά τέτοια θέματα ή κάνω λάθος, κύριε Αποστόλου;
Θα φέρουμε και ρύθμιση γι' αυτό.
Να το δούμε κι αυτό. Μέχρι στιγμής δεν έχετε φέρει, όμως.
Έχει μέσα τροπολογία…
Δεν το καταλαβαίνω. Δεν το αντελήφθην. Μακάρι να είναι έτσι. Εγώ, όμως, βλέπω ότι θα ζητηθούν οι ανακτήσεις επιδοτήσεων κι εκεί τότε, πλέον, δεν θα μας ξεπλένει ο κόσμος. Συνεχίζω και θα προσπαθήσω να τελειώσω στα επόμενα ένα - δυο λεπτά, κύριε Πρόεδρε. Μιλάμε για κόστη και ότι με τον βοσκότοπο θα μειωθούν τα κόστη του κτηνοτρόφου. Μειώνονται, όμως, τα άλλα κόστη του κτηνοτρόφου, όπως η φορολογία, οι εισφορές του ΟΓΑ, του ΕΛΓΑ, όπως το λέμε σήμερα; Προσφέρονται άλλες υπηρεσίες από το ελληνικό κράτος ούτως ώστε να καταλήξει ο κτηνοτρόφος να έχει μία υγιή και διαρκή εκμετάλλευση κτηνοτροφική; Λέμε, ναι, θα μπορέσουμε, γιατί του δίνουμε την παράταση. Του δίνουμε παράταση του ν. 4056 για δύο - τρία χρόνια, για να μπορέσει να νομιμοποιηθεί. Θα το πω κι ας έχει κάποια βαρύτητα αρνητική. Με τις συνεχείς παρατάσεις, σε όλα τα θέματα που δίνουμε εδώ στη Βουλή, ξέρετε τι δίνουμε; Δίνουμε ασυλία στην παρανομία, κύριοι! Εγώ οφείλω να το πω και ας με κατηγορήσουν. Με τη νομοθεσία αυτή συνεχώς δίνουμε ασυλία στην παρανομία, διότι δεν αντιμετωπίζονται τα θέματα άμεσα και δραστικά, ούτως ώστε να ανακουφιστεί ο κόσμος, αλλά τον κρατάμε όμηρο. Μήπως τα κόμματα, οι πολιτικές δυνάμεις θέλουν να τον κρατούν όμηρο σε αυτό το σημείο, για να υπάρχει μια σχέση πελατειακή; Λύστε αυτά τα προβλήματα. Δεν έχετε αυτήν τη στιγμή άλλη επιλογή παρά να προχωρήσετε και να αντιμετωπίσετε αυτές τις παθολογίες, γιατί διαφορετικά σε λίγο καιρό η χώρα δεν θα έχει καμμία δυνατότητα να βγει απ' αυτό το τέλμα. Ευχαριστώ πολύ, κύριε Πρόεδρε.
Ευχαριστούμε, κύριε Καρρά, και για την τήρηση του χρόνου.
Δεν ήμουν ιδιαίτερα σύντομος, αλλά το προσπάθησα.
Ναι, σας ευχαριστούμε. Τον λόγο έχει ο κ. Σιμορέλης από τον ΣΥΡΙΖΑ
Είναι λίγο άχαρο και λίγο κουραστικό μετά τις δώδεκα το βράδυ να συζητάμε και, εάν είναι δυνατόν, να μας παρακολουθεί ο κόσμος. Κύριε Υπουργέ, χαίρομαι πραγματικά που έρχεται σήμερα αυτό το νομοσχέδιο. Και χαίρομαι ιδιαίτερα γιατί είμαι από την περιοχή των Τρικάλων, όπου υπάρχει αρκετή κτηνοτροφία, αρκετοί άνθρωποι που ασχολούνται με την κτηνοτροφία και έχουν αρκετά προβλήματα. Ελπίζω με το παρόν νομοσχέδιο να λύσουμε κάποια από τα προβλήματά τους. Επίσης, επιτρέψτε μου να χρησιμοποιώ τον όρο «βοσκοτόπια». Όταν προχτές στα Τρίκαλα χρησιμοποίησα τον όρο «βοσκήσιμες γαίες», μου είπαν «κάνε το πιο λιανά, για να το καταλαβαίνουμε». Θα ήθελα να κάνω και ένα σχόλιο για τους συναδέλφους της Νέας Δημοκρατίας. Μας λέτε ότι καθυστερήσαμε να δώσουμε τα δικαιώματα. Μην ξεχνάμε, όμως, ότι έχουμε εκκρεμότητες από το 2008, 2009, 2010, 2011, 2012, εάν δεν απατώμαι. Να τα έχουμε υπ' όψιν μας και αυτά. Κυρίες και κύριοι συνάδελφοι, ψηφίζεται στην Ολομέλεια της Βουλής, έπειτα από μεγάλη διαβούλευση με τους αρμόδιους φορείς και την επιστημονική κοινότητα, το σχέδιο νόμου για τα βοσκοτόπια και άλλες διατάξεις. Είναι τεράστιας σημασίας για την ελληνική κοινωνία και οικονομία, αλλά και για εμάς ως νομοθετικό Σώμα να εισάγονται και να γίνονται νόμοι του κράτους νομοσχέδια που στοχεύουν στην ανάπτυξη και στη στήριξη του αγροτικού τομέα. Με αυτές τις διατάξεις πετυχαίνουμε τη στήριξη της κτηνοτροφίας και την αξιοποίηση, την προστασία και τη σωστή κατανομή των βοσκοτόπων. Θέλουμε, μέσα σε όρια επιστημονικά τοποθετημένα για την προστασία του περιβάλλοντος και των δασών και τη βιώσιμη ισορροπία των οικοσυστημάτων, να χρησιμοποιήσουμε όσο το δυνατόν περισσότερες εκτάσεις για τη βόσκηση των ζώων. Μέσα στις προεκλογικές μας δεσμεύσεις ήταν ότι παρά τα υφεσιακά μέτρα που εκβιαστικά μας επιβλήθηκαν, θα προσπαθήσουμε με όρους δικαιοσύνης και ισονομίας να κάνουμε βήματα προς την ανάπτυξη και την παραγωγική ανασυγκρότηση της χώρας. Είναι κοινώς αποδεκτό ότι η ενίσχυση της παραγωγικής βάσης και κυρίως του πρωτογενούς τομέα αποτελούν προϋπόθεση για να απεμπλακούμε από την επιτροπεία των μνημονίων. Τα στοιχεία δείχνουν ότι παράγουμε μόνο το 65% του κρέατος και το 70% του γάλακτος που καταναλώνουμε. Εκτός από τη διατροφική επάρκεια, που είναι λογικό κάθε χώρα να επιζητεί, δαπανώνται ετησίως υπέρογκα ποσά για την εισαγωγή των τροφίμων που λείπουν από την ελληνική αγορά. Τα τελευταία χρόνια οι εισαγωγές κρεάτων και γαλακτοκομικών αγγίζουν περίπου το 40% των εισαγόμενων τροφίμων, με απώλεια περίπου 1,5 δισεκατομμύριο ευρώ ετησίως. Επίσης, σημαντικό στοιχείο που μας δίνει η αιτιολογική έκθεση, είναι ότι οι τροφές των ζώων αγγίζουν το 60% του κόστους παραγωγής μιας κτηνοτροφικής μονάδας. Άρα βλέπουμε ότι η ανάπτυξη της κτηνοτροφίας πάσχει από υψηλό κόστος παραγωγής κυρίως λόγω του κόστους διατροφής. Αυτός ο παράγοντας δημιουργεί χαμηλή ανταγωνιστικότητα. Η περιορισμένη συμμετοχή των βοσκοτόπων στη σίτιση των ζωντανών είναι η βασική αιτία. Έχοντας πλήρη στοιχεία για την έκταση των βοσκήσιμων γαιών μπορούν να υπολογιστούν η ικανότητα βόσκησης και ο αριθμός των ζώων. Με αυτόν τον τρόπο μπορεί να γίνει αποτελεσματικός έλεγχος στην παραγωγική αλυσίδα. Δεν είναι τυχαίο ότι στο παρελθόν είδαμε πολλά σκάνδαλα στον κόσμο που αφορούσαν τροφές ζώων και στόχευαν στη μείωση αυτού του κόστους. Εδώ, λοιπόν, δεν θέλουμε να ταΐσουμε τα ζωντανά με χημικές τροφές, σε βάρος της ανθρώπινης υγείας και με σκοπό το κέρδος, αλλά να καταγράψουμε και να διανείμουμε τα βοσκοτόπια που, σύμφωνα με τους αρμόδιους επιστήμονες, μπορούν να αξιοποιηθούν. Επιπλέον, βλέπουμε ότι η Ελλάδα δεν απορροφά σωστά τις ενισχύσεις της κτηνοτροφίας και δεν αξιοποιεί σωστά τους βοσκοτόπους, με αποτέλεσμα να πληρώνουμε πρόστιμα που πολλές φορές ξεπερνούν τα 2,5 δισεκατομμύρια ευρώ. Άρα, να ένας παραπάνω λόγος να φτιάξουμε ένα εθνικό σχέδιο αξιοποίησης των υπαρχόντων πόρων, για να απαλλαγούμε από τα επιπλέον κόστη. Και επειδή ακούγονται πολλά, ο Υπουργός έχει κάνει σαφές ότι ο αποχαρακτηρισμός δασικών εκτάσεων είναι εκτός της ατζέντας. Η οικολογία ήταν και θα είναι στοιχείο της ταυτότητάς μας. Την εποχή της οικονομικής και περιβαλλοντικής κρίσης είναι αναγκαίος ένας κοινωνικός και οικολογικός μετασχηματισμός της παραγωγικής διαδικασίας, στην κατεύθυνση μιας οικονομίας κοινωνικών αναγκών και περιβαλλοντικών αντοχών. Υπό αυτή την έννοια, η σωστή διαχείριση των βοσκοτόπων, άρα η αύξηση της παραγωγής των ζωοτροφών, υπό συγκεκριμένες προϋποθέσεις που θα διασφαλίσουμε μπορεί να πηγαίνει παράλληλα με την προστασία του φυσικού περιβάλλοντος. Επίσης, πολύ θετικό είναι το ότι δημιουργείται για πρώτη φορά στη χώρα μας Εθνική Γεωγραφική Βάση Δεδομένων των απαραίτητων βοσκήσιμων γαιών με τη χρήση της επιστήμης της γεωπληροφορικής. Η χαρτογράφηση, η συνεχής παρακολούθηση και η επικαιροποίηση θα διασφαλίσουν τη βελτιστοποίηση της χρήσης σε εθνικό επίπεδο. Κυρίες και κύριοι συνάδελφοι, τα στοιχεία μας δείχνουν ότι οι εν δυνάμει βοσκήσιμες γαίες ανέρχονται στα 50 εκατομμύρια στρέμματα. Είναι μια καλή αρχή. Οφείλουμε με προοδευτικά νομοσχέδια να διασφαλίζουμε ότι τούτη η χώρα θα μπει σε τροχιά ανάπτυξης. Η αξιοποίηση των φυσικών πόρων με αποτροπή της περιβαλλοντικής καταστροφής είναι το στοίχημα που έχουμε μπροστά μας. Για να πετύχουμε θέλουμε οργάνωση, σχέδιο και πολιτική βούληση για τομές και συγκρούσεις με κακές πρακτικές του παρελθόντος. Όλες μας οι ενέργειες πρέπει να εξυπηρετούν το συμφέρον του λαού και την ανάγκη για απεμπλοκή από τη λιτότητα. Έχουμε δηλαδή μπροστά μας πολύ αγώνα. Ευχαριστώ πολύ.
Ευχαριστούμε τον κ. Σιμορέλη. Ο κ. Ουρσουζίδης έχει τον λόγο.
Ευχαριστώ, κύριε Πρόεδρε. Κύριε Υπουργέ, αγαπητοί συνάδελφοι, παρακολούθησα όλες τις επιτροπές που έγιναν για το θέμα. Προσπάθησα να το προσεγγίσω όσο μπορώ, αφού δεν διαθέτω την ειδική γνώση. Άκουσα τις απόψεις της Αντιπολίτευσης. Πιστεύω ότι σε γενικές γραμμές συγκλίνουμε όλοι στο να ψηφίσουμε το νομοσχέδιο, γιατί όλοι αναγνωρίζουμε ότι υπάρχει πρόβλημα. Το πρόβλημα συνίσταται στην κατανομή των διαθέσιμων βοσκήσιμων γαιών, ώστε να μην προκύπτουν στο μέλλον οι αδικίες που βιώσαμε τα τελευταία χρόνια. Νομίζω πως όλοι θεωρούν ότι το προς ψήφιση νομοσχέδιο είναι σε θετική τροχιά, επιλύει χρονίζοντα προβλήματα και περιορίζει τα πρόστιμα που επιβάλλονταν επί σειρά ετών από την Ευρωπαϊκή Ένωση. Στις συνεδριάσεις της επιτροπής προσήλθαν και κατέθεσαν προτάσεις και παρατηρήσεις αρκετοί φορείς στο πλαίσιο της διαβούλευσης, ώστε το νομοσχέδιο να είναι όσο το δυνατόν πληρέστερο και αποτελεσματικότερο. Επειδή πρέπει να ακούμε και να αποδεχόμαστε τη γνώμη των ειδικών, θα αναφερθώ στην άποψη που εκφράστηκε από τον εκπρόσωπο του ΟΠΕΚΕΠΕ, που είναι ο κατ' εξοχήν αρμόδιος φορέας. Είναι ο Οργανισμός Ελέγχου και Πληρωμών, διαπιστευμένος από την Ευρωπαϊκή Ένωση για την τήρηση του κανονισμού και των εθνικών διατάξεων, ώστε να επιλύονται τα προβλήματα τα οποία προκύπτουν στη διαδικασία της κατανομής των επιδοτήσεων και, στη συγκεκριμένη περίπτωση, των βοσκοτόπων. Αυτό που πρέπει να μας ενδιαφέρει είναι να αρθούν όλες οι αδυναμίες που υπήρχαν στο παρελθόν. Είναι μια ιστορία που αρχίζει τουλάχιστον από το 2000 και επιβαρύνθηκε δραματικά μετά το 2009, με αποτέλεσμα η χώρα να υφίσταται σημαντικές δημοσιονομικές κυρώσεις με πάρα πολύ υψηλά ποσοστά, γιατί ακριβώς η ιστορία των βοσκοτόπων δεν έβρισκε λύση σε αντιστοιχία με την εφαρμογή των κανονισμών της Ευρωπαϊκής Επιτροπής. Αρκεί να αναφέρω ότι από το 2010 μέχρι το 2014 επιβλήθηκαν στη χώρα ποσά δημοσιονομικής διόρθωσης, κοινώς πρόστιμα, της τάξης των 502.007.443 ευρώ, στοιχεία που κατατέθηκαν από τον εκπρόσωπο του ΟΠΕΚΕΠΕ, όπως προανέφερα, κατά την ακρόαση των φορέων στην αρμόδια επιτροπή. Στην περίπτωση του νόμου αυτού όλοι οι αρμόδιοι φορείς συνέβαλαν με τους ειδικούς και τα στελέχη τους, σε μία προσπάθεια να επιτευχθεί συναίνεση, ώστε οι επιλέξιμες γαίες να είναι συγκεκριμένες πλέον και να μην εκτίθενται σε λάθη και παραλείψεις, διότι - όπως ίσως γνωρίζετε - ενώ η Ελλάδα δεν παίρνει τα μεγαλύτερα ποσοστά για την αγροτική ανάπτυξη και για τις επιδοτήσεις, έχει πάρα πολύ υψηλά πρόστιμα, όπως προανέφερα, τα οποία δυστυχώς πληρώνει. Με τον νόμο αυτό έχω την εντύπωση ότι επιτυγχάνεται η εξομάλυνση της διαχείρισης του θέματος. Επιτυγχάνεται να εξασφαλίζεται η επιλεξιμότητα, κάτι που μας επιτρέπει να αισιοδοξούμε ότι μεσοπρόθεσμα τουλάχιστον δεν θα αντιμετωπίσουμε προβλήματα στη διαχείριση των ζητημάτων της κατανομής των βοσκοτόπων και, κατά συνέπεια, των επιδοτήσεων, όπως ρητά δηλώθηκε από το σύνολο των ειδικών που εκφράστηκαν στις επιτροπές. Επίσης, είναι γνωστό ότι το 80% των επιδοτήσεων πηγαίνει στο 20% των αγροτών ή των κτηνοτρόφων και αντίστοιχα το 80% των αγροτοκτηνοτρόφων εισπράττει το 20% των επιδοτήσεων. Αυτό είναι ένα ζήτημα, το οποίο πρέπει να αλλάξει και θα αλλάξει, εφόσον αυτό το νομοσχέδιο βάλει τα πράγματα στη θέση τους, όπως φιλοδοξεί να κάνει. Δεν θέλω να πω περισσότερα πράγματα επί του νομοσχεδίου. Απλώς θα ήθελα να τονίσω την προσωπική μου εμπειρία από ανθρώπους βιοπαλαιστές, κτηνοτρόφους που κυριολεκτικά παραδοσιακά ασκούν την κτηνοτροφία και βρέθηκαν, δυστυχώς, έξω από το σύστημα των επιδοτήσεων επειδή κάποιοι πήγαν να «τετραγωνίσουν τον κύκλο», όπως προανέφεραν. Δεν θέλω να είμαι καυστικός. Θέλω να είμαι σε συναινετικό πλαίσιο, αλλά δεν μπορεί να υπάρχει αυτή η αδικία την οποία υφίστανται κάποιοι μικροί κτηνοτρόφοι πλην, όμως, αυτοί που πραγματικά στηρίζουν και δίνουν εκείνη την ποιότητα και στο γάλα και στα προϊόντα του γάλακτος. Δεν είναι δυνατόν να αδικούνται με αυτόν τον τρόπο. Οι περιπτώσεις αυτές είναι ήδη γνωστές, εκτός των φυσικών αυτουργών και των πολιτικών προϊσταμένων των προηγούμενων κυβερνήσεων, πλέον και σε νομικούς κύκλους που μελετούν την προσφυγή στη δικαιοσύνη. Προσωπικά θα στηρίξω κάθε προσπάθεια ανθρώπου που αδικείται και ζητάει το δίκιο του. Το άδικο είναι προφανές στην περίπτωσή τους, αφού στερήθηκαν τους εντελώς απαραίτητους πόρους για τη συνέχιση της έντιμης δραστηριότητας που ασκούν παραδοσιακά, που αφορά στην επιβίωσή τους. Ελπίζω με το υπ' όψιν νομοσχέδιο να αρθούν σκοπιμότητες, αδικίες και αυθαιρεσίες του πρόσφατου παρελθόντος, έτσι ώστε η Ελλάδα να αποκτήσει με αξιόπιστο τρόπο αυτό που της αναλογεί σε επιδότηση, αλλά και να συνεχίσει να προωθεί τα υπέροχα παραδοσιακά προϊόντα τα οποία παράγουν οι κτηνοτρόφοι μας. Σας ευχαριστώ.
Ευχαριστούμε τον κ. Ουρσουζίδη για την οικονομία του χρόνου. Ακολουθεί η κ. Παπανάτσιου, η προτελευταία ομιλήτρια από τον ΣΥΡΙΖΑ και τελειώνουμε με την κ. Ιγγλέζη. Κυρία Παπανάτσιου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, το νομοσχέδιο για τις βοσκήσιμες γαίες είναι ένα νομοσχέδιο που θα έπρεπε να είχε ψηφιστεί και εφαρμοστεί πολλά χρόνια νωρίτερα, πολύ πριν υπάρξουν εκτάσεις κατεστραμμένες από διάβρωση, λόγω υπερβόσκησης ή από τις πυρκαγιές, λόγω υποβόσκησης, πολύ πριν χάσουν οι κτηνοτρόφοι της Ελλάδας σημαντικά ποσά από τις ευρωπαϊκές ενισχύσεις, πολύ πριν αρχίσει η Ελλάδα να πληρώνει υπέρογκα ποσά σε πρόστιμα. Όταν εκλέχθηκα Βουλευτής μια από τις πρώτες συναντήσεις που είχα ήταν με κτηνοτρόφους ενταγμένους σε γεωργοπεριβαλλοντικά προγράμματα. Τόσο η οικονομική όσο και η ψυχολογική τους κατάσταση ήταν πάρα πολύ κακή. Από τη συζήτηση που είχαμε προέκυψε ότι λόγω των σημαντικών μειώσεων και καθυστερήσεων που είχαν από τις διάφορες ενισχύσεις φτάσανε στο σημείο να μην έχουν να ταΐσουν τα ζώα τους, να έχει μειωθεί το γάλα, να παράγουν ακόμη και μέχρι και 50%, να μην μπορούν να ανανεώσουν το κοπάδι τους που είχε απώλειες λόγω ασθενειών ή το έσφαξαν για να πουλήσουν το κρέας, να μην έχουν χρήματα να πληρώσουν πιστοποιητικούς οργανισμούς, μελετητές, λογιστές, ΦΠΑ, κτηνιάτρους κ.λπ.. Σε αυτό το σημείο φτάσανε, κύριοι συνάδελφοι, οι κτηνοτρόφοι μας. Πιστεύω ότι όλοι εδώ μέσα γνωρίζετε πόσο σκληρό και δεσμευτικό είναι το επάγγελμα του κτηνοτρόφου. Ο Έλληνας κτηνοτρόφος που έχει το κοπάδι του στα βουνά δεν έχει γιορτή, δεν έχει άδεια καλοκαιρινή ή άδεια ασθενείας. Πρέπει καθημερινά να είναι στο κοπάδι του. Ακόμη και στις χειρότερες συνθήκες κακοκαιρίας, θα πρέπει να διασχίζει χιλιόμετρα μέσα στο κρύο, το χιόνι και τη βροχή για να επισκεφτεί και να φροντίζει τα ζωντανά του. Οι πολιτικές των προηγουμένων κυβερνήσεων έφτασαν τον κτηνοτρόφο, τον άνθρωπο που στηρίζει με τη δράση του την ελληνική ύπαιθρο και κυρίως την ορεινή ύπαιθρο και που θα έπρεπε να είναι περήφανος για τα υψηλής ποιότητας προϊόντα που παράγει, να αγωνιά για τα αυτονόητα, για το αν θα έχει χρήματα για να ταΐσει τα ζώα του, για να τα θεραπεύσει. Πιστεύω ότι δύο είναι τα βασικά λάθη των προηγούμενων κυβερνήσεων. Το πρώτο είναι ότι με την πολιτική τους και τις επιλογές τους, το πελατειακό κράτος που έστησαν, εμπόδισαν και υπέσκαψαν τις όποιες προσπάθειες που έγιναν για να καταφέρει ο Έλληνας κτηνοτρόφος να οργανωθεί μέσω συνεταιριστικών οργανώσεων και με αυτόν τον τρόπο να καθετοποιήσει την παραγωγή του και να διεκδικήσει έτσι μια καλύτερη αμοιβή για το προϊόν του. Έτσι, πολλοί κτηνοτρόφοι βρέθηκαν να εξαρτώνται σε μεγάλο βαθμό από τις ευρωπαϊκές ενισχύσεις. Θυμάμαι χαρακτηριστικά κάτι που είχε πει κάποια στιγμή στα Ανώγεια στην Κρήτη μια ντόπια εκεί, ότι «φωτιά ήταν και έσβησε». Το δεύτερο λάθος είναι ότι με την ίδια αδιαφορία και ολιγωρία δεν φρόντισαν, ώστε αυτές οι ενισχύσεις να δίνονται με συνέπεια και ορθότητα. Δεν φρόντισαν, ώστε να γίνει κατανοητό στην Ευρώπη με τι τρέφονται τα ζώα και κυρίως τα αιγοπρόβατα στην Ελλάδα. Δεν έκαναν σαφές εγκαίρως ότι τα υψηλής ποιότητας κτηνοτροφικά προϊόντα που παράγει η Ελλάδα - και δεν μιλάμε μόνο για την πασίγνωστη φέτα - οφείλουν σε μεγάλο βαθμό την ποιότητα τους, στην διατροφή των ζώων, αυτή που στηρίζεται στην πλούσια χλωρίδα των βουνών μας. Κατάφεραν να φέρουν τους κτηνοτρόφους σε απόγνωση, καθώς υπήρξαν κτηνοτρόφοι, οι οποίοι έμειναν με μηδενικό επιλέξιμο βοσκότοπο το 2013 κατά τη διαδικασία επανακαθορισμού και επανακατανομής της επιλέξιμης έκτασης βοσκοτόπων για την Ελλάδα, με αποτέλεσμα να πληρώνει υπέρογκα πρόστιμα η χώρα μας. Πιστεύω ότι δύο είναι οι προκλήσεις που έχει η δική μας Κυβέρνηση. Η πρώτη είναι να καθορίσει και να οριοθετήσει το φυσικό ενδιαίτημα των κτηνοτροφικών ζώων της Ελλάδας και να ορίσει μέσω των διαχειριστικών σχεδίων βόσκησης τη χρήση τους με τρόπο που να προστατεύεται το φυσικό περιβάλλον, η αειφορία των δασών και των δασικών εκτάσεων, να εξασφαλίζεται η χρήση τους και για άλλους σκοπούς όπως η αναψυχή, η υλοτομία κ.λπ.. Πιστεύω ότι το νομοσχέδιο που συζητάμε σήμερα είναι προς αυτήν την κατεύθυνση. Η δεύτερη πρόκληση είναι να ανορθώσει το συνεταιριστικό κίνημα, ώστε ο Έλληνας κτηνοτρόφος παραγωγός και γεωργός να μπορέσει να διεκδικήσει μια καλύτερη αμοιβή για τα προϊόντα του, να κατατοπίσει την παραγωγή του, να σταθεροποιήσει το εισόδημά του μέσω της παρουσίας των προϊόντων στις αγορές του εσωτερικού ή του εξωτερικού. Σε λίγο καιρό θα έχουμε και το νομοσχέδιο για τις συνεταιριστικές οργανώσεις που πιστεύουμε ότι θα μπορέσει να δώσει μια νέα πνοή στην αγροκτηνοτροφική παραγωγή και συνεπακόλουθα στην παραγωγική ανασυγκρότηση της Ελλάδας. Τόσο η προηγούμενη όσο και η σημερινή Κυβέρνηση έδωσαν πολλές και δυνατές μάχες σε μικρό χρονικό διάστημα, προκειμένου να αντιστρέψουν την κατάσταση που επικρατούσε στην ελληνική κτηνοτροφία. Όσον αφορά το θέμα των επιλέξιμων εκτάσεων των βοσκοτόπων, κατάφεραν να περισώσουν σε μεγάλο βαθμό το εισόδημα των κτηνοτρόφων με τη συμφωνία στην οποία κατέληξαν με την ευρωπαϊκή επιτροπή τον Ιούλιο του 2015. Το σημερινό νομοσχέδιο προχωρά στο μέλλον και έρχεται να στηρίξει την ελληνική εκτατική κτηνοτροφία, εξασφαλίζοντάς της με τρόπο επιστημονικά ορθό τις απαραίτητες βοσκήσιμες εκτάσεις, μειώνοντας έτσι σημαντικά το κόστος εκτροφής και δίνοντας ώθηση στην ανάπτυξη του κλάδου. Θα ήθελα να αναφερθώ στις λοιπές διατάξεις του νομοσχεδίου και κατά κύριο λόγο στο άρθρο 12. Στην παράγραφο 1 δίνεται παράταση σε όσους δεν έχουν ακόμη άδεια εγκατάστασης για τους στάβλους να την προσκομίσουν ως τον Σεπτέμβριο του 2016. Πιστεύω ότι είναι καλό, καθώς υπάρχουν πολλοί κτηνοτρόφοι που έχουν ξεκινήσει τη διαδικασία για άδεια, αλλά δεν την έχουν ακόμα ολοκληρώσει. Για τους κτηνοτρόφους, όμως, που είναι ενταγμένοι στα γεωργοπεριβαλλοντικά προγράμματα βιολογικής κτηνοτροφίας και διατήρησης σπάνιων φυλών, που στην περιοχή τη δική μου, τη Μαγνησία, έχουμε πάρα πολλές τέτοιες περιπτώσεις, η ύπαρξη άδειας είναι αναγκαία και απαραίτητη προϋπόθεση για να τους καταβληθεί η ενίσχυσή τους, πράγμα που σημαίνει ότι παρ' όλο που δίνεται παράταση για να μην απενταχθούν από το πρόγραμμα, εντούτοις δεν πρόκειται να τους καταβληθεί άμεσα η σχετική ενίσχυση, αλλά θα τους καταβληθεί αναδρομικά, όταν αποκτήσουν τη μόνιμη άδεια. Σε πολλές περιοχές προσωρινές άδειες, που τους δίνονται όταν καταθέτουν τον φάκελο για έκδοση άδειας, έχουν λήξει, χωρίς να έχει εκδοθεί η οριστική άδεια. Πρέπει να το παραδεχτούμε όλοι μας ότι, δυστυχώς, υπάρχουν πάρα πολλά παράπονα από τις περιφέρειες ότι οι κρατικές Υπηρεσίες λόγω υποστελέχωσης συχνά καθυστερούν να εκδώσουν τα απαραίτητα πιστοποιητικά έγγραφα για την έκδοση των αδειών. Από την άλλη, οι κτηνοτρόφοι που έχουν ενταχθεί στη βιολογική κτηνοτροφία έχουν αυξημένα έξοδα σε σχέση με τους άλλους κτηνοτρόφους - πληρωμή πιστοποιητικού οργανισμού, βιολογικές ζωοτροφές οι οποίες είναι ακριβότερες - και μείωση της παραγωγής γενικότερα. Για τον λόγο αυτό, προτείνω, αν είναι εφικτό φυσικά, όσον αφορά τα γεωργοπεριβαλλοντικά προγράμματα και στις περιπτώσεις, στις οποίες ήδη έχουν ξεκινήσει οι διαδικασίες για την έκδοση άδειας, να αποσυνδεθεί η καταβολή της ενίσχυσης από την απόκτηση της τελικής άδειας μέχρι τον Σεπτέμβρη του 2016 και παράλληλα να γίνει κάποια προσπάθεια, ώστε να μην καθυστερεί η έκδοση της μόνιμης άδειας, αν δεν υπάρχουν ουσιώδη κωλύματα. Θα ήθελα να κλείσω με μία ευχή και μία διαπίστωση: Είναι σίγουρο πως θα κάνουμε ό,τι καλύτερο μπορούμε για να φέρουμε μία τάξη στον άναρχα δομημένο χώρο της πρωτογενούς παραγωγής. Το νομοσχέδιο αυτό είναι και η απόδειξη. Ελπίζω στο τέλος να μπορέσουμε να πούμε ότι κάναμε την αρχή της αναδιάρθρωσης αυτού του πολύπαθου τομέα. Εύχομαι να πάνε όλα καλά για να μπορούμε να συζητάμε για την παραγωγική ανασυγκρότηση της χώρας μας βασισμένοι στο συγκριτικό μας πλεονέκτημα. Ευχαριστώ πολύ.
Το λόγο έχει η τελευταία ομιλήτρια η κ. Ιγγλέζη από τον ΣΥΡΙΖΑ.
Ευχαριστώ, κύριε Πρόεδρε. Αν και δεν ήταν στις προθέσεις μου να αναφερθώ σε κάτι άλλο πέρα από το νομοσχέδιο, η αναφορά, όμως, του κ. Βαγιωνά στην οζώδη δερματίτιδα, η οποία έπληξε το νομό μας και πολύ περισσότερο τον ίδιο μου τον τόπο, το χωριό μου την Ιερισσό, με προκάλεσε, ώστε να αναφερθώ σε αυτό το θέμα. Σίγουρα το πλήγμα που δέχθηκε ο νομός ήταν πολύ μεγάλο. Ας μην ανησυχεί, όμως, ο κ. Βαγιωνάς ότι οι κτηνοτρόφοι που έχασαν τα ζώα τους από τη νόσο, θα εγκαταλείψουν και το επάγγελμα του κτηνοτρόφου. Ήδη, από ό,τι ξέρω και από ό,τι έχω μιλήσει μαζί τους, βρίσκονται στη διαδικασία να αντικαταστήσουν το ζωώδες κεφάλαιό τους και να συνεχίσουν με την ίδια όρεξη να ασκούν το επάγγελμά τους, γιατί είναι νέοι άνθρωποι και πολύ επιτυχημένοι στον τομέα τους. Πιστεύω ότι και με τη στήριξη του Υπουργείου θα καταφέρουν να κάνουν τις κτηνοτροφικές τους μονάδες και πάλι βιώσιμες και να ξανανθίσουν. Διότι αυτές είναι πραγματικά επενδύσεις που αρμόζουν στον νομό μας και όχι τα φαραωνικά μεταλλεία χρυσού που στηρίζει ο κ. Βαγιωνάς. Ας έρθουμε, όμως, στο νομοσχέδιο που βρίσκεται στην ίδια κατεύθυνση με αυτές τις επενδύσεις. Συναδέλφισσες και συνάδελφοι, το σχέδιο που συζητάμε σήμερα είναι από τα πρώτα νομοθετήματα που άπτονται πλευρών της οικολογικής και παραγωγικής ανασυγκρότησης της χώρας. Για τον λόγο αυτό, είναι κατά τη γνώμη μου σημαντική η σημερινή συζήτηση. Η κτηνοτροφία και ιδιαίτερα η εκτατική είναι ένας από τα τους σημαντικούς κλάδους της πρωτογενούς μας παραγωγής. Η απευθείας βόσκηση των ζώων σε εκτάσεις με ποικιλία φυτικών ειδών οδηγεί στην παραγωγή προϊόντων με υψηλή ποιότητα και θρεπτική αξία. Αυτά τα υψηλής ποιότητας προϊόντα μπορούν να αποτελέσουν το συγκριτικό πλεονέκτημα της χώρας μας στην ευρωπαϊκή και διεθνή αγορά. Η παραγωγή αναγνωρισμένων παραδοσιακών προϊόντων, όπως τα ΠΟΠ και ΠΓΕ, και η προστιθέμενη αξία που αυτά δημιουργούν, συμβάλλουν όχι μόνο στην ανταγωνιστικότητα της ελληνικής κτηνοτροφίας, αλλά αποτελούν κίνητρο και για τον κτηνοτρόφο να συνεχίσει την εκτροφή των ντόπιων φυλών ζώων και την εκτατική διαχείριση των κοπαδιών του, διότι αυτά αποτελούν βασικά χαρακτηριστικά των παραδοσιακών προϊόντων. Παράδειγμα ενός τέτοιου προϊόντος αποτελεί η γνωστή σε όλους μας φέτα. Υπό αυτό το πρίσμα λοιπόν, η βούληση του ΥΠΑΑΤ για διαχείριση των βοσκήσιμων εκτάσεων της χώρας είναι σημαντική και επιβεβλημένη. Υπάρχουν όμως κάποια σημεία του νομοσχεδίου για τα οποία έχω σοβαρές ενστάσεις και σε αυτά θα ήθελα να επικεντρωθώ. Κυρίες και κύριοι Βουλευτές, όταν μιλάμε για τη βοσκή και τη διαχείρισή της, το πρώτο πράγμα που σκεφτόμαστε είναι η κτηνοτροφία. Κι ορθώς αυτή είναι η πρώτη σκέψη μας. Η βοσκή, όμως, αποτελεί μία από τις σημαντικότερες περιβαλλοντικές υπηρεσίες κρίσιμη για τα ίδια τα οικοσυστήματα. Για τον λόγο αυτό, η διαχείριση των βοσκήσιμων εκτάσεων δεν μπορεί να αποκοπεί από τη διαχείριση των υπόλοιπων φυσικών οικοσυστημάτων, δηλαδή, των δασών, των υγροτόπων κ.λπ.. Πρέπει να αποτελεί μέρος της ολοκληρωμένης διαχείρισης του συνόλου των εκτάσεων με φυσική βλάστηση. Ήδη, από το 1836 η νομοθεσία αντιμετωπίζει τη βοσκή ως μέτρο διαχείρισης των χερσαίων φυσικών οικοσυστημάτων. Συνεπώς είναι μάλλον προβληματικό σήμερα να συζητούμε την απομόνωση της βοσκής από τα ευρύτερα ζητήματα διαχείρισης των δασών. Και αναφέρομαι ιδιαίτερα στα δάση γιατί οι εκτάσεις στις οποίες αναφέρεται το εν λόγω νομοσχέδιο είναι στην πλειοψηφία τους δάση και δασικές εκτάσεις και ως εκ τούτου υπάγονται στη δασική προστασία, ανάπτυξη, διαχείριση και νομοθεσία. Η βοσκή είναι σήμερα η πλέον εκτεταμένη χρήση γης. Αυτό που έχουμε πραγματικά ανάγκη, όχι μόνο για να εξελίσσουμε τον εθνικό μας σχεδιασμό, αλλά και για να ανταποκρινόμαστε και στις ευρωπαϊκές μας δεσμεύσεις είναι η απογραφή και η χαρτογράφηση των εκτάσεων των βοσκοτόπων, πράγμα που έπρεπε να γίνει εδώ και χρόνια από τις προηγούμενες κυβερνήσεις που με τις ολιγωρίες τους και την αδιαφορία τους άφησαν τους κτηνοτρόφους χωρίς τις ευρωπαϊκές ενισχύσεις που δικαιούνταν. Μόνο με τη χαρτογράφηση, λοιπόν, μπορούμε να οδηγηθούμε σε ορθή διαχείριση. Δεν είναι, όμως, σωστό αυτή η χαρτογράφηση να μην συναρτάται με την καταγραφή του δασικού πλούτου της χώρας, δηλαδή, με τους δασικούς χάρτες και το Κτηματολόγιο. Θεωρώ ότι όποια χαρτογράφηση προβλέπεται από το νομοσχέδιο θα πρέπει στην πράξη να είναι συμβατή με τα υφιστάμενα υπόβαθρα του ΟΠΕΚΕΠΕ αλλά και του Κτηματολογίου και πιστεύω ότι το Υπουργείο θα μεριμνήσει γι' αυτό. Συνάδελφοι, το ζήτημα δεν είναι ότι μας λείπουν εκτάσεις επιλέξιμες για να χρηματοδοτούνται οι κτηνοτρόφοι μας. Μας λείπει η χαρτογράφηση των εκτάσεων σύμφωνα με τον ορισμό καταλληλότητας που θέτει η ΚΑΠ, ώστε στη συνέχεια να γίνει η κατανομή της και στους κτηνοτρόφους. Για τον λόγο αυτό πιστεύω πως δεν είναι τα δάση και η δασική νομοθεσία τροχοπέδη για την ανάπτυξη της κτηνοτροφίας και δεν θα έπρεπε να καταργηθεί το άρθρο 103 του Δασικού Κώδικα και αυτό γιατί υπάρχουν κατηγορίες δασών και δασικών εκτάσεων που δεν θα είναι βοσκήσιμες εκτάσεις με τον τρόπο που το ορίζει αυτό το νομοσχέδιο, αλλά μπορεί να βόσκονται ως μέτρο διαχείρισης των δασών. Ως εκ τούτου η απουσία νομοθεσίας που θα ρυθμίζει αυτό το ζήτημα θα οδηγήσει σε σύγχυση, σε προβλήματα στην άσκηση της βόσκησης, ίσως και στον περιορισμό της και στη διαχείριση των χερσαίων οικοσυστημάτων. Ένα άλλο ζήτημα που τίθεται είναι η δυνατότητα της Δασικής Υπηρεσίας να εκτελεί δασοτεχνικά έργα εντός των δασών που υπάγονται στις βοσκήσιμες. Δεν είναι δυνατόν η βοσκή να είναι η πρωτεύουσα χρήση και οι υπόλοιπες παράλληλες και προκύπτουσες. Αυτό θα δημιουργήσει μεγάλα προβλήματα και στην εφαρμογή. Θα πρέπει να αποφευχθεί ερμηνευτικό ζήτημα σχετικά με τις επιτρεπτές επεμβάσεις και τις δραστηριότητες της Δασικής Υπηρεσίας στις βοσκήσιμες γαίες. Διότι ενώ στην παράγραφο 1 αναφέρεται η διάταξη - δέσμευση της βοσκής σύμφωνα με τις διατάξεις της δασικής νομοθεσίας, στις οποίες περιλαμβάνονται οι επιτρεπτές επεμβάσεις και τα δασοτεχνικά έργα, έρχεται επόμενα στην παράγραφο 2 να μιλήσει για συμβατές με τη βοσκή χρήσεις. Το ζήτημα που τίθεται είναι αν θα αποκλειστεί η Δασική Υπηρεσία από ενέργειες στο δασικό χώρο, επειδή οι εκτάσεις είναι βοσκήσιμες και οι χρήσεις που προωθεί κρίνονται ως μη συμβατές με τη βοσκή. Παρ' όλες, όμως, τις παραπάνω ενστάσεις μου και παρατηρήσεις μου, θεωρώ ότι το παρόν νομοσχέδιο καμμία σχέση δεν έχει με παλαιότερους νόμους, οι οποίοι με πρόφαση τα βοσκοτόπια προσπάθησαν να αποχαρακτηρίσουν δασικές εκτάσεις και κατάπεσαν στο ΣτΕ. Από καμμία από τις προτεινόμενες διατάξεις δεν προκύπτει πρόθεση αποχαρακτηρισμού δασών και εκτάσεων, όπως ισχυρίζονται ψευδώς και κακοβούλως γνωστά προβοκατόρικα μέσα μαζικής ενημέρωσης. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω, κύριε Πρόεδρε. Πραγματικά είναι άτοπο να αποκαλείται αυτό το νομοσχέδιο δασοκτόνο, όπως άκουσα από αγαπητή συνάδελφο. Κλείνοντας θα ήθελα να πω ότι πιστεύω ότι το Υπουργείο Αγροτικής Ανάπτυξης σε συνεργασία με το Υπουργείο Περιβάλλοντος μπορούν να δώσουν μια ολοκληρωμένη λύση στα ζητήματα της βόσκησης, της διαχείρισης των δασών και της κτηνοτροφίας. Επιβάλλεται να συνθέτουμε, ώστε να μειώνονται τα προβλήματα και να είμαστε πραγματικά χρήσιμοι για την κοινωνία. Ευχαριστώ.
Ευχαριστούμε την κυρία Ιγγλέζη. Κυρίες και κύριοι συνάδελφοι, στο σημείο αυτό κηρύσσεται περαιωμένη η συζήτηση επί της αρχής του νομοσχεδίου του Υπουργείου Αγροτικής Ανάπτυξης και Τροφίμων: «Βοσκήσιμες γαίες Ελλάδας και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Κατά πλειοψηφία.
Κατά πλειοψηφία.
Συνεπώς το νομοσχέδιο του Υπουργείου Αγροτικής Ανάπτυξης και Τροφίμων: «Βοσκήσιμες γαίες Ελλάδας και άλλες διατάξεις» έγινε δεκτό επί της αρχής κατά πλειοψηφία. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 0.55΄ λύεται η συνεδρίαση για σήμερα Τρίτη 1η Δεκεμβρίου 2015 και ώρα 10.00΄, με αντικείμενο εργασιών του Σώματος συνέχιση της συζήτησης και ψήφιση του σχεδίου νόμου του Υπουργείου Αγροτικής Ανάπτυξης και Τροφίμων: «Βοσκήσιμες γαίες Ελλάδας και άλλες διατάξεις».